
PREFAŢĂ 


Există oare vreun iubitor al literaturii, 
care la vârsta marilor visuri și idealuri să nu fi 
deschis cu emoție și nerăbdare paginile cărților 
al căror erou—flegmaticul și imperturbabilul 
Sherlock Holmes, originalul detectiv cu logică 
de fier și inegalabil spirit deductiv— rezolvă cu nonșalanţă, între două 
pipe savurate cu binecunoscutul calm britanic, cele mai tenebroase 
enigme? 

Imensa popularitate a celebrului personaj a ajuns să estompeze 
oarecum figura creatorului său, medicul englez Arthur Conan Doyle. 
Născut în 1859, la Edinburgh, viitorul scriitor studiază medicina în ace- 
eași localitate, luându-și doctoratul în 1881. Practică această meserie 
până în 1890, în calitate de medic în marina britanică, întreprinzând 
numeroase călătorii pe mare. Participă la campania din Sudan, la răz- 
boiul anglo-bur și la primul război mondial. Experiențele trăite de-a 
lungul acestor peregrinări, situaţiile uneori dramatice în care s-a aflat 
vor contribui la nota de autenticitate a operelor sale literare de mai 
târziu. 

Debutează în literatură la vârsta de 28 de ani și cum atracţia 
condeiului s-a dovedit infinit mai puternică decât cea a bisturiului, 
tânărul autor avea să se impună rapid drept unul dintre cei mai de 
succes scriitori ai epocii. Seria romanelor avându-l ca erou pe insoli- 
tul detectiv, inaugurată în 1887, este completată cu romane istorice, 
cu o carte despre războiul împotriva burilor, iar în anul 1912 cu un 
roman care avea să egaleze celebritatea scrierilor sale polițiste: „O lume 
dispărută”. Lucrarea științifico-fantastică, de acum clasică, are, chiar 
dacă nu declarat, un model nu mai puţin ilustru: Jules Verne cu a sa 
„Călătorie spre centrul pământului”. Schema construcţiei epice este 
asemănătoare: confruntarea a două lumi aflate, în timp, la distanţă de 
sute de mii de ani, dar—paradoxal-—vecine în spațiu („centrul pămân- 
tului” în romanul scriitorului francez, undeva în jungla Amazonului în 

romanul lui Conan Doyle). Asemănările se opresc însă aici, iar even- 
tualele similitudini, pe care un cititor atent le-ar putea identifica, țin 
nu de prelucrarea epigonică a unor procedee (Conan Doyle dezvoltă o 
intrigă originală, pigmentată cu întâmplări palpitante), ci de structura 
generală, oarecum asemănătoare, a unor lucrări de asemenea factură, 
de trăsăturile lor specifice care, de altfel, le-au făcut atât de iubite de 
cititori. Care este deci „secretul” celebrităţii acestor romane intrate în 
fondul de aur al literaturii pentru copii și tineret, romane în rândul 
cărora „O lume dispărută” ocupă un loc de frunte? 

O primă explicaţie poate fi căutată în exemplaritatea eroilor, 
caractere puternice, de o sublimă generozitate, care se avântă fără ezi- 
tare, în numele dreptăţii și al adevărului, în cele mai fantastice aventuri. 
Conducătorul expediției pornite în căutarea lumii dispărute, profesorul 
Challenger, își părăsește tihna apartamentului său pentru a se înfunda 
în mlaștinile Amazonului numai pentru a demonstra autenticitatea 
unor informaţii care trezesc neîncrederea lumii științifice. Lordul Rox- 
ton, un alt membru al grupului, luptase în tinereţe contra traficanților 
de sclavi din această zonă a Americii și nu ezită să reia vechiul itinerar 
pentru a contribui cu experiența sa la reușita expediției. Ziaristul Edu- 
ard Malone este atras irezistibil în spectaculoasa aventură la gândul 
fulminantelor reportaje pe care le va trimite publicaţiei sale. 

De formaţie scientistă, Conan Doyle își înzestrează eroii cu o 
devorantă pasiune pentru știință, pentru cunoștințe complete și exacte. 
Nici un calcul meschin la acești oameni, nici un interes egoist, ci doar o 
fascinantă și superbă generozitate, o dăruire totală dusă până la sacri- 
ficiul de sine în numele unui ideal nobil și, ca un corolar al tuturor 
acestor calităţi, o temeritate exemplară care îi face să răspundă fără 
nici o ezitare la chemarea puternică și de neînlăturat spre orizonturi 
necunoscute care așteaptă pasul curajos al pionierilor științei. Și cine 
oare dintre cititori nu s-a visat un Livingstone sau un Stanley în cău- 
tarea izvoarelor Nilului? Cine nu s-a imaginat la Polul Sud împreună 
cu Scott și Amundsen, sau în dirijabilul lui Umberto Nobile rătăcind 
pe deasupra gheţurilor Arcticii? Cine nu și-a dorit realizarea unei per- 
formanţe unice, extraordinare, numai și numai pentru a-și dovedi sieși 
curajul, vrednicia, temeritatea? 


XIV 


Eroii lui Conan Doyle spre astfel de țeluri cutezătoare ne cana- 
lizează imaginaţia și fantezia, fără însă a fi idealizați de autor. Pentru 
a înţelege de unde provine puternica forță de atracție a acestora este 
suficient să ne gândim la faptul că, mai ales în literatura de aventuri 
a ultimelor decenii, a apărut tendinţa realizării unor personaje de o 
factură cu totul aparte, dotate cu calităţi fizice excepţionale, ieșite din 
comun, a acelor „supermani” imbatabili, care trec prin întâmplările 
cele mai stranii, învingându-și adversarii numai prin forța lor real- 
mente supranaturală. 

Asemenea povestiri nu sunt altceva decât variante tehnicizate 
ale tradiționalelor basme populare, în care Feţii-Frumoși s-au convertit 
în roboți atotputernici, atoateștiutori, ființe ideale, desăvârșite, fără 
vicii, dar și fără... suflet. Câtă deosebire între aceste plăsmuiri artificiale 
și personajele din „Lumea dispărută oameni obișnuiți, cu slăbiciuni 
și defecte, dar înzestrați cu înalte calități morale, tipuri credibile pe 
care ușor ni le putem imagina în jurul nostru și care își pun strălucit 
în valoare aptitudinile în momentele de mare cumpănă, de încleștare 
eroică cu o lume ostilă, neprimitoare. Și astfel, ei ies cu dezinvoltură 
din paginile romanului, înscriindu-se în galeria personajelor celebre, 
la care fantezia adolescenților face adesea recurs. 

„Secretul celebrității unui roman științifico-fantastic are însă 
și alte fațete. Pentru a nu fi dat uitării odată cu închiderea ultimei file, 
el trebuie să fie verosimil, să sădească în cititor convingerea că toate 
evenimentele descrise pot avea loc, că ele nu au nimic supranatural, 
miraculos. Fantasticul științific trebuie să fie logic, pentru că logica 
este singura care convinge. „O lume dispărută” constituie o elocventă 
demonstraţie în acest sens. Autorul lansează o ipoteză științifică, desi- 
gur greu de acceptat la prima vedere, dar argumentată riguros pe tot 
parcursul desfășurării epice și validată în final de proba materială. De 
fapt, reducându-l la liniile sale esenţiale, drumul aventuros al desco- 
peririi lumii dispărute este, în esenţă, drumul obișnuit al cunoașterii 
științifice, pornită de la o simplă ipoteză, fundamentată teoretic și ates- 
tată practic pe baza cercetării nemijlocite. Nimic miraculos... nimic 
supranatural... Totul în existența noastră are o determinare materială, 
orice cauză își are efectul său, după cum nu poate exista un efect fără 


o cauză precisă care să-l declanșeze. Lumea dispărută nu este o lume 
a imaginarului; în anumite condiţii, strict condiționate științific, ea 
poate ființa. Cititorul acceptă această ipoteză tocmai datorită firescului 
ei, certitudinilor ce stau la baza conflictului. 

Desigur, ca în orice bun roman științifico-fantastic și în „O lume 
dispărută” aventura se află la loc de cinste; tânărul cititor are prilejul 
să se întâlnească cu întreaga recuzită a genului: urmăriri trepidante, 
dispariții misterioase, răpiri, lupte dramatice etc. Dar, în același timp, 
cartea se dovedește a fi o magnifică și palpitantă lecţie—de botanică, de 
zoologie, de paleontologie—plină de firesc, fără nimic pedant, evitând 
aerul doct al prelegerilor academice. Și, mai presus de toate, o lecție de 
demnitate și curaj, de temeritate și cutezanță, de bărbăţie și eroism. Bra- 
vul Malone și neînfricatul lord Roxton nu consideră aventura încheiată; 
căutarea adevărului este un proces continuu, curiozitatea științifică 
nu poate înregistra un pașnic și banal punct final. Cei doi vor lua de la 
început drumul descoperirilor, căci nimic nu trebuie considerat dispă- 
rut pentru totdeauna atâta vreme cât faptele și acțiunile noastre sunt 
puse sub semnul inepuizabilei sete umane a cunoașterii. Să nu crezi 
fără a cerceta—iată optimistul îndemn care se degajă convingător din 
paginile acestui roman care a stârnit deliciile a generaţii de cititori. 


RADU CONSTANTINESCU 

Da, scopul meu a fost realizat, 

Un ceas plăcut de-am izbutit să dăruiesc 
Copilului cu suflet de bărbat, 

Bărbatului cu suflet tineresc. 

CUVÎNT ÎNAINTE 


Domnul E. D. Malone dorește ca toată lumea să știe că pro- 
fesorul G. E. Challenger a renunțat fără nici o rezervă la dorința pe 
care o manifestase de a împiedica publicarea acestei cărți, precum și 
la acțiunea sa de defăimare. Și, constatând că nici o critică și nici un 
comentariu din cuprinsul acestor pagini nu are vreo intenţie ofensa- 
toare la adresa domniei sale, ne-a garantat că nu se va opune publicării 
și difuzării cărții de faţă. 

Domnul E. D. Malone dorește de asemenea să-și exprime 
recunoștința sa faţă de domnul Patrick L. Forbes din Rosslyn Hill, Ham- 
pstead, pentru competența și bunăvoința cu care a prelucrat schițele 
aduse din America de Sud, precum și față de domnul W. Ransford din 
Elm Roww, Hampstead, pentru ajutorul prețios pe care i l-a dat în 
calitate de expert, ocupându-se de fotografii. 

Capitolul 1 
În jurul nostru nu lipsesc ocaziile de a deveni erou... 


DL. HUNGERTON, tatăl lui Gladys, în realitate ființa cea mai 
lipsită de tact din câte ar putea să existe pe lume un soi de cacatoes 
veșnic zbârlit, înfoiat și neîngrijit, rămânea totuși un suflet excelent, 
însă preocupat exclusiv de persoana sa neghioabă. Dacă m-ar fi putut 
îndepărta ceva de Gladys, n-ar fi fost decât gândul de a avea un ase- 
menea socru. Sunt convins că în sufletul lui mă credea în stare să vin 
la Chestnuts de trei ori pe săptămână, numai și numai ca să mă bucur 
de prezența sa și, mai ales, să-l ascult expunându-și vederile sale asu- 
pra bimetalismului, problemă în care își câștigase oarecare autoritate. 

În seara aceea am suportat timp de o oră sau două pălăvrăgeala 
lui anostă cu privire la înlocuirea monedei bune prin una proastă, la 
valoarea reprezentativă a argintului, la deprecierea rupiei și la adevă- 
ratele etaloane de schimb. 

— Închipuiți-vă, striga el uşor înfuriat, că toate datoriile lumii 
ar avea scadențţa la aceeași dată și că li s-ar pretinde debitanţilor să le 
achite imediat; ce s-ar întâmpla, oare, în condiţiile de astăzi? 

Am răspuns că, evident, lucrul acesta m-ar ruina. Atunci el a 
sărit de pe scaun, m-a dojenit pentru obișnuita mea superficialitate, 
care făcea imposibilă orice discuţie serioasă cu mine și a fugit să se 
îmbrace în vederea unei ședințe. 

În sfârșit, am rămas singur cu Gladys. Sunase, pentru mine, ora 
destinului. Toată seara mă simţțisem în situaţia soldatului așteptând 
semnalul care urma să-i hotărască soarta nesigură și încercasem pe 
rând atât nădejdea victoriei, cât și frica înfrângerii. 

Cât era de frumoasă așa cum o vedeam stând jos, cu silueta 
desprinzându-i-se mândră și delicată pe fondul roșu al draperiei! Și 
cu toate acestea, cât era de rezervată! 

Ne lega o frumoasă, o foarte frumoasă prietenie, care însă nu 
depășea limitele uneia dintre acele camaraderii cum ar fi putut exista 
la „Gazette”, unde eram reporter, între unul dintre confrații mei și mine; 
perfect sinceră, perfect cordială — complet lipsită de preocuparea dife- 
renţei de sex. Îmi displace profund când o femeie se arată faţă de mine 
prea sinceră și prea liberă. Lucrul acesta nu măgulește niciodată pe un 
bărbat. Acolo unde începe atracţia, începe și timiditatea și neîncrede- 
rea, moștenire din zilele vitrege când dragostea mergea adesea mână 
în mână cu brutalitatea. Capul care se apleacă, ochii care-ţi ocolesc 
privirea, glasul care tremură, ființa întreagă care se apără, iată semnele 
prin care recunoști pasiunea și nicidecum privirea fățișă sau răspunsul 
fără ocol. Deşi eram tânăr, avusesem timp să învăţ acest lucru sau să-l 
regăsesc în acea amintire a speciei, care se numește instinct. 

Gladys întrunea toate calitățile femeii. Unii o socoteau rece și 
aspră, dar un asemenea gând ar fi fost o trădare. Pielea ușor pârguită. 
De un colorit aproape oriental, părul negru ca pana corbului, ochii mari 
și catifelați, buzele cărnoase dar delicate, totul dovedea la ea pasiunea 
ascunsă. Dar această pasiune, aveam trista impresie că nu știusem s-o 
scot la lumină. În astă-seară însă trebuia cu orice preţ să grăbesc lucru- 
rile și să ies din nesiguranță. Poate că mă îndreptam spre o înfrângere. 
Dar mai bine respins ca pretendent decât acceptat ca frate. 

Ajuns la această fază a gândurilor mele, eram gata să întrerup 
olungă și apăsătoare tăcere, când Gladys și-a aţintit asupra mea ochii 
negri și pătrunzători, clătinându-și capul mândru, cu un surâs plin 
de mustrare. 

— Presimt că ai de gând să-mi faci declaraţii, Ned. Păcat. Prie- 
tenia noastră era așa de frumoasă! 

Mi-am tras puţin scaunul spre ea. 

— Cum de-ai știut că aveam intenţia asta? Am întrebat-o, 
într-adevăr surprins. 

— Crezi că femeile se înșelă? Crezi că i s-a întâmplat vreodată 
vreuneia să fie luată pe neașteptate? Ned, prietenia noastră era atât de 
serioasă și de frumoasă... Ce păcat ar fi s-o stricăm! Nu înţelegi oare cât 
e de minunat ca un băiat tânăr și o fată tânără să poată sta de vorbă 
singuri, cum stăm noi, fără gânduri ascunse? 

— Nu știu, Gladys. Dar, vezi, cred că tot atât de bine și de fără 
gânduri ascunse poate să stea de vorbă și cu... cu șeful gării, de pildă! 

Nu-mi dau bine seama cum am aruncat în timpul discuţiei 
numele acestui funcționar. Dar, oricum, am făcut-o și am izbucnit 
amândoi într-un hohot de râs. 

— Nu. Ceea ce-mi oferi nu mi-e de-ajuns, Gladys. Aș vrea să te 
strâng în brațe, aș vrea să-ți simt capul pe pieptul meu, aș vrea... 

Îndată ce băgă de seamă că aş fi fost gata să pun în aplicare o 
parte din gândurile mele, sări de pe scaun. 

— Ai stricat totul, Ned, zise ea. Totul se petrece așa de normal 
până în clipa când intervin lucruri care n-au nici un rost! Ce păcat! 
Cum se face că n-ai mai multă stăpânire? 

— Dar nu-i ceva născocit de mine, am susținut. Natura e de 
vină. Dragostea. 

— Dragostea... Da, poate când e reciprocă, fără îndoială că 
schimbă multe. Dar eu nu știu ce-i dragostea. 

— Şi totuși, cu frumuseţea dumitale, cu sufletul dumitale, Gla- 
dys, ești făcută pentru dragoste! Trebuie să iubești! 

— Trebuie, mai întâi, să-ți aștepți ceasul. 

— Dar de ce oare nu mă poţi iubi, Gladys? Din pricina înfățișării 
mele, sau din altă pricină? 

Ea s-a aplecat puţin, a întins mâna, mi-a răsturnat capul... Și cât 
era de grațioasă când mă privea așa, de sus, zâmbitoare și gânditoare! 

— Nu, nu-i așa, zise ea, în sfârșit. Nu ești un închipuit, prin 
urmare pot să ţi-o spun fără ocol. Dar e altceva, ceva mai serios... 

— Caracterul? 

A încuviințat cu capul, severă. 

— Dar ce-ar trebui să fac ca să mi-l schimb?... Ia-ţi un scaun și 
să discutăm. Însă nu-s dispus să spun nimic până nu te așezi. 

M-a privit cu un aer mirat, de neîncredere, mai puţin plăcut 
decât deplina ei încredere de până atunci. Cât de primitive și de bes- 
tiale par sentimentele omului când le privești în toată goliciunea lor! 
Dar poate că nu este decât o impresie de-a mea, personală. Gladys și-a 
luat un scaun și s-a așezat. 

— Să vedem, ce nu-ţi place la mine? 

— Iubesc pe altul, mi-a răspuns ea. 

De data asta am sărit eu de pe scaun. 

— Nu, mi-a explicat, râzând de mutra mea. Nu o fiinţă anumită, 
ci un ideal. Bărbatul pe care-l visez, nu l-am întâlnit încă. 

— Descrie-mi-l. Cum ţi-l închipui? 

— În multe privinţe ar putea să-ți semene. 

— Îţi mulţumesc pentru vorbele astea. Dar ce face el şi n-aș 
putea face și eu? Ce poate fi omul acela: membru al unei societăți de 
temperanţă, vegetarian, aeronaut, teozof, supraom? Nu există nici un 
lucru pe lume, Gladys, pe care să nu fiu gata să-l încerc, numai pe sim- 
pla bănuială că ţi-ar fi pe plac! 


A început să râdă, constatând cât eram de adaptabil: 

— În primul rând, cred că idealul meu n-ar vorbi aşa. Mi-l 
închipui mai dârz, mai puțin dispus să se supună capriciilor unei fete 
prostuțe. Mai întâi de toate, el n-ar putea fi decât un om activ, un om 
care știe să privească moartea în față, fără să se teamă de ea, un bărbat 
care iubește riscul și performanţa. Nu mi-ar fi dragă persoana lui, ci 
gloria lui, care s-ar răsfrânge asupra mea. Gândește te la Richard Burton: 
povestea vieții lui, scrisă de soția lui, mă face să înțeleg dragostea pe 
care i-o purta! Dar lady Stanley? Ai citit vreodată acel admirabil capitol 
final al cărţii pe care l-a consacrat-o soțului ei? lată genul de om pe care 

o femeie îl poate adora din tot sufletul, pentru că ea nu apare în ochii 
lumii deloc micșorată, ci înălțată, ca inspiratoare a faptelor lui nobile! 

Entuziasmul o făcea să pară atât de frumoasă, încât eram gata 
să renunţ de a-i mai răspunde. Mi-am adunat însă tot sângele rece și 
i-am spus: 

— Nu putem fi cu toţii Stanley sau Burton. Mai ales că ne lipsește 
și ocazia. Mie, cel puţin, mi-a lipsit totdeauna. Dacă mi s-ar prezenta, 
aș fi gata s-o folosesc. 

— Dimpotrivă, ocaziile nu lipsesc, ci ne înconjoară de aproape. 
Caracteristica bărbatului pe care ţi-l descriu e că el își creează ocazia. 
Nimic nu-l oprește. Cu toate că nu l-am întâlnit nici odată, îl cunosc așa 
de bine! În jurul nostru nu lipsesc ocaziile de a deveni erou. Bărbaților 
pe acești bărbați, ca o răsplată a acestor realizări. Ai văzut pe tânărul 
francez care-a plecat cu balonul săptămâna trecută. Deși se dezlănțuise 
furtuna, nu și-a amânat plecarea hotărâtă. Măturat de vânt vreme de 
24 de ore, a căzut la depărtare de 1500 de mile, drept în mijlocul Rusiei! 
Acesta e genul de bărbat care mă interesează. Gândește-te la gelozia 
celorlalte femei față de femeia iubită de el! Să mă simt invidiată din 
pricina unui bărbat, iată visul meu! 

— Din dragoste pentru dumneata, aș face și eu, bucuros, ace- 
lași lucru. 

— N-ar trebui să-l faci din dragoste pentru mine, ci pentru că 
nu te-ai putea împiedica, pentru că o poruncă lăuntrică te-ar sili să-l 
faci, pentru că, în dumneata, eroul ar stăpâni omul! Când, luna trecută, 
ai povestit în gazetă explozia aceea de gaze din mina „Wigan”, de ce nu 
te-ai coborât ca să-i salvezi pe oamenii de-acolo, dispreţuind primejdia 
de-a fi asfixiat? 

— Dar m-am coborât. 

— Nu mi-ai spus-o nici odată. 

— Nu credeam că aș fi avut, prin asta, vreun merit. 

— Eu n-am știut nimic. 

Un oarecare interes părea că se aprinde în ochii fetei. 

— Ai fost viteaz. 

— Nu se putea altfel. Nu faci un bun reportaj decât dacă te 
documentezi singur. 

— Ce argument stupid! Asta răpește acțiunii dumitale orice 
poezie. Dar, indiferent de motivele pe care le-ai avut, sunt fericită că 
ai coborât în mină. 

Mi-a întins mâna, cu un gest de o fermecătoare demnitate, iar 
eu, aplecând-mă, i-am sărutat degetele. 

— Da, recunosc, sunt pur și simplu o femeie romanţioasă, cu 
visuri de fetiță. Dar aceste visuri îmbracă o formă atât de reală, atât de 
mult fac parte din mine, încât nu mă pot împiedica să nu mă port în 
consecinţă. Dacă o să mă căsătoresc, n-o să iau decât un bărbat celebru. 

— De ce nu? am strigat. Femeile de felul dumitale sunt inspi- 
ratoarele bărbaţilor. Oferă-mi o ocazie și ai să vezi dacă n-o folosesc la 
moment! Sau, mai bine, nu... Bărbaţii, așa cum prea bine ai spus, trebuie 
să-și găsească singuri ocaziile, fără să le aștepte de la alții. Pe cinstea 
mea! Am pretenţia să fiu și eu de vreun folos oarecare pe pământul ăsta! 

Ea a râs de neașteptatul meu entuziasm irlandez. 

— De ce nu? a zis. Ai tot ce poate dori un bărbat: tinerețe, sănă- 
tate, putere, educaţie, energie. Acum câteva clipe m-ai mâhnit. Dar acum 
mă bucur, 0, cât mă bucur! Că discuţia noastră a trezit în dumneata 
toate aceste gânduri. 

— Și dacă eu?.. 

Mâna ei caldă și catifelată s-a lipit de buzele mele. 

— Nici un cuvânt mai mult. lată o jumătate de oră de când ser- 
viciul dumitale de noapte te reclamă. N-aveam curajul să-ți amintesc 
lucrul acesta. O să mai vorbim poate într-o zi, după ce-ţi vei fi găsit 
adevărata menire... 

Și iată cum s-a întâmplat că, într-o seară ceţoasă de noiembrie, 
m-am trezit la Camberwell alergând după tramvai. Inima îmi zvâcnea 
în piept, în dorința arzătoare ca ziua de mâine să nu se încheie fără 
a-mi fi sugerat o performanţă vrednică de stăpâna inimii mele! Dar 
cine, pe lumea asta, și-ar fi închipuit că o să fie atât de neverosimilă și 
determinată de niște împrejurări atât de ciudate? 

N-aș vrea ca acest capitol introductiv să fie socotit de către 
cititor ca neavând nimic comun cu povestirea mea. 

EI, acest capitol, e acela care o declanșează. Pentru că numai 
atunci când un bărbat pășește în viaţă cu credinţa că în jurul lui nu 
lipsesc ocaziile de a deveni erou și în inima lui se naște dorința aprigă 

de a se folosi de una din ele — indiferent care i-o ieși în cale — numai 
atunci el rupe, ca mine, cu mersul banal al vieţii, ca să intre în ţinutul 
misterios dar minunat, unde îl așteaptă marea aventură și marea răs- 
plată. Când am intrat în birourile ziarului „Daily Gazette”, în al cărui 
angrenaj nu eram decât o mică rotilă, purtam în mine, puternic înră- 
dăcinată, hotărârea de a găsi, de preferință chiar în noaptea aceea, o 
ocazie demnă de dorinţele frumoasei Gladys. Că, cerându-mi să-mi risc 
viața pentru asta, însemna din parte-i egoism și asprime sufletească 
iată amănunte de care nu ţii seama decât cu vârsta și nicidecum în 
entuziasmul celor 23 de ani ai mei și în patima celei dintâi dragoste. 


Pagină intenţionat goală 


Capitolul II 
„Încearcă-ţi norocul cu Profesorul Challengerl... 


» 


AM AVUT ÎNTOTDEAUNA, la ziar, o simpatie pentru şeful ser- 
viciului de știri, McArdle, un bătrânel roșcovan, ursuz și adus de spate. 
La rândul meu, speram că nu-i eram antipatic. Bineînţeles, adevăratul 
meu șef era Beaumont. Dar acesta trăia în atmosfera eterată a unui 
soi de înălțime olimpică, până unde nimic nu reușea să se ridice decât 
dacă nu era cel puțin de importanţa unei crize internaționale sau a 
unei remanieri de guvern. Îl vedeam din când în când pătrunzând în 
întunericul sanctuarului său: trecea singuratic și maiestuos, cu ochii 
pierduţi, cu gândul la Balcani sau la Golful Persic. Plutea deasupra 
noastră, departe de noi. Noi nu-l cunoșteam decât pe McArdle, care 
îl reprezenta în fața noastră. Când am intrat în biroul lui, bătrânelul 
mi-a făcut un semn ușor cu capul, ridicându-și ochelarii până în creș- 
tetul său chel. 

— Din câte-am auzit, mi se pare că te descurci destul de bine, 
domnule Malone, a zis cu un accent scoţian, plin de bunăvoință. 

I-am mulțumit. 

— Reportajul dumitale privitor la explozia gazului de mină a 
fost foarte bun. Tot așa de bun a fost și acela cu privire la incendiul de 
la Southwark. Ai găsit nota justă. Dar vrei să-mi vorbești, mi se pare? 

— Vreau să vă cer o favoare. 

Ochii lui îngrijorați mi-au ocolit privirea: 

— Zău? Și despre ce-i vorba? 

— Nu credeţi, domnule, că ar exista vreo misiune pe care să 
mi-o încredințați în numele jurnalului nostru? Aș face totul ca s-o duc 
la bun sfârșit și v-aș trimite un reportaj interesant. 


IN 

— Despre ce fel de misiune vorbești, domnule Malone? 

— Indiferent ce fel, numai să fie plină de aventuri și de primej- 
dii. Vă asigur că o să-mi dau toată silința. Mi-ar conveni cu atât mai 
mult cu cât ar fi mai grea. 

— Pari destul de dispus să-și riști viața. 

— Ca să am un scop în viaţă. 

— Bravo! lată ce se cheamă entuziasm, domnule Malone! Din 
păcate, mă tem să nu fie cam târziu pentru acest soi de performanţe. O 
misiune specială dă rareori rezultate în raport cu cheltuielile pe care 
le cere. Și, în orice caz, nu se încredinţează decât unui om experimen- 
tat, al cărui nume inspiră încredere marelui public. Întinsele spaţii 
virgine de pe harta lumii dispar de la o zi la alta și nicăieri nu mai este 
loc pentru spiritele întreprinzătoare. Dar, ia stai! A zis și obrazul i s-a 
luminat de un zâmbet. Vorbind de întinsele spaţii virgine de pe hartă, 
mi-a venit o idee. Ce-ai zice dacă te-aș însărcina să demaști un impos- 
tor, un Munchhausen modern și să-l acoperi de ridicol? Va trebui să-i 
demaști minciunile. Ei, dragul meu prieten, ar fi grozav. Ce părere ai? 

— Tot ce doriţi, unde și când doriți. 

McArdle s-a gândit o clipă. 

— Întrebarea care se pune a zis în sfârşit este să știm dacă ai 
să te poţi înțelege sau măcar să stai, pur și simplu, de vorbă cu omul 
nostru. Dar dumneata pari a avea un fel de talent de a te impune oame- 
nilor: te faci simpatic și ai o putere magnetică, asta desigur ca efect al 
vitalității tinerești sau a ceva analog, bănuiesc, în ce mă privește, sunt 
ferm convins că lucrurile stau așa. 

— Sunteţi prea binevoitor față de mine, McArdle. 

— Încearcă-ţi dar norocul cu profesorul Challenger, din Enmore 
Park. 

Nu mi-am putut ascunde mirarea. 

— Challenger? Am strigat. Profesorul Challenger, faimosul zoo- 
log? Nu-i acela care i-a spart capul lui Blundell, de la „Telegraph'”? 

Șeful a schițat un zâmbet: 

— Asta te îngrijorează? Parcă-mi spuneai că ești în căutarea 
aventurii... 

— Iată una, într-adevăr, domnule, i-am răspuns. 

— Întocmai. De altfel nu cred să meargă totdeauna atât de 
departe cu violenţa. Fără îndoială că Blundell a căzut la un moment 
nepotrivit sau a avut un fel greșit de a se comporta cu el. Poate că 
dumneata o să ai mai mult noroc sau mai multă dibăcie. Desigur că 
aici ar fi ceva de făcut în sensul dorințelor dumitale, iar gazeta ţi-ar da 
mână liberă. 

— Dar nu știu nimic despre Challenger, i-am spus. Mi-a amin- 
tesc doar că i-am văzut numele pomenit la „Fapte diverse”, în legătură 
cu bătaia lui Blundell. 

— Am oarecare informaţii care te-ar putea îndruma, dom- 
nule Malone. Profesorul mă interesează de mai mult timp și îl ţin sub 
observaţie. 

Scoase o hârtie dintr-un sertar: 

— Iată fișa lui. Ţi-o spun în rezumat: 


„Challenger George Eduard. 

Născut la Largs (Scoția), în 1863. Elev al Academiei din Largs, 
Universitatea din Edinburgh. Adjunct la British Museum, 1892. 
Conservator adjunct al serviciului de antropologie comparată, 
1893. Renunţă la aceste funcțiuni în același an, în urma unor 
scrisori insultătoare. Titular al medaliei Crayston pentru 
cercetări în domeniul zoologiei. Membru corespondent la... 
(urmează o sumedenie de nume... mai multe rânduri scrise 

cu caractere mici: Societatea Belgiană, Academia Americană 
de Științe din La Plata etc etc). Fost Președinte al Societăţii 

de Paleontologie, Secţia H din Asociaţia Britanică și așa mai 
departe... A publicat: „câteva observaţii asupra unei serii de 
cranii „omenești”, „încercări asupra evoluţiei vertebratelor” și 
numeroase articole, dintre care unul, „Ce se ascunde sub teoria 
weissmannismului”, a provocat o discuţie aprinsă la Congresul 
Zoologilor de la Viena. Distracţiile preferate: plimbări în aer 
liber, excursii în munți. 

Adresa: Enmore Park, Kensington, W”. 


— lată, ia-o cu dumneata. Cred că în seara asta nu mai avem 
ce ne spune. 
Am băgat hârtia în buzunar. 


13 


O lume dispărută 


— O clipă, domnule — am stăruit, văzând că nu mai aveam în 
fața mea un chip îmbujorat, ci o scăfârlie roșcată. Nu sunt încă lămurit 
de ce trebuie să iau un interviu acestui profesor. Ce-a făcut? 

Capul s-a ridicat și fața a apărut imediat: 

— Plecat singur în explorare, acum doi ani, în America de Sud. 
Întors anul trecut. Refuză să precizeze regiunea explorată, care cu sigu- 
ranță se află prin America de Sud. Începe o vagă poveste a călătoriei 
lui, când, din pricina unei obiecţii ridicate, se închide în el însuși ca 
o stridie. Pare a fi fost eroul unei aventuri neobișnuite sau poate ceea 
ce apare mai probabil nu e decât un mincinos de prima clasă. A adus 
cu el câteva fotografii stricate, dar care au fost socotite ca fiind trucate. 
A devenit atât de irascibil, încât e în stare să sară asupra oricui l-ar 
întrerupe și să arunce pe scări în jos pe gazetari. După părerea mea, 
nu-i decât un megaloman omucid cu înclinații științifice. Eşti destul 
de mare ca să te descurci singur. În orice caz, vei fi în siguranţă: legea 
cu privire la responsabilitatea patronului în materie de accidente te 
ocrotește... 

Un cap acoperit cu fire de păr roșcat s-a substituit iarăși feței 
roșcovane, care rânjea. Întrevederea se sfârşise. 

M-am îndreptat spre Savage Club, dar în loc să intru, m-am reze- 
mat de balustrada terasei Adelphi și am rămas pe gânduri, uitându-mă 
la cursul uleios și cafeniu al Tamisei. În aer liber, ideile îmi apăreau 
mai netede și mai limpezi. Am scos fișa profesorului Challenger și 
am citit-o la lumina unui glob electric. Și am simţit ceva, ceva ce n-aș 
putea considera decât ca o inspirație. Ca să ajung până la fiorosul pro- 
fesor, știam că nu trebuie să contez pe calitatea mea de gazetar. Pe de 
altă parte, violențele despre care pomenea în două locuri biografia lui 
sumară puteau fi datorate doar unui fanatism de savant. Oare nu exista 
în acest domeniu un loc pe unde ar fi fost accesibil? Trebuia să încerc. 

Am intrat în club. Bătea ora 11 și sala cea mare începea să se 
umple, cu toate că nu era încă îmbulzeală. Intr-un fotoliu în apropie- 
rea căminului am observat un bărbat înalt, subțire și ciolănos. Acesta 
și-a întors capul chiar în clipa când îmi trăgeam scaunul lângă el. Era 
exact omul pe care aș fi dorit să-l întâlnesc — Tarp Henry, din redacția 
revistei „Natura”: uscat, slab, numai piele și oase și plin de bunăvoință 
față de cei pe care-i cunoștea. Am intrat de-a dreptul în subiect. 

— Ce știi despre profesorul Challenger? 

— Challenger? 

Și-a încruntat sprâncenele nemulțumit: 

— Challenger e individul acela care, plecat în America de Sud, 
s-a întors de-acolo cu o poveste nemaipomenită. 

— Ce poveste? 

— Descoperise, zicea el, niște animale extrem de ciudate. Dar 
între timp cred că s-a lăsat păgubaș. Sau, cel puţin, trece totul sub 
tăcere. Întrebat de agenţia Reuter, a provocat prin declaraţiile lui o 
zarvă atât de mare, încât agenţia a găsit că e inutil să persevereze. Era, 
de altfel, o chestiune care-l putea discredita în ochii tuturor confraților 
lui. Pe cele câteva persoane care s-au arătat dispuse să-l ia în serios, 
le-a descurajat repede. 

— Cum asta? 

— Cauza e grosolănia lui nesuferită, purtarea lui imposibilă. O 
să-ți citez, printre alţii, pe bătrânul Wadley, de la Institutul de Zoolo- 
gie. Wadley i-a trimis următorul mesaj: „Președintele Institutului de 
Zoologie prezintă omagii profesorului Challenger și ar considera ca o 
favoare personală dacă domnia sa ar binevoi să le facă, atât lui, cât și 
colegilor lui, onoarea de a asista la viitoarea lor ședință.” Ei bine, răs- 
punsul lui Challenger nu poate fi exprimat în termeni decenți. 

— Totuși mi-l poţi spune? 

— Redat într-o formă acceptabilă, ar suna cam așa: „Profesorul 
Challenger prezintă omagii președintelui Institutului de Zoologie și ar 
considera ca o favoare personală dacă ar binevoi să se ducă dracului!” 

— Doamne Dumnezeule! 

— Da, cam așa a zis și Wadley. Îmi amintesc de bietul Wadley 
gemând la începutul ședinței: „...după 50 de ani de colaborări științi- 
fice...” Nu și-a mai venit nici odată în fire. 

— Mai știi și alte amănunte despre Challenger? 

— Eu sunt, după cum știi, bacteriolog. Mai exact, raza mea de 
activitate e microscopul. Abia dacă mă uit la cele ce se văd cu ochiul 
liber. Sunt un cercetător situat la limitele cunoașterii și mă simt foarte 
stingherit când ies din laboratorul meu și-mi întâlnesc semenii, aceste 
vietăți neînchipuit de mari și grosolane. Spiritul meu e prea dezlegat de 
cele lumești, ca să bârfesc. Totuși, am auzit vorbindu-se de Challenger 

în lumea savanților: e un om pe care n-ai dreptul să nu-l iei în seamă. 
E cât se poate de inteligent, plin de viață și de energie, dar în același 
timp intransigent, sclavul ideilor fixe și fără nici un fel de scrupul. În 
chestiunea aceea sud-americană, nu a mers el oare până la a truca 
fotografiile? 

— MIi-l descrii ca fiind sclavul unor idei fixe. Un exemplu? 

— Exemple sunt cu miile, dintre care cel mai recent, referitor la 
Weissmann și la evoluționism, a fost cauza dezlănțuirii unui adevărat 
scandal la Viena. 

— În ce împrejurări? 

— Nu-mi amintesc bine. Dar avem la gazetă un text englezesc 
al procesului verbal de ședință. Binevoiești să vii cu mine? 

— Cu multă plăcere. Trebuie să iau un interviu profesorului și 
caut un mijloc de a ajunge până la el. Îţi mulțumesc pentru bunăvoință. 
Te-aș însoţi chiar acum, dacă nu crezi că e prea târziu. 

O jumătate de oră după aceea, în birourile „Naturii” stăteam 
așezat în fața unui impresionant volum. Articolul pe care îl cercetam, 
„Weissmann împotriva lui Darwin”, avea ca subtitlu: „Vii proteste la 
Viena. O ședință furtunoasă”. Chiar dacă insuficiența culturii mele ști- 
ințifice mă împiedica să urmăresc discuţiile, totuși puteam să-mi dau 
seama că profesorul englez, prin atitudinea lui arțăgoasă, provocase 
indignarea confraţilor de pe continent. „Proteste”, „Rumoare”, „Stri- 
găte unanime” — iată primele trei subtitluri care mi-au sărit în ochi. 
Pentru rest, dacă articolul ar fi fost scris în limba chineză, nu l-aș fi 
înţeles mai puţin. 

— Te-aş ruga să mi-l traduci în englezește, i-am spus confrate- 
lui meu, cu voce gravă. 

— Bine, dar e în englezește! 

— Mi-aș încerca mai curând norocul cu textul original. 

— Într-adevăr, pentru un profan e cam lipsit de claritate. 

— Mi-ar trebui să găsesc mai mult decât o singură propoziție 
pe înțelesul meu, din care să se desprindă o cât de vagă idee. Dar... iată 
una, cred... una aproape limpede. Am să mi-o transcriu. Îmi dă ocazia 
să iau contact cu fiorosul profesor. 

— Asta e tot ce pot face pentru dumneata? 

— O clipă, te rog! Aș vrea să-i scriu. Dacă-mi dai voie să-mi 
redactez chiar aici scrisoarea, pe o hârtie cu en-tete-ul revistei dumitale, 
poate că aș câștiga oarecare autoritate în ochii lui. 

— Și după asta, Challenger ar veni să facă aici un scandal, de 
să-i meargă vestea! 

— Ba, deloc. Ai să vezi scrisoarea. Te asigur că n-o să cuprindă 
nimic supărător. 

— În cazul acesta, iată scaunul și biroul meu. Găsești acolo 
hârtie. Aș dori numai să arunc și eu o privire pe scrisoarea dumitale 
când o fi gata. 

Nu mi-am precupeţit timpul. Și îndrăznesc să spun că scrisoa- 
rea aceea avea o întorsătură fericită, așa că i-am citit-o bacteriologului 
meu, nu fără oarecare mândrie de autor. 


«Iubite domnule profesor Challenger, 

Nu sunt decât un modest doritor de a cunoaște legile naturii. 
Am manifestat totdeauna cel mai viu interes în ce privește 
speculațiile dv. Asupra lui Darwin și Weissmann. De curând am 
avut ocazia să-mi reîmprospătez cunoștințele recitind... 


— Afurisit mincinos! a șoptit Tarp Henry. 


— „„recitind magistrala dv. Comunicare de la Viena. Acest 
document, de o admirabilă claritate, pare a lămuri problema 
definitiv. Îngăduiţi-mi totuși să vă atrag atenţia asupra 
uneia din frazele dv. Spuneți: „Protestez din toate puterile 
mele împotriva acelei aserțiuni exorbitante și în întregime 
dogmatice, că fiecare „id” este un microcosm posesor al 
unei arhitecturi istorice lent elaborate de-a lungul seriei de 
generaţii”. Nu credeți că sunt în ea unii termeni prea categorici? 
Nu credeți că ar trebui reluaţi și verificaţi? Dacă mi-ați îngădui, 
v-aș cere favoarea unei întrevederi, deoarece subiectul mă 
interesează și aș dori să vă prezint prin viu grai unele idei 
personale. Cu asentimentul dv, sper să am cinstea de avă 
vizita poimâine, miercuri, la ora 11 dimineața. 

Al dv, domnule, cu deosebit respect și sinceritate. 

EDUARD D. MALONE» 

— Ei? am întrebat, triumfător. 

— Bine, dacă conștiința dumitale se simte împăcată... 

— Nu m-a mustrat nici odată cu nimic. 

— Și ce-ai de gând să faci? 

— Să-lvizitez pe Challenger. Odată ajuns acolo, o să găsesc eu 
vreun pretext să încep discuţia. La nevoie, i-aș dezvălui chiar subterfu- 
giul de care m-am folosit. Dacă Challenger are cât de cât spirit sportiv, 
orgoliul lui o să fie măgulit. 

— Crezi? la seama ca, în loc să-i mângâi dumneata orgoliul, să 
nu te mângâie el pe dumneata! Ai grijă să te îmbraci în echipament 
american de fotbal sau cu o cămașă de zale. La revedere. O să-ți țin 
răspunsul lui la dispoziție miercuri dimineața, dacă binevoiește să-ți 
răspundă. E un om violent, ţâfnos, primejdios și nesuferit pentru toţi 
cei care se apropie de el și nu e combătut de savanți decât în măsura 
în care își pot permite vreo îndrăzneală la adresa lui. Poate că ar fi fost 
mai bine pentru dumneata să nu fi auzit nici odată vorbindu-se de el... 

Un om imposibil... 


TEMERILE CA ȘI NĂDEJDILE prietenului meu n-au fost înte- 
meiate. Când am sosit miercuri la sediul „Naturii”, am găsit un plic 
purtând ștampila din West Kensington, pe care numele meu era scris 
cu niște litere ca de sârmă ghimpată. lată ce conţinea plicul: 


„Enmore Park W. 

Domnule, 

Am primit scrisoarea prin care vă oferiţi să împărtășiţi 
vederile mele. Vederile mele nu au nevoie să fie împărtășite 
nici de dv, nici de altcineva. Aveţi îndrăzneala să numiţi 
„speculaţii” declaraţiile mele asupra darwinismului. iu să vă 
semnalez grava necuviinţă pe care o provoacă asemenea cuvânt 
într-o asemenea materie. Contextul, totuși, îmi dovedește că ați 
păcătuit, mai mult din ignoranță și lipsă de dibăcie decât din 
răutate. În consecință, vă scot de sub acuzare. Una din frazele 
lucrării mele pare a vă fi dat oarecum de furcă. Aș fi crezut că 
numai o inteligență submediocră n-ar fi putut să sesizeze 
imediat acest punct de vedere. Dar dacă într-adevăr lucrul 
acesta cere o explicaţie, sunt de acord să vă primesc la ora 
fixată, în ciuda dezgustului pe care mi-l provoacă, fără excepție, 
vizitele și vizitatorii. Feriţi-vă de a crede, așa cum aţi putea 
fi ispitit s-o faceți, că mi-aș putea schimba eventual părerea. 
Nu-mi exprim nici odată o părere decât în mod deliberat 
și după ce am chibzuit îndelung asupra ei. A-mi lua vorba 
înapoi nu intră în obiceiurile mele. Binevoiți, atunci când vă 
veți prezenta, să arătați valetului meu, Austin, plicul acestei 
scrisori: el trebuie să ia toate măsurile de precauţie necesare 
spre a mă apăra împotriva acelor pușlamale nerușinate care se 
numesc gazetari. 

Al dv. Sincer 

GEORGE EDUARD CHALLENGER” 


19 


O lume dispărută 


I-am citit această scrisoare lui Tarp Henry, care venise de dimi- 
neață să ia rezultatul demersului meu. Drept răspuns, Tarp mi-a spus 
doar atât: 

— Tocmai s-a descoperit o substanţă, cuticura sau cam așa ceva, 
mai eficace decât arnica!!! pentru vindecarea rănilor... 

Unii oameni au un deosebit simț al umorului. 

Era aproape 10 și jumătate când am primit scrisoarea. La ora 
exactă fixată pentru întâlnire, o trăsură m-a lăsat în fața unei case, al 
cărei grilaj impunător și ale cărei ferestre cu perdele bogate dovedeau 
că temutul profesor se bucura de o frumoasă stare materială. Ușa mi-a 
fost deschisă de un individ ciudat, negricios și uscat, fără vârstă, care 
purta o vestă de postav gros și jambiere brune, de piele. Am aflat mai 
târziu că era șoferul, care îndeplinea toate serviciile ori de câte ori ulti- 
mul valet o lua la goană. M-a privit din cap până în picioare, cu niște 
ochi albaștri pătrunzători. 

— Sunteţi așteptat? a întrebat. 

— Mi s-a fixat o întâlnire. 

— Scrisoarea dumneavoastră? 

I-am arătat plicul. 

— Bine! 

Părea foarte puţin vorbăreț. L-am urmat în coridor când, dintr-o 
odaie în care am recunoscut că era sufrageria, a apărut deodată în faţa 
mea o femeie scundă, cu trăsăturile mobile și vii, cu ochi negri și cu 
aspect mai mult francez decât britanic. 

— O clipă, îmi spuse ea. Așteaptă puţin, Austin. Poftiţi înăuntru, 
domnule. Daţi-mi voie să vă întreb dacă l-aţi mai întâlnit până acum 
pe soțul meu. 

— N-am avut această cinste, doamnă. 

— Atunci vă prezint mai dinainte scuzele mele. E un om impo- 
sibil, cu totul imposibil. Ţin să vă previn, ca să vă păziți. 

— Vă mulțumesc, doamnă. 

— Îndată ce-l vedeţi că se înfurie, să nu mai rămâneţi în odaie 
și să nu vă mai pierdeţi timpul cu discuţii. Au mai avut și alții ocazia să 
regrete acest lucru. De fiecare dată se iscă un scandal care se răsfrânge 


[1] Amica montana, plantă tonică și stimulentă din care se extrage o tinctură 
bună pentru vindecare rănilor. (n. t.). 

și asupra mea și asupra tuturor. Sper că vizita dumneavoastră nu este 
în legătură cu aceeași problemă, a Americii de Sud. 

— E cu neputinţă să minți o femeie. 

— 0, e cel mai primejdios subiect! O să vă povestească lucruri 
despre care nu veţi crede nimic, ceea ce, de altfel, e ușor de înțeles. 
Totuși, vă rog să nu-l contraziceţi, deoarece lucrul acesta îl scoate din 
fire. Prefaceţi-vă că-l credeți și totul o să fie bine. Ţineţi seama că el 
însuși crede ce spune. Despre asta puteţi fi sigur. Nici odată nu s-a 
pomenit un om mai cinstit. Nu vă mai rețin, asta i-ar da de bănuit. Dacă 
începe a fi primejdios, într-adevăr primejdios, sunațţi și rezistați până 
sosesc eu. Chiar și în clipele cele mai grave, tot mai păstrez asupra lui 
O oarecare autoritate... 

Cu aceste cuvinte de încurajare, doamna Challenger m-a încre- 
dințat tăcutului Austin, care aștepta asemeni unei statui a discreţiei. 
Valetul m-a condus la capătul coridorului, în fața unei uși la care a 
bătut. Un muget de taur i-a răspuns. Și iată-mă în faţa profesorului. 

Challenger stătea pe un scaun turnant, în fața unei mese mari, 
acoperită cu cărţi, cu hărţi și cu diagrame. În clipa când am intrat, s-a 
învârtit cu scaunul ca să mă privească din faţă. Înfăţişarea lui mi-a 
tăiat răsuflarea. Eram pregătit să văd un om ciudat, dar nu o făptură 
atât de înspăimântătoare! Te surprindea prin statura lui, prin ţinuta 
lui impunătoare și prin mărimea capului, mai uriaș decât orice am 
văzut vreodată pe un trup omenesc. Pălăria lui, dacă m-aș fi încume- 
tat s-o încerc, mi-ar fi căzut până pe umeri! Avea una din acele figuri 
cu barbă, care în mintea mea se asocia cu imaginea unui taur asirian 
— o față roșie, cu barba de un negru bătând în albastru, coborând în 
bucle mari pe piept. Părul lui, cu totul neobișnuit, îi tăia fruntea ca o 
lungă bandă netedă. Ochii de un cenușiu albăstrui, foarte limpezi sub 
smocurile negre și groase ale sprâncenelor, aveau o privire ascuţită și 
sfredelitoare care impunea. Umerii largi, pieptul bombat ca un butoi, 
mâinile de uriaș acoperite cu păr des — iată ce vedeam din persoana 
lui pe deasupra mesei. Un glas tunător agrava prima impresie pe care 
mi-o produsese celebrul profesor Challenger. 

— Ei, despre ce este vorba? m-a întrebat el, cercetându-mă cu 
aroganță. 

Trebuia să-mi ascund surprinderea, pentru că, altfel, dialogul 
s-ar fi putut termina aici. 

— Aţi binevoit să-mi fixați o întâlnire, domnule profesor, i-am 
răspuns domol. 

Și i-am împins plicul. El l-a luat și l-a așezat în fața lui, pe masă. 

— Aha, da... ești tânărul care nu înțelege limba, engleză, dar 
binevoiește, pe cât se pare, să fie de acord cu concluziile mele generale. 

— Întru totul, domnule profesor, întru totul, am declarat. 

— Desigur! Asta o să-mi consolideze situaţia, nu-i așa? Pentru 
că îmi aduci sprijinul dublei autorităţi: a vârstei și a aspectului dumi- 
tale... Ceea ce nu împiedică totuși să fii mai bun decât toți măgarii aceia 
de la Viena, ale căror răgete în turmă nu mă jignesc mai mult decât 
guițatul de unul singur al porcului englez! 

M-a privit așa, de parcă aș fi fost un exemplar din rasa aceea. 

— Purtarea lor, am spus, o găsesc îngrozitoare. 

— Te asigur că sunt în stare să mă lupt singur și n-am nevoie 
de simpatia dumitale. Da, singur, domnule, cu spatele la zid: acolo 
mă simt la locul meu. Dar să rezumăm. Dialogul acesta nu poate avea 
pentru dumneata prea mult farmec, iar pe mine mă plictisește peste 
orice închipuire. Aveai de prezentat, dacă nu mă înșel, câteva observaţii 
asupra unuia din aspectele tezei mele? 


22 


Capitolul III 


Felul lui de a fi, brutal și direct, nu-mi lăsa putinţa să mă sus- 
trag și totuși trebuia să mă feresc, să pândesc un moment prielnic. De 
departe, lucrul acesta mi se păruse destul de simplu. Oare calitățile 
mele de irlandez mă vor părăsi tocmai acum când aveam mai mare 
nevoie de ele? Challenger mă străpungea cu ochii lui de oțel. 

— Explică-te! a mugit. 

— Nu sunt decât un foarte modest cercetător, abia deasupra 
nivelului unui amator pasionat. Dar îmi pare că sunteţi de o severi- 
tate exagerată față de Weissmann. Oare starea de fapt nu ar tinde, în 
momentul de față, să-i... consolideze doctrina? 

— Ce stare de fapt? a zis Challenger, cu un calm ameninţător. 

— Fără îndoială că nu există nici un fapt care să constituie, în 
adevăratul înțeles al cuvântului, o dovadă. Făceam aluzie, pur și sim- 
plu, la ceea ce aș numi tendința științifică generală a gândirii moderne. 

Challenger s-a aplecat spre mine cu o mare seriozitate. 

— Ştii cred, a început făcând gestul de a număra pe degete, că 
unghiul cranian este un factor constant. 

— Bineînţeles, i-am răspuns. 

— Şi că telegonia este o ipoteză controversată? 

— Fără nici o îndoială. 

— Și că ovulul este diferit de oul partenogenetic? 

— Nici vorbă! am exclamat, mândru de îndrăzneala mea. 

— Și ce dovedește asta? m-a întrebat cu o voce blândă și 
convingătoare. 

— Într-adevăr ce dovedește asta? am îngăimat. Ce dovedește 
asta? 

Challenger gungurea: 

— Vrei să ţi-o spun eu? 

— V-aș ruga... 

— Asta dovedește a zbierat el într-o neașteptată explozie de 
furie că ești o caiafă nerușinată, unul din acei mizerabili de gazetari, 
a căror ignoranță e tot atât de mare cât și nerușinarea lor! 

Se ridicase dintr-o săritură, cu ochii ieșiți din orbite. 

În ciuda momentului critic, am avut timpul să observ, spre 
marea mea surprindere, că, deși ridicat în picioare, îmi ajungea abia 
la umeri și că, foarte mic de statură, stăvilit în creșterea lui. 

Uriașă, vitalitatea lui înspăimântătoare se dezvoltase în lărgime, 
în grosime și în volum cerebral: un Hercule scund. 

— Ceea ce-ţi spuneam adineauri, domnule — striga acum, aple- 
cat înainte cu gâtul întins și cu mâinile sprijinite de masă — era pur și 
simplu pe păsărește, o păsărească științifică! Prin urmare, dumneata, 
care ai un cap cât o nucă, îţi închipui că o să fii mai dibaci decât mine! 
Ai pretenţia că ești atotputernic, cabotin ce ești! Fără îndoială că tre- 
buie să ne plecăm cu toții în fața dumitale, în nădejdea vreunui cuvânt 
binevoitor? În nădejdea că vreunul dintre noi o să se poată ridica mai 
ușor? În nădejdea că vreunul dintre noi o să se poată ţine în scări? Știi 
oare că a fost o vreme când ţi s-ar fi tăiat urechile? Să știi, lepră, că te 
cunosc prea bine! Ţi-ai pierdut măsura mârșăviei. Dar mă însărcinez 
eu să ţi-o aduc aminte. Te dezumflu eu, balon umflat cu vânt! Se mai 
găsește cineva pe lumea asta care să-ţi fie stăpân. Nu, domnule, nimeni 
nu-și bate joc de George Eduard Challenger! Nimeni nu i-a găsit încă 
nașul! Doar te-am prevenit, din clipa când ai ţinut să vii, că o faci pe 
propriul dumitale risc. Ai jucat un joc primejdios și ai pierdut. Cu atât 
mai rău pentru dumneata, iubite domnule Malone. Acum, plătește! 

— S-avem iertare, domnule, i-am răspuns, retrăgându-mă spre 
ușă și deschizând-o. Puteţi să mă insultaţi cât vreţi, vă dau voie. Dar 
totul are o margine și de atins n-o să mă atingeți! 

— Crezi? 

Înainta cu pași măsuraţi, cu un aer amenințător. Dar deodată 
s-a oprit și și-a vârât mâinile butucănoase în buzunarele hainei scurte: 

— Am mai avut până acum ocazia să arunc afară câţiva gazetari. 
Dumneata ai să fii al patrulea sau al cincilea. O amendă de 3 lire și 15 
șilingi, ăsta-i tariful obișnuit. Cam scump, dar face. Și de ce, mă rog, 
nu ţi-ai urma și dumneata confrații? Mi se pare că o meriţi îndeajuns! 

Și-a reluat apoi mersul dușmănos, ridicându-se pe vârfuri ca 
un maestru de dans. 

Aș fi putut fugi pe ușa holului, dar ar fi fost o lașitate din partea 
mea. De altfel, o mânie cât se poate de firească începuse să mă înfier- 
bânte. Chiar dacă m-aș fi făcut vinovat față de omul acesta, atitudinea 
lui mă punea în legitimă apărare. 

— Binevoiţi a vă îndepărta mâinile, domnule. N-o să sufăr nici 
cea mai mică atingere. 

— Zău?! 

Mustaţa lui neagră s-a ridicat și un rânjet a făcut să-i sclipească 
unul din caninii albi: 

— N-ai să suferi, zici, nici cea mai mică atingere? 

— Domnule profesor — am strigat — fiți om de înţeles! Cântăresc 
15 „stone”!?l, sunt tare ca fierul şi joc centru mijlocaș în fiecare dumi- 
nică în echipa „London Irish”. Nu sunt eu omul... 

În clipa acea, el s-a repezit asupra mea. Din fericire deschisesem 
ușa, pentru că altfel am fi trecut prin ea! 


Ciocnirea ne-a făcut să ieșim în coridor, unde am agăţat în 
trecere un scaun, care a sărit împreună cu noi spre stradă. Barba lui 


[2] Unitate de măsură cântărind aproape 7 Kg. (n. t.). 

Challenger îmi umplea gura, parcă eram încurcaţi unul într-altul, iar 
scaunul cel infernal își repezea picioarele printre ale noastre. Austin, 
care veghea, avusese grijă să deschidă cele două canaturi ale ușii holu- 
lui. O smucitură ne-a făcut să ne rostogolim pe scări de-a-ndărătelea. 
Am văzut uneori prin localurile de noapte acrobaţi executând figuri 
asemănătoare și am impresia că e nevoie de oarecare exerciții ca să 
le reușești fără să te zdrobești. Scaunul s-a rupt în bucăţi, de pavaj, în 
timp ce Challenger și cu mine ne-am rostogolit înlănțuiți în șanțul 
rigolei. S-a ridicat, amenințând cu pumnii și gâfâind ca un astmatic. 

— Ei, a zis cu sufletul la gură, ţi-ajunge? 

Dar și eu, la rândul meu, îmi revenisem. 

— Fanfaron ce ești! Am strigat. 

Fără intervenţia foarte oportună a unui sergent de stradă, care 
a pus capăt acestei scene ridicole, înfigându-se în fața noastră cu un 
carnet în mână, am fi fost gata să lichidăm conflictul pe loc, deoarece 
Challenger fierbea de dorință să se bată. 

— Ce înseamnă asta? Nu vi-e rușine? a început sergentul. 

Era prima frază normală pe care o auzeam în Enmore Park. 

— Ei, lămuriți-mă... stăruia omul, întorcându-se spre mine. 

— Am fost atacat de omul ăsta, i-am spus. 

— Atacat? 

Profesorul nu zicea nimic. Gâfâia. 

— Nu-i întâia oară când i se întâmplă! Sergentul a dat din cap 
cu asprime și s-a întors spre Challenger: Ai mai avut și luna trecută o 
poveste ca asta. Acum văd că tânărului ăstuia i-ai umflat ochiul. Apoi 
către mine: Să-l arestez? 

Mi s-a muiat inima. 

— Nu, nici vorbă, i-am răspuns. 

— Atunci, ce? a făcut sergentul. 

— În povestea asta am și eu o vină. Am pătruns la dumnealui 
prin surprindere. De altfel mă prevenise cinstit. 

Sergentul și-a închis carnetul. 

— Să nu te mai prind! i-a spus lui Challenger. Și cum în jurul 
nostru începuseră să facă cerc un băiat de la măcelărie, o bonă și câțiva 
gură-cască, a adăugat: Circulaţi vă rog, circulaţi! 

Apoi a început să coboare strada greoi, cu mica ceată după el. 
Profesorul s-a uitat la mine. În ochii lui părea că râde ceva. 

— Intră, n-am terminat-o încă cu dumneata, mi-a spus. 

Fără să țin seama de accentul sinistru al acestei invitaţii, l-am 
urmat în casă. Și tot atât de rigid ca o statuie, Austin a încuiat ușa 
după noi. 

Capitolul IV 
Lucrul cel mai important din lume 


ABIA ÎNCUIASE UȘA, când doamna Challenger s-a și repezit 
din sufragerie peste noi. Era grozav de furioasă. S-a proptit înaintea 
bărbatului ei, ca un cocoș în fața unui buldog. Se vedea bine că mă 
văzuse ieșind, dar nu mă văzuse întorcându-mă. 

— Eşti o bestie, George! i-a strigat. L-ai rănit pe tânărul acela 
frumos. 

Profesorul a dat-o la o parte cu degetul cel mare: 

— Iată-l la spatele meu. N-are nici pe dracu! 

Ea s-a simțit rușinată și cu drept cuvânt. 

— lartă-mă, nu te-am văzut, mi-a spus. 

— Vă asigur că nu e cazul să fiți îngrijorată, doamnă. 

— Dar ţi-a făcut o vânătaie pe obraz! Da, George, ești o bestie! Nu 
e zi de la Dumnezeu să nu te-apuci de scandal! Nu faci decât să stârnești 
râsul și ura! Ai abuzat de bunătatea mea. Am ajuns la capătul răbdării! 

— Iar ne răfuim în public! a mârâit Challenger. 

— Dar nu mai e un secret pentru nimeni! A strigat ea. Oare te 
mai îndoiești că toată strada, mai bine zis toată Londra... lasă-ne, Aus- 
tin, nu mai avem nevoie de dumneata aici! ...Te mai îndoiești că am 
ajuns de râsul tuturor? Unde ţi-e demnitatea? Tu, care ar fi trebuit să 
fii profesor într-o mare universitate și să te bucuri de respectul a mii 
de studenți... Unde ţi-e demnitatea, George? 

— Dar la demnitatea ta nu te gândești, scumpa mea? 

— Încercarea e prea grea pentru mine. Ai ajuns o brută, o brută 
care se ține numai de scandaluri! 

— Te rog, Jessie! ... 

— Un scandalagiu, care nu știe decât să zbiere ca un turbat! 

— Haide! Ajunge, i-a tăiat-o el. Treci la pocăință! Pe scaunul 
pocăinţei! 

S-a aplecat și, spre marea mea mirare, a ridicat-o și a așezat-o 
într-un colț al holului, pe un piedestal negru de marmură, înalt de cel 
puţin 7 picioare și atât de îngust, încât nenorocita abia putea să-și țină 
echilibrul. Nimic mai ridicol decât priveliștea pe care-o oferea acum, 
expusă așa, cu obrazul roșu de mânie, cu picioarele atârnate și cu tru- 
pul înțepenit de frică să nu cadă! 

— Dă-mă jos! gemea ea. 

— Zi: „te rog. 

— Ce bestie ești, George! Dă-mă imediat jos! 

— Poftiţi în biroul meu, domnule Malone. 

— Dar, domnule profesor, vă implor...— m-am rugat, uitându-mă 
spre doamna Challenger. 

— Vezi, Jessie, domnul Malone intervine în favoarea ta... Spune 
„te rog” și te dau jos imediat. 

— Bestie! ...Te rog, te rog! 

A coborât-o ca și cum ar fi coborât o păsărică. 

— Artrebui să înveţi a te stăpâni, scumpa mea. Domnul Malone 
e gazetar. N-o să uite să raporteze toate astea mâine, în foaia lui și 
desigur că în cartier or să se vândă cel puţin 12 numere mai mult ca de 
obicei. Titlul: „Un scandal în lumea sus pusă” ...că te simţeai grozav de 
sus pusă pe piedestalul acela, nu-i așa? Apoi subtitlul: „Scurtă privire 
aruncată asupra unui menaj ciudat”. Pentru că acest domn Malone 
face parte din acel soi de oameni care se hrănesc cu gunoaie și cu mur- 
dării. Porcus ex grege diaboli: un porc din turma diavolului... Nu-i așa, 
domnule Malone? Ce zici? 

— Sunteţi într-adevăr nesuferit! m-am indignat eu. 

El a început să râdă, dar râsul lui semăna mai mult a muget. 

— Și totuși, o să ne înțelegem imediat, a șoptit. S-a uitat la 
femeie, apoi la mine, scoțându-și înainte pieptul uriaș. Apoi deo- 
dată, schimbând tonul, a zis: lartă aceste glume de familie, domnule 
Malone. Te-am chemat îndărăt pentru un motiv mai serios decât acela 
de a te face părtaș la amuzamentele noastre casnice. Dumneata, mică 
doamnă, șterge-o repede și nu-ți mai face sânge rău de pomană! Și-a 

lăsat amândouă mâinile lui mari pe umerii ei: Tot ce mi-ai spus e per- 
fect adevărat. Dacă te-aș asculta, aș fi cu mult mai bun. Dar n-aș mai 
fi George Eduard Challenger... Scumpa mea, sunt pe lume nenumărați 
oameni buni, dar nu-i decât un singur G. E. C. Rolul tău e să scoţi din el 
tot ce are mai bun! Apoi a sărutat-o cu zgomot, lucru care m-a stinghe- 
rit parcă mai mult decât brutalităţile lui. Și acum, domnule Malone a 
continuat reluându-și brusc demnitatea — pe-aici, te rog. 

Ne-am întors în odaia pe care o părăsisem atât de furtunos cu 
zece minute înainte. Profesorul a închis ușa cu grijă în urma noastră, 
mi-a arătat un fotoliu și mi-a împins în faţă cutia cu țigări. 

— Sunt „San Juan Colorado” veritabile — a zis. Adevărate cal- 
mante pentru oamenii irascibili. Dar nu rupe vârful cu dinţii, pentru 
Dumnezeu! Taie-l și taie-l cu tot respectul cuvenit! Și acum, așază-te în 
fotoliul ăsta comod și ascultă cu atenţie tot ce am de gând să-ţi spun. 
Dacă o să-ți vină vreo replică, păstreaz-o pentru altă dată. Mai întâi de 
toate, dacă te-am chemat din nou în casă după ce, pe bună dreptate, 
te aruncasem afară... 

Și-a scos bărbia înainte și m-a privit cu un aer în care se vădeau 
în același timp și sfidarea și așteptarea unei replici din partea mea. 

— „după ce, cum spuneam, te aruncasem pe bună dreptate afară, 
a fost din pricina răspunsului pe care i l-ai dat sergentului de stradă. 
Mi s-a părut că deslușesc în el sentimente pe care nu sunt obișnuit 
să le constat la cei de o profesie cu dumneata. Luând asupra dumitale 
răspunderea scandalului, ai dat dovadă de dezinteres și de o lărgime 
de vederi care m-au făcut să te privesc cu oarecare simpatie. Subspeţa 
umană din care ai norocul să faci parte a rămas totdeauna dedesubtul 
orizontului meu. Răspunsul dumitale însă te-a ridicat deasupra lui. Ai 
crescut în ochii mei. De aceea te-am chemat să te întorci cu mine și de 
aceea mi-a venit gust să te cunosc mai bine. Fii bun și aruncă scrumul 
pe tăvița japoneză, colo, pe masa de bambus din stânga dumitale... 

Debitase acest discurs cu tonul unui profesor care își ține cursul 
în faţa unei clase întregi. Îşi potrivise scaunul mobil așa fel ca să mă 
privească din față, tremurând ca o broască uriașă, cu capul răsturnat 
și cu ochii pe jumătate acoperiţi de pleoapele dispreţuitoare. Deodată 
s-a întors într-o parte și n-am mai văzut decât o claie de păr zbârlit și 

lobul roșu al unei urechi. Căuta ceva în maldărul de hârtii de pe masa 
de lucru. Când s-a uitat din nou la mine, ţinea în mână un obiect care 
semăna cu un album de schițe, grozav de ponosit. 

— O să-ți vorbesc despre America de Sud, a urmat el. Dar, te 
rog, fără comentarii. Mai întâi de toate, vreau să-ţi aduc la cunoștință 
că nimic din ceea ce o să auzi aici n-o să fie dat vreodată publicităţii 
fără aprobarea mea specială, pe care, după toate probabilitățile, n-o să 
ţi-o dau nici odată. Ne-am înţeles? 

— O să fie foarte greu, i-am replicat. Socotesc că o relatare 
corectă... 

Challenger a pus albumul pe masă: 

— Atunci încheiem discuţia. Bună ziua. 

— Nu! am strigat. Nu! Primesc condițiile dumneavoastră, de 
vreme ce nu-i chip altfel. 

— Nici să nu te gândești că ai putea să faci altfel! a zis el. 

— Atunci vă promit. 

— Pe cuvânt de onoare? 

— Pe cuvânt de onoare. 

M-a privit cu îndoială cu ochii lui pătrunzători. 

— Dar, în definitiv, cine-mi garantează cuvântul dumitale? 

— Într-adevăr, domnule — am izbucnit întreceți orice măsură. 
Nici odată, până acum, nu m-a tratat cineva în felul ăsta! 

Indignarea mea părea că-l interesează mai mult decât îl 
stingherește. 

— Capul rotund, a șoptit, brahicefal, ochii cenușii, părul negru, 
O caracteristică negroidă; bănuiesc că trebuie să fii celt. 

— Sunt irlandez. 

— Irlandez din Irlanda? 

— Da, domnule. 

— Atunci totul se explică. Vrei să-mi promiţi că ai să păstrezi 
pentru dumneata confidențele mele? De altfel, or să fie destul de 
incomplete. N-o să-ţi dau decât vagi indicaţii. În primul rând, trebuie 
să știi că acum doi ani am făcut în America de Sud o călătorie sortită 
să intre în domeniul științei clasice. Îmi propusesem să verific unele 
concluzii trase de Wallace și Bates, lucru care n-ar fi fost posibil decât 
observând faptele raportate de ei în condiţii identice cu acelea pe care 

le observaseră ei înșiși. Chiar dacă expediția mea nu ar fi avut decât 
acest rezultat și încă merita atenție. Dar s-a petrecut acolo un incident 
care a deschis o nouă cale cercetărilor mele. 

Ştii, sau, ceea ce e mai probabil în aceste vremuri de semidoc- 
tism, nu știi că unele regiuni din bazinul Amazonului au rămas încă 
neexplorate și că în fluviul acela uriaș se varsă nenumărați afluenți, 
dintre care unii nu au apărut nici odată pe vreo hartă. Am vizitat acest 
ținut puţin cunoscut, i-am studiat fauna și asta mi-a furnizat material 
pentru mai multe capitole ale monumentalei opere de zoologie care 
va constitui încoronarea carierei mele. Mă întorceam, socotindu-mi 
misiunea îndeplinită, când am avut ocazia să-mi petrec noaptea într-un 
mic sat indian, așezat la locul unde se varsă în Amazon unul din aflu- 
ențţi, al cărui nume sau curs nu vreau să-l precizez. 

Indigenii aparțineau acelei rase de indieni Cucama, pe cât de 
ospitalieri pe atât de degenerațţi, ale căror facultăți mintale abia dacă 
depășesc pe acelea ale unui veritabil londonez. Câteva vindecări pe care 
reușisem să le fac în timp ce coboram fluviul îmi câștigaseră stima lor, 
așa că nu m-am mirat aflând, la întoarcerea mea, că mă așteptau cu 
nerăbdare. Înţelegând din semnele lor că era vorba de un caz grabnic, 
l-am urmat pe șef până la una din colibe. Când am intrat înăuntru, 
bolnavul la care fusesem chemat tocmai își dăduse sufletul. Am con- 
statat cu mirare că nu era vorba de un indian, ci de un alb, ba chiar 
de un alb dintre cei mai albi, deoarece avea părul cânepiu și prezenta 
toate caracteristicile albinosului. Hainele lui zdrenţuite și slăbiciunea 
lui îngrozitoare trădau îndelungi mizerii. Indigenii nu-l cunoșteau. 
Îl văzuseră târându-se prin pădure până în dreptul satului, singur și 
într-o stare de epuizare totală. 

Ranița lui zăcea lângă culcuș. Am avut curiozitatea s-o cercetez. 
Înăuntru, o mică bandă de pânză purta însemnate numele și adresa: 
„Maple White, Lake Avenue, Detroit, Michigan”. Domnul meu, o să 
mă vezi întotdeauna gata să mă descopăr în faţa acestui nume: Maple 
White. Nu exagerez nimic spunând că gloria lui va ajunge egală cu a 
mea atunci când meritele vor fi împărţite între noi, pe bună dreptate. 

Din conținutul raniței se vedea bine că omul acela fusese un 
artist și un poet în același timp. Erau acolo fragmente din poezii și, 
fără să mă socotesc un critic, mărturisesc că mi s-au părut cu totul 

lipsite de talent. Se mai găseau și câteva picturi mediocre, reprezen- 
tând priveliști de pe fluviu, precum și o cutie de culori, una de creioane, 
câteva pensule, osul acesta încovoiat pe care-l vezi pe călimara mea,un 
volum din „Molii și Fluturi” de Baxter, un revolver de duzină și câteva 
cartușe. În ce privește obiectele de îmbrăcăminte, fie că acest ciudat 
vagabond nu avusese asemenea lucruri nici odată, fie că le pierduse, 
nu exista nimic. 

Eram pe punctul să mă îndepărtez, când mi s-a părut că zăresc 
ieșind ceva din buzunarul hainei lui zdrenţuite. Era albumul pe care 
îl ai în fața dumitale, tot atât de puţin aspectuos și atunci ca și acum. 
Și nimeni n-ar putea să aibă mai mult respect și mai multă grijă de 
o ediție princeps a lui Shakespeare decât am avut eu față de această 
relicvă din clipa când întâmplarea mi-a pus-o la îndemână. Te rog, 
domnule, să iei în mână o clipă aceste pagini, să le răsfoiești și să le 
cercetezi una câte una. 

Și aprinzându-și o ţigară, Challenger s-a aplecat, urmărind cu 
o atenţie sălbatică impresia pe care trebuia s-o facă documentul asupra 
mea. 

Am deschis albumul în așteptarea unei revelații, fără să-mi 
închipui, de altfel, de ce natură ar fi putut să fie. Prima pagină m-a 
dezamăgit: nu înfățișa decât portretul unui bărbat gras, într-o bluză pes- 
cărească, cu următoarea explicaţie: „Jimmy Colver, de pe vasul-poștă”. 
Schițe de indieni și scene din 
viața indienilor umpleau 
apoi mai multe pagini. După 
aceea venea portretul unui 
preot voios și rubicond, care 
purta o pălărie cu boruri largi 
și care stătea în fața unui 
european foarte slab: „Gus- 
tare cu Fra Cristofero, la 
Rosario”, spunea explicaţia. 
Veneau apoi schițe de femei 
și de copii, apoi o serie lungă 
de animale, cu următoarele 
explicaţii: „Manatee pe un 

banc de nisip”, „Broaște țestoase cu ouăle lor”, „Aguti negru sub un 
palmier miriti” (și desenul înfățișa un animal destul de asemănător 
cu porcul domestic). În sfârşit, două pagini pe care se vedeau niște 
saurieni înspăimântători, cu boturile ascuţite. I-am spus profesorului: 

— Evident, ăștia nu-s decât niște crocodili. 

— Aligatori, domnule! Aligatori. În America de Sud nu sunt 
crocodili adevărați. Se deosebesc unii de alții... 

— Vreau să spun că nu văd aici nimic deosebit, nimic care să 
justifice entuziasmul dumneavoastră. 

Profesorul surâse cu un aer candid. 

— Întoarce pagina, mi-a spus. 

Am întors-o, dar tot n-am izbutit să înțeleg ceva. Vedeam un 
fel de mâzgălitură, una din acele schițe improvizate, cu ajutorul cărora 
pictorii peisagiști își pregătesc adeseori peisajul definitiv. Grămezi de 
vegetaţie peniformă, de un verde gălbejit, porneau din primul plan, 
ca să se înalțe până la o linie de stânci drepte, de un roșu închis, cu 
dungi scobite ciudat, al cărei aspect îmi amintea de anumite formațiuni 
bazaltice într-un anumit punct se ridica o stâncă izolată, în chip de 
piramidă, împodobită cu un copac uriaș și părând despărțită de lanțul 
principal printr-o despicătură. Deasupra tuturora se întindea cerul 
albastru al tropicelor. Zidul neîntrerupt al stâncilor, tivit cu franjuri 
subțiri de verdeață, închidea orizontul. Pe pagina următoare era o altă 
acuarelă, reprezentând aceeași priveliște, dar mult mai apropiată, așa 
încât puteai vedea deslușit toate amănuntele. 

— Ei bine? m-a întrebat Challenger. 

— Ei bine, cred că ne aflăm în fața unei formațiuni curioase — 
i-am răspuns — dar mă pricep prea puţin în geologie ca să-mi permit 
s-o consider extraordinară. 

— Extraordinară? a repetat el după mine. Dar e unică! E de 
necrezut! Nimeni n-ar fi visat vreodată așa ceva! Acum întoarce pagina. 

Am întors-o și mi-a scăpat un strigăt de mirare. Era, pe o pagină 
întreagă, imaginea celei mai nemaipomenite făpturi pe care am văzut-o 
vreodată. Vis de opioman, nălucirea unui creier în delir. Avea un cap 
de pasăre de pradă, trup de șopârlă pântecoasă, iar coada lungă îi era 
acoperită cu ţepi. Spinarea cocoșată avea de-a lungul ei un fel de creastă 
dințată sau, mai exact, cam o duzină de creste ca de cocoș așezate la 

rând, una după alta. În faţa dihaniei se vedea un fel de stafie sau de 
pitic cu chip omenesc, care se uita la ea pepe menat 


— Ei bine, ce zici de asta? a strigat profesorul Challenger, fre- 
cându-și mâinile. 

— E ceva monstruos, ceva grotesc! 

— După părerea dumitale, cum a putut oare pictorul să ima- 
gineze o asemenea jivină? 

— Poate sub influenţa ginului... 

— Altă explicaţie mai bună nu găsești? 

— Dumneavoastră, domnule, aveţi vreuna? 

— Eu cred că această lighioană există și că artistul a desenat-o 
după natură. 

Aș fi pufnit de râs dacă n-ar fi fost frica salvatoare de vreo nouă 
tumbă pe coridor. 

— Fără îndoială, fără îndoială, am încuviințat eu, așa cum îi dai 
dreptate unui nebun. Mărturisesc totuși, am adăugat, că acest personaj 
minuscul mă intrigă. Dacă ar fi un indian, ar dovedi, la rigoare, existența 
unei rase de pigmei în America. Dar s-ar părea că e un european, cu o 
pălărie ca acelea pe care le poartă plantatorii... 

Profesorul sufla pe nări ca un bivol înfuriat. 

— Admirabil! a strigat. Într-adevăr, în materie de paralizie cere- 
brală sau de inerție intelectuală, ai depășit măsura! Lărgești simţitor 
sfera posibilităților! Te felicit! 

De ce m-aș fi supărat? În faţa unei fiinţe atât de absurde, n-ar 
fi avut rost să mă prăpădesc de indignare. Am surâs, obosit. 

— Omul acela, am zis, mi se pare prea mic. 

— Uite aici, a urmat, aplecat peste desen și subliniindu-l cu 
degetul lui gros și păros. Vezi planta asta din spatele animalului? O 
iei drept o păpădie, probabil, sau drept o varză de Bruxelles? Sau drept 
ce alta? Ei bine, e un copac care se cheamă arborele de fildeș, capabil 
să atingă o înălțime de 50 sau de 60 de picioare. Nu înţelegi oare că 
personajul așezat acolo își are rostul lui? În realitate, așezat în fața 
jivinei, artistul n-ar fi putut să rămână în viaţă ca s-o deseneze. Dacă 
s-a zugrăvit pe el însuși acolo, a fost doar ca să ne dea o idee despre 
proporțiile monstrului. Să admitem că omul ar măsura ceva mai mult 
de 5 picioare. Copacul fiind de zece ori mai înalt, asta ne arată cu pre- 
cizie proporţiile dihaniei. 

— Doamne sfinte! am strigat. Credeţi, prin urmare, că acest 
animal... Dar atunci gara de la Charing Gross abia i-ar putea sluji drept 
cușcă! 

— Putem afirma, lăsând la o parte orice exageraţie, că ne aflăm 
fără doar și poate în faţa unui specimen interesant, a zis profesorul, 
cu bunăvoință. 

— Dar — am obiectat după ce am întors și ultimele file și m-am 
convins că nu mai era nimic de văzut în album — nu cred că dum- 
neavoastră, un om de știință, o să faceți abstracție de tot ansamblul 
cunoștințelor omenești și o să puneţi bază pe o simplă schiță găsită 
în bagajul unui aventurier american, o schiță datorită poate hașișului, 
poate febrei sau, pur și simplu, capriciului unei imaginațţii care ţine 
de fantasmagorie! 

Drept răspuns, profesorul a luat un volum din raft: 

— Admirabila monografie pe care o vezi e opera unui savant 
de mare valoare, prietenul meu Ray Lancester. Este aici o planșă care 
ar trebui să te intereseze. Iată, am găsit-o. Are ca explicație: „Aspectul 
probabil al stegosaurului dinosaurian jurasic”. Laba de dinapoi măsoară 
ea singură de două ori cât un om adult. Ce părere ai? 

Profesorul mi-a întins cartea. Am făcut ochii mari și am privit 
desenul. Această reconstituire a monstrului preistoric era perfect ase- 
mănătoare cu schița artistului necunoscut. 

— Fără îndoială, e foarte curios, am spus. 

— Nu crezi că e concludent? 


— Poate să nu fie decât o simplă coincidenţă. S-ar putea întâm- 
pla ca americanul dumneavoastră să fi văzut vreo imagine ca asta care 
să-l fi impresionat. Ar fi ușor de înțeles că mai târziu, în delir, să-și fi 
adus aminte... 

— Foarte bine, a zis profesorul, cu îngăduinţă. Să nu mai vorbim 
de asta. Dar binevoiește, te rog, să te uiţi la osul acesta. 

Și mi-a întins osul despre care spusese că făcea parte din obiec- 
tele aparținând mortului. Era lung cam de șase țoli, lat cam de două 
degete și păstra încă, la unul din capete, câteva fragmente de cartilaje 
uscate. 

— Cărui animal cunoscut i-ai atribui dumneata acest os? m-a 
întrebat. 

L-am cercetat cu grijă și am încercat să-mi amintesc unele noți- 
uni foarte îndepărtate. 

— S-ar zice că e o uriașă claviculă omenească, am îndrăznit 
să spun. 

Profesorul a făcut un gest de dispreţ, ridicându-și ochii spre cer: 

— Clavicula omenească e curbă și osul acesta e drept. Și are o 
scobitură în formă de șanț, în care s-a articulat probabil un tendon. 
Nu, n-are nimic comun cu o claviculă. 

— În cazul acesta, mărturisesc că nu știu. 

— Nu trebuie să roșești; toată presa din South Kensington nu 
știe o boabă mai mult! A scos apoi dintr-o cutiuţă un oscior de mărimea 
unui grăunte: După părerea mea, osciorul ăsta, care este de om, cores- 
punde osului pe care îl ţii în mână și care este de animal. El îți poate 
da o idee despre dimensiunile animalului căruia îi aparține. Bagă de 
seamă că osul nu e un os-fosilă, ci unul recent, dovadă bucăţelele de 
cartilaj care mai aderă încă la el. Ce părere ai? 

— Știu și eu? Poate un elefant... 

Profesorul a tresărit dureros: 

— Să vorbești de elefanţi în America de Sud! Chiar în secolul 
ăsta de primitivism și încă! ... 

— Atunci, am zis, vreun animal uriaș de pe-acolo... un tapir, 
de pildă. 

— Ești de acord cred, tinere, că stăpânesc toate elementele aces- 
tei probleme. Află prin urmare că osul acesta nu poate proveni nici de 
la un tapir și nici de la vreun animal de care se ocupa zoologia. Provine 
de la un animal foarte mare, foarte puternic și, după toate probabili- 
tățile, foarte fioros, care există undeva pe pământ, dar pe care știința 
nu l-a clasificat încă. Tot mai ești sceptic? 

— Nu, dar asta nu mă împiedică să fiu extraordinar de interesat! 

— Atunci n-am pierdut orice nădejde în ceea ce te privește. În 
dumneata mai licărește încă o urmă de rațiune. Vom încerca, încet și 
cu răbdare, să pătrundem până la ea. Să-l lăsăm la o parte pe artistul 
meu american și să-mi urmez povestirea. Îţi închipui că nu puteam 

părăsi Amazonul fără să adâncesc descoperirea pe care o făcusem. Se 
știa cu aproximaţie din ce direcție venise călătorul american. Chiar 
numai legendele indiene ar fi fost de-ajuns să mă călăuzească, deoa- 
rece o tradiție comună tuturor triburilor de pe coastă afirmă existența 
unui ținut ciudat. Ai auzit, fără îndoială, despre Curupuri. 

— Nici odată. 

— Curupuri e duhul pădurilor, o ființă cumplită, de obicei răufă- 
cătoare, care în general trebuie ocolită. Nimeni nu-i cunoaște cu precizie 
forma și esența. Dar numai la auzul numelui ei toată lumea tremură, 
de la un capăt la celălalt al Amazonului. Toate triburile arată, ca fiind 
sălașul lui Curupuri, aceeași regiune. Și regiunea era tocmai aceea de 
unde venise americanul. Am bănuit acolo o taină de nepătruns și am 
socotit că era de datoria mea s-o dezleg. 

— Și ce-ați făcut? 

Îmi mai pierise puţin din îndrăzneală. Omul acela impresionant 
îmi poruncea să fiu atent și-mi impunea respect. 

— Am izbutit să înving rezistenţa indigenilor, care-i atât de 
grozavă în această privinţă, încât nu le îngăduie nici măcar să aducă 
vorba despre acest subiect. Și prin metode de convingere, prin daruri 
alese, la care s-au adăugat uneori, o mărturisesc, amenințarea de a face 
uz de forță, am obținut ca doi dintre ei să-mi slujească drept călăuză. 
După diverse aventuri, pe care nu ţi le mai spun aici, de-a lungul unui 
itinerar mai mult sau mai puţin lung și complicat, într-o direcţie pe 
care nu e necesar s-o cunoști, am ajuns în sfârșit într-o regiune care 
n-a fost nici odată menționată pe vreo hartă și nici vizitată de altcineva 
decât de nefericitul meu predecesor. Fii bun și aruncă-ți privirea aici. 

Și mi-a arătat o fotografie format 10x16. 

— Aspectul neclar al acestei fotografii vine de acolo că barca 
noastră s-a răsturnat coborând râul și caseta cu filmele nedevelopate 
s-a spart. Cele mai multe s-au stricat. A fost o pierdere ireparabilă, 
aproape un dezastru. Am salvat totuși, în parte, câteva fotografii, printre 
care și aceasta. Te rog să primești explicația mea așa cum ţi-o dau. S-a 
vorbit de trucaj: nu e de demnitatea mea să discut asemenea afirmație. 

Fotografia, foarte decolorată, avea pe deasupra un fel de ceaţă, 
pe care o critică rău intenţionată ar fi putut s-o interpreteze oricum. 
Reprezenta un peisaj posomorit și șters, unde, uitându-mă bine, am 

descoperit o câmpie înșirându-și copacii până la o linie de stânci înalte, 
care dădeau foarte exact impresia unei cascade uriașe văzută de la 
distanţă. 

— Locul mi se pare a fi același ca în schiţa lui Maple White. 

— E într-adevăr același, mi-a răspuns profesorul. Am găsit și 
unele urme ale taberei artistului. Acum privește asta... 

Era aceeași priveliște, dar văzută mai de aproape. Deși foarte 
proastă, fotografia lăsa să se contureze cu precizie, în mijlocul ei, vârful 
cel ascuţit de stâncă încoronat de copacul lui. 

— Hotărât, nu mai încape îndoială, i-am răspuns. 

— Cu atât mai bine, a zis Challenger. Am făcut un pas înainte, 
nu-i așa? Fă-mi plăcerea și examinează stânca aceea ascuţită. Nu observi 
nimic? 

— Un copac uriaș. 

— Şi pe copac? 

— O pasăre uriașă, am răspuns. 

Mi-a întins o lupă. 

— Da, am spus, cu ochiul lipit de sticlă. Pe copac e o pasăre 
mare, cu ciocul lung, ceva ca un pelican. 

— Felicitările mele pentru perspicacitatea dumitale. Dar nu-i 
nici un pelican. De altfel, nici măcar nu-i o pasăre. E un animal și poate 
Că te-ar interesa să afli că am ucis unul ca el. Datorită acestui fapt, 
am adus o dovadă a descoperirilor mele, numai una, fără îndoială, dar 
incontestabilă. 

— Aveţi această dovadă? 

În sfârșit aș fi avut și eu una! 

— Aș fi avut-o dacă, din nenorocire, acest excepțional speci- 
men n-ar fi urmat soarta fotografiilor și n-ar fi pierit în naufragiu. Am 
reușit să-l prind chiar în clipa când dispărea în vâltoarea curentului. 
Mi-a rămas în mână doar o bucăţică de aripă. Când valul m-a aruncat 
fără cunoștință pe mal, ţineam încă între degete biata rămășiță pe care 
ţi-o arăt acum. 

A scos dintr-un sertar un os încovoiat, lung de două picioare 
cel puţin, de care atârna o membrană. Am chibzuit că asta putea să fie 
partea superioară a unei aripi de liliac monstruos. 

— Un liliac uriaș?... am îndrăznit. 

— Haida-de! a făcut profesorul, pe un ton de dojană. Trăiesc 
într-o lume pe care n-aș fi bănuit-o nici odată cât de puţin cunoaște 
principiile fundamentale ale zoologiei! Cum poţi să nu știi acest ade- 
văr elementar de anatomie comparată, că aripa unei păsări constituie 
un antebraţ, pe când aceea a unui liliac se compune din trei degete 
spaţiate şi legate prin membrane? În cazul de faţă osul nu are, cu sigu- 
ranță, nimic comun cu un antebraţ și nici n-ar putea să provină de la 
un liliac, fiind numai unul și prevăzut cu o singură membrană. Prin 
urmare, dacă nu vine nici de la o pasăre, nici de la un liliac, care i-ar 
putea fi proveniența? 

Epuizasem tot bagajul de cunoștințe. 

— Nu știu, i-am răspuns. 

El a deschis volumul la care se mai uitase o dată și mi-a arătat 
o planșă: 

— Monstrul înaripat pe care-l vezi aici se numește dimorfo- 
don sau pterodactil, reptilă zburătoare din perioada jurasică. Întoarce 
pagina și o să găsești diagrama reprezentând mecanismul aripii lui. 
Compar-o cu fragmentul pe care-l ai în mână. 

O singură privire mi-a fost de-ajuns. După surpriză, a venit con- 
vingerea. M-am înclinat în fața concordanței dovezilor. Schița lui Maple 
White, fotografiile, povestirea profesorului, fragmentul de aripă — toate 
la un loc formau un ansamblu de dovezi și m-am grăbit să i-o spun lui 
Challenger. I-am spus-o cu căldură, deoarece simțeam că omul acesta 
era nedreptăţit. El s-a răsturnat în scaun și, cu pleoapele lăsate, cu un 
zâmbet binevoitor în colțul buzelor, părea că face o baie de soare. 

— Mi-aţi împărtășit multe lucruri extraordinare! am strigat 
cu un entuziasm de gazetar, la care știința nu participă decât într-o 
slabă măsură. E colosal! Ca un nou Cristofor Columb, ați regăsit o lume 
dispărută. Dacă m-am îndoit o clipă, îmi pare rău. Însă totul era aşa 
de extraordinar. Dar știu cel puțin — și ce mi se poate cere mai mult? 
Să recunosc evidența atunci când mi se înfățișează! 

Profesorul a scos un mârâit de satisfacție. 

— Dar după aceea, domnule profesor, după aceea ce-aţi mai 
făcut? 

— Sosise anotimpul ploilor, domnule Malone și proviziile mele 
erau pe sfârșite. Am mers câtva timp de-a lungul zidului nesfârșit, 

căutând, fără succes, o trecătoare. Stânca în chip de piramidă, deasu- 
pra căreia văzusem și prinsesem pterodactilul, părea mai accesibilă. De 
altfel, stâncile și cu mine suntem vechi prieteni, așa că m-am cățărat 
și pe asta. 

Din vârf am avut priveliștea clară a podișului și a stâncilor. 
Podișul părea foarte întins. Și la răsărit și la apus, își prelungea la infi- 
nit valurile de verdeață. La bază, o regiune de mlaștini și de mărăcini, 
bântuită de șerpi, de gâze și de friguri, înconjura ţinutul ca un zid de 
apărare naturală. 

— Pterodactilul a fost singura formă sub care vi s-a manifestat 
viaţa? 

— Singura, domnule. Dar în cursul săptămânii cât am poposit 
sub stâncă, am auzit deasupra mea zgomote foarte ciudate. 

— Și animalul desenat de Maple White? 

— Maple White nu l-a putut întâlni decât sus, pe podiș. Prin 
urmare, există un drum pe care poţi ajunge acolo. Și acest drum e fără 
doar și poate atât de greu, încât animalele n-au putut să coboare și să 
se răspândească în regiunea dimprejur. E limpede, sper. 

— Dar cum de s-au păstrat ele acolo? 

— Nuvăd decât o singură explicaţie și asta foarte simplă. Ame- 
rica de Sud este, cum cred că ai auzit spunându-se, un continent granitic. 
În punctul care ne interesează s-a produs, probabil, în timpuri foarte 
îndepărtate, o uriașă și bruscă ridicare vulcanică. Aceste faleze sunt 
de bazalt și, prin urmare, de formaţie ignee. O suprafaţă de teren, tot 
atât de întinsă ca și Sussex-ul de pildă, a fost ridicată în bloc, cu tot 
ce avea pe ea ca vietate și ruptă de restul continentului prin prăpăstii 
perpendiculare. Duritatea pereţilor făcând acest podiș cu neputinţă de 
atins, consecinţa firească e că legile naturii au fost suspendate. Influ- 
ențele de tot felul care în alte părți cârmuiesc viaţa au fost anulate sau 
modificate. Au supraviețuit aici ființe care, în alte condiţii, ar fi dispă- 
rut. Te rog să observi că pterodactilul și stegosaurul aparțin perioadei 
jurasice, adică uneia dintre cele mai vechi din evoluţia vieţii. Faptul că 
s-au conservat într-un chip, ca să spunem așa, artificial, se datorește 
acestor ciudate condiții întâmplătoare. 

— Dar de ce, având dovezi atât de evidente, nu le supuneți unor 
arbitri competenţi? 

— M-am gândit și eu la asta, naiv ce-am fost! mi-a răspuns pro- 
fesorul, cu amărăciune. Află însă că de la primele cuvinte n-am întâlnit 
decât neîncredere, prostie și invidie. Nu-mi place să mă ploconesc, 
domnul meu și când mi se pune la îndoială cuvântul, nu mai încerc 
să dovedesc nimic. O singură împrejurare de felul ăsta mi-ajunge ca 
să-mi piară orice dorinţă pe care aș mai avea-o de a produce dovezi, fie 
ele tot atât de concludente ca și acelea pe care le am. Subiectul mi-a 
ajuns nesuferit și am refuzat să-l mai discut. lar când oameni, când 
oameni ca dumneata, care reprezentaţi interesul publicului în tot ce 
are el mai prostesc, au venit să-mi tulbure singurătatea, n-am știut să-i 
primesc cu stăpânire demnă. Recunosc că sunt arțăgos și că la cea mai 
mică provocare înclin spre violenţă. De altfel, cred că ai observat-o! 

Mi-am frecat ochiul în tăcere. 

— Asta mi-a atras multe dojeni din partea soției mele. Dar 
orice om de onoare ar simţi ca mine. În seara asta, totuși, aș vrea să-mi 
dovedesc printr-un exemplu strălucit puterea de stăpânire asupra 
facultăților mele emotive. Prin urmare, primește această invitație. Și 
luând de pe masă un carton, mi l-a întins: După cum vezi, dl. Percival 
Waldron, naturalist cu oarecare renume, trebuie să ţină astă seară la 
orele 8.30. În sala cea mare a Institutului de Zoologie, o conferință des- 
pre epocile terestre. Mi se cere să figurez și eu pe estradă și să rostesc 
câteva cuvinte de mulțumire la adresa conferențiarului. Cu această 
ocazie o să am grijă să expun și eu câteva păreri, de altfel pline de tact 
și delicateţe, susceptibile să rețină interesul asistenţei și să trezească, la 
unii, dorința de a pătrunde ceva mai adânc în miezul problemei. Nimic 
agresiv, înţelegi! Doar o simplă indicație, care să arate că mai există și 
adâncimi neexplorate încă. O să mă controlez bine. Cu acest prilej o 
să constat dacă, stăpânindu-mă, pot să obțin vreun rezultat mai bun... 

— Și doriți să merg și eu? am întrebat, fără să-mi ascund 
nerăbdarea. 

— Desigur, mi-a răspuns el prietenos. 

Avea în momentul acela un fel de veselie exagerată, de jovialitate 
zgomotoasă, aproape tot atât de impresionantă la el ca și violenţa. Iar 
zâmbetul plin de bunăvoință, care i-a rotunjit deodată obrajii ca două 
mere roșii, între ochii pe jumătate închiși și barba mare și neagră, era 
cu totul extraordinară. 


44 


Capitolul IV 


— Vino, în orice caz. Prezenţa unui aliat în sală, oricât de dezar- 
mat și de total ignorant l-aș ști, o să mă susțină. Presupun că o să fie 
lume multă, deoarece Waldron, oricât e el de șarlatan, are o clientelă 
foarte numeroasă. Dar ţi-am răpit mai mult timp decât am crezut, dom- 
nule Malone. Nimeni nu are dreptul să monopolizeze ceea ce aparține 
tuturor. O să te revăd cu plăcere la ședința de deseară. Cât despre infor- 
maţiile pe care le ai de la mine, e de la sine înţeles că n-o să le folosești 
în public. 

— Totuși, șeful meu de serviciu, domnul McArdle, o să mă 
întrebe, fără îndoială. 

— Spune-i ce-o să-ţi treacă prin minte și anume, că dacă o să-mi 
trimită un alt confrate de-al dumitale o să-l alung pe inoportun cu lovi- 
turi de cravașă, adevăr pe care, de altfel, ești în măsură să-l confirmi... 
Am toată încrederea că nimic din ceea ce ţi-am încredințat n-o să fie 
publicat. Și acum, pe deseară, la 8.30, în sala cea mare a Institutului 
de Zoologie. 

Mi-a făcut semn cu mâna că pot să plec. Și mi-a rămas în minte 
imaginea obrajilor lui umflaţi și roșii, între barba albastră — de neagră 
ce era — și ondulată și doi ochi necruțători. 

PRIN DUBLUL EFECT, al zguduirii fizice, care se produsese 
după prima mea întrevedere cu profesorul Challenger și al zguduirii 
psihice, care urmase celei de a doua, m-am pomenit în Enmore Park 
destul de deprimat. În capul care mă durea nu se zbătea un singur 
gând: că auzisem lucruri adevărate, de o importanță capitală, care îmi 
vor oferi, atunci când Challenger va binevoi, un reportaj extraordinar 
pentru „Gazette”. O trăsură staționa la capătul șoselei. Am sărit în ea și 
m-am îndreptat spre biroul meu. McArdle era, ca de obicei, la postul lui. 

— Ei bine —a făcut el curios — ce mai nou? Parcă te-ai întoarce 
de la bătălie, tinere. Să nu-mi spui că ai luat ofensiva! 

— La început am avut oarecare dificultăți... 

— Ce om! Și după aceea? 

— După aceea s-a arătat mai de înțeles. Am stat de vorbă. Dar 
n-am scos nimic de la el... Nimic publicabil. 

— Ei, ei! Văd un ochi umflat care-i poartă pecetea. Și lucrul 
ăsta ar fi publicabil. Nu mai putem suporta acest regim de teroare, 
domnule Malone. După faptă și răsplată. Îi făgăduiesc acestui individ 
un articol care-o să-l cam zgârie. Ajută-mă. Trebuie să-l stigmatizăm o 
dată pentru totdeauna. „Profesorul Munchhausen”. Ce părere ai de un 
asemenea titlu? Sau: „Reînvierea lui Sir John Mandeville”? Sau: „Un 
alt Cagliostro'? ...N-avem decât să alegem dintre impostorii celebri. 
Pentru că o să arăt ce este: un impostor! 

— Să nu așteptați vreun ajutor de la mine! 

— De ce? 

— Pentru că Challenger nu-i nicidecum un impostor. 

— Ce? a strigat McArdle. Doar n-o să-mi spui că dai crezare 
poveștilor lui cu mamuți, cu mastodonți și cu șerpi de mare? 

— Toate astea nu le cunosc. Și mă îndoiesc că ar putea să poves- 
tească asemenea bazaconii. Dar cred că a făcut anumite descoperiri. 

— În cazul ăsta, pentru Dumnezeu! Ia tocul în mână! 

— L-aș lua bucuros. Dar toate câte le știu mi-au fost încredințate 
confidenţial. Am promis că n-o să divulg nimic în scris. 

Și în câteva fraze, am făcut un rezumat al povestirii profesorului. 

— Asta e! am spus drept încheiere. 

McaArdle mă observa cu un aer neîncrezător. 

— Cred însă, mi-a spus el, că reuniunea științifică din seara 
asta nu are nici un fel de caracter secret. Îmi închipui că gazetele n-or 
s-o comenteze, deoarece presa s-a ocupat de Waldron de vreo două- 
sprezece ori până acum și nimeni nu știe că Challenger trebuie să ia 
cuvântul. Cu oarecare șanse, am putea da o lovitură. Fă-ne o relatare 
foarte amănunțită a ședinței. O să-ți păstrez locul până la miezul nopții. 

La sfârșitul uneia din zilele mele cele mai pline, am luat masa 
devreme, la Savage Club, cu Tarp Henry, căruia i-am mărturisit aventura 
mea. Vedeam, în timp ce mă asculta, cum zâmbea sceptic cu toată fața 
lui uscată. În sfârșit, când i-am declarat că profesorul mă convinsese, 
a pufnit în râs. 

— Dragul meu confrate, în viața reală lucrurile nu se întâmplă 
tocmai așa. Oamenii nu fac descoperiri atât de importante, ale cărora 
probe reușesc apoi să le piardă. Să lăsăm toate astea romancierilor. 
Challenger întrece în șiretenie toată cușca maimuţelor din grădina 
zoologică. Dar poveștile lui sunt din cale-afară de absurde. 

— Și totuși, artistul american? ... 

— N-a existat nici odată. 

— I-am văzut albumul de schiţe... 

— Albumul lui Challenger. 

— Prin urmare, după dumneata, Challenger singur ar fi dese- 
nat monstrul? 

— Bineînţeles. Cine altul? 

— Dar fotografiile? 

— În fotografii nu există nimic. Chiar după mărturisirea dumi- 
tale, n-ai văzut decât o pasăre. 

— Un pterodactil. 

— Asta o pretinde el! Ţi-a băgat pterodactilul în cap. 

— Bine, dar cele două oase? 

— Unul e luat dintr-un stufat de miel. Cât despre celălalt, a 
fost pur și simplu trucat în interesul cauzei. Cu puţină îndemnare și 
experiență, poţi truca un os tot atât de bine ca și o fotografie. 

Începeam să mă simt prost. La drept vorbind, primisem cam 
repede să iau de bune afirmaţiile lui Challenger. Deodată mi-a venit 
o idee fericită. 

— Vrei să mă însoțești la conferință? l-am întrebat. 

Tarp Henry m-a privit pe gânduri: 

— „Genialul” Challenger nu se bucură de o simpatie tocmai 
unanimă. Ba s-ar putea spune că-i unul dintre indivizii cei mai detes- 
taţi din Londra! O mulțime de oameni au socoteli de încheiat cu el. S-ar 
putea să se îngroașe gluma. Dacă intervin și studenții de la medicină, 
nu ţin să intru în cușca leilor. 

— De fapt, s-ar fi cuvenit să mergi să-l asculți. 

— Da, ai dreptate. E oarecum un caz de conștiință. Poţi conta 
pe mine în seara asta. 

Odată ajunși acolo, am găsit o afluenţă la care nu ne aștep- 
tam. Pe măsură ce se perindau cupeurile electrice, revărsând valuri 
mici de profesori cu bărbi albe, sub bolta intrării se îmbulzea, umilă 
și uniformă, o masă de pietoni. Această reuniune științifică semăna 
destul de mult cu o întrunire publică. Abia instalaţi, am constatat că 
amfiteatrul și fundul sălii erau ticsite de tineret. Rânduri întregi de 
chipuri, în spatele meu, aveau aspectul binecunoscut al studentului 
în medicină. Cu siguranță că toate marile spitale își trimiseseră acolo 
reprezentanții. Și toți acești tineri se arătau pentru moment veseli, dar 
lipsiţi de bunăvoință. Cântau, care mai de care, cântece populare, cu un 
entuziasm care dovedea un ciudat preludiu la o discuţie științifică, și, 
cu un avânt care lăsa să se bănuiască o seară agitată, au început să-și 
arunce unii altora săgeți înveninate, la care cei atacați răspundeau cu 
oarecare stinghereală. 

Așa, când a apărut bătrânul doctor Meldrum, purtând pe cap 
tradiționalul joben de sub care îi atârnau șuvițe de păr, a izbucnit un 
strigăt unanim, ca să se știe de unde provenea „ciuperca”, pe care pro- 
fesorul s-a grăbit să și-o scoată și s-o vâre sub scaun. Când profesorul 
Watley, înțepenit de gută, s-a târât până la scaun, publicul a manifestat 

un interes atât de înduioșător pentru degetul lui cel mare de la picior, 
care-i era bolnav, încât respectabilul domn s-a simţit jenat. Totuși, mani- 
festaţia cea mai zgomotoasă s-a produs atunci când noul meu prieten, 
profesorul Challenger, a coborât spre locul lui de pe estradă. Un urlet 
de bun sosit l-a întâmpinat de îndată ce, de după colţ, i s-a zărit barba 
neagră. Și m-am gândit că Tarp Henry avusese dreptate să presupună 
că toată acea mulțime nu venise numai pentru conferință, ci pentru că 
se răspândise zvonul cum că vestitul profesor va fi și el de față. 

Câteva râsete pornite din mijlocul publicului elegant al primelor 
rânduri de scaune au părut să indice că demonstraţia studenților nu-i 
era indiferentă. Această demonstraţie fusese spontană ca o explozie și 
nu s-ar fi putut asemăna cu nimic altceva decât cu răgetele care por- 
nesc dintr-o cușcă cu fiare când se aud pașii paznicului care le aduce 
mâncarea. Totuși, oricât ar fi fost de provocătoare, am simţit în ea mai 
multă plăcere și interes decât adevărată dușmănie și batjocură. Challen- 
ger a zâmbit cu o calmă plictiseală, ca și cum l-ar fi lătrat o haită de 
căţei. S-a așezat liniștit, a respirat ușor, și-a trecut degetele prin barbă 
și și-a plimbat peste sala ticsită disprețul pleoapelor lui căzute. Larma 
dezlănțuită de sosirea lui încă nu se stinsese când a intrat profesorul 
Roland Murray, care prezida adunarea, împreună cu conferențiarul 
Waldron. Şedinţa începu. 

Binevoiască să mă ierte profesorul Murray dacă-l voi acuza, de 
altfel ca pe mai toți compatrioții săi, că nu știe să articuleze deslușit o 
silabă. Oare de ce oamenii, când spun lucruri care merită să fie spuse, 
nu fac nici cea mai mică sforțare să învețe cum să le spună? Asta mi se 
pare tot atât de nefiresc ca și când ai încerca să torni o esenţă scumpă 
cu ajutorul unei pâlnii astupate — deși nimic n-ar fi mai ușor decât să 
destupi pâlnia. Profesorul Murray a emis câteva cugetări adânci, exclusiv 
pentru cravata lui albă, precum și pentru carafa așezată în față, apoi a 
clipit din ochi cu viclenie spre sfeșnicul de argint care-i ardea în dreapta 
și s-a așezat. Atunci Waldron, conferențiarul popularizator, s-a ridicat 
în mijlocul aplauzelor. Era un om slab, cu înfățișarea severă, cu glasul 
aspru și cu gesturi agresive, dar avea darul de a asimila și talentul de a 
transmite publicului, pe înțeles, ba chiar într-un chip interesant, ideile 
altora. La toate acestea se mai adăuga și calitatea de a fi spiritual când 
era vorba de subiectele cele mai neverosimile, așa că, în expunerea lui, 

mișcarea retrogradă a echinocțiilor sau geneza unui vertebrat păreau 
procese cât se poate de amuzante. 

Cu vorba lui totdeauna limpede, uneori pitorească, el a dezvoltat 
în fața noastră, în linii largi, ipoteza științifică a creaţiei. Ne-a vorbit 
despre globul nostru care rostogolea în spaţii masa lui uriașă de gaze 
incandescente, apoi despre solidificarea, răcirea și încrețirea scoarței 
pământești, despre formarea munţilor, despre aburii care se conden- 
sează în apă, despre pregătirea lentă a scenei pe care urma să se joace 
inexplicabila dramă a vieţii. Asupra originii vieții însăși, el a păstrat 
o rezervă prudentă. „S-ar putea admite că germenii n-au supravieţuit 
arderii primitive, a declarat el, prin urmare viaţa ar fi apărut mai târziu. 
Va fi luat ea naștere spontan, prin combinarea elementelor anorganice 
în curs de răcire? Se prea poate. Ar fi greu de conceput ca acești germeni 
să fi apărut dinafară, pe un meteor. 

În definitiv, omul cel mai înţelept e acela care se arată cât mai 
puțin categoric asupra acestei chestiuni. Nu există încă un laborator 
care să fabrice viață organică din materie anorganică. Chimia noastră 
n-a construit încă puntea peste prăpastia care desparte viața de moarte. 
Dar există o chimie a naturii, mai perfecționată și mai subtilă, care, 
lucrând cu forțe mari pe perioade lungi de timp, obține poate rezul- 
tate la care noi aspirăm în zadar. lată tot ce se putea spune relativ la 
acest subiect.” 

Și oratorul a abordat marea scară a vieţii animale. Ea începe de 
jos, cu moluștele și cu microorganismele mării, ca să se ridice din treaptă 
în treaptă la reptile și la peşti, până la cangurul-şoarecel!l, care-și purta 
singur puii și care a fost strămoșul direct al tuturor mamiferelor, adică 
în consecinţă al persoanelor prezente. („Haida-de!” — s-a auzit glasul 
unui student sceptic din ultimele rânduri.) 

— Dacă tânărul cu lavalieră roșie care a strigat „Haida-de!” pen- 
tru că se crede, probabil, ieșit dintr-un ou, ar binevoi să aștepte la ușă 
după ședință, oratorul ar fi curios să contemple acest fenomen... (Râsete.) 

Nu s-ar fi putut crede, fără uimire, că efortul naturii de-a lun- 
gul veacurilor n-a avut ca suprem rezultat decât doar pe acest tânăr 
cu lavalieră roșie. Dar efortul nu continua oare? Domnul acesta repre- 
zintă el oare un sfârșit, un terminus? Sfârșitul unei evoluții? Oricare ar 


[1] Gen de mamifer marsupial din Australia. (n. t.). 


5l 


O lume dispărută 


fi virtuțile domestice ale tânărului cu lavalieră roșie, oratorul spera că 
nu-l jignește dacă-și permitea să creadă că numai crearea ființei sale 
nu era de ajuns ca să justifice munca uriașă a universului. Evoluţia nu e 
numai o forță încă neepuizată, dar e o forță mereu activă, care promite 
rezultate mai importante încă... 

Glumind în felul acesta cu Întrerupătorul lui, spre marea bucurie 
a auditoriului, conferenţiarul a revenit la trecut. Mările, uscându-se, 
scot la iveală bancuri de nisip; o viaţă leneșă și vâscoasă începe să 
mișune; lagunele se înmulțesc; animalele maritime tind să se refu- 
gieze pe platourile de nămol și, găsind acolo hrană îmbelșugată, se 
înmulțesc peste măsură. „De aci, doamnelor și domnilor, a adăugat 
el, această înspăimântătoare înmulţire de saurieni, care ne îngrozesc 
încă în șisturile din Wealden sau Solenhofen, dar care din fericire au 
dispărut cu mult înainte de apariția omului pe această planetă.” 

În clipa aceea, un glas de pe estradă a urlat: 

— Controversă! 

Dl. Waldron nu glumea cu disciplina, iar ironia de care făcuse 
uz în cazul tânărului cu lavalieră roşie dădea de bănuit că există un 
oarecare pericol în a-l întrerupe. De data aceasta însă întreruperea 
a fost atât de comică, încât l-a luat pe neaşteptate. Întocmai ca cer- 
cetătorul lui Shakespeare, căruia i-ai arunca în cap pe Bacon, sau ca 
astronomul căruia i-ai afirma că pământul e plat, el a șovăit o secundă, 
apoi, ridicând glasul, a repetat: 

— „care au dispărut cu mult înainte de apariția omului. 

— Controversă! a urlat din nou același glas. 

Waldron și-a rotit privirea uluită, de la un profesor la altul și 
l-a găsit în sfârșit pe Challenger, răsturnat în scaun, cu ochii închiși, 
cu fața înveselită, surâzând parcă unui vis. 

— Aha, înţeleg! a zis el, ridicând din umeri. E prietenul meu, 
profesorul Challenger! 

Și, ca și cum această constatare subliniată de râsetele adunării 
l-ar fi scutit de orice alt comentariu, Waldron și-a reluat conferința. 

Dar incidentul nu se sfârșise. Oricâte ocoluri făcea oratorul prin 
deșerturile sălbatice ale preistoriei, toate îl readuceau invariabil să 
afirme dispariția anumitor forme vii, iar profesorul începea îndată să 
urle. Auditoriul ajunsese să prevadă de fiecare dată izbucnirea urletului 

și-și arăta bucuria când izbucnea. Studenţii se strânseseră în masă 
compactă. Îndată ce barba lui Challenger începea să se miște, înainte 
chiar ca profesorul să scoată un sunet, o sută de glasuri urlau: „Contro- 
versă!”, la care, un și mai mare număr de studenţi răspundea strigând: 
„Tăcere!” „Rușine!” Zadarnic era Waldron conferențiar experimentat 
și om energic. Zăpăcit până la urmă de atâta zgomot, s-a tulburat, s-a 
bâlbâit, s-a repetat, s-a încurcat într-o frază lungă și, întorcându-și 
ochii aprinși spre locul de pe estradă unde se găsea autorul dezordi- 
nii, a strigat: 

— E într-adevăr insuportabil! Profesor Challenger, încetează, 
te rog, cu aceste întreruperi necuviincioase și fără rost! 

În sală s-a făcut tăcere. Studenții stăteau încordați, încântați de 
această dispută în Olimp. Încet, greoi, Challenger s-a ridicat. 

— La rândul meu, vă rog, domnule Waldron, a zis el, să încetați 
cu aceste afirmaţii pe care datele științifice le contrazic! 

Aceste vorbe au dezlănțuit o adevărată furtună. „Rușine! Rușine!” 
„Să vorbească!” „Afară!” „La tribună!” „Încetaţi!” Glumele se amestecau 
cu rugămințile, iar președintele, în picioare și grozav de iritat, răcnea: 
„Profesorul Challenger... Mai târziu... Vederi personale...” Atât se putea 
desprinde, aşa cum se desprind piscurile printre nori. Întrerupătorul 
s-a înclinat, a zâmbit, și-a netezit barba și s-a înfundat în scaunul lui. 
Foarte roșu și foarte războinic, Waldron și-a continuat conferința. Din 
când în când arunca o privire înveninată adversarului său. Challenger 
părea că doarme adânc. Același zâmbet fericit îi lumina obrazul. 

În cele din urmă, conferinţa s-a terminat. Înclin să cred că s-a 
terminat cam înainte de timp, deoarece sfârșitul fusese cam precipitat 
și cam dezlânat. Firul argumentării se rupsese de multe ori în chip des- 
tul de brutal, iar publicul era agitat și nerăbdător. Waldron s-a așezat 
și, după câteva cuvinte rostite de prezident, profesorul Challenger s-a 
ridicat şi s-a apropiat de marginea estradei. În interesul ziarului meu 
i-am stenografiat cuvântarea cuvânt cu cuvânt. 

— Doamnelor și domnilor, a început el, printre nesfârșitele 
întreruperi care veneau din fund. Daţi-mi voie să rectific: doamne- 
lor, domnilor și copiilor deoarece era să omit, din nebăgare de seamă, 
o importantă parte a acestui auditoriu... (agitaţie în sală, în timp ce 
profesorul stătea cu o mână în sus și-și clătina, plin de bunăvoință, 

capul uriaș, de parcă acorda mulțimii o binecuvântare pontificală)... 
am fost însărcinat să adresez domnului Waldron câteva cuvinte de 
mulțumire pentru conferința foarte pitorească și plină de imaginaţie 
pe care am ascultat-o cu toţii. Nu sunt de acord cu unele afirmaţii ale 
domniei sale și m-am simţit dator să le semnalez, atunci când s-au 
prezentat, dar, în afară de asta, domnul Waldron și-a dus la bun sfâr- 
șit misiunea, care a constat în a ne prezenta o succintă și interesantă 
dare de seamă asupra felului cum arată, în concepția domniei sale, 
istoria planetei noastre. Conferințele de popularizare sunt cele mai 
ușor de ascultat. În schimb, domnul Waldron (aci și-a întors privirea 
clipind din ochi-către conferențiar) o să mă ierte dacă afirm că, de când 
aceste conferinţe sunt puse la nivelul înţelegerii oricărui profan, ele 
au ajuns, fără doar și poate, în același timp superficiale și susceptibile 
de a induce lumea în eroare. (Aplauze ironice.) Conferinţele de popu- 
larizare au, prin natura lor, un caracter parazitar. (Mișcare indignată 
de protest la domnul Waldron.) Ele exploatează, în vederea succesului 
sau a banilor, munca unor colegi săraci și necunoscuți. Un fapt nou, 
oricât de neînsemnat ar fi, obținut într-un laborator, sau o cărămidă 
pusă la templul științei depășesc cu mult în valoare toate expunerile 
de mâna a doua, care ne îngăduie să petrecem o oră de vorbărie goală, 
dar care nu lasă în urma lor nimic util. Am ţinut să formulez răspicat 
această constatare evidentă, nu din dorința de a-l critica pe domnul 
Waldron, în special, ci pentru ca dumneavoastră să nu pierdeţi simțul 
realităţii și să nu confundați ucenicul cu maestrul. (în acest moment, 
domnul Waldron a șoptit ceva în direcția președintelui, care s-a ridi- 
cat pe jumătate și a spus câteva cuvinte care păreau severe, însă care 
n-au putut fi auzite decât doar de carafa cu apă.) Dar să încheiem acest 
capitol. (Aplauze puternice și prelungite.) Daţi-mi voie să trec la un 
subiect, care prezintă un interes mai larg. Care e, anume, punctul a 
cărui exactitate am combătut-o în calitatea mea de adevărat cercetă- 
tor? E vorba de dăinuirea pe pământ a unor anumite specii de animale. 
Nu voi vorbi despre acest subiect cum ar vorbi un amator și nici — aș 
îndrăzni să adaug —ca un conferențiar de știință popularizată. Voi vorbi 
ca un om a cărui conștiință de savant îl obligă să rămână în strânsă 
legătură cu faptele, afirmând că domnul Waldron greșește fundamental 

atunci când își închipuie că, dacă domnia-sa nu a văzut nici odată 
un așa-numit animal preistoric, aceste animale au încetat de a mai 
exista. Aceste animale sunt, în adevăr, așa cum a spus-o și domnia-sa, 
strămoșii noștri, dar sunt — dacă-mi este îngăduit să le numesc astfel 
niște strămoși contemporani, care mai pot fi găsiți și astăzi, cu toate 
atributele lor hidoase și extraordinare, de cineva care ar avea curajul 
și energia să le caute în vizuinile lor. Făpturi despre care se presupune 
că ar fi originare din perioada jurasică, monștri care ar putea vâna și 
sfâșia într-o clipă cele mai mari și mai fioroase mamifere cunoscute 
de noi există încă. (Strigăte: „Fleacuri!” „Dovedește-o!” „De unde știi?” 
„Discutabil!” ) Mă întrebaţi de unde știu? Știu, pentru că am văzut unele 
din ele. (Aplauze, tumult și o voce strigând: „Mincinosule!”) Mă credeţi 
mincinos? (Aprobare unanimă, hotărâtă și gălăgioasă.) Am auzit bine 
că m-aţi făcut „mincinos”? N-ar vrea persoana care mi-a spus așa să fie 
atât de bună și să se ridice, ca s-o cunosc și eu? (O voce: „Iată-l, dom- 
nule, ăsta-i”.) Și un personaj cu ochelari, inofensiv și mărunţel, care 
se zbătea din răsputeri, a fost ridicat în sus din mijlocul unui grup de 
studenți. Aţi îndrăznit să mă faceţi mincinos? „Nu, domnule, nu!” răc- 
nea cu desperare acuzatul, dispărând în mulțime ca înghițit de o trapă. 
Dacă cineva din această sală îndrăznește să pună la îndoială adevărul 
spuselor mele, aș fi fericit să-i spun câteva cuvinte după conferinţă. 
(„Mincinosule!” ) Cine a spus asta? (Și din nou personajul cel inofen- 
siv, care se zbătea cu desperare, a fost ridicat în aer.) Dacă m-aș cobori 
printre dumneavoastră... (Strigăte unanime: „Poftiţi, iubite domnule 
profesor, poftiţi!” au întrerupt cuvântarea câteva clipe, în timp ce pre- 
ședintele, ridicându-se în picioare și agitându-și amândouă braţele, 
avea aerul că dirijează o orchestră. Profesorul, cu fața congestionată, 
cu nările fremătând și cu barba zbârlită, părea cuprins de furie.) Toate 
descoperirile mai importante au fost întâmpinate cu aceeași neîn- 
credere, caracteristică indiscutabilă a unei generaţii de nebuni. Când 
vi se expun fapte mărețe, dumneavoastră nu aveţi nici intuiţia și nici 
imaginația necesară ca să le înțelegeți. Nu sunteţi în stare să faceți 
altceva decât să împroșcați cu noroi oamenii care și-au pus viața în 
primejdie ca să deschidă științei noi perspective. Calomniaţi profeţii: 
pe Galileu, pe Darwin și pe mine... (Agitaţie prelungită și întreruperea 
totală a conferinţei.) 

Toate acestea se găsesc consemnate în notele pe care le-am luat 
atunci în grabă. Ele nu pot da decât o slabă imagine asupra dezordinii 
nemaipomenite la care ajunsese 
adunarea în clipa aceea. Tumultul 
era atât de puternic, încât câteva 
doamne și începuseră să încerce 
o retragere precipitată. Domni 
serioși și cu greutate păreau că se 
lăsaseră tot atât de pătrunși de 
atmosfera generală ca și studenții; 
ba am văzut chiar bătrâni cu barbă 
albă ridicându-se și amenințând 
cu pumnul pe încăpățânatul pro- 
fesor. Întreg auditoriul fierbea și 
clocotea ca un cazan pe foc. Pro- 
fesorul a făcut un pas înainte și 
şi-a ridicat amândouă mâinile în sus. Avea în el ceva atât de măreț, de 
uimitor și de autoritar, încât zgomotele și rumoarea s-au stins încetul 
cu încetul în faţa aspectului său impunător și a privirii lui poruncitoare. 
Părea a fi purtătorul unui mesaj. S-a făcut liniște, ca să poată fi auzit. 

— Nu vreau să vă mai rețin, a început el. N-ar avea nici un rost. 
Adevărul rămâne adevăr, iar gălăgia pe care au făcut-o un număr de 
tineri zănatici — și mă tem că trebuie să adaug: și unii bătrâni tot atât 
de smintiți nu poate schimba nimic în această materie. Afirm că am 
deschis științei un câmp nou de cercetări. Dumneavoastră contestați 
acest lucru. (Aplauze.) în consecinţă o să vă pun la încercare. Vreți să 
însărcinați pe unul sau pe mai mulţi dintre dumneavoastră să plece 
la faţa locului în calitate de reprezentanți ai dumneavoastră și să con- 
troleze în numele dumneavoastră spusele mele? 

Din mijlocul adunării s-a ridicat în picioare domnul Summerlee, 
bătrânul profesor de anatomie comparată, un bărbat înalt, subţire și 
acru, cu o înfățișare ofilită de teolog. Dorea să-l întrebe pe profesorul 
Challenger, a spus el, dacă rezultatele la care a făcut aluzie în afirma- 
țiile sale fuseseră căpătate în timpul călătoriei pe care domnia-sa a 
întreprins-o cu doi ani în urmă la izvoarele fluviului Amazoanelor. 

Profesorul Challenger i-a răspuns afirmativ. 

Domnul Summerlee și-a exprimat atunci dorinţa să afle cum 
putea profesorul Challenger să pretindă că a făcut descoperiri în niște 
regiuni care fuseseră cercetate de Wallace, Bates și alți exploratori mai 
vechi, cu o reputaţie științifică bine stabilită. 

Profesorul Challenger a răspuns că domnul Summerlee pare să 
confunde Amazoanele cu Tamisa, dar că fluviul Amazoanelor e ceva 
mai măricel... Că domnul Summerlee va fi, fără îndoială, satisfăcut, 
aflând că, împreună cu fluviul Orinoco, cu care se învecinează, Ama- 
zonul acoperă o regiune cam de 50 000 de mile și că, într-un spaţiu 
atât de întins, nu-i e cu neputinţă unui om să descopere ceea ce le-a 
scăpat altora. 

Domnul Summerlee a declarat, cu un zâmbet acru, că el apreci- 
ază întru totul deosebirea care i-a fost semnalată între Tamisa și fluviul 
Amazoanelor, deosebire care constă în aceea că orice afirmaţie referi- 
toare la prima poate fi dovedită, în timp ce lucrul, e cu neputinţă în ceea 
ce-l privește pe celălalt. Domnia sa i-ar rămâne îndatorat profesorului 
Challenger dacă ar binevoi să comunice latitudinea și longitudinea 
regiunii la care pot fi întâlnite animalele preistorice. 

Profesorul Challenger i-a răspuns că, din motive binecuvântate 
știute de el, păstrează pentru sine aceste informații, dar că totuși e 
dispus să le dea bineînţeles după ce-și va fi luat anumite garanţii unui 
comitet desemnat de adunare. Ar binevoi oare domnul Summerlee 
să facă parte dintr-un asemenea comitet și să controleze în persoană 
spusele sale? 

Domnul Summerlee: 

— Da, primesc. (Aplauze puternice.) 

Profesorul Challenger: 

— În cazul acesta, promit să vă înmânez tot materialul de care 
aveți nevoie ca să găsiți drumul. Totuși, dreptatea cere ca imediat ce 
domnul Summerlee va pleca să verifice afirmaţiile mele, să pot trimite 
și eu una sau mai multe persoane care să verifice afirmaţiile domni- 
ei-sale. Nu vreau să vă ascund că vor avea de întâmpinat greutăți și 
primejdii. Domnul Summerlee va avea nevoie de un tovarăș mai tânăr. 
Mi se permite să întreb cine se propune ca voluntar? 

Și iată cum îi sare omului în drum momentul hotărâtor al vieții 
lui! Îmi puteam eu închipui, în clipa când treceam pragul acestei săli, 
că eram pe punctul de a mă angaja într-o aventură mai înspăimân- 
tătoare decât oricare alta aș fi putut visa? Dar Gladys — oare nu era 
aceasta adevărata ocazie de care-mi vorbise ea? Gladys m-ar fi îndem- 
nat să plec... Am sărit în picioare și m-am pomenit vorbind, deși nu mă 
gândisem nici o clipă la ce aveam de spus. Amicul meu Tarp Henry mi 
s-a agăţat de haină și l-am auzit șoptindu-mi: „Stai jos, Malone! N-o 
face pe măgarul care se dă în spectacol!” în aceeași clipă am observat 
că un bărbat înalt și slab, cu părul închis la culoare și mătăsos, așezat 
cu câteva rânduri înaintea mea, se ridicase și el în picioare. S-a întors 
spre mine și m-a fixat cu o privire aspră și încruntată, dar n-am vrut 
să-i cedez locul. 

— Eu vreau să plec, domnule președinte, m-am trezit repetând 
întruna. 

— Cum te cheamă? Cum te cheamă? striga, publicul. 

— Eduard Dunn Malone. Sunt reporter la „Daily Gazette” și vă 
asigur că voi fi un martor cu totul imparţial. 

— Cum vă numiţi, domnule? a întrebat apoi președintele pe 
rivalul meu cel înalt. 

— Lord John Roxton. Am mai fost pe fluviul Amazoanelor, 
cunosc toată regiunea și sunt cum nu se poate mai indicat pentru o 
asemenea expediţie. 

— Reputația de sportiv și de explorator a lordului John Roxton 
e vestită în lumea întreagă, a declarat președintele. Pe de altă parte, 
ar fi tot atât de bine ca, la o expediţie ca asta, să participe și un repre- 
zentant al presei. 

— În cazul acesta, a zis profesorul Challenger, propun ca amân- 
doi acești gentlemeni să fie desemnați, în calitate de reprezentanți ai 
adunării de față, să-l însoțească pe profesorul Summerlee în expediția 
ce urmărește să verifice și să raporteze asupra adevărului afirmațiilor 
mele. 

În felul acesta, printre aclamații și aplauze, s-a hotărât soarta 
noastră și m-am trezit purtat spre ușă de valul de oameni care se scur- 
geau către ieșire, pe jumătate aiurit de proiectul nou și uriaș care mi se 
înfățișase atât de pe neașteptate. Când am ieșit din sală, am zărit o clipă 

valuri de studenţi râzând pe trotuare și un braț mânuind o umbrelă 
grea, care se ridica și cădea în mijlocul lor. Apoi, în plină învălmășeală 
de gemete și de aplauze, cupeul electric al profesorului Challenger a 
alunecat pe lângă trotuar și m-am trezit rătăcind singur pe sub luminile 
argintii ale Regent Street-ului, cu gândul la Gladys și plin de nedume- 
rire în ce privește viitorul. 

Deodată am simţit că cineva îmi atinge cotul. M-am întors și 
m-am pomenit sub ochii ciudaţi și dominatori ai bărbatului înalt și 
slab, care se propusese de bună voie să-mi fie tovarăș în această aven- 
tură bizară. 

— Domnule Malone, dacă am înţeles bine numele dumnea- 
voastră, zise el. O să fim tovarăși, nu? Apartamentul meu se află chiar 
peste drum, pe strada Albany. Poate aveţi amabilitatea să-mi acordaţi 
o jumătate de oră, deoarece sunt câteva lucruri pe care” ţin foarte mult 
să vi le spun. 

Capitolul VI 
„Am fost biciul lui Dumnezeu!” 


LORDJOHN ROXTON și cu mine am luat-o după colţul străzii 
Vigo și am trecut pe sub poarta mohorâtă a celebrului cuib de șoimi. 
La capătul unui coridor lung, de culoare cenușie, noua mea cunoștință 
a deschis o ușă și a întors un buton electric. Câteva lămpi cu abajururi 
colorate au răspândit în odaia încăpătoare, în pragul căreia eram, o 
lumină roșiatică. Am avut chiar din prag, privind de jur-împrejurul 
meu, impresia învăluitoare a unui confort extraordinar și a unei rare 
eleganţe, asociate cu o impresie de bărbăţie. Întâlneai peste tot obiecte 
de lux aparținând omului bogat și de gust, aruncate cu nepăsarea și cu 
dezordinea proprie celibatarului. Pe jos erau risipite blănuri bogate și 
covoare în culori ciudate, cumpărate de la vreun bazar oriental. Tablouri 
și gravuri, pe care până și privirea mea nepricepută le putea recunoaște 
ca fiind opere rare și de mare preţ, atârnau greoi de-a lungul pereţilor. 
Schițe reprezentând boxeri, dansatoare și cai de curse stăteau alături 
de un senzual Fragonard, de un Girodet marţial sau de un visător Tur- 
ner. Dar printre aceste diverse podoabe erau împrăștiate trofee, care 
mi-au adus dintr-o dată aminte că lord John Roxton era unul dintre 
marii sportivi și atleți, îndeobște cunoscuți, ai zilei. O vâslă albastru-în- 
chis se încrucișa deasupra căminului cu alta de culoarea garoafei roșii, 
trofee ale fostului șef de echipă de la Oxford, în timp ce floretele și 
mănușile de box așezate și deasupra și dedesubtul lor dovedeau a fi 
fost uneltele unui om care-și câștigase, cu fiecare dintre ele, întâie- 
tatea. De jur-împrejurul odăii, ca o îmbrăcăminte în relief, se înșirau 
pe pereţi, într-o aliniere desăvârșită, splendide capete de vânat mare, 
cele mai remarcabile în felul lor, din toate colțurile lumii, printre care 
și rinocerul alb al Lado Enclavei, atât de rar, care-și apleca deasupra 
tuturora botul cutezător. 

În mijlocul covorului roşu și bogat se afla o masă Louis XV, nea- 
gră cu auriu, o minunată piesă de altădată, pângărită acum cu urme de 
pahare și mucuri de țigări. Pe această masă era o tavă de argint pentru 
fumători și o casetă cu băuturi. Cu ajutorul lor, precum și al unui sifon 
de lângă ele, tăcutul meu amfitrion a început să umple două pahare 
înalte. După ce mi-a oferit un fotoliu și și-a așezat băutura răcoritoare 
alături, mi-a întins o havană lungă și fragedă. Apoi, așezându-se și el în 
fața mea, m-a privit lung și ţintă cu ochii lui sclipitori, ciudați și plini 
de nepăsare — ochi de un albastru rece ca un lac îngheţat. 

Prin norul subţire de fum al havanei îmi notam amănuntele 
unei figuri pe care o cunoșteam din multe fotografii: nasul puternic 
încovoiat, obrazul tras și obosit, părul roșcat, întunecat și rar în crește- 
tul capului, mustăţile bărbătești și ciocul mic și agresiv care-i acoperea 
bărbia ieșită în afară. În toate acestea era ceva care amintea de Napo- 
leon al III-lea, ceva care amintea de Don Quijote. Dar mai era ceva, care 
alcătuiește însăși esența gentlemanului rural englez și anume aerul 
hotărât, vioi și deschis al omului iubitor de cai și de câini. Fața-i era 
rumenă, arsă de soare și de vânt. Sprâncenele îi atârnau stufoase, ceea 
ce dădea ochilor lui și așa destul de reci, un aer aproape feroce, impre- 
sie sporită încă de fruntea puternic brăzdată. În general era uscat, dar 
foarte puternic. Și într-adevăr, dovedise de multe ori că nu se găseau 
mulți oameni în Anglia în stare de eforturi prelungite ca el. Statura lui 
depășea 6 picioare, totuși părea mai scurt din pricina umerilor neo- 
bișnuit de rotunzi. Așa arăta vestitul lord John Roxton în clipa când 
stătea în fața mea, mușcându-și cu hotărâre ţigara și urmărindu-mă 
cu o privire directă, într-o tăcere tulburătoare și fără sfârșit. 

— Bine, a început în cele din urmă. Cum s-ar zice, am făcut-o 
lată, iubitul meu cavaler.. Pronunţa aceste vorbe ca și cum ar fi alcătuit 
una singură: iubitul meu cavaler. Da, am făcut-o lată și dumneata și eu. 
Îmi place să cred că în clipa când ai pășit în sala aceea nu te gândiseşi 
deloc la așa ceva. Nu-i așa? 

— Nici nu-mi trecuse prin gând. 

— Nici mie. Habar n-aveam de una ca asta. Și acum, iată-ne aici. 
Am cam încurcat-o. Pentru că nu-s decât trei săptămâni de când m-am 
întors din Uganda. Abia îmi organizasem campania de vânătoare în 

Scoţia și iscălisem contractele respective și celelalte... Frumoasă treabă, 
ce zici? Dar pe dumneata, tot atât de prost te-a nimerit? 

— Deloc. Totul e în spiritul profesiunii mele. Sunt ziarist la 
„Gazette”. 

— Da, îmi aduc aminte, așa ai spus când te-ai hotărât să faci 
pasul ăsta. Cu această ocazie, am găsit pentru dumneata o mică afa- 
cere, dacă vrei să mă ajuţi. 

— Cu plăcere. 

— Te gândești cumva să-ți asumi vreun risc? 

— Ce fel de risc? 

— Mda... Riscul se numește Ballinger. Ai auzit de el? 

— Nu. 

— Cum se poate, tinere? Unde trăiești? Sir Jack Ballinger e cel 
mai desăvârșit călăreț dintre gentlemenii din nordul Angliei. Mă pot 
măsura cu el pe teren plat, când sunt în forma cea mai bună, dar la 
obstacole mă bate. Nu-i un secret pentru nimeni că, după ce-și termină 
antrenamentul, bea zdravăn: zice că asta înseamnă a face o medie ono- 
abilă. Marţi s-a îmbătat până a căzut într-un fel de delirium tremens 
și de atunci e curios ca un diavol. Odaia lui e deasupra odăii acesteia. 
Doctorul spune că nu se poate face nimic cu bietul om până n-o să vâri 
ceva mâncare în el. Dar cum stă culcat în pat cu un pistol pe plapumă și 
se jură că o să bage șase gloanţe în cel care-o să se apropie de el, servito- 
rii au cam stat la o parte. E un încăpățânat, un nebun și un rătăcit. Dar 
putem lăsa să moară așa un câștigător al Grand Naţional-ului? Ce zici? 

— Şi ce aveţi de gând să faceți? l-am întrebat. 

— Mă gândeam că am putea să ne aruncăm amândoi asupra 
lui. Poate c-o fi adormit și în cel mai prost caz ar putea să răpună pe 
unul din noi. În schimb, celălalt l-ar stăpâni. Dacă izbutim să-i prin- 
dem braţele cu cuvertura și să-i facem o spălătură stomacală, apoi îi 
dăm, drăguțului de el, cea mai bună masă din viața lui! 

Era o treabă mai curând prost venită, care se vâra pe neașteptate 
printre ocupațiile zilnice ale unui om. Nu mă socotesc din cale-afară 
de curajos. Am o imaginaţie irlandeză, care-mi arată necunoscutul și 
neobișnuitul în culori mai posomorite decât sunt în realitate. Pe de 
altă parte, am un adânc dispreţ față de sentimentul care se cheamă 

frică și mă înspăimântă gândul că s-ar putea descoperi în mine simp- 
tomele ei. Îndrăznesc să spun că, asemeni hunului din istorie, aş fi în 
stare să mă arunc într-o prăpastie dacă mi-ar pune cineva la îndoială 
curajul de a o face, cu toate că gestul meu ar fi inspirat mai curând de 
mândrie și de frică decât de curaj. De aceea, deși fiecare nerv din trup 
mi se contracta numai la gândul omului înnebunit de băutură, pe care 
închipuirea mi-l arăta în odaia de deasupra noastră, am răspuns, cău- 
tând să-mi iau un glas cât mai nepăsător, că eram gata să merg. Încă 
o observaţie a lordului Roxton cu privire la primejdia care mă aștepta 
mi-a provocat un început de enervare. 

— Ne pierdem vremea cu vorba și asta nu folosește la nimic! 
i-am răspuns. Hai să mergem. 

Ne-am ridicat, eu de pe scaunul meu, el de pe al lui. Și atunci, 
râzând pe înfundate pe sub mustață, m-a lovit ușor de două-trei ori 
peste piept, apoi m-a îmbrâncit la loc pe scaun. 

— Bravo, băiețașule, așa te vreau! a zis. 

L-am privit mirat. 

— Pe Jack Ballinger l-am văzut eu singur azi dimineaţă. Mi-a 
făcut o gaură destul de serioasă în poalele kimonoului — fie-i binecu- 
vântată mina bătrână și neputincioasă! Dar până la urmă am izbutit 
să-l imobilizez într-o cămașă și peste o săptămână o să fie cum nu se 
poate mai sănătos. Cred că n-o să-mi iei toate astea în nume de rău, 
tinere, nu-i așa? Vezi — dar asta rămâne între noi — eu consider această 
aventură sud-americană ca pe o afacere foarte serioasă și dacă am un 
tovarăș cu mine, vreau să fie un om pe care să mă pot bizui. De aceea 
te-am pus la încercare și am tot dreptul să spun că ai ieșit cu bine. Iţi 
dai seama că totul depinde de dumneata și de mine, deoarece bătrânul 
Summerlee o să aibă nevoie de dădacă la început. Nu cumva ești, din 
întâmplare, acel Malone de la care unii așteaptă să fie selecționat în 
echipa internaţională de rugbi a Irlandei? 

— Ca rezervă, poate. 

— Îmi spuneam eu că-mi amintesc de figura dumitale! Doar 
eram acolo când ai marcat punctul contra echipei Richmond — cel 
mai bun punct pe care l-am văzut în tot sezonul! N-am lipsit de la 
nici un meci de rugbi când am putut să fiu de față, deoarece e jocul cel 

mai bărbătesc din câte cunosc. Dar nu te-am chemat să vii aici ca să 
vorbim de sport. Trebuie să ne sfătuim cu privire la afacerea noastră. 
Avem aci, în prima pagină a Times-ului, lista vapoarelor. lată un vapor 
al companiei Booth care pleacă spre Para vinerea viitoare. Și dacă atât 
profesorul, cât și dumneata vă puteți aranja, sunt de părere că am putea 
să-l luăm, nu? Foarte bine, o să stabilesc lucrul ăsta cu el. Cum stai cu 
echipamentul dumitale? 

— Gazeta mea o să se îngrijească de toate. 

— Știi să tragi? 

— Cam cât toţi cei din poliția teritorială. 

— Sfinte dumnezeule! Chiar atât de prost stai? E cel din urmă 
lucru pe care voi, tinerii, vă gândiţi să-l învăţaţi! Sunteţi cu toții niște 
albine fără ac, nu vă gândiţi decât cum merge stupul. Ai să arăţi cam 
prost într-o bună zi, când oveni careva să-ți fure mierea! Totuși, va trebui 
să ţii strâns pușca la umăr în America de Sud, deoarece, afară de cazul 
când prietenul nostru, profesorul, e un nebun și un mincinos, o să avem 
de văzut câteva lucruri ciudate până la întoarcere! Ce fel de pușcă ai? 

S-a îndreptat spre un dulap de stejar și, când l-a deschis, am zărit 
sclipind un șir lustruit de ţevi de pușcă paralele, ca tuburile unei orgi. 

— Vreau să văd ce ți-aș putea oferi din propria mea panoplie, 
mi-a spus. 

A scos una după alta o serie de carabine frumoase, deschizân- 
du-le și închizându-le cu câte o pocnitură și un țţăcănit, mângâindu-le 
apoi, în timp ce le punea la loc, cu dragostea unei mame care-și lea- 
gănă copilul. 

— Iată un „Bland', 577 express. Cu el l-am doborât pe individul 
ăsta impresionant! Mi-a spus aruncând o privire spre capul rinocerului 
alb. Zece iarzi mai mult și mă anexa el pe mine la propria lui colecţie! 

„De glonţul ăsta conic i-a atârnat norocul: 

Iată superioritatea legitimă a omului slab.” 

Sper că-l cunoști pe Gordon, poetul calului și al puștii, omul 
care știe să le mânuiască pe amândouă. lată acum o unealtă utilă de 
calibru 470, cu lunetă de ochire și cu ejector dublu, care trage fără înăl- 
țător până la 350 de iarzi. Aceasta e pușca de care m-am folosit acum 
trei ani împotriva traficanţilor de sclavi peruvieni. Am fost biciul lui 

Dumnezeu prin ținuturile acelea! Pot să-ți mărturisesc, pentru că lucrul 
ăsta n-ai să-l găsești cu siguranţă în vreo carte albastră. Sunt vremuri, 
tinere, când fiecare din noi trebuie să facă un sacrificiu oarecare pentru 
drepturile omului și pentru dreptate. Altminteri, nu mai ajungi nici 
odată să fii desăvârșit. Iată de ce am purtat acest mic război pe cont 
propriu. Singur l-am declarat, singur l-am desfășurat și l-am dus la 
bun sfârșit. Fiecare din crestăturile astea înseamnă câte un ucigaș de 
sclavi frumoasă serie, nu-i așa? Asta mai mare e pentru Pedro Lopez, 
regele tuturor traficanţilor, pe care l-am doborât într-un ochi de apă 
stătătoare de pe fluviul Putomayo. Dar uite ceva care ţi s-ar potrivi. 

Și lord John Roxton a scos din dulap o pușcă minunată, cafenie 
și strălucitoare. 

— Capul patului e de cauciuc, vizorul bine ascuțit și cinci car- 
tușe în magazie. Îi poţi încredința viaţa dumitale. 

Mi-a întins-o și a închis ușa dulapului de stejar. 

— Dar pentru că veni vorba — m-a întrebat întorcându-se spre 
scaunul lui — ce știi despre profesorul Challenger? 

— Nu l-am văzut nici odată până astăzi. 

— Bravo, nici eu. E amuzant că o să ne îmbarcăm amândoi, 
purtând într-un plic sigilat ordinele unui om pe care nu-l cunoaștem! 
Seamănă cu o cioară bătrână și arțăgoasă. Colegii lui întru știință nu 
par tocmai binevoitori față de el. Cum ai ajuns să te intereseze afacerea 
asta? 

I-am povestit pe scurt experi- 
ențele mele din dimineața aceea. Lord 
John Roxton mă asculta cu mare aten- 
ție. Apoi a scos o hartă a Americii de 
Sud și a întins-o pe masă. 

— Cred că fiecare cuvânt pe 
care ţi l-a spus reprezintă în parte ade- 
vărul, mi-a declarat, serios. Și te rog să 
fii convins că știu ce spun când îţi vor- 
besc așa. America de Sud e o regiune 
pe care o iubesc și cred că, dacă mergi 
în linie dreaptă de la Darien la Fuego, 
e cea mai mare, cea mai bogată și cea 

mai minunată întindere de pământ de pe planeta noastră. Oamenii 
n-o cunosc până acum și nici nu-și dau seama ce poate ajunge. Am 
cutreierat-o în sus și în jos, în lung și-n lat și am avut parte de două 
sezoane secetoase prin părțile acelea, după cum ţi-am spus când ţi-am 
vorbit despre războiul pe care l-am purtat cu traficanţii de sclavi. Ei 
bine, fiind acolo, la fața locului, am auzit oarecare zvonuri de felul ăsta, 
legende de-ale indienilor și altele. Și fără îndoială că era un sâmbure 
de adevăr în ele. Cu cât ai să cunoști mai bine această regiune, tinere, 
cu atât ai să înţelegi mai limpede că acolo totul este cu putinţă, totul. 
Există doar câteva căi de apă, înguste, de-a lungul cărora călătoresc 
oamenii, iar afară de acestea, peste tot e numai beznă adâncă. Așa că 
acum, aici jos, în Matto Grosso, mi-a arătat, plimbându-și ţigara de foi 
peste o porțiune a hărţii sau colo sus, în colțul acela unde se întâlnesc 
trei țări, nimic nu m-ar putea surprinde. După cum a spus prietenul 
nostru astă-seară, sunt acolo cincizeci de mii mile de drumuri de apă, 
care aleargă printr-o pădure cu o suprafață aproape egală cu a Europei. 
Dumneata și cu mine putem fi tot atât de departe unul de altul, cât e 
de departe Constantinopolul de Scoţia și încă ne-am găsi în aceeași 
imensă pădure braziliană! În acest ţinut fără sfârşit, omul abia a ajuns 
să întindă ici o cursă, să sape dincolo o groapă... Pentru că fluviul crește 
sau scade cu aproape 40 de picioare și jumătate din ținut ajunge o mlaș- 
tină prin care nu se poate trece. De ce n-ar trăi ceva nou și minunat 
într-o țară ca asta? Și de ce n-am fi noi oamenii care să-l descoperim? Pe 
lângă asta —a adăugat în timp ce faţa lui osoasă și ciudată strălucea de 
fericire — în țara asta poți să baţi câte un record sportiv la fiecare milă! 
Eu, unul, semăn cu o minge veche de golf. De mult s-a luat de pe mine 
toată vopseaua albă. Viaţa mă poate lovi și de aci încolo, fără să-mi lase 
vreo urmă. Dar un record sportiv, tinere, e sarea vieții. Pentru așa ceva, 
viaţa merită să mai fie trăită o dată. Suntem pe cale să ajungem puţin 
cam prea blânzi, cam prea triști și cam prea comozi. Daţi-mi acele țări 
imense și acele întinderi nesfârșite, o pușcă în mână și ceva vrednic 
de a fi descoperit! Am gustat din plăcerile curselor de obstacole și din 
ale aviaţiei, dar această vânătoare de lighioane, care seamănă cu un 
coșmar după o masă grea, e o senzaţie cu totul nouă! 

La gândul acesta, lord John Roxton a început să râdă pe 
înfundate. 

Poate că am insistat prea mult asupra acestei noi cunoștințe. 
Dar omul acesta trebuia să fie tovarășul meu un lung șir de zile. Prin 
urmare, am încercat să-l descriu așa cum mi-a apărut pentru prima 
oară, cu personalitatea lui bizară și cu ciudatul lui fel de a gândi și de a 
se exprima. Numai nevoia de a mă duce la redacție ca să predau artico- 
lul cu privire la conferinţa care avusese loc m-a făcut să mă despart, în 
sfârșit, de el. L-am lăsat cufundat în lumina roșiatică a odăii lui, ungând 
trăgaciul puștii preferate și râzând singur la gândul aventurilor care 
ne așteptau. Aveam siguranţa că, în ce privește primejdiile care ni se 
puteau ivi în cale, n-aș fi putut găsi în toată Anglia un om mai calm și 
cu un suflet mai curajos alături de care să le înfrunt. 

În noaptea aceea, obosit cum eram după uimitoarele întâmplări 
ale zilei, am vegheat târziu cu McArdle, redactorul de știri, căruia i-am 
expus toată situaţia. El a socotit-o destul de importantă ca să o aducă a 
doua zi dimineaţa la cunoștința șefului nostru, Sir George Beaumont. 
Am hotărât atunci că o să-i trimit lui McArdle, sub formă de scrisori, o 
serie de dări de seamă cu privire la aventurile mele și că aceste dări de 
seamă vor fi publicate în „Gazette”, pe măsura sosirii lor, sau reținute 
spre a fi publicate ulterior, conform dorinţei profesorului Challenger, 
deoarece nu puteam cunoaște încă ce condiţii erau legate de directivele 
după care urma să ne orientăm în țara aceea necunoscută. 

La o întrebare pe care i-am pus-o profesorului prin telefon, am 
avut parte, drept răspuns, de un violent rechizitoriu împotriva presei, 
care s-a încheiat cu declaraţia că o să ne înmâneze în momentul ple- 
cării — și în cazul când îi vom aduce la cunoștință numele vaporului 
pe care urmează să ne îmbarcăm — îndrumările pe care le va crede de 
cuviință. A doua chemare telefonică n-a mai primit nici un răspuns, 
afară de un suspin îndurerat al soției profesorului, care ne-a împărtășit 
că soțul ei era și așa într-o dispoziție destul de proastă ca să i-o mai 
strice încă. Mai târziu, în cursul aceleiași zile, a treia tentativă a avut 
drept unic rezultat un zgomot înspăimântător, odată cu înștiințarea 
centralei telefonice care ne aducea la cunoștință că aparatul profe- 
sorului Challenger s-a deranjat. După asta am renunțat la orice altă 
încercare de a mai intra în legătură cu el. 

Și acum, prea răbdătorii mei cititori, nu mă mai pot adresa vouă. 
De aci înainte (dacă, într-adevăr, vreo urmare a acestei povești va ajunge 

până la voi), lucrul nu va fi cu putință decât prin ziarul pe care-l repre- 
zint. Depun în mâinile editorului darea de seamă a evenimentelor care 
au însemnat preludiul uneia dintre cele mai extraordinare expediţii 
din toate timpurile, pentru ca, în ipoteza când nu m-aș mai întoarce 
vreodată în Anglia, să se găsească acolo unele date cu privire la felul 
cum a început această poveste. Scriu aceste din urmă rânduri în salo- 
nul vaporului Francisca, aparținând companiei Booth și ele vor ajunge, 
graţie pilotului, în mâna lui McArdle. Mai înainte de a închide caietul 
meu cu însemnări, dați-mi voie să schițez un ultim portret — un portret 
care reprezintă cea din urmă imagine a bătrânei mele Anglii, o imagine 
pe care o voi duce cu mine în țări depărtate. E o dimineață umedă și 
cețoasă de primăvară târzie. O ploaie măruntă și rece cade încet. Trei 
făpturi îmbrăcate în mantale de ploaie lucioase se îndreaptă jos, pe chei, 
către puntea marelui transatlantic, pe al cărui catarg fâlfâie panelica 
albastră (conferită transatlanticului pentru că a străbătut oceanul în 
timp record). În faţa celor trei, un hamal împinge un cărucior încărcat 
cu cufere, saci și cutii cu arme. Profesorul Summerlee — o siluetă lungă 
și melancolică — se plimbă cu capul aplecat, târându-și picioarele ca 
un om care se simte foarte înduioșat de propria lui soartă. Lord John 
Roxton calcă sprinten, iar fața lui îngustă și vioaie, care i se vede de sub 
cascheta colonială și de sub vălul care o acoperă, strălucește de fericire. 
În ce mă privește, sunt încântat că am terminat cu zilele zgomotoase 
ale pregătirilor, ca și cu emoţiile inerente oricăror despărțiri și nu mă 
îndoiesc că lucrul acesta se oglindește în toată înfățișarea mea. Deo- 
dată, tocmai în clipa în care atingeam vaporul, auzim gălăgie în urma 
noastră. E profesorul Challenger, care ne promisese că o să ne vadă la 
plecare. Aleargă după noi: o făptură care gâfâie, cu obrazul congestio- 
nat și cu un aer mânios. 

— Nu, mulțumesc, zice el. Prefer să nu mă urc pe bord. O săvă 
spun doar câteva cuvinte și ele se pot spune bine și aici unde suntem. 
Vă rog să nu vă închipuiți că m-aș simţi îndatorat în vreun fel față de 
dumneavoastră pentru călătoria pe care o întreprindeți. Aș dori să înţe- 
legeţi că afacerea asta mi-e cu totul indiferentă și că refuz să simt până 
și cel mai vag sentiment de obligație personală față de dumneavoastră. 
Adevărul e adevăr și nimic din cele ce ați putea raporta dumneavoas- 
tră nu-l poate atinge sub nici o formă, deși spusele dumneavoastră ar 

putea răscoli patimile și potoli curiozitatea unui număr de oameni cu 
totul inutili... Directivele mele, necesare informării și orientării dum- 
neavoastră, se găsesc în plicul acesta sigilat. Îl veţi deschide când veţi 
ajunge în orașul numit Manaos, așezat pe fluviul Amazoanelor, dar nu 
înainte de ziua și de ora însemnate pe verso. M-aţi înțeles bine? Las 
stricta respectare a condițiilor mele exclusiv în sarcina onoarei dum- 
neavoastră. Nu, domnule Malone, n-o să-ţi supun corespondenţa nici 
unei restricții, dat fiind că difuzarea acestor fapte reprezintă scopul 
călătoriei dumneavoastră. Îţi cer, totuși, să nu dai amănunte cu pri- 
vire la itinerarul exact și te rog să nu publici nimic până la întoarcerea 
dumitale. La revedere, domnule. Ai contribuit întrucâtva la îndulci- 
rea părerilor pe care le aveam despre odioasa profesiune căreia, din 
nefericire, îi aparţii. La revedere, lord John. Știința este pentru dum- 
neavoastră, după câte am înţeles, o carte sigilată. Dar vă puteţi felicita 
în ceea ce privește terenurile de vânătoare care vă așteaptă. Veţi avea, 
fără îndoială, prilejul să descrieți în The Field cum aţi ucis dimorp- 
hodonul zburător... La revedere și dumneavoastră, domnule profesor 
Summerlee. Dacă sunteți în stare să fiți mai bun, lucru despre al cărui 
contrariu sunt sincer convins, vă veţi întoarce la Londra, fără îndoială, 
în pielea unui om mai înţelept. 

După asta, făcu stânga împrejur și, un minut mai târziu, îi 
puteam zări de pe puntea vaporului făptura scundă și îndesată agi- 
tându-se în zare, în timp ce se întorcea spre trenul lui. 

Și acum, iată-ne porniţi de-a binelea pe canal în jos. lată și cea 
din urmă bătaie de clopot, care ne indică să predăm scrisorile. lată și 
pilotul, care-și ia rămas bun. De aci înainte, vasul nostru o să-și urmeze 
drumul pe calea mereu bătută. 

NU VREAU să plictisesc pe cei cărora le va parveni această 
povestire cu o dare de seamă a luxosului nostru voiaj pe vaporul com- 
paniei Booth, nici nu vreau să vorbesc despre popasul nostru de o 
săptămână la Para (afară de faptul că aș dori să-mi arăt recunoștința 
faţă de Compania Pereira da Pinta, pentru preţiosul concurs pe care 
ni l-a dat în ce privește completarea echipamentului). Ţin totuși să 
spun, în treacăt doar, câteva cuvinte despre călătoria noastră fluvială 
pe o apă înceată, largă, de culoarea argilei, pe un vapor ou aburi care 
era ceva mai mic decât cel care ne purtase peste Atlantic... într-o bună 
zi ne-am pomenit, trecând prin strâmtorile de la Obidos, că am ajuns 
în orașul Manaos. Aici am fost salvați de domnul Shortman, reprezen- 
tantul companiei comerciale anglo-braziliene, de a gusta din farmecul 
discutabil al hotelului din localitate. În fazenda lui primitoare ne-am 
petrecut timpul până s-a împlinit termenul la care eram autorizaţi să 
deschidem scrisoarea cu instrucţiunile profesorului Challenger. Îna- 
inte de a ajunge la evenimentele surprinzătoare pe care ni le rezerva 
acea dată, aș dori să întocmesc o descriere mai amănunțită a tovară- 
șilor mei antrenați în această aventură, precum și a însoţitorilor pe 
care i-am putut recruta în America de Sud. Vorbesc deschis și las la 
aprecierea dumneavoastră, domnule McArdle, folosirea materialului 
pe care l-am adunat, dat fiind că acest raport, înainte de a-l cunoaște 
o lume întreagă, trebuie să treacă prin mâinile dumneavoastră. 

Cunoștințele științifice ale profesorului Summerlee sunt prea 
bine cunoscute ca să le mai reamintesc. El e mai bine pregătit, decât 
s-ar putea crede la prima vedere, pentru o expediţie inconfortabilă ca 
aceasta. Făptura lui înaltă, uscată și noduroasă e insensibilă la oboseală. 

Iar felul lui de a fi, uscat, mai mult sau mai puţin sarcastic și de multe 
ori cu totul antipatic, rămâne neschimbat oricâte modificări ar surveni 
în anturajul lui. Deși în vârstă de 66 de ani, nu l-am auzit nici odată 
arătându-și vreo nemulțumire cu prilejul neplăcerilor cărora a trebuit 
să le facem față de atâtea ori. Socoteam prezenţa lui drept un balast 
pentru expediție, dar acum sunt, fără îndoială, încredințat că faculta- 
tea de a îndura e tot atât de mare la el ca și la mine. Ca temperament, 
e acru din fire și sceptic. De la început nu și-a ascuns convingerea că 
profesorul Challenger e un mistificator sută în sută, că ne-am îmbarcat 
într-o absurdă vânătoare de gâște sălbatice și că probabil nu vom recolta 
nimic în America de Sud afară de decepții și primejdii, iar în Anglia, 
corespunzătorul ridicol. lată părerile cu care, cu multe strâmbături ale 
făpturii lui uscate și cu nesfârșite tresăriri din barbișonul lui de țap, 
ne-a împuiat urechile de-a lungul întregului drum de la Southamp- 
ton la Manaos. Dar, când a coborât de pe vapor, și-a găsit o consolare 
în frumuseţea și în diversitatea vieţii insectelor și a păsărilor din jur 
— pentru că e un om perfect sincer în pasiunea pe care o nutrește față 
de știință. Îşi petrece zilele colindând pădurile cu pușca și cu plasa de 
fluturi, iar serile clasând și așezând specimenele capturate. Printre 
originalitățile lui de mai mică importanţă e și neglijenţa în ce privește 
îmbrăcămintea. Nu e din cale-afară de curat, e cât se poate de distrat 
în purtări și obișnuiește să fumeze cu o lulea scurtă de lemn, pe care 
n-o lasă decât rareori din gură. În tinereţe a luat parte la mai multe 
expediții științifice (a fost cu Robertson în Papua) și viața în aer liber 
ca și barca nu reprezintă nimic nou pentru el. 

Lord John Roxton are unele puncte comune cu profesorul 
Summerlee și altele în care e în cea mai totală opoziţie cu el. Deși cu 
douăzeci de ani mai tânăr, totuși păstrează ceva din făptura osoasă și 
sfrijită a profesorului. În ce privește înfățișarea, l-am descris, dacă nu 
mă înșel, în partea aceea a povestirii pe care am lăsat-o în urma mea, 
la Londra. E excesiv de curat și de îngrijit în felul lui de a fi, poartă cu 
multă atenţie haine de dril alb și cizme înalte, făcute special împotriva 
ţânţarilor și se bărbiereşte cel puţin o dată pe zi. Ca și atâția oameni de 
acțiune, e scurt la vorbă și se adânceşte repede în propriile lui gânduri. 
E totdeauna gata să răspundă la o întrebare ori să ia parte la o discu- 
ție și vorbește într-un chip ciudat și destul de cu haz. Cunoștinţele lui 

asupra lumii și în special asupra Americii de Sud, sunt surprinzătoare. 
Are o credință nestrămutată în norocul călătoriei noastre, noroc pe care 
nu-l poate micșora nici rânjetul profesorului Summerlee. Lordul are 
o voce plăcută și un ton liniștit, dar în adâncul ochilor lui albaștri se 
ascund latenţe nebănuite de mânie nestăpânită și de hotărâre impla- 
cabilă, cu atât mai primejdioase cu cât sunt mai bine ţinute în frâu. 
Vorbește rar despre propriile lui isprăvi din Brazilia și Peru și a fost o 
revelaţie pentru mine când am descoperit ce agitație a stârnit simpla 
lui prezenţă printre indigenii de pe malul fluviului, care-l consideră 
drept campionul și apărătorul lor. Isprăvile căpeteniei roșii, cum îi zic 
ei, s-au prefăcut în adevărate legende, iar faptele adevărate, atât cât am 
putut afla, au fost într-adevăr extraordinare. 

Iată care erau aceste fapte. Lord John fusese cu câțiva ani în 
urmă în țara nimănui, care e mărginită de granițele trasate numai pe 
jumătate între Peru, Brazilia și Columbia. În aceste ținuturi se dez- 
voltă, fără intervenţia omului, arborii de cauciuc, care ajunseseră, ca și 
în Congo, un adevărat blestem pentru indigeni. Soarta lor nu putea fi 
comparată decât cu munca silnică pe care le-o impuneau spaniolii în 
minele de argint din Darien. O mână de tâlhari metiși stăpânea regiu- 
nea, înarmând indienii care-i sprijineau, prefăcând în sclavi pe ceilalți 
și terorizându-i ca să-i silească să recolteze cauciucul, care era trimis 
apoi pe fluviu în jos, spre Para. Lord John Roxton luptase o vreme pentru 
nefericitele victime, dar nu primise drept răsplată decât ameninţări și 
insulte. Atunci declarase război pe față metisului Pedro Lopez, șeful 
traficanţilor de sclavi, înrolase o bandă de sclavi fugiți de la stăpân, îi 
înarmase și condusese o campanie care se încheiase în același timp 
cu uciderea, cu propria lui mână, a celebrului metis și, ca urmare, cu 
prăbușirea sistemului al cărui exponent era metisul. 

Nu e de mirare că omul cu părul roș, cu vorba catifelată și cu 
felul de a fi liber și degajat era privit acum cu adânc interes pe malu- 
rile marelui fluviu sud-american, deși sentimentele pe care le inspira 
erau, în chip firesc, foarte amestecate, deoarece recunoștința indige- 
nilor era ţinută în cumpănă de ura celor care doreau să-i exploateze. 
Un rezultat util al ultimei lui expediţii era că putea vorbi fără greutate 
Lingoa Geral, limba aceea specială, o treime portugheză și două treimi 
indiană, care se vorbește curent în toată Brazilia. 

Am spus altă dată că lord John Roxton avea un fel de obsesie 
a sud-americanismului. Nu putea vorbi fără pasiune despre această 
țară întinsă, iar pasiunea lui s-a dovedit contagioasă, deoarece, așa 
neștiutor cum eram, mi-a captivat atenţia și mi-a trezit curiozitatea. 
Ce n-aș da să pot reproduce puterea de sugestie care se desprindea 
din vorba lui, acel amestec special de cunoștințe adevărate și de pură 
imaginaţie, care-l făcea atât de fascinant, încât, în cele din urmă, până 
și zâmbetul sceptic al profesorului dispărea încetul cu încetul de pe 
faţa lui trasă când îl asculta. Lord John ar putea spune povestea acestui 
fluviu puternic, atât de repede explorat (deoarece unii dintre primii 
cuceritori ai Perului de azi au străbătut întregul continent pe apele 
lui) și totuși atât de necunoscut în ce privește tot ce se află dincolo de 
malurile lui veșnic schimbătoare. 

— Ce e acolo? striga el, arătând spre nord. Păduri, mlaștini și 
junglă de nepătruns. Cine știe ce pot ele să ascundă? Și dincolo, spre 
sud? O întindere sălbatică de păduri mlăștinoase, în care nici un alb 
n-a pătruns vreodată. Necunoscutul ne înconjoară din toate părțile. 
Ce mai putem ști dincolo de această linie îngustă a fluviului? Cine ar 
îndrăzni să spună ce se poate petrece într-o regiune ca aceasta? De ce 
n-ar avea dreptate bătrânul Challenger? 

La o provocare directă ca aceasta, rânjetul încăpățânat apărea 
din nou pe fața profesorului Summerlee, în timp ce stătea, dând din cap 
a batjocură, tăcut și antipatic, după norul de fum al lulelei lui de lemn. 

Cam asta aș avea de spus, deocamdată, despre cei doi tovarăși 
albi, al căror caracter și ale căror scăderi se vor vedea mai departe, așa 
cum se va vedea și caracterul meu, pe măsură ce se va desfășura această 
povestire. Trebuie să spun că am înrolat și câțiva indigeni, care vor 
juca în cele ce urmează un rol destul de important. În primul rând, un 
negru uriaș, pe nume Zambo, un adevărat Hercule negru, nărăvaș ca 
un cal și aproape tot atât de inteligent. L-am înrolat la Para, recoman- 
dat de Compania de navigaţie, pe ale cărei vase învățase să vorbească 
o englezească pocită. 

Tot la Para am mai angajat pe Gomez și pe Manuel, doi metiși 
de prin părțile de sus ale fluviului, care tocmai coborâseră cu o încăr- 
cătură de lemn roșu. Erau tuciurii, bărboși și cruzi, îndemânatici și iuți 
ca două pantere. Amândoi își petrecuseră viața prin părțile de sus ale 

Amazonului, pe care tocmai ne pregăteam să le explorăm, lucru care 
l-a și făcut pe lord John să-i angajeze. Unul din ei, Gomez, mai avea 
și avantajul că vorbea perfect englezește. Oamenii aceștia se arătau 
dispuși să muncească pentru noi personal, să ne gătească mâncare, să 
vâslească și să facă orice pentru suma de 15 dolari pe lună. Pe lângă ei 
am mai angajat trei indieni Mojo din Bolivia, dintr-un trib mai price- 
put ca oricare altul la pescuit și la construit bărci. Șefului lor i-am zis 
Mojo, după numele tribului, iar celorlalți Jose și Fernando. 

Prin urmare: trei albi, doi metiși, un negru și trei indieni alcă- 
tuiau personalul micii noastre expediţii, care aștepta instrucțiuni la 
Manaos înainte de a porni în ciudata ei aventură. 

În sfârșit, după o săptămână de plictiseală, a sosit ziua și ora 
așteptată. Închipuiţi-vă sala întunecoasă a fazendei Santo Ignacio, 
situată la două mile mai departe de orașul Manaos. Afară domnea stră- 
lucirea galbenă ca bronzul a 
apusului de soare, cu umbrele 
palmierilor tot atât de negre și 
de bine conturate ca și copacii 
înșiși. Atmosfera era liniștită și 
plină de veșnicul freamăt al gân- 
găniilor acel cor tropical ce se 
întinde pe mai multe octave, de 
la zumzetul adânc al albinelor, 
până la bâzâitul subțire și ascu- 
țitalțin țarilor. De jur-împrejurul 
verandei se întindea o grădiniță 
curată, împrejmuită cu cactuși 
și împodobită cu boschete de arbuști înfloriți, pe deasupra cărora flu- 
turii mari, ca și măruntele păsări-muscă pluteau și săgetau aidoma 
unor semilune sclipitoare. Noi stăteam în casă, în jurul mesei de rafie 
împletită pe care aștepta plicul sigilat. Pe plic erau scrise, cu scrisul 
dantelat al profesorului Challenger, următoarele cuvinte: 


„Instrucţiuni adresate lordului John Roxton și tovarășilor săi. 
A se deschide la 15 iulie, ora 12 fix” 

Lord John își pusese ceasul pe masă, lângă el. 

— Mai avem 7 minute, a zis el. Bătrânul meu ceas e foarte exact. 

Profesorul Summerlee a zâmbit acru în clipa când a luat plicul 
în mâna lui uscată. 

— Ce importanță poate avea dacă-l deschidem acum sau peste 
7 minute? a întrebat. Peste tot și în fiecare amănunt se vădește acea 
înclinare spre șarlatanie și absurditate, de care, îmi pare rău că trebuie 
s-o spun, e stăpânit în orice clipă autorul acestei scrisori. 

— Lasă, domnule, trebuie să jucăm jocul după toate regulile, 
i-a răspuns lordul John. Asta e ideea bătrânului Challenger, iar noi 
nu suntem aici decât prin bunăvoința lui. Ar fi foarte supărat dacă nu 
i-am respecta instrucțiunile cu privire la scrisoare. 

— Frumoasă poveste! a strigat atunci profesorul Summerlee, cu 
strășnicie. Și la Londra m-a izbit absurditatea lui, dar fie-mi îngăduit 
să mărturisesc că mi se pare și mai absurd după o mai îndeaproape 
cercetare. Nu știu ce se găsește în acest plic. Dar afară de cazul când 
am găsi în el ceva destul de precis, aș fi foarte tentat să iau vaporul care 
coboară fluviul și să mă duc în Bolivia, la Para. În definitiv, mai am şi 
altceva de făcut pe lume decât să dovedesc netemeinicia afirmațiilor 
unui nebun. Acum, Roxton, a sosit fără îndoială momentul. 

— A sosit, a zis lordul John. Putem începe. 

A luat plicul și l-a deschis cu briceagul. Apoi a scos din plic o 
foaie de hârtie împăturită, pe care a desfăcut-o și a așezat-o cu grijă 
pe masă. Foaia era albă. A întors-o. Și pe dos era tot albă. Ne-am uitat 
unul la altul într-o tăcere tulburătoare, pe care a rupt-o, cu o explozie 
ascuţită de râs batjocoritor, profesorul Summerlee. 

— Iată o dovadă evidentă, a strigat el. Ce mai doriți? Recunoaște 
el însuși că-i un șarlatan. N-avem altceva de făcut decât să ne întoar- 
cem acasă și să-l demascăm ca pe un impostor nerușinat. 

— Cerneală simpatică? ...am sugerat. 

— Nu cred, a răspuns lord Roxton, îndreptând foaia spre lumină. 
Nu, tinere, nu e cazul să te înșeli singur. Îţi garantez că pe hârtia asta 
n-a fost scris nici odată nimic. 

— Pot să intru? S-a auzit un glas dinspre verandă. 

Și umbra unei făpturi încovoiate s-a strecurat prin pata de 

lumină pe care o făcea soarele. O, glasul acesta! Această lărgime monstru- 
oasă de umeri! Și am sărit toţi în picioare cu un strigăt de surprindere, 
în clipa când Challenger — purtând pe cap o pălărie copilărească de 
pai, rotundă și cu panglică colorată, cu mâinile vârâte în buzunarul 
hainei și cu ghetele de pâslă care se profilau ascuţit în timp ce înainta 
— a apărut în fața noastră. Și-a lăsat capul pe spate și a rămas așa în 
lumina aurie, cu toată strălucirea bărbii lui de bătrân asirian, cu toată 
insolenţa inerentă a pleoapelor lui căzute și a ochilor lui necruțători. 

— Mă tem, a început el, scoțându-și ceasul, că am ajuns cu 
câteva minute mai târziu. Trebuie să vă mărturisesc că atunci când 
v-am încredințat plicul acesta nici nu mi-a trecut prin minte să vă las 
să-l deschideţi, deoarece eram sigur că o să fiu alături de dumneavoastră 
înainte de ora fixată. Această nefericită întârziere poate fi atribuită în 
parte unei călăuze nepricepute, în parte unui inoportun banc de nisip. 
Mă tem că i-am oferit colegului meu, profesorul Summerlee, prilejul 
să spună blestemăţii pe seama mea... 

— Mă simt dator să declar, domnule, i-a răspuns lordul John, 
cu un glas destul de aspru, că schimbarea dumneavoastră de atitudine 
înseamnă o mare ușurare pentru noi, deoarece misiunea noastră avea 
aerul că se îndreaptă spre un sfârșit prematur. Nici acum nu pot să înţe- 
leg, cu nici un preţ, de ce ați procedat într-un chip atât de neobișnuit. 

În loc să răspundă, profesoral Challenger ne-a strâns mâna, lui 
lord John și mie, s-a aplecat cu o gravă aroganță în fața profesorului 
Summerlee și s-a lăsat să cadă într-un fotoliu de trestie, care a trosnit 
și a gemut sub greutatea lui. 

— E pregătit totul pentru călătoria noastră? 

— Putem pleca chiar mâine. 

— Atunci așa o să și facem. Nu mai aveţi nevoie de nici o hartă 
care să vă orienteze, de vreme ce vă bucuraţi de neprețuitul avantaj de-a 
vă călăuzi eu însumi. Chiar din primul moment eram hotărât să con- 
duc personal cercetările. Cele mai amănunțite hărți n-ar fi, după cum 
ușor veţi conveni, decât niște biete surogate în comparație cu luminile 
propriei mele inteligenţe și cu sfaturile mele. Iar în ce privește gluma 
nevinovată pe care am făcut-o cu plicul sigilat, e clar că, dacă v-aș fi 
mărturisit toate intenţiile mele, aș fi fost nevoit să rezist insistențelor 
neplăcute de a mă alătura domniilor voastre în această călătorie... 

— Aceste insistențe nu erau să vină din partea mea, domnule! 
a strigat spontan profesorul Summerlee — atâta timp cât mai exista și 
alt vapor pe Atlantic! 

Challenger l-a dat la o parte cu un gest al mâinii lui mari și 
păroase: 

— Bunul dumneavoastră simţ va sprijini, sunt sigur, argumen- 
tele mele și vă va face să înțelegeţi că a fost mai bine să fiu stăpân eu 
însumi pe propriile mele mișcări și să apar tocmai la momentul potri- 
vit, atunci când prezenţa mea va fi ajuns necesară. Momentul acesta a 
sosit. Sunteţi în mâini bune. N-o să greșiți ținta. De aci înainte eu iau 
conducerea acestei expediţii și trebuie să vă cer să terminați pregătirile 
dumneavoastră la noapte, ca să putem pleca devreme mâine dimineaţă. 
Timpul meu e preţios și același lucru l-am putea spune, într-o măsură 
mai mică și despre al dumneavoastră. Propun prin urmare să înaintăm 
cât mai repede, ca să vă pot arăta ceea ce aţi venit să constatați. 

Lord John Roxton închiriase un mare vapor, Esmeralda, care 
trebuia să ne ducă în susul fluviului. Întrucât privește climatul, era 
fără importanţă ce timp am fi ales pentru expediția noastră, deoarece 
variațiile de temperatură, de la 75 la 90 grade Farenheit, nu însem- 
nau o diferență prea mare. În ce priveşte umezeala însă, lucrurile nu 
stăteau tocmai așa: din decembrie și până în mai ține sezonul ploi- 
lor și în acest timp fluviul crește cu încetul, până atinge o înălțime 
de aproape 40 de picioare deasupra nivelului lui cel mai scăzut. Apoi 
se revarsă peste maluri, acoperind cu lagune mari o uriașă suprafață 
de pământ și formând o vastă întindere, numită de localnici Gapo, o 
întindere care e prea mlăștinoasă pentru a fi străbătută cu piciorul, 
dar prea puţin adâncă pentru navigație, începând de prin iunie, apele 
încep să se retragă și în octombrie sau noiembrie ajung la nivelul lor 
cel mai scăzut. În felul acesta, expediţia noastră trebuia să aibă loc în 
sezonul secetos, când marele fluviu și afluenții lui erau, mai mult sau 
mai puţin, în starea lor normală. 

Curentul era slab, pentru că panta nu prezenta decât o înclinație 
de opt țoli la milă. Nici o apă curgătoare nu putea fi mai potrivită pentru 
navigaţie, deoarece vântul dominant bătea dinspre sud-est și vasele 
cu pânze făceau mereu călătorii spre frontiera peruviană, coborând 
apoi cu curentul. În cazul nostru, mașinile excelente ale Esmeraldei 

puteau să nu tină seama de curentul leneș al fluviului și ne îngăduiau 
să înaintăm tot atât de repede ca pe un lac cu apă stătătoare. Timp de 
trei zile ne-am îndreptat spre nord-vest în sus, pe fluviul care chiar aici, 
la o mie de mile de locul unde se varsă în ocean, era totuși atât de larg, 
încât din mijlocul lui cele două maluri păreau doar simple umbre la 
orizont. În ziua a patra de la plecarea noastră din Manaos ne-am anga- 
jat pe un afluent care, la punctul de confluență e doar ceva mai îngust 
decât fluviul principal. Totuși afluentul s-a îngustat repede și, după alte 
două zile de călătorie, am atins un sat indian, unde profesorul a stăruit 
să coborâm pe pământ și a propus s-o trimitem pe Esmeralda îndărăt 
la Manaos. În curând, zicea el, o să întâlnim porțiuni unde curentul e 
foarte rapid și vasul n-ar mai putea fi folosit. A mai adăugat, în secret, 
că ne găseam aproape de porţile regiunii necunoscute și că, cu cât vor 
fi mai puţini cei informaţi de acest lucru, cu atât va fi mai bine. Tot în 
acest scop ne-a cerut să ne dăm cuvântul de onoare că n-o să publicăm 
sau să spunem nimic care ar putea să dea vreo indicație exactă asupra 
locului către care ne îndreptăm. La rândul lor, slujitorii au fost puși să 
jure același lucru. Din această cauză sunt silit să nu precizez nimic în 
povestirea mea și aș dori să-mi previn cititorii că, pe orice hartă sau 
plan ar așeza indicaţiile pe care le voi da, distanța de la un punct la altul 
va fi exactă, dar longitudinea și latitudinea vor fi dinadins neclare, așa 
fel încât să nu poată fi luate drept îndrumări utile cu privire la acea 
regiune. Motivele pentru care profesorul Challenger dorea acest secret 
puteau să fie sau să nu fie întemeiate. Noi însă nu aveam posibilita- 
tea să hotărâm dacă era sau nu cazul să ne conformăm dorințelor lui, 
deoarece el se arăta dispus să renunţe mai curând la întreaga expediţie 
decât să modifice condiţiile în care ne călăuzea. 

În ziua de 2 august, când ne-am luat rămas bun de la Esme- 
ralda, am rupt cea din urmă verigă a lanţului ce ne mai lega cu lumea 
dinafară. Au trecut de atunci patru zile, în care timp am închiriat de 
la indieni două bărci mari, făcute dintr-un material atât de ușor (piele 
întinsa pe un schelet de bambus), încât le puteam trece peste orice 
obstacol. Ne-am îmbarcat în de împreună cu toate lucrurile noastre, 
după ce am mai angajat încă doi indieni ca să ajute la vâslit. Am înțeles 
că erau cei doi, pe nume Ataca și Ipetu, care-l însoțiseră pe profesorul 
Challenger în precedenta lui călătorie. Păreau îngroziți la gândul că 

vor face încă o dată drumul, dar șeful lor avea puteri discreționare în 
această regiune și, dacă afacerea i se părea bună, oamenii clanului nu 
mai puteau spune nimic. 

Și așa, într-o dimineață, am dispărut în necunoscut. Trimit 
această dare de seamă cu o barcă ce coboară fluviul și poate că va fi 
ultimul nostru cuvânt adresat celor care se interesează de soarta noas- 
tră. Conform înţelegerii, ţi-o adresez, iubite McArdle și las la aprecierea 
dumitale dreptul de a o răspândi, de a o modifica sau de a face cu ea ceea 
ce vei crede de cuviință. După siguranţa care se desprinde din felul de 
a fi al profesorului Challenger și în ciuda nedezminţitului scepticism 
al profesorului Summerlee — nu mai am nici o îndoială că acela care ne 
conduce va dovedi exactitatea spuselor lui și că ne aflăm într-adevăr 
în pragul unei experienţe cât se poate de remarcabile. 

PRIETENII NOȘTRI rămași acasă se vor bucura alături de noi, 
deoarece ne apropiem de ţinta călătoriei noastre și, dintr-un punct de 
vedere cel puţin, am arătat că afirmaţiile profesorului Challenger sunt 
întemeiate. Ce e drept, nu ne-am urcat încă pe podiș, dar el se întinde 
în fața ochilor noștri și până și profesorul Summerlee e mai rezervat 
în felul lui de a fi. Nu că s-ar arăta dispus să admită, măcar o clipă, 
că rivalul său are dreptate, ci doar atât, că-i mai puţin încăpățânat în 
veșnicele lui observații și că cea mai mare parte a timpului stă cufun- 
dat într-o tăcere atentă. Totuși trebuie să mă întorc îndărăt și să reiau 
firul povestirii mele de unde l-am lăsat. Trimitem acasă pe unul din 
indienii noștri, care-i bolnav și-i încredinţez această scrisoare, deși mă 
îndoiesc că e cu putinţă să ajungă vreodată la destinaţie. 

Când am scris ultima oară, eram pe punctul să părăsim satul de 
indieni unde debarcaserăm de pe Esmeralda. Sunt nevoit să-mi încep 
darea de seamă cu o veste rea, deoarece în seara asta s-a iscat primul 
incident în sânul grupului nostru (trecând peste neîncetatele fricțiuni 
dintre cei doi profesori), incident care ar fi putut avea un sfârșit tragic. 
Am mai pomenit despre Gomez, metisul nostru care vorbește engle- 
zește, un om muncitor și priceput și un tovarăș plin de bunăvoință, dar 
stăpânit, cred eu, de păcatul curiozităţii, destul de răspândit printre 
oamenii de teapa lui. În seara asta se pare că s-ar fi ascuns lângă coliba 
în care discutam planurile noastre și, zărit de uriașul negru Zambo, care 
ne e credincios ca un câine, a fost scos din ascunzătoare și adus în fața 
noastră. Gomez însă a pus mâna pe cuțit și dacă n-ar fi fost puterea 
uriașă a lui Zambo, care a izbutit să-l dezarmeze cu o singură mână, 
nu rămâne nici o îndoială că l-ar fi înjunghiat. 

Incidentul s-a încheiat cu admonestări, adversarii fiind siliți 
să-și strângă mâna. Și acum nădăjduim că totul va fi bine. 

În ce priveşte certurile 
dintre cei doi savanţi, sunt tot 
mai dese și tot mai acre. Trebuie 
să recunosc că Challenger e un 
provocator incorigibil, dar și Sum- 
merlee are o limbă ascuţită care 
nu împacă lucrurile, dimpotrivă. 
Cu o seară înainte, Challenger ne 
spunea că nu i-a plăcut nici odată 
să se plimbe pe cheiurile Tamisei 
și sa se uite în susul apei, deoarece 
e totdeauna trist să te uiţi la locul 
unde probabil că o să se încheie 
viața ta. Era convins, bineînţeles, 
căva fi înmormântat la Westmin- 
ster Abbey. Atunci Summerlee i-a 
replicat, cu un zâmbet acru, că 
acum înţelege pentru ce închi- 
soarea Millbank a fost așezată în 
josul apei. Mândria lui Challen- 
ger e însă prea uriașă ca sa se simtă cu adevărat jignită de asemenea 
vorbe. Profesorul s-a mărginit să-și zâmbească în barbă și a repetat de 
două ori: „la te uită! Ia te uită!” cu tonul compătimitor pe care-l iei față 
de un copil. În realitate, amândoi sunt niște copii: unul smochinit și 
arțăgos, celălalt formidabil și arogant. Totuși, amândoi sunt înzestrați 
cu minţi care-i așază în fruntea epocii noastre științifice. Inteligență, 
caracter, suflet — numai cel care cunoaște bine viaţa își poate da seama 
ce lucruri diferite sunt! 

Chiar a doua zi am plecat în extraordinara noastră expediţie. 
Am constatat că tot ce aveam încăpea foarte ușor în cele două bărci 
și, împărțind personalul în două câte șase în barcă am avut prudența 
elementară ca, în interesul păcii, să plasăm câte un profesor în fiecare. 
Eu unul m-am nimerit cu Challenger, care era într-o dispoziţie feri- 
cită, aproape în extaz. Părea că respiră bunăvoința prin toți porii. L-am 

cunoscut și în alte toane și nu-s deloc surprins când furtuna izbucnește 
dintr-o dată într-un peisaj luminat de soare. Dacă e imposibil să fii trist 
lângă el, e tot atât de imposibil să te ţii liniștit, deoarece în fiecare clipă 
tremuri gândindu-te la întorsătura pe care o poate lua pe neașteptate 
formidabilul lui temperament. 

Două zile am urcat un râu de dimensiuni considerabile, lat de 
câteva sute de iarzi, de culoare închisă, dar atât de străveziu, încât 
aproape tot timpul puteai să-i vezi fundul. O jumătate din afluenții 
Amazoanelor sunt ca și el, în timp ce cealaltă jumătate sunt alburii 
și fără transparenţă. Deosebirea se explică prin calitatea terenului pe 
care-l străbat; culoarea închisă a unora se datorește anumitor deșeuri 
vegetale, în timp ce celelalte trec prin pământuri argiloase. De două ori 
am întâlnit curenţi repezi și de două ori am purtat bărcile pe umeri, pe 
o distanţă de o jumătate de milă, ca să-i ocolim. Pădurile, așezate de 
o parte și de alta, erau păduri virgine, în care poţi pătrunde mai ușor 
decât în cele crescute pentru a doua oară, așa că nu ne-a fost greu să 
le străbatem cu bărcile în spinare. Cum aș putea uita oare atmosfera 
de mister pe care o răspândeau? Înălțimea copacilor şi grosimea trun- 
chiurilor depășea tot ce mi-aș fi putut imagina vreodată în viața mea 
de om născut și trăit la oraș. Copacii se ridicau spre cer ca niște coloane 
minunate și numai la o neînchipuită depărtare deasupra capetelor 
noastre puteam desluși cu greu locul unde își desfășurau crengile ca 
o înaltă boltă gotică. Toate aceste bolți împreunate alcătuiau o mare 
împletitură, un acoperiș de verdeață, prin care numai rareori ajungea 

până la pământ o rază aurie de soare desenând o dungă strălucitoare 
de lumină în mijlocul întunericului măreț. În timp ce pășeam fără zgo- 
mot pe covorul gros și moale al frunzelor moarte, tăcerea se așternea 
peste sufletele noastre, care se simțeau ca într-o biserică pe înserate. 
Chiar glasul puternic și plin al profesorului Challenger se redusese la 
o simplă șoaptă. Nu știam numele acestor copaci uriași, dar savanții 
noștri mi-au arătat cu degetul cedrii, apoi copacii cei mari cum era 
bumbacul mătăsos, copacii cu lemnul roșu, ca și tot belșugul acela de 
plante felurite, care fac din acest continent unul din furnizorii neamului 
omenesc în ce privește darurile naturale ale regnului vegetal, în timp 
ce e cel din urmă în ce privește produsele regnului animal. Orhidee 
pline de viaţă și licheni uimitor colorați sclipeau ca tăciunii aprinși 
deasupra trunchiurilor întunecate ale copacilor și de câte ori o rază 
de lumină rătăcitoare cădea din plin asupra alamandei aurii, asupra 
constelațiilor roșii de tacsonia sau asupra ipomaeelor de un puternic 
albastru închis, spectacolul avea în el ceva de feerie. În întinderile 
acestea nesfârșite acoperite cu păduri, viața, care urăște întunericul, 
luptă pretutindeni ca să răzbească la lumină. Orice plantă, chiar și cea 
mai măruntă, șerpuiește și se răsucește pe faţa verde, încolăcindu-se 
în jurul fraților ei mai mari și mai voinici, care urmăresc același lucru. 
Plantele agățătoare invadează monstruoase, iar unele care n-au fost nici 
odată cunoscute într-altă parte ca fiind agățătoare învață aci această 
artă, într-o încercare deznădăjduită de a ieși din umbra întunecată. 
Așa, vulgara urzică, iasomia și chiar palmierul jacitara pot fi văzuţi 
înfășurându-se în jurul trunchiului cedrilor și luptându-se să ajungă 
în vârful lor. Cât despre animale, nu se vedea nici urmă pe sub bolta 
măreaţă care se desfășura ca niște aripi peste noi în timp ce mergeam. 
Dar o frământare neîncetată, foarte sus deasupra capetelor noastre, ne 
amintea lumea nenumărată a șerpilor și maimuțţelor, a păsărilor și a 
paraziților care trăiesc la lumina soarelui și se uită în jos cu mirare 
la făpturile noastre plăpânde, întunecate și șovăielnice, cufundate în 
întunericul adânc, nespus de departe dedesubtul lor. La răsăritul și 
la apusul soarelui, maimuțele urlătoare strigau laolaltă, iar papagalii 
aruncau țipete ascuţite. De-a lungul ceasurilor de căldura mare numai 
zumzetul neîncetat al gâzelor, asemenea vuietului pe care-l face apa 

când izbește stâncile în depărtare, ne umplea urechile, în timp ce nimic 
nu se mișca înăuntrul solemnei perspective pe care ne-o ofereau trun- 
chiurile uimitoare estompându-se în întunecimea care ne învăluia. 
Într-o zi, o făptură împleticită, cu picioarele strâmbe, un furnicar sau 
un urs, s-a furișat stângaci printre umbre. Era singura urmă de viață 
la nivelul pământului pe care am întâlnit-o în această uriașă pădure 
a Amazoanelor. 

Și totuși erau semne că, în sânul acestui monstruos vălmășag, 
anumite ființe omenești nu se găseau prea departe de noi. În a treia 
zi de la plecare am auzit un fel de bătaie de tobă, ciudată și adâncă, 
ritmică și solemnă, care străbătea cu intermitențe liniștea dimineții. 
Când am auzit întâia oară acest zgomot, cele două bărci erau la câțiva 
metri una de alta. Indienii noștri au rămas nemișcați, ca și cum ar fi 
fost de bronz, ascultând adânc și cu o nesfârșită frică zugrăvită pe faţă. 

— Ce-i asta? am întrebat. 

— Tam-tam-ul, mi-a răspuns lord John, cu nepăsare. Tam-tam-ul 
de război. L-am auzit și altă dată. 

— Da, domnule, tam-tam-ul de război, a spus și Gomez, metisul. 
Indienii sălbatici de neam „bravos”, nu „mansos”. Ne urmăresc pas cu 
pas și or să ne ucidă, dacă vor putea. 

— Dar cum de ne pot ei urmări? am întrebat, uitându-mă în 
zarea întunecată și încremenită. 

Metisul a ridicat din umerii lui largi. 

— Știu ei cum! Își au drumurile lor ascunse. Ne pândesc. Vor- 
besc între ei cu ajutorul tam-tam-ului. Or să ne ucidă, dacă vor putea. 

În după-amiaza aceleiaşi zile agenda mea de buzunar îmi arăta 
că era marți 18 august cel puţin șase sau șapte tam-tam-uri ne-au întâm- 
pinat în diferite puncte. Uneori băteau repede, alteori rar: își puneau 
fără îndoială întrebări și-și dădeau răspunsuri. 

Așa, departe, la răsărit, izbucnea un staccato zgomotos și ascu- 
țit, urmat, după o pauză, de o bătaie grăbită și joasă, venind dinspre 
nord. O neînchipuită tensiune nervoasă, ca și o veșnică amenințare se 
desprindeau din acest zvon neîntrerupt, care părea că dă o consistență 
materială cuvintelor metisului nostru, repetându-le la nesfârșit: „O să 
vă ucidem, dacă vom putea! O să vă ucidem, dacă vom putea!” Totuși, 
nimic nu se mișca în pădurea liniștită. 

În faţa perdelei de vegetaţie se desfăşura toată liniștea și pacea 
naturii. În schimb, de dincolo, din spatele ei, venea tot mai des amenin- 
țarea pe care ne-o descifrase tovarășul nostru: „O să vă ucidem, dacă 
vom putea!” ne spunea dușmanul de la răsărit. „O să vă ucidem, daca 
vom putea!” îi răspundea dușmanul de la miazănoapte. 

Toată ziua au bubuit și au șoptit tam-tam-urile, în timp ce ame- 
nințarea care se desprindea din ele se oglindea pe feţele tovarășilor 
noștri de altă culoare. Până și metisul cel îndrăzneț și fanfaron părea 
intimidat. Am descoperit însă în ziua aceea, o dată pentru totdeauna, 
că atât Summerlee, cât și Challenger stăpâneau cea mai superioară 
formă de curaj: curajul temperamentului științific. De aceeași esență 
era și curajul care-l susținuse pe Darwin printre gauchoșii din Argen- 
tina sau pe Wallace printre vânătorii de capete din Malaya. O taină a 
naturii milostive a hotărât ca creierul omenesc să nu se poată gândi 
deodată la două lucruri diferite. Așa, dacă e plin de curiozitate științi- 
fică, nu mai rămâne loc în el pentru simple considerațiuni personale. 
De-a lungul zilei, sub ameninţarea misterioasă și neîntreruptă, pro- 
fesorii noștri cercetau cu atenţie fiecare pasăre care zbura și fiecare 
copăcel de pe mal şi multe observaţii tăioase porneau sotto vocel!! când, 
de pildă, mârâitul lui Summerlee răspundea repede mormăitului de 
bas al lui Challenger. În schimb, ei nu dovedeau mai puţină nepăsare 
faţă de primejdia și de bătăile tam-tam-ului indienilor decât dacă ar 
fi stat amândoi în fumoarul Clubului Societății Regale din St. James's 
Street. O dată numai au catadicsit să discute asupra acestui subiect. 

— Canibali din Miranha sau Amajuaca, a zis Challenger, ară- 
tând cu degetul cel gros spre pădurea înconjurătoare. 

— Fără îndoială, domnule, i-a răspuns Summerlee. Ca toate 
triburile de acest fel, nu m-ar mira să aibă o limbă polisintetică, iar 
tipul lor să fie mongol. 

— Polisintetică, nici vorbă... a zis Challenger, cu îngăduinţă. 
N-am auzit să existe altfel de limbă în acest continent și am date refe- 
ritoare la vreo sută din ele. Însă faţă de teoria tipului mongol, am mari 
rezerve. 

— Aș fi crezut că o cunoaștere, chiar mărginită, a anatomiei 
comparate ar fi de ajuns ca să-i dovedească temeinicia, a făcut Sum- 
merlee, cu amărăciune. 

[1] Cu voce joasă (în limba italiană, în text). (n. 7). 

Challenger și-a repezit înainte bărbia agresivă, până nu s-a mai 
văzut din el decât barba și borurile pălăriei: 

— Fără îndoială, domnule, o cunoaștere mărginită ar putea să 
ducă la un asemenea rezultat. Dar, când cunoștințele omului sunt largi, 
el ajunge la alte concluzii. 

Și cei doi și-au aruncat unul altuia câte o privire provocătoare, 
în timp ce de jur-împrejurul nostru creștea zvonul îndepărtat: „O să 
vă ucidem, dacă vom putea!” 

În noaptea aceea am ancorat bărcile de câteva pietre grele în 
mijlocul râului și am luat toate măsurile cu putinţă în vederea unui 
atac. Nu s-a întâmplat totuși nimic și în zori am pornit mai departe, 
în timp ce tam-tam-ul se stingea în depărtări, în urma noastră. Pe la 
orele trei după-amiază am ajuns la o strâmtoare, lungă de mai bine de 
o milă, unde curentul era foarte iute și puternic — exact aceeași unde 
profesorul Challenger naufragiase în prima lui călătorie. Mărturisesc 
că am fost încântat văzând-o; era într-adevăr primul indiciu, oricât 
de neînsemnat l-am fi socotit, care întărea și făcea verosimile spusele 
lui. Indienii au transportat întâi bărcile și apoi bagajele noastre prin 
desișurile care erau foarte stufoase în locul acela, în timp ce noi, cei 
patru albi, cu pușca la umăr, pășeam între ei, ca să preîntâmpinăm 
primejdia ce se putea ivi din pădure. Înainte de a se înnopta, trecu- 
sem cu bine strâmtoarea unde curentul era rapid. Am mai străbătut 
încă vreo zece mile înainte de a ancora pentru noapte. În locul acela 
am calculat că urcasem cel puţin 100 de mile pe afluent în sus, de la 
punctul unde se varsă în fluviu. 

În dimineaţa zilei următoare am pornit-o spre marea aventură. 
Chiar din zori, profesorul Challenger a început a se arăta neliniștit, 
cercetând cu atenţie fiecare din cele două maluri ale râului. Deodată 
a scăpat un strigăt de mirare și a arătat spre un copac singuratic care 
se înălța deasupra malului, formând un unghi destul de neobișnuit. 

— Ce părere aveți despre copacul acesta? a întrebat. 

— E fără doar și poate un palmier assai a spus Summerlee. 

— Exact. Mi-am ales un palmier assai drept punct de reper. 
Intrarea secretă e la o jumătate de milă mai încolo, pe celălalt mal al 
apei. Nu există nici o răritură printre copaci. În asta stă minunea şi 
misterul. Acolo unde vedeţi că stuful verde deschis ia locul desișului 

verde închis, acolo, între cei doi mari copaci de bumbac, e poarta mea 
particulară de intrare în necunoscut. Treceți prin ea și o să înțelegeţi! 

Era, într-adevăr, un spectacol neasemuit. După ce am ajuns la 
locul însemnat de linia stufului verde deschis, am strecurat cele două 
bărci pe o lungime de vreo sută de iarzi și, în cele din urmă, ne-am tre- 
zit într-un râu liniștit și puțin adânc, atât de limpede, încât lăsa să i se 
vadă fundul nisipos. Putea să aibă cam 20 de metri lățime și era tivit, 
de o parte și de alta, cu o vegetație bogată. Cine nu și-ar fi dat seama că 
stuful luase de puţin timp locul desișului n-ar fi putut bănui existența 
unui asemenea râu sau a ţării de basm de care afla mai încolo. 

Pentru că țară de basm era, cea mai frumoasă pe care ar putea-o 
zămisli închipuirea omenească. Vegetația deasă se împreuna deasupra 
capetelor noastre, împletindu-se într-o arcadă naturală și prin tune- 
lul acela de verdeață, în amurgul auriu, curgea râul verde și străveziu, 
frumos el însuși, fără îndoială și mai minunat sub razele aruncate de 
lumina vie, filtrată și îndulcită în căderea ei. Curat ca cristalul, nemișcat 
ca oplacă de sticlă, verde ca și creasta unui aisberg, râul o lua înaintea 
noastră pe sub bolta de frunze și fiecare bătaie a vâslelor făcea mii de 
încreţituri de-a curmezișul oglinzii lucii. Era o cale potrivită de acces 
într-o lume feerică. 

Orice semn vestind prezenţa indienilor prin acele părți dispă- 
ruse, în schimb urmele de animale erau tot mai dese și lipsa lor de frică 
dovedea că nu văzuseră încă nici odată vreun vânător. Maimuţe mici, 
cu părul negru catifelat, cu dinţi albi și lucioși și cu ochi batjocoritori 
ne strigau pe limba lor în timp ce treceam. Cu un plescăit adânc și 
greoi, câte-un crocodil sărea de pe mal în apă. Odată, un tapir negru și 
stângaci s-a uitat la noi cu mirare printr-o spărtură a desișului, apoi a 
bătut în retragere printre copaci. O dată sau de două ori, făptura mlă- 
dioasă și galbenă a unui puma uriaș a trecut printre desișuri; iar ochii 
lui verzi și triști au sclipit plini de ură în direcția noastră, peste umerii 
întunecați. Erau multe păsări, mai ales călătoare. Berze, bâtlani și ibiși 
se adunau în grupuri mici, albastre, roșii sau albe, pe fiecare stâncă ce 
se ridica deasupra malului, în timp ce, sub noi, apa cristalină era plină 
de pești în tot felul de forme și culori. 

Trei zile la rând drumul nostru a mers prin acest tunel de un 
verde închis sub razele soarelui. Ţi-ar fi fost greu să spui, când te uitai 

înainte pe o distanță mai mare, unde se sfârșea în zare apa cea verde 
și unde începea bolta de verdeață. Pacea adânca a acestui ciudat drum 
de apă nu era tulburată de nici o urmă de viață omenească. 

— Pe aici nu sunt indieni. Le e prea frică de Curupuri, ne-a 
spus Gomez. 

— Curupuri e duhul pădurii, a explicat lord John. E un nume 
care se potrivește la toate felurile de diavoli. Nenorociţii cred că prin 
locurile astea sălășluiește ceva necurat și de aceea le ocolesc. 

A treia zi ne-am dat seama 
că, din pricina apei care scădea i SO a 


văzând cu ochii, călătoria noastră cu d) SA 

bărcile nu mai putea să ţină mult. - 

De două ori, în cuprinsul doar al 

câtorva ceasuri, ne-am izbit de fund. y 
> 


În cele din urmă am tras bărcile în di 
desiș și ne-am petrecut noaptea pe 
malul apei. A doua zi de dimineaţă, 
lord John și cu mine am mers vreo 
două mile prin pădure de-a lungul 
râului. Dar cum adâncimea apei 
scădea tot mai mult, ne-am întors 
și am împărtășit și tovarășilor noș- 
tri ceea ce profesorul Challenger 
bănuise mai de mult, anume că 
atinsesem punctul cel mai îndepăr- 
tat până unde puteau ajunge bărcile 
noastre. Așa că le-am urcat pe mal, 
le-am ascuns printre tufișuri și am 
însemnat un copac cu semnele 
noastre ca să le putem regăsi. 

Apoi am împărțit între noi diferitele baloturi: puști, muniții, 
hrană, cort, pături și altele, și, luându-ne povara în spinare, am pornit 
în etapa cea mai obositoare a călătoriei noastre. 

Această nouă etapă a fost inaugurată de o nenorocită ceartă 
între cele doua butoaie de dinamită ale noastre. Din clipa în care venise 
lângă noi, Challenger luase asupră-și conducerea întregii expediţii, spre 

marea nemulțumire a lui Summerlee. Și acum, pentru că-și îngăduise 
să-i fixeze profesorului anumite atribuţii (era vorba doar de transpor- 
tul unui barometru aneroid), tensiunea încordată a declanșat dintr-o 
dată explozia. 

— Îmi daţi voie să vă întreb, domnul meu, a început Summerlee, 
cu un calm aparent, în ce calitate vă permiteți să dați asemenea ordine? 

Challenger s-a zbârlit și l-a străfulgerat cu privirea. 

— Mi l-am permis, profesor Summerlee, în calitatea mea de 
șef al acestei expediții. 

— Sunt silit să declar, domnule, că eu nu vă recunosc această 
calitate. 

— Nu mai spuneți! Și Challenger l-a salutat cu un infinit sar- 
casm. N-aţi vrea, în acest caz, să definiți exact situația mea? 

— Cum nu! Sunteţi un om a cărui bună credinţă a fost pusă la 
îndoială, iar acest comitet e destinat s-o verifice. Călătoriţi alături de 
judecătorii dumneavoastră. 

— Sărmanul de mine! a făcut Challenger, așezându-se pe mar- 
ginea unei bărci. În cazul acesta, o să vă găsiţi singuri drumul, iar eu 
o să vin în urmă, după bunul meu plac. Dacă nu sunt șeful acestei 
expediții, nu-mi puteţi cere să vă conduc. 

Dar slavă Domnului, mai erau acolo doi oameni cu mintea 
întreagă, lord John Roxton și cu mine, care aveau puterea să împie- 
dice ca neastâmpărul și nebunia celor doi savanţi să ne silească a ne 
întoarce la Londra cu mâinile goale. Câte argumentări, câte pledoarii și 
explicaţii până am putut să-i îmblânzim! În cele din urmă, Summerlee, 
cu rânjetul și cu luleaua lui, s-a hotărât s-o ia înainte, iar Challenger, 
bombănind și înjurând a rămas mai în urmă. Printr-o nesperat de feri- 
cită întâmplare, am aflat în vremea asta că amândoi savanții noștri 
aveau o foarte proastă părere despre Dr. Illingworth din Edinburgh. 
Din clipa aceea, el a fost salvarea noastră și toate situaţiile încordate 
le-am lichidat aducând în discuţie numele zoologului scoțian. Când îi 
auzeau numele, în ura și disprețul lor comun față de acest rival, cei doi 
profesori încheiau o alianță, ba chiar și o vremelnică prietenie. 

Înaintând unul câte unul de-a lungul malului, am descoperit în 
curând că apa se îngusta până într-atât, încât ajungea un simplu pârâu 
ce se pierdea în cele din urmă într-o mlaștină mare și verde, acoperită 

cu mușchi ca un burete, în care ne-am cufundat până la genunchi. Locul 
era acoperit cu nori înspăimântători de țânțari și de toate soiurile de 
jivine zburătoare, așa că am fost fericiți când am simţit din nou pământ 
sănătos sub picioare. Am hotărât să facem un ocol printre copaci, ca 
să lăsăm în flanc mlaștina pestilenţială, care răsuna în depărtare ca o 
orgă, atât de puternic era zumzetul nesfârșitelor roiuri de gâze. 

A doua zi după ce părăsisem bărcile, am văzut că regiunea se 
transforma cu totul. Drumul nostru urca mereu, iar pe măsură ce urcam, 
pădurea se făcea tot mai rară și-și pierdea aspectul tropical. Copaci- 
lor înalți din câmpia aluvionară a Amazoanelor le luau locul palmieri 
phoenix și cocotieri, care creșteau în pâlcuri rare, având printre ele 
tufișuri dese. În scobiturile acelea umede, palmierii de Mauritia își 
aruncau frunzișul în afară, aplecând-se grațios. Ne orientam numai cu 
ajutorul busolei și o dată sau de două ori s-au ivit divergențe de păreri 
între Challenger și cei doi indieni. În cazurile acestea, după vorbele 
indignate ale profesorului, soarta expediției nu trebuia să atârne „de 
încrederea ce se putea acorda instinctelor înșelătoare ale unor sălbatici 
înapoiaţi, ci de încrederea la care aveau dreptul cele mai înalte produse 
ale culturii europene moderne”. Că avea dreptate, s-a dovedit chiar a 
treia zi după aceea, când Challenger a recunoscut mai multe puncte 
de reper așezate de el cu prilejul călătoriei lui precedente, ba într-un 
anumit loc am dat chiar peste patru pietre arse în foc, care dovedeau 
că acolo fusese un popas. 

Drumul urca încă și am întâlnit un povârniș acoperit cu stânci, 
a cărui escaladare ne-a luat două zile. Aspectul vegetației se schimbase 
iarăși și numai copacul de fildeș se mai întâlnea alături de o sumede- 
nie de orhidee, printre care am învățat să recunosc acea rară Nuttonia 
Vexillaria ca și strălucitoarele flori de Cattleya sau odontoglossum-ul. 
Din loc în loc, pâraie cu fundul de frunziș și cu malurile îmbrăcate în 
ferigi șopteau curgând la vale în albiile lor puţin adânci. Ele ne ofe- 
reau în fiecare seară locuri de popas ideale pe marginea câte unui colț 
stâncos, unde grămezi de peștișori albaștri prăjiți, cam de mărimea și 
forma păstrăvului englezesc, alcătuiau pentru noi o cină delicioasă. 

În ziua a noua de când ne părăsisem bărcile, după ce am făcut, 
după calculele mele, cam 120 de mile, am început a ieși dintre copacii 
care creșteau din ce în ce mai mici până ajunseseră simpli arbuşti. În 

locul lor am întâlnit o pădure sălbatică de bambuși atât de deasă, încât 
n-am putut-o străbate decât croindu-ne drum cu securile și coasele 
indienilor. Ca să trecem de acest obstacol, ne-am pierdut o zi întreagă, 
de la 7 dimineaţa până la 8 seara, doar cu două întreruperi de câte o 
oră. Nu se poate imagina ceva mai monoton și mai obositor, deoarece 
chiar în locurile cele mai puţin dese nu puteai vedea înaintea ta decât 
la 10 — 12 iarzi, iar în celelalte privirea mi se oprea în spatele hainei de 
bumbac a lordului John și în zidul galben care ne străjuia de o parte și 
de alta la distanţă de numai un picior. De sus ne venea câte o rază de 
soare, îngustă cât o muchie de cuţit, iar la 15 picioare deasupra capetelor 
puteam vedea vârfurile trestiilor de bambus, îndreptate parcă într-un 
gest ameninţător, împotriva cerului de un albastru închis. 

Nu știu ce fel de fiinţe vor fi locuit aceste desișuri, dar de multe 
ori am auzit zgomotul pe care-l făceau, aproape de tot de noi, animale 
greoaie sărind în apă. După plescăit, lord John socotea că ar putea fi 
vorba de un soi de cornute sălbatice. Abia la căderea nopții am trecut 
de marea de bambuși și fără întârziere am și organizat popasul, sleiți 
de puteri după ziua aceea fără sfârșit. 

A doua zi dis-de-dimineață eram din nou în picioare și am avut 
prilejul să constatăm că aspectul regiunii se schimbase iarăși. În urma 
noastră era zidul de bambusși, atât de precis de parcă ar fi conturat cursul 
unui râu. În faţa noastră se întindea o câmpie deschisă, ridicându-se în 
pantă, dulce, acoperită cu tufe de ferigi arborescente. În cele din urmă, 
totul s-a rotunjit sub ochii noștri și a format o colină care semăna cu 
spinarea unei balene. Aproape de prânz am atins această culme, ca să 
descoperim însă, dincolo de ea, altă vale puţin adâncă, ridicându-se 
iarăși în pantă dulce până se pierdea la orizont. Acolo, în timp ce tre- 
ceam peste cea dintâi colină, s-a petrecut un incident care, eventual, 
ar fi putut să aibă urmări grave. 

Profesorul Challenger care, împreună cu cei doi indieni, alcă- 
tuia avangarda expediției, s-a oprit deodată arătând surescitat spre 
dreapta. Urmărindu-i mișcarea, am văzut la depărtare de aproximativ 
o milă ceva ce părea a fi o uriașă pasăre cenușie. Dădea încet din aripi 
deasupra pământului și, luându-și vânt domol, a zburat foarte jos și 
drept până s-a pierdut printre ferigile arborescente. 

— L-aţi văzut? a strigat Challenger, în culmea exaltării. L-ai 
văzut, Summerlee? 


Colegul lui se uita cu încordare spre locul unde dispăruse 
vietatea. 

— Şi ce pretinzi dumneata că era? a întrebat el. 

— Un pterodactil, în toată puterea cuvântului. 

Summerlee a izbucnit într-un râs batjocoritor. 

— O ptero-iluzie! a zis. Era o barză ca toate berzele. 

Challenger era prea înfuriat ca să-i răspundă. Și-a potrivit doar 
dintr-o smucitură ranița pe care o purta în spate și și-a urmat drumul. 

Dar lord John a venit de-a dreptul spre mine, iar fața lui era mai gravă 
ca de obicei. Ţinea în mână binoclul Zeiss. 

— L-am prins în focar înainte de a dispărea după copaci, mi-a 
spus. N-aş putea să-mi iau răspunderea de a hotări ce era, dar aș pune 
prinsoare pe reputația mea de sportmen că nu era nici una din păsările 
pe care le-am văzut vreodată. 

Iată cum păreau a sta lucrurile. Ne găseam, într-adevăr, la hota- 
rul necunoscutului, gata să trecem granițele acelei lumi pierdute despre 
care ne vorbea conducătorul nostru? V-am povestit incidentul așa cum 
s-a petrecut și în felul acesta o să știți despre el tot atât cât știu și eu. 
A fost însă un fapt izolat, deoarece n-am mai zărit nici un fel de altă 
vietate care s-ar fi putut numi neobișnuită. 

Și acum, iubiţi cititori (dacă voi avea cândva vreunul!), v-am 
purtat în sus pe râul cel lat, v-am plimbat pe sub acoperișul de stuf, 
apoi prin tunelul verde, pe dealul cu palmieri, prin pădurea de bam- 
buși și prin câmpia cu ferigi arborescente. Acum însă, ținta călătoriei 
pe care am întreprins-o se înfățișează din plin privirilor noastre. După 
ce am trecut peste cea de a doua culme, înaintea ochilor ni s-a ivit o 
pădure neregulată de palmieri, apoi lanţul de stânci roșii și înalte pe 
care-l văzusem în fotografie. E aici chiar în clipa asta în care scriu și 
nu încape nici o îndoială că e vorba de aceleași stânci. Punctul lor cel 
mai apropiat se află cam la 7 mile de tabăra noastră de acum și lanţul 
se întinde descriind un arc de cerc care se depărtează de noi cât poți 
vedea cu ochii. Îngâmfat, Challenger se umflă în pene ca un păun, 
iar Summerlee tace, încă sceptic. Ziua următoare va pune capăt poate 
unora din îndoielile noastre. Până atunci, dat fiind că Jose, al cărui 
braţ a fost străpuns de un bambus rupt, stăruie să se întoarcă acasă, 
trimit această scrisoare prin el, în nădejdea că va ajunee, poate, cândva 
la destinație. Voi mai scrie însă cu cea dintâi ocazie. 

Cine ar fi putut să prevadă ceea ce s-a întâmplat? 


NI S-A ÎNTÂMPLAT ceva înspăimântător. Cine-ar fi putut să 
prevadă oare așa ceva? Nu pot întrezări vreun sfârșit al nenorocirii 
noastre. Poate că suntem condamnați să ne petrecem restul zilelor pe 
aceste meleaguri ciudate și inaccesibile. Sunt încă atât de nelămurit, 
încât nu mă pot gândi cu mintea limpede nici la realitatea prezentă 
și nici la perspectivele noastre de viitor. Cea dintâi apare îngrozitoare 
rațiunii mele înspăimântate, iar celelalte — întunecate ca noaptea. Nici 
odată un om nu s-a găsit într-o situație mai critică. Și pe de altă parte, 
nu ne-ar folosi la nimic să vă arătăm situația noastră geografică exactă 
și să cerem prietenilor noștri să ne trimită în ajutor vreo altă expediție. 
Chiar dacă ar putea-o face, până să ajungă ei în America de Sud, soarta 
noastră va fi fost, după toate probabilitățile, de mult pecetluită. 

În realitate, suntem tot atât de departe de orice ajutor omenesc 
posibil ca și când ne-am afla în lună. Chiar dacă ar fi să ne putem salva, 
salvarea nu ne-ar putea veni decât de la noi înșine. Am drept tovarăși 
trei bărbați remarcabili, de o mare inteligenţă și de un curaj neclintit. 
În ei stă unica și cea din urmă nădejde a noastră. Numai când mă uit 
la chipul netulburat al tovarășilor mei, numai atunci mai întrezăresc 
o palidă rază de lumină în întunericul adânc. Nădăjduiesc că, măcar 
în aparenţă, par tot atât de nepăsător ca şi ei. În sufletul meu, însă, 
sunt înfricoșat. 

Daţi-mi voie să vă arăt, în toate amănuntele pe care le am, cum 
au decurs evenimentele care ne-au adus la această catastrofă. 

Când am terminat ultima mea scrisoare, am arătat că ne aflam 
la 7 mile depărtare de un lanţ nesfârșit de stânci înalte și roșii care 
înconjurau, fără nici o îndoială, podișul despre care ne vorbise profesorul 
Challenger. Când ne-am apropiat de ele, mi s-au părut în multe locuri 

mai înalte decât arătase el, atingând uneori chiar 1 000 de picioare. 
Aceste stânci prezentau dungi ciudate, caracteristice, după părerea 
mea, colinelor de bazalt. Ceva în felul acesta se poate vedea în Salis- 
bury Crags, lângă Edinburgh. Vârfurile lor erau acoperite cu o vegetație 
bogată, cu tufișuri pe margine, iar înăuntru — cu numeroși copaci înalți. 
Nimic din tot ce vedeam nu ne îndreptăţea să tragem concluzia că ar 
exista pe-acolo vreun fel de viețuitoare. 

În noaptea aceea ne-am așezat tabăra chiar lângă stânci, pe 
un loc sălbatic și pustiu. Stâncile de deasupra noastră nu erau numai 
perpendiculare pe pământ, ci chiar înclinate în afară, așa încât nici nu 
putea fi vorba să le escaladăm. Lângă noi era acel vârf de stâncă despre 
care parcă am mai pomenit de-a lungul povestirii. Semăna cu un turn 
de biserică, vertical și roșu, al cărui vârf s-ar fi găsit la nivelul podișului, 
dar despărţit de el printr-o prăpastie adâncă. În vârful lui se înălța un 
copac înalt. Atât vârful, cât și stâncile alăturate nu erau, relativ, înalte: 
după părerea mea, aveau cam 500-600 picioare. 

— Pe acesta, a zis profesorul Challenger, arătând spre copac, 
stătea cocoţat pterodactilul. Înainte de a-l împușşca, am escaladat pe 
jumătate stânca. Aș fi dispus să cred că un bun alpinist ca mine ar fi 
putut urca stânca până-n vârf dar, făcând lucrul acesta, nu s-ar fi găsit 
deloc mai aproape de podiș. 

În timp ce Challenger vorbea despre pterodactilul lui, am tras cu 
ochiul spre Summerlee și, pentru întâia oară, mi s-a părut că descopăr 
la el unele semne care dovedeau un început de crezare ca și oarecare 
căință. Nu mai avea obișnuitul rânjet pe buzele lui subțiri. În schimb, 
în ochii cenușii avea o privire deschisă, plină de interes și de mirare. 
Challenger a remarcat-o la rândul lui și asta a fost pentru el cel dintâi 
semn al victoriei. 

— Bineînţeles, a zis el, cu ironia lui brutală și lipsită de tact, 
bineînţeles, profesorul Summerlee o să înţeleagă că, de câte ori spun 
pterodactil, mă gândesc la o barză, cu rezerva că e vorba de o varietate 
de barză care n-are pene, ci o piele care aduce cu pielea de mamifer, 
aripi membranoase și maxilarele împodobite cu dinţi. 

A făcut o strâmbătură, s-a uitat la celălalt și s-a înclinat în fața 
lui. Drept care, acesta îi întoarse spatele și plecă. 

A doua zi de dimineaţă, după un mic dejun frugal cu cafea și 
maniocli! — trebuia să fim economi cu proviziile — am ţinut un consi- 
liu de război, al cărui obiect era să stabilim cea mai bună metodă de a 
ajunge pe podișul de deasupra capetelor noastre. 

Challenger prezida atât de solemn, de parcă era președintele 
Curţii de Casaţie. Închipuiţi-vi-l așezat pe o stâncă, cu pălăria lui ridi- 
colă de pai, mult mai potrivită pe capul unui băieţandru, dată pe ceafă, 
sfidându-ne cu ochi aroganți și plini de autoritate pe sub pleoapele 
căzute și agitându-și barba neagră în timp ce ne explica, cu vorbe măsu- 
rate, situația noastră prezentă, precum și viitoarele mișcări pe care 
urma să le facem. 

La picioarele lui ne-aţi fi putut vedea pe noi, ceilalţi trei: eu, ars 
de soare, tânăr și voinic după escapada noastră în aer liber, Summerlee, 
cu eterna lui pipă, solemn, dar încă pornit pe critică și lord John, cu 
obrazul subțire ca o lamă de cuțit și cu trupul mlădios și viu sprijinit 
în pușcă în timp ce ochii lui de vultur stăteau ațintiți asupra vorbi- 
torului. La spatele nostru stăteau cei doi metiși întunecaţi, precum 
și grupul cel mic de indieni, iar în fața și deasupra noastră se înălțau 
zidurile mari de stâncă roșie, care ne împiedicau să ajungem la ţinta 
călătoriei noastre... 

— Nu mai e nevoie să vă spun, a urmat conducătorul nostru, 
că în expediția mea precedentă am epuizat toate posibilitățile de a 
escalada aceste stânci și că, dacă n-am izbutit eu, nu prea cred să izbu- 
tească altcineva, deoarece sunt alpinist în toată puterea cuvântului. 
Nu dispuneam atunci de nici unul din accesoriile necesare, dar de data 
asta am fost prevăzător și mi le-am adus. Cu ajutorul lor, sunt sigur că 
aș putea ajunge până în creștetul acestui pisc izolat. Dar, dat fiind că 
stâncile mai mari sunt aplecate în partea de sus în afară, o asemenea 
încercare ar fi zadarnică. Cu ocazia expediției precedente, a trebuit să 
mă grăbesc din pricină că se apropia sezonul ploilor și că proviziile îmi 
erau pe sfârșite. Toate acestea mi-au îngrădit posibilitățile de acțiune 
și tot ce vă pot spune e că am cercetat cam 6 mile din șirul acesta de 
stânci spre răsărit, fără să găsesc vreun drum de acces. Prin urmare, ce 
credeți că putem face acum? 


[1] Plantă din care se face topiaca. (n. t.). 

— Pare că nu există decât o singură soluţie rezonabilă, a răspuns 
profesorul Summerlee. Dacă ați explorat șirul de stânci spre răsărit, 
urmează s-o pornim de-a lungul lor spre apus și să căutăm un punct 
potrivit pentru ascensiune. 

— Așa e, a întărit și lord John. Avem avantajul că acest podiș nu 
e prea întins. Îl vom putea înconjura şi în cazul acesta, fie că găsim un 
drum accesibil să întreprindem ascensiunea, fie că ajungem din nou 
la punctul de unde am plecat. 

— Am avut deja ocazia să-i explic prietenului nostru mai tânăr 
care se află aici — a zis Challenger (avea un fel de a face aluzie la mine, 
de parcă aș fi fost un elev de zece ani) — că este cu desăvârșire impo- 
sibil să existe vreun drum de acces în vreun punct oarecare, pentru 
bunul motiv că, dacă ar exista, acest podiș nu ar mai fi fost izolat și nu 
s-ar mai fi realizat condițiile care au avut ca efect o derogare atât de 
extraordinară de la legile ce reglementează supraviețuirea speciilor. 
Admit, totuși, că pot exista foarte bine locuri pe unde un acrobat al 
ascensiunilor ar putea să ajungă pe podiș, dar pe unde un animal greoi 
și stângaci n-ar putea coborî. Chiar știu sigur că există un asemenea 
punct pe unde ascensiunea e posibilă. 

— De unde o știți? a întrebat Summerlee, tăios. 

— Pentru că predecesorul meu, americanul Maple White, a reu- 
șit efectiv o asemenea ascensiune. Prin ce alte mijloace ar fi putut el 
vedea monstrul pe care l-a descris în caietul lui de însemnări? 

— Aici, concluziile dumneavoastră depășesc întrucâtva faptele 
dovedite, s-a încăpățânat Summerlee. Admit podișul, pentru că l-am 
văzut. Dar încă nu-s convins că s-ar întâlni pe el vreo formă de viață, 
oricare ar fi ea. 

— Ceea ce admiteţi sau nu admiteţi, domnul meu, e de o atât 
de mică importanţă, încât nici nu poate fi luat în consideraţie. Sunt 
fericit să văd că podișul însuși a reușit să se impună cu de la sine putere 
inteligenței dumneavoastră. Challenger i-a aruncat o privire, apoi, spre 
surprinderea noastră, sări de pe stânca pe care se așezase și, apucân- 
du-l pe Summerlee de gât, i-a împins fața în sus. Și acum, domnule, a 
strigat răgușit de enervare, trebuie oare să te ajut să-ți dai seama că pe 
podiș există încă animale vii? 

Am spus că o perdea de verdeață atârna pe marginea stâncilor 
deasupra capetelor noastre. Desprinzându-se din frunziș, ceva negru și 
lucios se ivise acolo. În timp ce înainta încet spânzurând peste prăpas- 
tie, am văzut că era un șarpe mare cu un cap ciudat, turtit ca o cazma. 
S-a legănat și a oscilat deasupra noastră câteva minute, iar soarele 
dimineții făcea să-i strălucească trupul unduitor și luciu. Apoi s-a tras 
încetișor înapoi și a dispărut. 

Summerlee era atât de interesat de ce vedea, încât n-a opus nici 
o rezistență cât timp l-a ținut Challenger cu fața în sus. După aceea 
însă l-a împins îndărăt și și-a reluat obișnuita lui demnitate. 

— Aș fi fericit, domnule profesor Challenger, dacă, făcând orice 
remarcă aveţi gust, v-aţi abține de a mă mai apuca de bărbie. Apariția 
unui foarte obișnuit piton de stâncă nu poate justifica, oricum, o ase- 
menea familiaritate. 

— În orice caz, există viețuitoare sus, pe podiș, i-a replicat cole- 
gul lui, triumfător. Și acum, după ce am demonstrat această importantă 
concluzie, evidentă pentru oricine, oricâte prejudecăţi ar avea și oricât 
ar fi de strâmt la minte, sunt de părere că nu avem altceva mai bun de 
făcut decât să strângem tabăra și să pornim spre apus, până vom găsi 
vreo posibilitate de a întreprinde ascensiunea. 

La picioarele stâncilor, pământul era pietros și crăpat, așa că 
mergeam anevoie și încet. Dar deodată am ajuns la ceva care a făcut 
să ne tresară inimile de bucurie. Erau urmele unei foste tabere: mai 
multe cutii goale de tablă cositorită, fabricate la Chicago, care conţi- 
nuseră carne conservată, o sticlă cu eticheta „coniac”, un cuţit rupt, de 
deschis cutiile de conserve, ca și multe alte rămășițe de pe urma unor 
călători. Un jurnal mototolit și rupt se prezenta singur: „Democratul 
din Chicago”. Data însă lipsea. 

— Nu sunt urmele mele — a declarat Challenger. Trebuie să fie 
ale lui Maple White. 

Lord John cerceta curios o ferigă arborescentă mare, care-și 
întindea umbra asupra taberei noastre. 

— Uitaţi-vă la feriga aceasta, vă rog, a zis el. Sunt sigur că joacă 
rolul unui stâlp indicator de direcție. 

O așchie de lemn tare fusese bătută în cuie de copac, așa fel 
încât părea că arată spre apus. 

— Fără îndoială că e vorba de un stâlp indicator, a zis Challenger. 
Ce alta ar putea fi! Aflându-se pesemne într-o situație grea, pionierul 
nostru a lăsat în urma lui acest semn, pentru ca orice expediţie ar veni 
după el să poată vedea drumul pe care îl apucase. Poate că, pe măsură 
ce înaintăm, o să mai dăm și peste alte semne de acestea. 

Și am dat, într-adevăr, peste alte semne, dar ele au fost de o fac- 
tură cu totul neașteptată și cumplită. Chiar la poalele stâncilor creștea 
o pădure destul de întinsă de bambuși, ca aceea pe care o mai străbătu- 
serăm în călătoria noastră. Parte din tulpini atingeau înălțimea de 20 
de picioare, cu vârfuri ascuţite și tari care alcătuiau, prin însăși poziția 
lor, o pădure de lănci amenințătoare. Tocmai treceam prin marginea 
acestei păduri, când am dat cu ochii, printre copaci, de o pată lumi- 
noasă. Vârându-mi capul printre trunchiuri, m-am pomenit în fața 
unui craniu cu totul descărnat. Scheletul întreg era acolo, dar craniul 
se desprinsese de el și zăcea la o distanţă de câteva picioare mai spre 
marginea pădurii. 

Cu câteva lovituri de machetă,?! indienii noștri ne-au făcut loc 
printre bambuși și așa am putut să cercetăm amănuntele acestei trage- 
dii petrecute cine știe când. Nu se mai vedeau din haine decât câteva 
zdrenţe, dar picioarele, din care rămăseseră doar oasele, purtau încă 
niște resturi de cizme. Era limpede că victima fusese un european. Un 
ceas de aur, marca Hudson din New York și un toc rezervor legat cu 
lănţișor zăceau lângă schelet. Alături zăcea un portțigaret de argint, 
pe al cărui capac era scris „J.C de la A E. S.”. După aspectul metalului, 
ai fi zis că nenorocirea nu se întâmplase de mult. 

— Cine ar putea fi? a întrebat lord John. Bietul nenorocit! Fie- 
care os din trupul lui pare să fie frânt. 

— Iar bambușii au pătruns prin coastele lui sfărâmate, a zis 
Summerlee. Bambusul e un copac care crește repede. Totuși este exclus 
ca acest cadavru să fi fost aici înainte ca trestiile bambușilor să fi ajuns 
înalte de 20 de picioare. 

— Întrucât priveşte identitatea acestui om — a spus profeso- 
rul Challenger nu am nici o îndoială. În timp ce îmi urmam drumul 
în susul fluviului, înainte de a vă fi ajuns din urmă la fazendă, am 


[2] Sabie scurtă, lată și tăioasă, cu care indigenii își croiesc drum prin jungla 
sud-americană. (n. î,). 

întreprins o anchetă foarte amănunțită asupra lui Maple White. La 
Para nu se știa nimic despre el. Din fericire, aveam un indiciu precis, 
deoarece găsisem în blocul lui de schițe un desen care îl arăta luând 
masa cu un anumit preot din Rosario. Am reușit să-l descopăr pe acest 
preot și, cu toate că s-a dovedit un interlocutor foarte combativ și plin 
de argumente, supărându-se în chip absurd în momentul când mi-am 
permis să îndrept împotriva lui armele distrugătoare cu care știința 
modernă îi combate credințele, mi-a dat până la urmă oarecare infor- 
mațiuni pozitive. Maple White trecuse prin Rosario cu patru ani mai 
înainte, prin urmare cu doi ani înainte de clipa când l-am găsit mort. 
El nu era singur, ci însoţit de un prieten, un american, James Colver, 
dar care rămăsese pe vapor și deci nu se întâlnise cu preotul nostru. 
Prin urmare, cred că avem în fața noastră, în acest moment, fără nici 
o îndoială, rămășițele pământești ale lui James Colver. 

— Nu mai încape îndoială, a zis lord John, nici asupra felului 
în care și-a găsit moartea. Omul a căzut sau a fost aruncat de sus și s-a 
tras singur în ţeapă. Altminteri cum și-ar fi putut frânge oasele și cum 
ar fi putut fi străpuns de acești bambusși, ale căror vârfuri se înalță atât 
de sus deasupra capetelor noastre? 

O tăcere grea s-a lăsat peste noi în timp ce stăteam în jurul 
acestor rămășițe pământești zdrobite și ne gândeam la adevărul cuvin- 
telor pe care le spusese lord John Roxton. Creasta stâncilor ieșită în 
afară se proiecta deasupra grupului de bambuși. Fără îndoială că de 
acolo de sus căzuse. Dar oare căzuse? Fusese victima vreunui accident? 
Sau începeau să-și facă apariţia, în apropierea acestui ţinut misterios, 
unele întâmplări ciudate, tulburătoare și prevestitoare de nenorociri? 

Ne-am îndepărtat în tăcere și ne-am continuat înconjurul lan- 
țului de stânci, tot atât de întins și de neîntrerupt ca unele din acele 
monstruoase banchize de gheaţă din Antarctica, a căror descriere o 
citisem, care se întind de la un orizont la celălalt, înălțându-se mult 
deasupra catargului celui mare al vapoarelor ce vin să le exploreze. Pe 
o lungime de cinci mile, n-am găsit nici o întrerupere sau crăpătură. 
Și după aceea, deodată, am zărit ceva care ne-a umplut de nădejde. 
Într-o scobitură de stâncă, la loc apărat de ploaie, era făcută cu creta o 
săgeată rudimentară care arăta tot spre apus. 

— Tot mâna lui Maple White! a zis profesorul Challenger. A 
avut pesemne presimţirea că pașii unor ilustre personaje ca noi vor 
urma îndeaproape pe ai lui. 

— Prin urmare avea și cretă? 

— Am găsit în raniţa lui, printre lucrurile rămase și o cutie cu 
batoane de cretă colorată. Îmi aduc aminte că creta cea albă era foarte 
uzată. 

— Fără îndoială că e o indicație valabilă, a adăugat Summer- 
lee. Trebuie să ne conformăm îndrumărilor lui și să mergem înainte 
spre apus. 

Am mai făcut încă vreo 5 mile când am descoperit iarăși o 
săgeată albă pe stâncă. Era într-un punct unde, pentru întâia oară, 
suprafaţa stâncii prezenta o crăpătură. În crăpătură am găsit a doua 
săgeată, cu vârful ridicat drept în sus ca și cum locul spre care arăta 
s-ar fi aflat deasupra nivelului nostru. 

Ne găseam într-un loc impresionant, deoarece zidurile erau 
atât de uriașe, iar dunga de cer albastru dintre ele atât de îngustă și 
atât de nedeslușită printre frunziș, încât până la noi nu izbutea să 
străbată decât o lumină confuză și lipsită de strălucire. Nu mâncasem 
nimic de multe ceasuri și eram grozav de obosiţi de această neobișnu- 
ită călătorie printre stânci, dar nervii ne erau prea încordaţi ca să ne 
îngăduie vreun popas. Totuși, am dat dispoziţii să se așeze tabăra și, 
lăsându-i pe indieni s-o pregătească, am plecat, în ciuda oboselii, noi 
patru, însoțiți de cei doi metiși, în sus, pe râpa îngustă. 

N-am avut de străbătut decât vreo 40 de picioare până la mar- 
ginea râpei, deoarece curând drumul nostru s-a gâtuit, terminându-se 
într-un unghi ascuţit, prea strimt și prea alunecos ca să permită o ascen- 
siune. Fără îndoială că nu drumul acesta voise să ni-l arate predecesorul 
nostru. Ne-am întors toată râpa nu ținea mai mult de un sfert de milă 
— şi deodată privirea ageră a lordului John a descoperit ceea ce căutam: 
sus, deasupra capetelor noastre, printre umbrele întunecate, se vedea 
o pată rotundă și mai întunecată. Nu putea fi, desigur, decât intrarea 
unei peșteri. La piciorul stâncii erau îngrămădiți bolovani, pe care ne 
puteam cățăra ușor. După ce am izbutit să facem acest lucru, orice 
îndoială ni s-a risipit. Nu numai că exista o deschizătură în stâncă, dar 

un perete era iarăși însemnat cu o săgeată. Acesta era locul pe unde 
Maple White și nefericitul lui tovarăș izbutiseră să se urce. 

Eram prea surescitaţi ca să ne putem întoarce la tabără: trebuia 
să începem imediat prima noastră explorare. Lord John avea în raniță o 
lanternă electrică, de a cărei lumină ne puteam folosi. A luat-o înainte 
proiectând micul cerc luminos de raze gălbui, în timp ce noi îl urmam 
îndeaproape, unul câte unul. 

Peștera fusese, fără doar și poate, roasă de ape. Pereţii ei laterali 
luceau ca și cum ar fi fost lustruiţi, iar pe jos se vedeau de asemenea 
pietre rotunjite de apă. Era înaltă exact atât cât un om obișnuit să poată 
trece prin ea aplecând-se. Pe o lungime de vreo 50 de iarzi, peștera intra 
în stâncă în linie aproape dreaptă, apoi o lua în sus, făcând un unghi 
de 45 de grade. De acolo urcușul era și mai pieptiș, până când ne-am 
pomenit cățărându-ne în mâini și pe genunchi. Printre pietrele care 
se desprindeau și se rostogoleau în urma noastră. Deodată am auzit 
strigătul lordului Roxton: 

— Drumul se înfundă! 

Apropiindu-ne, am văzut în câmpul luminos al lanternei un 
perete alcătuit din fărâmături de bazalt, care se ridicau până în tavan. 

— S-a dărâmat tavanul! 

În zadar am dat la o-parte câteva fărâmături. Singurul rezultat 
a fost că altele mai mari s-au desprins, amenințând să se rostogolească 
la vale și să ne strivească sub greutatea lor. Părea neîndoios că obsta- 
colul era cu mult mai mare decât eforturile pe care le puteam face 
ca să-l înlăturăm. Drumul pe care îl folosise Maple White nu se mai 
putea întrebuința... 

Prea abătuți ca să mai putem vorbi, ne poticneam prin tunelul 
întunecos, în drumul de întoarcere spre tabăra noastră. 

Dar înainte de a părăsi râpa, s-a petrecut un incident, un inci- 
dent important din punctul de vedere al evenimentelor viitoare. 

Ne adunasem într-un grup mic pe fundul crăpăturii, la vreo 
40 de picioare sub gura peșterii, când un bloc de piatră s-a rostogolit 
deodată în jos și a trecut pe lângă noi, cu o iuțeală și cu o forță înspăi- 
mântătoare. Am scăpat ca prin urechile acului. Nu putusem vedea de 
unde venise blocul de piatră, dar metișii noștri, care erau încă la gura 

peșterii, ne-au spus că trecuse ca un bolid pe lângă ei și, prin urmare, 
trebuie să fi căzut din vârf. Uitându-ne în sus, n-am văzut nici o mișcare 
deasupra capetelor noastre, în jungla verde de pe marginea stâncilor. 
Totuși, erau oarecare îndoieli că blocul fusese îndreptat asupra noastră 
ca asupra unei ţinte. Așa fiind, incidentul ne ducea la concluzia că o 
populaţie — și încă una răuvoitoare! — se afla sus, pe podiș! 

Ne-am retras cu grabă în crăpătură, preocupaţi de acest eveni- 
ment și de urmările pe care putea să le aibă asupra planurilor noastre. 
Situaţia era destul de grea și fără asta, dar dacă 
la rezistența naturii se adăuga și împotrivirea 
premeditată a oamenilor, atunci devenea 
într-adevăr desperată. Și totuși, uitându-ne în 
sus la frunzișul frumos care era la numai o sută 
de picioare deasupra capetelor noastre, nici 
unuia din noi nu i-a trecut prin minte să se 
întoarcă la Londra mai înainte de a-l fi explorat 
și mai înainte de a fi văzut ce se afla în spatele 
lui. 

Discutând asupra acestei întâmplări, 
am ajuns la concluzia că cel mai bun lucru pe 
care-l aveam de făcut era să continuăm încon- 
jurul podișului, în nădejdea că vom găsi o altă 
cale care să ne ducă sus. Lanţul de stânci, a 
cărui înălțime scăzuse simţitor, luase direcția 
de la apus spre miazănoapte și dacă socoteam 
că el reprezintă un arc de cerc, întreaga lui cir- 
cumferinţă nu putea fi prea mare. În cel mai 
rău caz ajungeam din nou, după câteva zile, la 
punctul nostru de plecare. În ziua aceea am 
totalizat 22 de mile, fără să intervină vreo modi- 
ficare în proiectele noastre. Trebuie să menționez că aneroidul nostru 
ne arăta că în timpul urcușului, din momentul când părăsisem bărcile, 
ne ridicasem la 3 000 de picioare deasupra nivelului mării. Din pricina 
aceasta se produsese o schimbare considerabilă atât în ce privește tem- 
peratura, cât și în ce privește vegetaţia. Scăpasem de lumea aceea plină 
până la refuz de tot soiul de insecte, plaga călătoriilor tropicale. Câţiva 

palmieri supraviețuiau încă, precum și numeroase ferigi arborescente. 
În schimb, copacii caracteristici bazinului Amazonului rămăseseră cu 
toţii în urmă. Ne făcea plăcere să vedem în jurul nostru zorelele pitice, 
floarea patimilor și begonia, care îmi aminteau de țara mea, acolo, prin- 
tre stâncile neospitaliere. Găsisem o specie de begonie roșie, de culoarea 
aceleia care înflorea într-un ghiveci la fereastra unei anumite vile din 
Streatham... Dar iată că am alunecat pe panta amintirilor. 

În noaptea aceea — mă gândesc tot la prima zi a călătoriei noas- 
tre în jurul podișului — ne aștepta o întâmplare extraordinară, făcută 
parcă anume ca să înlăture pentru totdeauna orice îndoială care ar 
mai fi putut rămânea în minţile noastre în ce privește existența lumii 
minunate de care eram atât de aproape. 

Când veţi citi aceste rânduri, vă veţi da seama, poate, pentru 
prima oară, iubite domnule McArdle, că ziarul nostru nu m-a trimis aici 
ca să vânez cai verzi pe pereți și că dispuneţi de un material documentar 
de o importanță covârșitoare, care nu așteaptă decât să fie răspândit în 
lume, în cazul când profesorul ne va îngădui să-l publicăm. De altfel, 
nici n-aș îndrăzni să public aceste articole mai înainte de a aduce în 
Anglia dovezile respective. În lipsa lor, aș risca să rămân pentru tot- 
deauna un „Munchhausen” al presei. Nu mă îndoiesc că vedeţi lucrurile 
ca și mine și desigur că nu aţi fi dispus să angajaţi întreaga reputaţie a 
„Gazettei” în aceasta aventură, atâta timp cât nu vom putea înfrunta 
corul criticilor și al scepticilor, care inerent se va porni, cu dovezi care 
să scoată la iveală adevărul în ochii tuturor. Prin urmare, această minu- 
nată întâmplare, care va furniza un titlu de o șchioapă ediției speciale 
a bătrânei noastre gazete, va trebui să-și mai aștepte câtva timp rândul 
la tipar. Și totuși, toate s-au petrecut într-o clipă, fără alte urmări decât 
în ce privește convingerile noastre. 

Dar iată faptele. Lord John împușcase un „ajouti” — un animal 
mic care seamănă cu porcul — și, după ce dăruisem o jumătate indi- 
enilor, o frigeam pe cealaltă deasupra flăcărilor. Prin părțile acestea, 
aerul se răcorește îndată ce se întunecă, așa că ne strânsesem cu toții 
cât mai aproape de foc. Era o noapte fără lună, dar stelele străluceau și 
puteai să vezi împrejur, pe câmp, la oarecare distanţă. Și iată că, deo- 
dată, din noapte și din beznă, ceva s-a năpustit spre noi ca un avion în 
picaj. O secundă, tot grupul nostru a fost acoperit cu o pânză de aripi 


105 


O lume dispărută 


membranoase și înaintea ochilor ni s-a ivit, ca o vedenie fulgerătoare, 
o formă lunguiaţă ca un șarpe, cu ochii roșii, fioroși și lacomi și cu un 
cioc încovoiat, împodobit, spre surprinderea mea, cu dinţi strălucitori. 
În clipa următoare dispăruse şi în acelaşi timp dispăruse și friptura 
noastră. La 20 de picioare de noi, o umbră uriașă și întunecată se ridica 
în sus, spre cer. Pentru scurt timp, aripile monstrului au întunecat 
stelele, apoi totul a dispărut dincolo de marginea stâncilor de peste 
capetele noastre. Am rămas toți cu gura căscată în jurul focului, ase- 
menea eroilor lui Virgiliu când au văzut harpiile coborând asupra lor. 
Summerlee a luat cuvântul cel dintâi: 

— Profesor Challenger, a zis el, cu glas solemn, care tremura 
de emoție, îţi cer scuze. M-am înșelat și te rog să uiţi tot ce s-a petrecut 
între noi. 

Toate acestea le-a spus într-un mod elegant și, pentru întâia 
oară, cei doi și-au strâns mâinile. Măcar cu atâta ne-am ales de pe urma 
apariţiei neîndoielnice a primului nostru pterodactil. împăcarea unor 
asemenea oameni merita o friptură furată. 

Dar dacă unele forme de viaţă preistorică dăinuiau încă pe podiș, 
ele nu erau, probabil, prea numeroase, deoarece în următoarele trei zile 
n-am mai zărit nimic. În vremea asta, am străbătut spre nord-estul lan- 
ţului stâncos o regiune pustie, care avea când înfățișarea unor stânci 
goale, când pe a unor mlaștini întunecate, pline de păsări sălbatice. 
Din această direcție, podișul era cu totul inaccesibil și de n-ar fi fost 
un fel de drum de piatră care ducea de jur-împrejurul prăpastiei, nu 
ne-ar fi rămas altceva de făcut decât să ne întoarcem îndărăt. Adeseori 
ne cufundam până la brâu în mâlul unei mlaștini vechi, semitropi- 
cale. Și, culmea neplăcerilor noastre, regiunea părea să fie patria prin 
excelenţă a șarpelui Jaracaca, cel mai veninos și mai agresiv șarpe al 
Americii de Sud. Jivinele înspăimântătoare ne întâmpinau adesea de-a 
lungul acelei întinderi de pământ mlăștinos și putred, târându-se și 
ridicându-și capul spre noi și numai ţinând armele mereu pregătite 
am putut scăpa teferi din această primejdie. O depresiune în formă de 
pâlnie, de un verde livid datorită lichenilor care putrezeau în ea, aflată 
în mijlocul mlaștinei, o să-mi rămână de-a pururea în amintire, ca un 
coșmar. Ea pare să fi fost cuibul propriu-zis al acestor jivine, de care 
povârnișurile erau pline și care șerpuiau fără încetare spre noi, pentru 
că ceea ce caracterizează șarpele Jaracaca e intenția permanentă de a 
ataca omul îndată ce-l simte. Erau prea mulți ca să-i putem împușca pe 
toți, așa că am luat-o la fugă de ne sfârâiau călcâiele. O să-mi amintesc 
toată viața cum ne uitam îndărăt, să vedem cât de departe erau cape- 
tele și trupurile înspăimântătorilor noștri urmăritori, care se înălțau 
și dispăreau printre trestii. Pe harta pe care o întocmeam, am numit 
locurile acelea „mlaștina Jaracaca”. 

În partea cea mai îndepărtată, lanţul de stânci își pierduse 
culoarea roșcată și era acum cafeniu. Vegetația era risipită de-a lun- 
gul culmilor, înalte acum de numai 300 sau 400 de picioare, dar fără 
să întâlnim nicăieri vreun loc pe unde ne-am fi putut urca. În orice 
caz, un asemenea loc ar fi fost și mai nepotrivit decât acela pe care-l 
găsisem la început. Înfăţișarea lor de prăpăstii inaccesibile se poate 
vedea din fotografiile pe care le-am luat în pustiul stâncos. 

— Fără îndoială, am spus când am început să discutăm situaţia, 
fără îndoială că apa ploilor trebuie să-și croiască, într-un fel, un drum 

ca să coboare de sus. Prin urmare trebuie neapărat să fie pe undeva, 
printre stânci, canale pe unde se scurg apele. 

— Tânărul nostru prieten are sclipiri de luciditate, a făcut pro- 
fesorul Challenger, bătându-mă pe umăr. 

— Dar apa ploilor trebuie să coboare pe undeva! am repetat. 

— Nu renunţă nici în ruptul capului la lucrul pe care a pus 
mâna! Din păcate, am văzut cu ochii noștri că nu există printre stânci 
asemenea canale de scurgere. 

— Atunci unde se scurg apele? 

— Cred că putem presupune, pe bună dreptate, că dacă nu se 
scurg în afară, se scurg înăuntru. 

— Atunci trebuie să existe vreun lac înăuntru. 

— Presupun că există. 

— E mai mult ca probabil că lacul nu e decât un vechi crater, a 
adăugat Summerlee. Întreg masivul este, fără doar și poate, de structură 
vulcanică. Dar oricum ar fi, nu m-ar mira ca podișul să semene cu o 
pâlnie și să aibă o mare cantitate de apă în mijlocul lui, apă care s-o fi 
scurgând prin vreun canal subteran în mlaștinile Jaracaca. 

— Se mai poate și ca evaporația să mențină un echilibru, a 
observat Challenger. 

Și cei doi savanți s-au cufundat în una din savantele lor discuții, 
pe care noi, profanii, o înțelegem tot atât de ușor ca și limba chineză. 

În ziua a șasea am încheiat înconjurul stâncilor și ne-am regăsit 
la locul de unde plecasem, lingă piscul cel singuratic. Eram nemângâiațţi, 
deoarece cercetările noastre fuseseră cum nu se poate mai amănun- 
țite și nu încăpea nici o îndoială că nu exista măcar un singur loc pe 
unde un om, fie el cât de bun acrobat, să poată nădăjdui să escaladeze 
stâncile. Iar locul însemnat cu cretă de Maple White ca fiind acela pe 
unde trecuse el era în prezent impracticabil. 

Ce puteam face acum? Atât stocurile noastre de provizii, cât 
și muniţiile erau îndestulătoare, dar o să vină, totuși, ziua când vor 
trebui împrospătate. Cam peste două luni încep ploile, care or să ne 
măture de acolo cu tabără cu tot. Stânca era mai tare ca marmura și 
orice încercare de a ne croi o trecere până la o înălțime ca aceea depășea 
atât posibilitățile noastre cât și timpul pe care-l aveam la dispoziţie. 

Așa că nu era de mirare că ne uitam unul la altul cu tristeţe în noaptea 
aceea și că ne căutam păturile abia schimbând câte un cuvânt. Înainte 
de-a adormi, mi-l reamintesc pe Challenger cuprinzându-și capul uriaș 
în mâini și stând ghemuit înaintea focului ca un broscoi monstruos. 
Părea cufundat într-o cugetare adâncă și nici n-a observat când i-am 
spus noapte bună. 

Totuși, un Challenger cu totul diferit ne-a întâmpinat în dimi- 
neața următoare, un Challenger a cărui înfățișare răspândea bucuria și 
mulțumirea de sine. Când ne-am adunat pentru micul dejun, el ne-a 
privit cu un aer umilit și parcă plin de rugăminți și cu o falsă modestie 
în ochi ca și cum ne-ar fi spus: „Știu că merit toate imputările pe care 
mi le puteţi aduce, dar vă rog să-mi menajaţi sfiala și să nu-mi spu- 
neți nimic”. Barba i se zbârlea triumfătoare, pieptul îi ieșea în afară 
și-și ținea mâna sub reverul hainei. Așa se vedea el în imaginaţia lui, 
împodobind cândva soclul gol din Trafalgar Square, adăugind un nou 
monument oribil străzilor londoneze. 

— Evrika! a strigat și dinţii i-au sclipit prin barbă. Domnilor, 
puteți să mă felicitaţi, vă puteţi felicita și dumneavoastră unul pe altul: 
problema e rezolvată. 

— Aţi găsit un drum care să răzbească spre culmi? 

— Aș îndrăzni să spun că da. 

— Și anume? 

Drept răspuns, el a arătat piscul de stâncă din dreapta. 

Obrajii noștri, al meu cel puţin, s-au lungit când ne-am uitat la 
el. Știam de la tovarășii mei că piscul putea fi escaladat. Dar o prăpastie 
înspăimântătoare se deschidea între el și podiș. 

— N-o să putem trece nici odată peste prăpastie, am șoptit. 

— Putem, în orice caz, să ajungem cu toţii în vârful piscului, 
mi-a răspuns el. Când o să fim sus, o să fiu în măsură să vă dovedesc 
că resursele unei minţi inventive nu sunt încă cu totul epuizate... 

După ce am terminat micul dejun, am despachetat coletele în 
care profesorul Challenger adusese accesoriile necesare ascensiunii. 
El a scos din ele un colac de frânghii, din cele mai ușoare și mai rezis- 
tente, în lungime de vreo 150 de picioare, cârlige de fier pentru agăţat 
și tot soiul de alte dichisuri. Lord John era un alpinist experimentat, 

iar Summerlee luase parte în mai multe rânduri la câteva ascensiuni 
destul de grele. Așa că, în realitate, eu eram singurul novice în materie 
de ascensiuni din toată expediţia. Dar puterea ca și sprinteneala mea 
îmi puteau înlocui lipsa de experiență. 

La drept vorbind, nu era vorba de un lucru din cale afară de 
grozav, deși au fost momente în care mi s-a zbârlit părul în cap. Prima 
jumătate mi s-a părut chiar foarte ușoară, dar de acolo înainte urcu- 
șul s-a făcut tot mai anevoios, iar cele din urmă 50 de picioare le-am 
urcat agățându-ne cu mâinile și cu vârful picioarelor de asperităţile 
și de crăpăturile stâncii. Nici eu și nici Summerlee n-am fi izbutit, 
dacă Challenger n-ar fi reușit să ajungă înaintea noastră în vârf (era un 
spectacol extraordinar să vezi asemenea vioiciune la o făptură atât de 
greoaie) și să lege frânghia de trunchiul copacului celui mare care se 
înălța acolo. Ajutaţi în felul acesta, curând am fost în stare să ne cățărăm 
pe zidul dantelat, până ne-am văzut pe o mică platformă acoperită cu 
iarbă, de vreo 25 de picioare diametru, ce se întindea în vârful stâncii. 


Prima impresie pe care am avut-o după ce mi-am recăpătat 
respiraţia a fost a minunatei priveliști a întregului ţinut pe care-l 
străbătusem. Toată câmpia braziliană părea că se desfășoară sub noi, 
întinzându-se tot mai departe și pierzându-se la orizont într-o ceață 
de un albastru întunecat. Pe primul plan erau povârnișurile presărate 
cu stânci și împodobite cu ferigi arborescente. Mai încolo, la jumăta- 
tea drumului, puteam vedea, uitându-ne peste dealurile în formă de 
coamă, pe care se așezase parcă o șa, desișul galben și verde al bam- 
bușilor printre care trecusem. Și apoi, încetul cu încetul, vegetaţia era 

tot mai bogată, prefăcându-se până la urmă în pădurea cea uriașă ce 
se întindea cât vedeai cu ochii pe o distanță de cel puţin 2 000 de mile. 

Sorbeam încă această minunată priveliște când mâna grea a 
profesorului s-a abătut pe umărul meu. 

— Încoace, tânărul meu prieten, mi-a spus. Vestigia nulla retror- 
sum. Nu te uita niciodată în urmă, ci totdeauna înainte, spre ţinta 
noastră glorioasă. 

Când ne-am întors privirile, am văzut că înălțimea podișului 
era exact aceea la care ne aflam, iar marginea lui verde, acoperită cu 
tufișuri și, pe ici pe colo, cu câte un copac, era atât de aproape, încât ar 
fi fost greu să-ți închipui că ar putea să rămână inaccesibilă pentru noi. 
După o apreciere sumară, prăpastia nu era mai lată de 40 de picioare, 
dar, din alt punct de vedere, părea că are 40 de mile. Am cuprins cu un 
braţ trunchiul copacului și m-am aplecat deasupra ei. Jos, departe, se 
vedeau umbrele mici și întunecate ale servitorilor noștri, care se uitau 
în sus. Peretele de stâncă din fața noastră era tot atât de pieptiș ca și 
cel de sub noi. 

— E ciudat, într-adevăr, am auzit glasul aspru al profesorului 
Summerlee. 

M-am întors și l-am văzut cercetând cu mare atenţie copacul 
de care mă ţineam. Scoarța aceea lucie și frunzele mărunte și pline de 
nervuri îmi păreau foarte cunoscute. 

— Dar e un fag! am strigat. 

— Exact, a răspuns Summerlee. E ca și când ai întâlni un vecin 
de moșie într-o țară îndepărtată. 

— Nu numai un vecin de moșie, domnul meu, a zis Challenger, 
dar în același timp, dacă îmi daţi voie să lărgesc sfera comparaţiei dum- 
neavoastră și un aliat de mâna întâi. Acest fag va fi providența noastră. 

— Dumnezeule! a strigat lord John, o punte! 

— Exact, dragii mei prieteni, o punte! Nu degeaba mi-am pier- 
dut un ceas întreg noaptea trecută, concentrându-mi toată inteligența 
asupra acestei probleme. Îmi aduc aminte de o remarcă pe care i-am 
făcut-o cândva tânărului meu prieten, aci de față: i-am spus, anume, 
că G. E. C.nu e nici odată într-o formă mai bună decât atunci când se 
află încolțit, cu spatele la zid. Trebuie să recunoașteți că noaptea tre- 
cută ne aflam cu toţii într-o situaţie fără ieșire, cu spatele la zid. Dar 

când voinţa și inteligența merg mână în mână, se găsește totdeauna 
o ieșire. Trebuia găsit un pod suspendat, pe care să-l aruncăm peste 
prăpastie. lată-l! 

Era, fără îndoială, o idee strălucită. Copacul era înalt de cel puţin 
60 de picioare și dacă ar fi căzut cum trebuia, ar fi acoperit ușor pră- 
pastia. Când ne-am urcat, Challenger își legase de umăr securea cea 
mare. Acum mi-a întins-o. 


— Tânărul nostru prieten are și forță musculară și nervi, a spus. 
Cred că e cel mai indicat pentru această treabă. Trebuie să te rog, totuși, 
să fii atât de bun și să nu iei nici o inițiativă, ci să faci întocmai așa 
cum ţi se spune. 

Ascultând sfaturile lui, am făcut câteva crestături în trunchiul 
copacului, așa fel încât să fim siguri că o să cadă în direcția unde doream. 
De altfel, copacul era în chip firesc ușor aplecat spre podiș, așa că lucrul 
n-a fost prea greu de realizat. În cele din urmă m-am așezat serios pe 
muncă, lovind trunchiul jos la bază. Lucram cu rândul, lord John și cu 
mine. Cam peste o oră s-a auzit un pârâit puternic, copacul s-a aple- 
cat și apoi s-a prăbușit înainte, amestecându-și crengile cu tufișurile 
de peste prăpastie. Copacul cel voinic s-a rostogolit chiar în marginea 
platformei noastre și, timp de o clipă tulburătoare, am crezut toţi că 
totul era pierdut. Dar copacul s-a legănat de câteva ori la câțiva țoli de 
margine, apoi a rămas nemișcat. Puntea noastră spre necunoscut era 
realizată. 

Fără să spunem un cuvânt, am strâns cu toții mâna profesorului 
Challenger, care și-a scos pălăria de pai și s-a aplecat cu tot dinadinsul, 
pe rând, în faţa fiecăruia dintre noi. 

— Revendic cinstea, a zis el, să pătrund cel dintâi în această 
lume necunoscută. Ce subiect palpitant pentru un viitor istoric! 

Se și apropiase de punte, când lord John l-a apucat de haină. 

— Dragul meu, i-a spus, nu pot cu nici un preţ să îngădui acest 
lucru. 

— Nu puteţi îngădui! Capul i s-a lăsat pe spate în timp ce barba 
i s-a repezit înainte. 

— Când e vorba de știință, după cum ați văzut, mă conformez 
îndrumărilor dumneavoastră, deoarece sunteți un om de știință. Dar 
și dumneavoastră trebuie să urmaţi îndrumările mele când e vorba 
despre lucruri care sunt de competența mea. 

— Şi care-s acestea? 

— Avem cu toții câte o meserie și a mea e cea de soldat. După 
cât socotesc, suntem pe punctul de a pătrunde într-un ţinut nou, care 
poate fi, sau nu, plin de surprize și de tot felul de dușmani. A ne avânta 
în el orbește, fără un pic de bun-simţ și de răbdare, asta nu intră deloc 
în vederile mele. 

Observaţia era prea înțeleaptă ca să fie disprețuită. 

Challenger a dat din cap și și-a ridicat umerii lați. 

— Bine, domnule. Și ce propui dumneata? 

— Mai întâi, știm că am putea găsi acolo un trib de canibali, 
care-și așteaptă dejunul ascunși printre tufișuri, a zis lord John, 
uitându-se pe cealaltă parte a podului. E mai sănătos să procedezi cu 
înțelepciune când e vorba să pătrunzi într-un viespar. Prin urmare, să 
întreținem în noi nădejdea că nu ne așteaptă nimic neplăcut acolo, dar 
în același timp, să procedăm ca şi cum așa ceva ar fi cu neputinţă. În 
consecință, Malone și cu mine vom cobori și ne vom întoarce cu puștile, 
cu Gomez și cu ceilalți. Unul din noi va putea trece atunci dincolo, iar 
ceilalți îl vor acoperi cu tirul puștilor lor până când își va da seama că 
totul e în ordine și că tot grupul poate trece de partea cealaltă. 

Challenger stătea pe butucul rămas după ce se tăiase copacul 
și-și arăta nerăbdarea. Dar Summerlee și cu mine am fost de părere că 
lord John avea dreptul să hotărască de câte ori se prezentau asemenea 
amănunte de ordin practic. Ascensiunea era acum mult mai ușoară de 
când frânghia spânzura de-a lungul porțiunii celei mai greu de urcat 
a stâncii. A trecut o oră până am adus sus carabinele și o pușcă de 
vânătoare. Metișii s-au urcat și ei și, la porunca lui lord John, au adus 
și un balot cu provizii pentru cazul când prima noastră expediţie avea 
să dureze mai multă vreme. Fiecare din noi purta în bandulieră car- 
tușiera respectivă. 

— Și acum, Challenger, dacă dorești cu orice preţ să fii pri- 
mul care trece dincolo... a zis lord John, după ce toate pregătirile erau 
terminate. 

— Vă sunt foarte îndatorat pentru grațioasa dumneavoastră 
îngăduinţă, i-a răspuns profesorul cel veșnic iritat. (Nici odată nu văzu- 
sem un asemenea om, care să nu sufere nici o formă de autoritate.) 
Deoarece sunteţi atât de bun și-mi acordaţi această învoire, o să-mi 
îngădui, desigur, a face pe pionierul în această împrejurare. 

Călare, cu câte un picior spânzurându-i de o parte și de alta în 
prăpastie și cu securea legată la spinare, săltându-se succesiv de-a lungul 
trunchiului, Challenger a ajuns repede de partea cealaltă. S-a ridicat 
în picioare și, înălțându-și braţele și le-a fluturat prin aer strigând: 

— În sfârşit! În sfârșit! 

M-am uitat la el cu oarecare frică și cu o ușoară strângere de 
inimă, gândindu-mă că-l poate aștepta o soartă cumplită, care s-ar ivi 
de după perdeaua de verdeață din spatele lui. Dar totul era liniștit, afară 

de o pasăre ciudată, multicoloră, care și-a luat zborul de sub picioarele 
lui și a dispărut printre copaci. 

Al doilea care a trecut a fost Summerlee. Forța nervoasă care 
se ascundea în făptura lui plăpândă era, pur și simplu, admirabilă. 
A stăruit să i se lege două puști în spinare, așa că, după trecerea lui, 
amândoi profesorii erau înarmaţi. După aceea a venit rândul meu. Îmi 
dădeam osteneala să nu mă uit în jos, în prăpastia îngrozitoare peste 
care treceam. Summerlee mi-a întins patul puștii lui și, o clipă mai 
târziu, eram în măsură să-l apuc de mână. Cât despre lord John, el a 
pășit pe copac — a pășit, în adevăratul înţeles al cuvântului, fără nici 
un sprijin! Nervii lui trebuie să fi fost de oţel! 


Prin urmare, toți patru eram aproape de țara visată, de lumea 
dispărută a lui Maple White! Trăiam clipele triumfului! Cine ar fi bănuit 
că erau atât de apropiate de ale dezastrului? Daţi-mi voie să vă povestesc, 
cât mai pe scurt cu putință, cum s-a abătut asupra noastră groaznica 
lovitură care ne-a lăsat zdrobiți. 

Părăsisem marginea podișului și pătrunsesem cam 50 de iarzi 
în mărăciniș când, în spatele nostru, s-a auzit un zgomot îngrozitor 
de prăbușire. Avântându-ne laolaltă, ne-am repezit spre locul de unde 
plecasem. Puntea dispăruse. M-am uitat în josul stâncii. 

Crengi încâlcite, un trunchi sfărâmat, o masă informă: fagul 
nostru! Să se fi prăbușit marginea podișului împreună cu copacul? O 
clipă, gândul acesta și-a făcut drum în minţile noastre. Dar el a dispărut 

când, de cealaltă parte a piscului, s-a ivit încet o față negricioasă, fața 
metisului Gomez. Da, el era, Gomez, dar nu acela pe care-l cunoșteam, 
împietrit ca o mască și cu surâsul lui umil. Avea acum ochii străluci- 
tori, trăsăturile schimonosite și obrajii congestionați de ură, de bucuria 
nebună a omului care s-a răzbunat. 

— Lord Roxton! a urlat el. Lord John Roxton! 

— Ce este? i-a răspuns tovarășul nostru. Aici sunt. 

Un hohot de râs s-a rostogolit peste prăpastie. 

— Da, câine englez, acolo ești și acolo ai să rămâi! Am așteptat, 
am tot așteptat... în sfârșit a bătut și ceasul răzbunării mele! Chinul pe 
care l-ai suferit la urcuș nici nu se compară cu cel pe care-o să-l suferi 
la coborâș! Nebuni ce sunteți, iată-vă prinși în capcană! Și încă toți, toți! 

Am rămas țintuiți locului, muţi de mirare. O creangă ruptă, 
rămasă în iarbă, ne-a arătat pârghia de care se slujise ca să facă să 
alunece puntea. Faţa lui Gomez a dispărut o clipă, apoi a apărut iar, 
mai turbată încă. 

— Puțin a lipsit să nu vă zdrobim sub o stâncă, acolo, în peș- 
teră, a strigat el. Dar e mai bine așa. Acum vă așteaptă moartea, cu 
încetul, moartea înspăimântătoare. Oasele voastre or să putrezească 
acolo sus și nimeni n-o să le știe vreodată locul, nimeni n-o să le sape 
cândva vreun mormânt! În ceasul agoniei, gândiţi-vă la Lopez pe care 
l-aţi ucis acum 5 ani pe malurile Putomayo-ului. Eu sunt fratele lui. Și 
acum, orice s-ar întâmpla, pot să mor liniștit, pentru că l-am răzbunat! 

Un pumn furios s-a repezit spre noi, apoi totul a reintrat în 
liniște. 

Odată răzbunat, lui Gomez nu-i rămânea decât să fugă, ca să nu 
i se întâmple nimic. Dar dorința aceea nebună de a dramatiza, căreia un 
latin nu-i poate rezista nici odată, i-a adus pieirea. Roxton, acela care 
pe locurile acestea fusese poreclit „Biciul lui Dumnezeu”, nu era omul 
să se lase provocat fără să răspundă. Ca să coboare, metisul trebuia să 
înconjoare stânca. Lord John nu l-a așteptat să atingă pământul. Aler- 
gând spre marginea podișului, s-a instalat într-un punct de unde putea 
să-l nimerească. Am auzit o ușoară detunătură, un strigăt puternic, 
zgomotul unui trup care se prăbușește și lord Roxton s-a întors spre 
NOI, cu fața împietrită. 

— M-am purtat ca un neghiob, a zis cu amărăciune în glas. 
Din pricina nesocotinței mele vă găsiți acum la strâmtoare. Datoriile 
de sânge nu se șterg multă vreme din sufletul acestor oameni. Ar fi 
trebuit să-mi aduc aminte de asta și să mă păzesc puţin. 

— Și celălalt? Pentru că au trebuit să pună umărul doi ca să 
urnească din loc copacul. 

— L-aș fi putut împușca și pe el, dar l-am lăsat să trăiască. Nu e 
sigur c-a fost complice. Dar poate că ar fi fost mai bine dacă-l ucideam, 
pentru cazul când, după cum spuneați, l-ar fi ajutat... 

Acum când fapta metisului ni-l demascase, ne aminteam fie- 
care de câte o trăsătură suspectă de-a lui: dorința lui permanentă de 
a ne cunoaște intențiile, faptul că-l 
surprinsesem într-o seară ascul- 
tând în spatele cortului, privirile 
furișe de ură care-i scăpau câteo- 
dată... Discutam încă, încercând să 
ne adaptăm noii stări de lucruri, 
când ne-a atras atenţia o scenă ciu- 
dată care se petrecea în câmpie, sub 
noi. 

Un om îmbrăcat în haine 
albe, care nu putea fi decât metisul 
supraviețuitor, fugea cum nu fuge 
nimeni decât în fața morţii. După el, 
la câţiva pași, alerga în galop o făp- 
tură de abanos: credinciosul nostru 
Zambo. L-am văzut pe negru sărind 
asupra metisului și înnodându-i 
braţele în jurul gâtului. S-au ros- 
togolit amândoi la pământ, apoi 
Zambo s-a ridicat, s-a uitat la omul culcat la picioarele lui și a înce- 
put să alerge spre noi, dând vesel din mână. Forma cea albă a rămas 
nemișcată în câmpie. 

Cei doi trădători își ispășiseră crima. Dar situația noastră nu era 
cu nimic mai bună. N-aveam nici un mijloc să punem din nou piciorul 

pe piscul de stâncă. Până atunci aparținusem lumii; de aci încolo nu 
mai aparțineam decât podișului. Orice legătură între lumea civilizată și 
podiș fusese întreruptă. Sub ochii noștri se întindea câmpia, la capătul 
căreia ne așteptau bărcile. Mai departe, dincolo de orizontul de ceață 
violetă, ne aștepta râul, la capătul căruia era civilizaţia. Dar între noi 
și toate acestea, nu mai era nici o legătură. Geniul omenesc nu ne mai 
putea oferi nici un mijloc de a restabili, pe deasupra prăpastiei, vreun 
drum între viețile noastre trecute și noi, cei de azi. O clipă fusese de 
ajuns ca să ne răstoarne toate condiţiile vieții. 

Acesta a fost momentul când am putut să apreciez, într-ade- 
văr, stofa din care erau croiți cei trei prieteni ai mei. Serioși, desigur 
și duși pe gânduri, ei păstrau totuși o netulburată seninătate. Pentru 
Că, în clipa aceea, nu puteam face nimic altceva decât să așteptăm cu 
răbdare, stând printre mărăcini, sosirea lui Zambo. În sfârșit, faţa lui 
cinstită de Hercule negru s-a ivit în vârful piscului. 

— Ce să fac acum? a strigat el. Spuneţi-mi și eu mă execut. 

Dar răspunsul la această întrebare nu era ușor de dat. Un singur 
lucru era limpede: Zambo rămăsese singura noastră legătură cu lumea 
dinafară. Nu trebuia, sub nici un motiv, să-l lăsăm să plece. 

— Nu, nu! Ne striga el, n-o să vă părăsesc! Totdeauna și cu orice 
risc o să mă găsiţi aici. Dar e cu neputinţă să-i mai ţinem pe indieni. 
Au început să vorbească prea mult... Curupuri sălășluiește acolo sus. 
Vor să plece. Îngăduiţi-mi să le dau drumul. 

Era fapt constatat că, în timpul din urmă, indienii dădeau semne 
de oboseală și de nerăbdare. Zambo avea dreptate, nu i-ar mai fi putut 
opri. 

— Fă-i să aştepte până mâine, Zambo, l-am rugat. Vreau să le 
încredințez o scrisoare. 

— Prea bine, stăpâne! Vă făgăduiesc că or să aștepte până mâine. 
Dar, deocamdată, ce trebuie să fac? 

Deocamdată avea foarte multe de făcut și le-a făcut pe toate 
de minune. Mai întâi a dezlegat frânghia legată de trunchiul fagului 
și ne-a aruncat unul din capete. Era subţire, dar cât se poate de solidă, 
și, dacă nu ne puteam gândi s-o folosim ca punte, o să-i preţuim fără 
îndoială calităţile cu prilejul vreunei ascensiuni. Apoi a legat de celă- 
lalt capăt sacul cu provizii, pe care-l adusesem în vârful piscului, așa 

că l-am putut trage spre noi. În felul acesta, chiar dacă n-am mai fi 
găsit pe podiș nimic altceva, aveam hrana asigurată pentru cel puțin 
o săptămână. În sfârşit, a coborât ca să aducă alte colete în care erau 
tot felul de lucruri, mai ales muniții, le-a ridicat sus, iar noi le-am tras 
cu frânghia. Se lăsase noaptea când s-a coborât pentru ultima oară, 
făgăduindu-mi din nou că o să-i oprească pe indieni până a doua zi 
dimineața. 

Prin urmare, cea dintâi noapte pe podiș mi-am petrecut-o scri- 
ind toate acestea la lumina slabă a unui opaiţ. 

Ne-am așezat tabăra și am cinat chiar pe marginea stâncii. Două 
sticle de „Apollinaris”, scoase din sac, ne-au îngăduit să ne potolim setea. 
Aveam neapărat nevoie să găsim apă. Dar fără îndoială că însuși lord 
John se gândea că avusesem, pentru o singură zi, destule peripeții și 
apoi nici unul dintre noi nu se simţea în stare să meargă mai departe. 

Din prudenţă, am găsit cu cale că era mai bine să nu aprindem 
focul și să nu facem zgomot. 

Mâine, sau mai bine zis astăzi, deoarece zorile m-au găsit aple- 
cat încă pe foile acestea, vom începe să cercetăm acest ţinut ciudat. 
Nu știu dacă voi mai putea scrie și când. Indienii noștri n-au părăsit 
încă posturile. Credinciosul Zambo n-o să uite desigur că peste o clipă 
trebuie să ia această scrisoare. Va ajunge vreodată la dumneata? ... 

P. S. Cu cât mă gândesc mai mult, cu atât situația noastră mi 
se pare mai fără scăpare. Nu văd nici o posibilitate de întoarcere. Dacă 
ar exista pe marginea podișului un copac destul de înalt, l-am putea 
arunca peste prăpastie. Dar la 50 de pași în jur nu se vede nici unul. 
Chiar dacă am pune umărul cu toții n-am putea ajunge nici odată să 
târâm un trunchi care să ne folosească în acest scop. Bineînţeles că 
frânghia e prea scurtă ca să ne servească la coborât. Da, situația noas- 
tră e desperată, desperată! 

S-au întâmplat cele mai minunate lucruri 


MEREU NI SE întâmplă cele mai extraordinare lucruri. În ce 
privește hârtia, nu mai am decât cinci carnete vechi, iar în ce privește 
tocul, numai un stilou. Dar atâta timp cât o să-mi mai pot mișca mâna, o 
să continui să notez impresiile și aventurile noastre. Deoarece, într-ade- 
văr, suntem singurii dintre toți muritorii cărora ne e dat să vedem 
ceea ce vedem și e de o importanţă capitală să nu lăsăm lucrurile să 
se deformeze în amintirea noastră, fără să mai socotim că nenorocul 
care ne urmărește ar putea, într-o bună zi, să ne doboare. Oare Zambo 
o să ducă scrisorile până la fluviu? Oare o să pot, printr-o minune, să 
aduc eu singur însemnările acestea? Sau, până la urmă, vreun îndrăzneț 
explorator, plecând cu vreun avion pe urmele noastre, o să descopere 
paginile acestui jurnal? În orice caz, am impresia că sunt sortite să 
supraviețuiască și să devină nemuritoare. 

O viață nouă s-a deschis pentru noi a doua zi după ce, din pri- 
cina ticăloșiei lui Gomez, am rămas captivi pe podiș. Întâmplarea care 
a inaugurat-o nu era făcută să ne dea o impresie tocmai favorabilă asu- 
pra ținutului în care ne aflam. Deșteptându-mă de dimineață dintr-un 
somn scurt, ochii mi s-au oprit asupra unui semn curios pe picior. Pan- 
talonul, puţin suflecat deasupra ciorapului, lăsa să mi se vadă pe piele 
un fel de boabă de strugure, compactă și roșcată. M-am aplecat uimit 
și, apucând-o între degetul mare și arătător, am zdrobit-o împroșcând 
sânge împrejur. La strigătul meu de scârbă, cei doi profesori au venit 
alergând spre mine. 

— Foarte interesant, a făcut Summerlee, aplecat peste tibia mea. 

— O căpușă uriașă care până acum, după câte știu, n-a fost 
încă clasificată. 

— Iată cea dintâi recompensă a strădaniilor noastre! a zis 
Challenger, cu felul lui pedant de a se exprima. Nu putem face altceva 
decât să numim această insectă Ixodes Maloni. Mica neplăcere a unei 
înțepături, tânărul meu prieten, nu poate precumpăni privilegiul glo- 
rios de a-ţi avea numele înscris pentru totdeauna în analele Zoologiei! 
Ce nenorocire că ai distrus acest specimen tocmai în momentul când 
era mai îmbuibat! 

— Păduche scârbos! am strigat. 

Challenger și-a încruntat sprâncenele. Dar punând pe umărul 
meu o mână ocrotitoare, a urmat: 

— Învață să privești totul cu uitare de sine dintr-un punct de 
vedere pur științific. Pentru un om ca mine, înclinat spre filozofie, căpușa 
asta cu trompa în chip de lanţetă și cu stomacul extensibil e ca o capo- 
doperă a naturii, cu nimic mai prejos decât păunul, de pildă, sau decât 
aurora boreală. Mă mâhnește faptul că te aud calificând-o în termeni 
atât de puţin știinţifici. Nădăjduiesc că, dacă ne-om da oarecare oste- 
neală, o să putem procura un alt exemplar. 

— Să nu te îndoiești de asta, a zis Summerlee, în bătaie de joc. 
Chiar acum am văzut una dispărând sub gulerul cămășii dumitale! 

Challenger a sărit în sus mugind ca un taur, smulgându-și haina 
și rupându-și cămașa, ca să se dezbrace mai repede. Summerlee și cu 
mine râdeam așa de cumplit, încât nu mai ajungeam să-l ajutăm. Am 
sfârșit totuși prin a-i dezgoli pieptul monstruos (54 de țoli, măsura 
croitorului) și, din jungla neagră care-l acoperea, am scos, înainte de 
a-l fi mușcat, căpușa călătoare. Dar tot mărăcinișul din jurul nostru era 
invadat de aceste vietăți scârboase și nu aveam alt mijloc de apărare 
împotriva lor decât să ridicăm tabăra 

Dar înainte de asta trebuia să dăm instrucțiuni credinciosului 
nostru negru care, din vârful piscului stâncos unde apăruse, ne arunca 
peste prăpastie cutii cu cacao și biscuiţi. I-am poruncit ca din proviziile 
pe care le lăsasem la poalele stâncii să păstreze pentru el atât cât i-ar 
trebui ca să trăiască timp de două luni. Indienii urmau să primească 
restul drept plată pentru serviciile pe care ni le făcuseră și pentru trans- 
portul scrisorilor noastre până la Amazon. Câteva ore mai târziu i-am 
văzut defilând unul după altul pe câmpie: fiecare purta pe cap câte un 

pachet, întorcându-se pe cărarea pe unde venisem. Cât despre Zambo, 
s-a instalat în cortul nostru cel mic de la piciorul piscului și a rămas 
acolo, singura noastră legătură cu lumea de jos. 

Hotărâţi să ne grăbim, am început prin a căuta un refugiu 
împotriva căpușelor, într-un luminiș închis din toate părţile de tufe 
de copăcei. La mijloc erau bucăţi de stânci, netede ca niște lespezi și, 
foarte aproape, un izvor minunat. Instalaţi comod într-un loc destul 
de curat, ne-am început pregătirile pentru explorarea acestui ținut 
nou. Prin frunziș răzbăteau glasuri de păsări, printre care unul pe care 
îl auzeam pentru întâia oară, un țipăt ciudat, era singura manifestare 
de viață. 

Mai întâi ca să știm bine ce aveam și ce nu aveam, am făcut un 
inventar: cu ceea ce luasem noi și cu ceea ce ne aruncase Zambo cu 
frânghia, nu ne lipsea nimic. Principalul era că, în caz de primejdie, 
puteam să punem în bătaie patru carabine cu 1 300 de cartușe, fără 
să mai vorbim de pușca de vânătoare, pentru care nu aveam, la drept 
vorbind, decât 150 de gloanţe de calibru mijlociu. În ce privește hrana, 
eram aprovizionați pentru mai multe săptămâni. În sfârșit, aveam o 
cantitate suficientă de tutun și câteva instrumente științifice, printre 
care un telescop mare și un puternic binoclu de câmp. Am adunat totul 
în luminiș și, ca prim mijloc de apărare, am tăiat cu toporașul și cu 
cuţitele arbuști cu spini, pe care i-am așezat în așa fel, încât alcătuiau 
un diametru de aproximativ 15 pași, un scut de pază. Acolo trebuia să 
ne instalăm pentru câtva timp cartierul general și, la adăpost de orice 
pericol iminent, cămara. Locul acela l-am botezat „Fortul Challenger”. 

Se făcuse ora prânzului și noi nu ne pusesem încă în siguranţă. 
Dar căldura nu era prea supărătoare. De altfel, vegetația semăna destul 
de mult cu cea din clima temperată. Printre copacii care ne înconju- 
rau cu desișul lor am recunoscut stejarul, fagul și mesteacănul. Un 
„gingko”!l uriaş îi întrecea însă pe toți, întinzând deasupra fortului 
nostru crengile mari și frunzele netede. Ne-am așezat la umbra lui ca 
să-l ascultăm pe lord John, care-și luase asupră-și, cu atâta ușurință, 
comanda în momentul crucial, impunându-și punctul său de vedere. 

— Atâta timp cât nu ne-a văzut sau auzit vreun om sau vreo 
fiară, a început el, suntem în siguranță. N-o să avem de întâmpinat 


[1] Copac din familia coniferelor. (n. t.) 

greutăți decât începând din clipa când vor descoperi că suntem aici. 
Nimic nu ne arată însă că lucrul acesta s-ar fi întâmplat. Prin urmare, să 
ne ascundem aici pentru câtva timp, să cercetăm ținutul și să încercăm 
să ne facem o idee despre vecinii noștri, înainte de a intra în legătură 
de prietenie cu ei. 

— Dar trebuie să și înaintăm, am îndrăznit eu. 

— Nici vorbă, tinere, o să înaintăm. Dar cu băgare de seamă. Nu 
trebuie să operăm nici odată la o distanță de la care să nu ne putem 
retrage la baza noastră. Mai ales nu trebuie, dacă nu ne e viaţa în joc, 
să tragem cu pușca. 

— Totuși, chiar dumneata ai tras ieri, i-a obiectat Summerlee. 

— Nu m-am putut stăpâni. De altfel, vântul bătea cu putere 
și în direcție contrară. Nu cred că zgomotul a putut să pătrundă prea 
departe pe podiș. Dar, deoarece a venit vorba despre podiș: cum să-l 
botezăm? Pentru că cred că-i de datoria noastră să-i dăm un nume. 

S-au făcut câteva propuneri, mai mult sau mai puţin fericite. 
Propunerea lui Challenger a avut cel mai mare succes. 

— În privința numelui — a zis el — nu văd decât unul care i s-ar 
potrivi și anume pe acela al omului care l-a descoperit. 

Ţara asta nu poate fi decât țara lui Maple White. 

Și așa am botezat-o, așa am însemnat-o pe hartă, aceasta fiind 
acum sarcina mea specială, așa o vor numi, cred, atlasele viitorului. 

Acest ținut al lui Maple White trebuia să-l străbatem cât mai 
curând, în chip pașnic. Știam, deoarece văzusem cu ochii noștri, că 
era plin de animale necunoscute, iar albumul artistului american ne 
pregătise că vom întâlni monștri și mai de temut. Eram în drept să 
credem că ținutul era locuit și de oameni, care nu păreau tocmai dis- 
puși să ne facă o primire bună, după cum ne-o dovedise scheletul tras 
în ţeapa de bambus: pentru că el nu s-ar, fi găsit acolo, dacă omul n-ar 
fi fost aruncat din înălțimea stâncii. 

Captivi, fără nădejdea de a mai scăpa vreodată dintr-un ţinut 
ca acesta, expuși tuturor primejdiilor, aveam o mie de motive să apro- 
băm măsurile de prudenţă pe care experienţa i le dicta lui lord John. 
Dar cum să ne oprim la ușa misterului când ardeam de nerăbdare să-l 
pătrundem și să ne împărtășim sufletele cu el? 


124 


Capitolul X 


După ce am baricadat cu arbuști intrarea „zarebei”!2] noastre 
ne-am lăsat tabăra și proviziile la adăpostul acestui gard viu, apoi am 
luat-o cu băgare de seamă de-a lungul pârâului, al cărui izvor era în 
stăpânirea noastră și care ne putea servi și de călăuză la întoarcere. 

N-a trecut mult timp și am descoperit semne care indicau că 
eram înconjurați de surprize. După ce am străbătut o pădure deasă în 
lungime de câteva sute de iarzi, în care creșteau copaci cu totul necu- 
noscuți pentru mine, dar pe care Summerlee, botanistul nostru, i-a 


[2] Zareba e numele cu care se desemnează, în Sudan, orice loc închis cu 
crengi spinoase, întocmit împotriva atacurilor fiarelor sau ale oamenilor. 


(n. t). 

recunoscut a fi specii de conifere și cicadee, dispărute de multă vreme în 
lumea din care veneam, am pătruns într-o regiune unde pârâul nostru, 
lărgit dintr-o dată, alcătuia o baltă întinsă. Trestii înalte, de o specie 
deosebită, aparținând pe cât se pare familiei equisetaceelor, sau „coadă 
de cal”, se încâlceau în tufe dese cu ferigi arborescente și toate laolaltă 
unduiau în bătaia vântului. 

Deodată lord John, care mergea în capul coloanei, s-a oprit, 
ridicând mâna: 

— Priviţi! a zis el. Dumnezeule! Iată, desigur, urme de-ale unor 
strămoși ai păsărilor... 

Și am văzut în fața noastră pe pământul moale, urma unei labe 
uriașe cu trei degete. O vietate străbătuse balta și intrase în pădure. 
Ne-am oprit să cercetăm urma aceasta monstruoasă. Dacă într-adevăr 
era a unei păsări — și ce altă vietate ar fi putut lăsa o asemenea urmă? 
- laba aceea era cu mult mai mare decât a unui struţ, încât, privită sub 
acest raport, pasărea însăși trebuia să fi fost uriașă. Lord John s-a uitat 
în jurul lui, apoi și-a vârât două cartușe în carabină. 

— Declar, pe cinstea mea de vânător, a zis el, că aceste urme 
sunt proaspete de tot. Nu-s nici zece minute de când monstrul a trecut 
pe-aici. Uitaţi-vă! În urma asta, care-i mai adâncă decât celelalte, apa 
țâșnește încă. Dar, pe Jupiter! Iată și urmele unui pui! 

Într-adevăr, urme mai mici, dar de aceeași formă, mergeau para- 
lel cu cele mari. 

— Și despre asta ce spui? a strigat atunci profesorul Summerlee, 
cu un aer triumfător, arătându-ne printre urmele cu trei degete și una 
cu cinci degete, asemeni unei fantastice mâini omenești. 

— Am mai văzut una la fel în argila lui Wealden! I-a replicat 
Challenger, extaziat. E urma unui animal ce merge în picioare pe labele 
de dinapoi, care nu au decât trei degete și pune pe pământ, din timp în 
timp, una din labele de dinainte, care au câte cinci degete. Și animalul 
acesta nu-i o pasăre, scumpul meu Roxton, nu-i o pasăre! 

— Dar atunci, ce-i? 

— O reptilă, un dinosaur! Numai un dinosaur poate lăsa o 
asemenea urmă. L-a intrigat destul pe Wealden, pe doctorul acela cum- 
secade din Sussex, acum nouăzeci de ani! Dar cine s-ar fi putut aștepta 
să vadă un spectacol ca acesta! 

Cuvintele lui s-au stins într-o șoaptă, iar noi ceilalți am rămas 
muţi de uimire. Luându-ne după urme, am părăsit mlaștina și am stră- 
bătut o perdea de mărăcini și de copaci. Acolo se deschidea un luminiș 
și în locul acela deschis am văzut cinci dintre cele mai extraordinare 
lighioane pe care mi-aș fi închipuit că o să le întâlnesc vreodată! Ascunși 
după tufișuri, le-am putut observa în voie. 

Erau cinci, după cum am spus: doi adulți și trei pui, toți de 
dimensiuni colosale. Puii erau cam de mărimea unui elefant, în timp 
ce adulții întreceau cu mult toate vietățile pe care le cunoșteam. Aveau 
pielea de culoarea ardeziei, acoperită cu solzi că de șopârlă, care stră- 
luceau la soare. Așezaţi toți cinci, se sprijineau în cozile lor puternice 
și pe labele imense de dinapoi, cu câte trei degete, în timp ce cu labele 
de dinainte, mai mici și cu câte cinci degete, trăgeau spre ei crengile și 
mâncau frunze. Închipuiţi-vă, ca să vă faceţi o idee meii exactă, niște 
canguri monstruoși, înalți de 20 de picioare și cu pielea ca a crocodi- 
lilor negri. 

Nu știu cât timp am stat așa, contemplând această scenă nemai- 
pomenită. Un vânt puternic bătea spre noi, tufișurile ne ascundeau 
cu totul, așa că nu riscam să fim descoperiţi. Uneori puii se hârjoneau 
în jurul părinţilor, târându-i în joaca lor și atunci pământul răbufnea 
înăbușit. Puterea celor mari părea formidabilă. Unul din ei, întâmpi- 
nând oarecare greutate ca să ajungă la un buchet de frunze, a apucat 
copacul cu labele de dinainte și, cât era el de mare, l-a smuls cu totul 
din pământ ca pe o tufă oarecare — ceea ce îmi păru o demonstraţie a 
forței lui musculare, dar nu și a inteligenței lui, deoarece copacul i-a 
căzut în cap. Lucrul acesta l-a făcut să scoată strigăte ascuţite, de unde 
am tras concluzia că există o limită a ceea ce e în stare să îndure. Fără 
îndoială, s-a gândit că locul era de vină și a plecat prin pădure săltând, 
urmat de femela și de puii lui. Pieile lor au mai aruncat o clipă reflexe 
de ardezie printre copaci, capetele lor s-au mai legănat foarte sus, pe 
deasupra mărăcinișului, apoi nu i-am mai văzut. 

M-am uitat la tovarășii mei. Lord John, în picioare, își ţinea 
degetul pe cocoșul puștii și tot sufletul lui de vânător îi ardea în priviri. 
Ce n-ar fi dat ca unul din capetele acestor monștri să poată lua loc între 
cele două grinzi care se încrucișau deasupra căminului din locuinţa lui, 
așa de plăcută, de la Albany! Dar și-a adus aminte că succesul întregii 

noastre expediții atârna doar de atât: să nu fim descoperiți de viețui- 
toarele acestui pământ necunoscut. Cei doi profesori, extaziați și muţi, 
nu fuseseră în stare, în emoția lor, decât să se ia de mână inconștient, 
rămânând acolo ca doi copii în fața unei minuni. Un surâs îngeresc 
înflorea pe obrazul lui Challenger, în timp ce pe faţa batjocoritoare a 
lui Summerlee mirarea se amesteca cu respectul. 

— Nune dimittisl! a exclamat el, în sfârșit. Ce se va spune în 
Anglia? 

— Ce se va spune în Anglia, iubitul meu Summerlee? O să-ți 
spun eu, cu precizie și fără să greșesc: se va spune că ești un mincinos 
patentat, un șarlatan științific, exact așa cum ați spus despre mine 
dumneata și toți ceilalți! 

— Dar dacă o să prezentăm fotografii? 

— Trucate, Summerlee! Trucate grosolan! 

— Dar dacă o să arătăm specimene de asemenea animale? 

— Da, asta. Se poate! Malone și toată gașca lui spurcată din 
Fleet Street o să aibă mult de furcă cu elogiile pe care va trebui să ni 
le aducă! 28 august, ziua în care am văzut cinci iguanodoni vii într-o 
poiană din ţara lui Maple White: notează-ți-o asta în carnet, tânărul 
meu prieten și trimite-o fițuicii dumitale. 

— După aceea, a adăugat lord John, pregătește-te să primești 
în spate cizma directorială! Lucrurile, vezi dumneata, băiete, iau un 
aspect cu totul diferit când le privești de departe, de sub cerul Londrei. 
Cunosc mulți oameni care nu-și povestesc aventurile, deoarece știu 
că n-ar fi crezuţi. Cine-i poate acuza! Nouă înșine, peste vreo lună sau 
două, toate astea or să ne facă impresia unui vis. Ce spuneai că sunt 
dihăniile astea? 

— Iguanodoni, i-a răspuns Summerlee. O să găsești pretutindeni 
urmele pașilor lor în nisipurile din Hastings, din Kent și din Sussex. 
Trăiau în sudul Angliei într-o epocă în care vegetația umedă era destul 
de bogată ca să le asigure viața. Când s-au schimbat condiţiile, au murit. 
Aici, unde condiţiile par a nu se fi schimbat, trăiesc încă. 

— Dacă mai ieșim vreodată vii din această țară, a declarat lord 


[3] Nune dimittis servum tuum, Domine (Acum slobozește, Doamne, 
pe robul tău!). Cuvinte care arată că poți să mori, după ce ai văzut 
realizându-se ce mai scumpă din nădejdile tale. (n. t) 

John, nu mă las fără să duc cu mine un cap de iguanodon. Dumnezeule! 
Numai la vederea lui oamenii din Somalia și din Uganda s-ar înverzi! 
Nu știu ce gândiţi voi, ceilalți, dar eu am impresia că umblu tot timpul 
pe o pojghiță de gheață care trebuie să se spargă! 

Aveam și eu același sentiment de îngrijorare față de primejdi- 
ile necunoscute care ne înconjurau. Sub copaci, întunericul avea ceva 
amenințător: când ridicam ochii, frunzișul umbrit îmi umplea inima 
de o frică nelămurită. Fără îndoială că lighioanele monstruoase pe care 
le văzusem erau niște biete vietăți greoaie și inofensive, care nu doreau 
răul nimănui. Dar ce alte supraviețuitoare ale epocilor imemoriale, ce 
dihănii crunte, hidoase și sprintene se pregăteau, ascunse după aceste 
stânci sau aceste tufișuri, să se repeadă asupra noastră? Nu știam mare 
lucru din viaţa preistorică; citisem o singură carte în care era vorba 
despre niște monștri care ar fi putut face cu leii și cu tigrii exact ceea 
ce pisica face cu șoarecele. Ce s-ar întâmpla dacă ne-am lovi de ele în 
pădurile din țara lui Maple White? 

În aceeaşi dimineaţă, care era prima din cele pe care aveam 
să le petrecem pe acest pământ, am avut o nouă aventură, la care nici 
odată n-osă mă pot gândi fără dezgust. Dacă luminișul iguanodonilor, 
după vorba lui lord John, osă rămână în mintea noastră ca un vis, lacul 
pterodactililor o să rămână ca un coșmar. 

Dar s-o iau de la început. 

Traversam pădurea pe îndelete, mai întâi pentru că lord John 
nu ne lăsa să înaintăm decât atât cât cerceta el drumul mai înainte, 
apoi pentru că la fiecare pas, sau aproape, unul sau altul din cei doi 
profesori cădeau în extaz în fața vreunui tip necunoscut de floare sau 
de gâză. Nu mersesem mai mult de trei mile, ținând mereu malul drept 
alpârâului, când am dat peste un teren desfrunzit. Dincolo de tufișurile 
care ne înconjurau am observat un loc pe unde bolovanii de stâncă, 
până atunci împrăștiați pe podiş, alcătuiau o masă compactă. În timp 
ce pășeam prin mărăcinișul care se înălța până la brâu, ne-a ajuns la 
urechi un zgomot ciudat, un murmur înăbușit și neîntrerupt, piuit și 
șuierat în același timp, care părea că vine chiar din locul spre care ne 
îndreptam. Lord John ne-a oprit cu o mișcare, s-a aplecat și a pornit în 
cercetare. Când a ajuns la linia de bolovani, l-am văzut privind pe dea- 
supra ei cu băgare de seamă și făcând un gest de mirare. Apoi a rămas 

acolo cu ochii mari deschiși, atât de uimit, încât ai fi zis că uitase de 
noi. În sfârşit, ne-a făcut din nou cu mâna, chemându-ne, dar în același 
timp recomandându-ne prudenţă. Toată atitudinea lui, deși ne anunţa 
o surpriză, ne prevenea totuși de o primejdie. 

Am ajuns la el, târându-ne și ne-am uitat la rândul nostru pe 
deasupra stâncilor. Ceea ce se desfășura în fața noastră era o groapă, 
poate unul din fostele cratere de pe podiş. Avea forma unei cupe. În 
fund, la câteva sute de pași, zăceau niște bălți încremenite, tivite cu 
spumă albăstrie și cu trestie. Locul acela, destul de sinistru prin însăși 
înfățișarea lui, împrumuta, datorită vietăților care trăiau în el, aspec- 
tul unuia din cele șapte cercuri ale infernului lui Dante: servea fără 
îndoială drept loc de întâlnire a pterodactililor. Erau acolo sute. La 
marginea apei puii se bălăceau în timp ce mamele lor hidoase cloceau 
niște ouă despre care ai fi zis că erau făcute din piele galbenă. Și din 
viermătul acela de reptile nu se desprindea numai o larmă înspăi- 
mântătoare care umplea văzduhul, dar și o duhoare, un miros cumplit 
de mucegai care ne ameţea. În vremea asta masculii, masculii îngro- 
zitori, uriași, cenușii, descărnați, mai curând tipuri mumifiate decât 
animale vii, prezidau, fiecare din ei cocoțat pe câte un bolovan, fără 
să facă altă mișcare decât să-și rotească ochii roșii sau să-și întredes- 
chidă uneori, la trecerea vreunei libelule, ciocul ca o capcană de prins 
șoareci. Antebrațele desfășurate lăsau să le atârne în jur imensele aripi 
membranoase. Păreau nenumărate babe uriașe, așezate și drapate în 
broboade sinistre, ca niște pânze de păianjen care n-ar lăsa să treacă 
decât capetele lor fioroase. Mici și mari, erau acolo, umplând groapa 
din fața noastră, cam o mie. 

Cei doi profesori, în beţia în care-i cufundase cercetarea vieții 
preistorice, ar fi vrut să nu se mai urnească de acolo toată ziua. Îşi ară- 
tau cu degetul resturile de pești și de păsări moarte presărate pe stânci, 
care dovedeau felul de hrană al acestor dihănii și i-am auzit felicitân- 
du-se reciproc de lămurirea misterului pe care-l stârnise descoperirea 
unor schelete de pterodactili, în număr impresionant, în unele terenuri 
foarte aparte, ca de pildă în gresia verde de Cambridge — mister care 
se explica acum prin constatarea că acești dragoni zburători trăiau în 
colonii, ca pinguinii. 

Dar s-a întâmplat că Challenger, căutând să facă dovada unui 
fapt contestat de Summerlee, și-a scos capul deasupra stâncilor. Lucrul 
acesta a fost cât pe ce să ne atragă moartea. Masculul cel mai apropiat 
a șuierat ascuţit. Aripile lui care, desfășurate, aveau cu siguranță 20 de 
picioare, au plesnit ca un bici, apoi și-a luat zborul. Imediat femelele 
și puii s-au adunat lângă apă, în timp ce ceilalţi, care stăteau de pază, 
își luau zborul unul câte unul. Și când aceste lighioane s-au repezit în 
înaltul cerului toate deodată ca niște rândunele, cu zvâcnituri iuți, a 
fost desigur o priveliște ameţitoare, dar o priveliște la care am înțeles 
că nu trebuia să luăm parte. Au descris întâi un cerc larg, parcă să des- 
copere întinderea zonei primejdioase, apoi zborul s-a coborât și cercul 
s-a strâns: au început să se învârte în jurul nostru, iar șuierul aerului 
sub loviturile aripilor mari și cenușii m-a făcut să mă gândesc, fără să 
vreau, la aerodromul din Hendon într-o zi de concurs. 

— Să fugim spre pădure, repede, fără să ne despărțim! a strigat 
lordul John, apucând pușca de ţeavă ca să se servească de ea ca deo 
măciucă. Lighioanele astea blestemate ne-au pus gând rău. 

Dar în clipa când începusem să batem în retragere, cercul s-a 
strâns deasupra noastră și aripile ne-au atins obrazul. Am învârtit 
carabinele, fără să putem lovi nimic solid sau măcar vulnerabil. Deo- 
dată, din cercul cenușiu și vâjâitor a ţâșnit un cioc lung, care ne-a dat 
o lovitură. Apoi altul și altul. Scoțând un țipăt, Summerlee și-a pus 
mâna la obraz, de unde îi curgea sânge. M-am simţit lovit în ceafă și 
m-am împleticit sub lovitură. Challenger a căzut. M-am aplecat să-l 

ridic, dar lovit din nou pe la spate, am căzut peste el. În aceeași clipă 
am auzit pușca lui lord John pocnind și, ridicând ochii, am văzut una 
din bestii zbătându-se la pământ cu aripa sfărâmată, cu ciocul căscat, 
suflând greu, scuipând bale și rotindu-și ochii injectați de sânge, ca un 
demon din picturile Evului Mediu. La zgomotul detunăturii, ceilalți se 
înălțaseră, dar își urmau zborul pe deasupra capetelor noastre. 

— Să ne grăbim! a strigat lord John, suntem în primejdie de 
moarte! 

Clătinându-ne, ne-am îndreptat spre mărăciniș. Dar n-am apu- 
cat să ne apropiem de copaci, că scorpiile au și tăbărât asupra noastră. 
Summerlee a fost doborât la pământ. L-am ridicat. Încă un pas și intram 
în pădure. Eram salvaţi, pentru că aripile pterodactililor n-aveau loc 
să se desfășoare printre crengi. Și 
în timp ce ne îndreptam târân- 
du-ne, zdrobiţi și înnebuniţi, am 
putut să-i vedem încă multă 
vreme sus pe cerul albastru, abia 
mai mari decât niște porumbei 
sălbatici, continuându-și zborul 
în cerc și, fără îndoială, observân- 
du-ne retragerea. Când, în sfârșit, 
am ajuns în desișul pădurii, ei 
părăsiseră urmărirea și nu i-am 
mai văzut. 

— Aventură cât se poate 
de interesantă și întru totul 
convingătoare! a zis Challenger 
care, oprindu-se cu noi pe malul 
râului, își spăla genunchiul 
umflat. lată-ne cât se poate de 
documentați, Summerlee, asu- 
pra obiceiurilor acestor turbați 
pterodactili! 

Summerlee își ștergea sângele care-i curgea dintr-o tăietură 
pe frunte, în timp ce eu, rănit grav la mușchii gâtului, îmi legam rana. 

Lordul John se alesese cu vestonul rupt deasupra umărului: dinții fio- 
rosului adversar îi zgâriaseră doar pielea. 

— Trebuie să notăm, a urmat Challenger, că tânărul nostru pri- 
eten a primit o lovitură cu ciocul, în timp ce vestonul lordului John 
n-a fost decât rupt printr-o mușcătură. Cât despre mine, m-au lovit în 
cap cu aripile lor, așa că putem face o expunere variată asupra mijloa- 
celor lor de atac. 

— Puțin a lipsit să nu ne coste viaţa! i-a răspuns grav lord John. 
Și nu mi-aș putea închipui o moarte mai scârboasă decât să mori din 
pricina unor asemenea spurcăciuni! Îmi pare rău că am tras cu cara- 
bina, dar nu puteam face altfel. 

— Dacă n-ai fi făcut-o, n-am mai fi aici, am spus cu convingere. 

— De altfel, a adăugat el, lucrul nu poate să aibă urmări grave. 
Trebuie să existe prin aceste păduri și prăbușiri de copaci care să facă 
zgomot ca împușcăturile. Și acum, dacă vreţi să mă credeți, ne-ajung 
atâtea emoții pentru ziua de azi. Să ne întoarcem în tabără și să luăm 
din farmacia noastră puţin acid fenic. Cine poate să știe ce otravă pot 
avea în maxilarele lor dihăniile astea scârboase! 

Fără îndoială că nici odată 
vreun alt om n-a avut parte de ase- 
menea zi, de la începutul lumii 
și până azi. O nouă surpriză ne 
aștepta. Când, după ce am urmat 
cursul pârâului, am ajuns la lumi- 
Niș, aspectul gardului viu care ne 
înconjura tabăra ne-a făcut să cre- 
dem că, de data aceasta, aventura 
noastră se sfârșise. Din păcate, 
mai aveam de furcă înainte de 
a ne obișnui. Poarta „Fortului 
Challenger” era neatinsă, împre- 
jmuirea nu avea nici o spărtură. 
Și cu toate acestea, un vizitator 
misterios și puternic pătrunsese 
înăuntru în lipsa noastră. Nu se 
vedea nici o urmă, doar o creangă 

ruptă de gingko ne dovedea felul în care străinul venise și plecase. 
Iar starea proviziilor noastre, împrăștiate în toate părțile, ne dovedea 
puterea lui nimicitoare. O cutie de conserve era ruptă în bucăţi ca și 
cum ar fi vrut să-i scoată conținutul. O ladă cu cartușe fusese făcută 
praf, iar alături am găsit o cămașă de cartuș zdrobită. Sentimentul 
de groază a pus iarăși stăpânire pe noi și am început să cercetăm cu 
priviri înspăimântate adâncurile întunecate din jurul nostru, de unde 
ne pândea, poate, cine știe ce dușman puternic... Și ce bucurie a fost 
pe noi când, strigaţi de glasul lui Zambo și alergând spre el, l-am zărit, 
râzând la noi, la piciorul piscului de stâncă. 

— Totul e în ordine, stăpâne Challenger, totul e în ordine! striga 
el. Eu rămân aici. Nu vă temeţi de nimic. Mă găsiți de câte cri o să aveţi 
nevoie de mine! 

Faţa lui blândă și priveliștea nesfârșită care se desfășura sub 
ochii noștri ne-au dus cu gândul îndărăt la confluentul Amazonului, 
ne-au adus aminte că trăiam în secolul al XX-lea și că fusesem aduși 
de puterea unui vrăjitor pe o planetă primitivă și sălbatică. Era atât 
de greu de conceput că dincolo de marginea violetă a orizontului se 
afla fluviul cel mare, vapoarele, oamenii care-și căutau de treburile 
mărunte ale vieții, în timp ce nouă, rătăciți printre vietăţile unei lumi 
preistorice, nu ne mai rămăsese decât dorinţa de a ne apropia din nou 
de toate acestea! 

Din această zi atât de plină, mi s-a întipărit în minte o ultimă 
amintire și cu ea vreau să-mi închei însemnările. Cei doi profesori, ale 
căror răni bănuiesc că le agravaseră îndârjirea și așa destul de pronun- 
țată, s-au luat la ceartă ca să-și dovedească dacă agresorii aparțineau 
familiei pterodactililor sau a dimorphodonilor și au ajuns să-și arunce 
cuvinte tari. M-am îndreptat puţin și, așezat pe un trunchi de copac, 
fumam liniștit când lord John s-a apropiat încet de mine. 

— Spune-mi, Malone, m-a întrebat, îți mai amintești cum era 
locul unde am văzut lighioanele acelea? 

— Foarte bine, i-am răspuns. 

— Un fel de crater, nu-i așa? 

— Întocmai. 

— Și solul? Ai observat solul? 

— Stâncos. 

— Dar împrejurul apei, pe lângă trestii? 

— Părea albăstrui. Ca argila. 

— Exact. Un crater de vulcan de argilă albastră... 

— Ei, și? Am întrebat. 

— Nu, nimic, nimic... mi-a răspuns și s-a îndreptat, tot așa pre- 
cum venise, spre cei doi savanţi, care discutau înainte. Glasul ascuţit al 
lui Summerlee alterna cu vocea adâncă și răsunătoare a lui Challen- 
ger. Observaţia lordului John mi-ar fi pierit din minte, dacă nu l-aș fi 
auzit, în aceeași seară, spunându-și cu glas scăzut: „argilă albăstruie... 
argilă în craterul unui vulcan!” Acestea au fost cele din urmă cuvinte 
pe care le-am mai auzit înainte de a mă cufunda într-un somn adânc. 

Capitolul XI 
De data asta, eu am fost eroul!... 


LORDULJOHN ROXTON avea dreptate să se teamă că mușcă- 
tura lighioanelor acelora oribile ar fi putut să conţină o otravă specială, 
pentru că a doua zi după prima noastră aventură pe podiș pe Summer- 
lee și pe mine ne scuturau frigurile, iar Challenger avea genunchiul 
atât de umflat, încât mergea șchiop. Așa că ne-am petrecut toată ziua 
în tabără, ajutându-l, fiecare după puterile lui, pe lord John să ridice 
și să întărească gardul de mărăcini, singura pavăză care ne apăra de 
primejdiile dinafară. Îmi amintesc că, fără să vreau, nu mă puteam 
scutura de impresia că eram observați îndeaproape, însă n-aș fi putut 
să precizez nici de către cine și nici din care parte. 

Ideea aceasta îmi intrase până între-atât în minte, încât i-am 
împărtășit-o și lui Challenger, dar el și-a explicat-o prin surescitația 
cerebrală datorită febrei. În fiecare clipă mă uitam cu neliniște în jurul 
meu, încredințat că trebuia să văd ceva. Însă nu vedeam decât desișul 
negru al gardului viu din jur sau umbra maiestuoasă aruncată de copa- 
cii impunători care-și împleteau crengile deasupra capetelor noastre. 
Și totuși, impresia unei prezențe nevăzute, dușmănoase și viclene mă 
stăpânea din ce în ce mai mult. Amintindu-mi de credinţa indieni- 
lor în Curupuri — spiridușul temut care stă la pândă în păduri — îmi 
închipuiam că prezenţa lui răzbunătoare îi urmărea pe toţi cei care-i 
încălcau lăcașul îndepărtat și inviolabil. 

În noaptea aceea (a treia a expediției noastre în țara lui Maple 
White) s-a produs un fapt care ne-a lăsat o impresie înspăimântătoare 
și ne-a făcut să-i fim recunoscători lui lord John pentru zelul pe care 
l-a depus ca să ne facă un adăpost de necucerit. 

Dormeam cu toţii în jurul focului care abia mai pâlpâia, când am 
fost treziți (sau mai bine zis am sărit ca arși din somn) de niște strigăte 
care păreau că vin de la 100 de iarzi și care erau mult mai ascuţite și 
mai înfricoșătoare decât toate strigătele pe care le auzisem vreodată: îți 
spărgeau urechile ca un șuierat de locomotivă, dar în timp ce șuieratul 
locomotivei e limpede, mecanic și tăios, strigătele pe care le auzeam 
erau mai adânci, mai vibrante și mai intense, pline de groază, de parcă 
veneau de la o fiinţă în agonie. 


Ne-am astupat urechile, ca să scăpăm de aceste urlete de pri- 
mejdie cumplită care ne zdruncinau nervii. M-a trecut o sudoare rece 
și inima a început să mi se zbată în piept. Toate blestemele unui suflet 
încătușat, toate imprecaţiile pe care le-ar fi putut arunca cerului, toate 
nenorocirile ce le-ar fi putut aduna păreau strânse laolaltă și îngrămă- 
dite în țipătul acela de groază, la care se adăuga, completându-l grotesc 
cu intermitențe, un altul: un fel de hohot grav și sonor, de bubuit, de 
gâlgâit, de chicot ieșit din gâtlej. Acest duet înspăimântător a ţinut 
cam trei sau patru minute și tot frunzișul foșnea de bătaia din aripi a 
păsărilor gonite. Apoi s-a oprit, tot atât de neașteptat cum începuse. 
Am rămas mult timp într-o. Tăcere îngrozită. Apoi lord John a aruncat 
în foc un braţ de vreascuri și vâlvătaia roșie a luminat feţele crispate 
ale tovarășilor mei, pâlpâind spre crengile uriașe de deasupra capete- 
lor noastre. 

— Ce-a fost asta? am întrebat în șoaptă. 

— O să știm mâine dimineaţă, mi-a răspuns lord John. Era 
aproape de tot, în dreptul luminișului. 

— Am avut prilejul, a început Challenger, cu o neobișnuită 
seriozitate, să asistăm la o tragedie preistorică, una din acelea care se 
petreceau, probabil, prin trestiile lagunelor jurasice, pe vremea când 
monștrii se luptau în mâl și când cel mare ucidea pe cel mic. Fără îndo- 
ială că a fost o mare fericire pentru om faptul că a apărut mai târziu 
în ordinea creației. În primele epoci ale vieţii existau forțe dinafară pe 
care nu le-ar fi putut înfrânge în chip eficace curajul și nici mașinis- 
mul. Ce-ar fi putut face bietul om cu praștia și cu săgeata lui, împotriva 
acestor forțe dezlănțuite în noapte? Monstrul s-ar fi simţit destul de 
bine chiar în fața acestei carabine moderne! 

— Totuși cred că l-aș lua la ochi, a zis lord John, mângâindu-și 
pușca automată. Dar și bestia ar fi avut prilejul să-și apere pielea. 

Summerlee a ridicat o mână: 

— Sst! a făcut. Sunt sigur că aud ceva. 

În liniştea care s-a lăsat, am desluşit un zgomot regulat și înă- 
bușit, care trăda apropierea unui animal cu pasul măsurat, ritmic și 
greoi, dar atenuat parcă de niște perniţe. A făcut înconjurul taberei, 
apoi s-a oprit lângă intrare. Răsufla greu, cu zgomot. Nu ne despărțea 
decât un desiș subțire de ființa aceea îngrozitoare pe care ne-o trimitea 
noaptea. Am pus cu toții mâna pe pușcă, iar lord John a tăiat o deschi- 
zătură în gardul viu. 

— Dumnezeule! a șovăit. Cred că-l văd! 

M-am aplecat și m-am uitat peste umărul lui prin spărtura 
gardului. Da. Și eu îl vedeam. 

În umbra copacilor se zărea o formă întunecată, nedeslușită, 
abia schițată, o formă ghemuită și amenințătoare, care nu depășea 
înălțimea unui cal, dar care lăsa să se bănuiască un volum și o forță 
considerabilă. Șuierul răsuflării ritmice și puternice ca bubuitul unui 
motor dovedea un organism monstruos. Forma s-a mișcat și doi ochi 
cumpliți au aruncat sclipiri verzi. S-a auzit un foșnet neplăcut, ca și 
cum monstrul ar fi înaintat, târându-se. 

— Cred că se pregătește să sară! am strigat încărcându-mi pușca. 

— Nu trage! Nu trage! i-a șoptit lord John. Bubuitul unei puști 
în noaptea asta liniștită s-ar auzi la câteva mile depărtare. Nu trage 
decât în ultimul moment! 

— Dacă trece gardul, suntem pierduţi! a zis Summerlee și vor- 
bele i s-au prelungit într-un râs nervos. 

— Nu, nu trebuie să-l treacă, 
a hotărât lord John. Însă păstraţi-vă 
armele ca pe un ultim mijloc de scă- 
pare. Am o idee bună, o să vedeți. 

Actul de curaj pe care l-am 
văzut a fost unul din cele mai splen- 
dide pe care le-ar fi putut face un 
om. S-a aplecat deasupra focului, 
a apucat o creangă aprinsă și s-a 
strecurat afară prin deschizătura 
pe care o tăiase în gardul viu lângă 
intrare. Lighioana înainta mormă- 
ind fioros. Fără să stea pe gânduri, 
lord John a alergat spre ea cu pași 
grăbiţi și i-a aruncat lemnul aprins 
în față. O clipă am avut viziunea unei măști înfiorătoare, a unui cap de 
broscoi uriaș cu pielea râioasă și vezicată și cu gura căscată din care i 
se prelingeau bale și sânge. S-a auzit apoi păduricea trosnind: înspăi- 
mântătorul nostru oaspete fugise. 

— M-am gândit eu că n-o să reziste focului! zicea lord John, 
întorcându-se râzând și aruncând creanga peste vreascuri. 

— Nu trebuia să iei asupra dumitale un asemenea risc! am stri- 
gat cu toții. 

— N-aveam altceva de făcut. Dacă ar fi năvălit în mijlocul nos- 
tru și am fi tras în el, am fi putut să ne împușcăm unii pe alţii. lar dacă 
l-am fi rănit trăgând prin gard, nici vorbă că s-ar fi aruncat asupra 
noastră. lată-ne scăpaţi pentru moment în chip strălucit! Dar ce fel 
de dihanie o fi fost? 

Savanţii noștri s-au uitat unul la altul cu oarecare șovăială. 

— Întrucât mă privește, sunt incapabil să clasific animalul cu 
certitudine, a declarat Summerlee, aprinzându-și pipa de la foc. 

— Făcând aceasta, dovediţi o lăudabilă rezervă științifică, a 
făcut Challenger, pe un ton de profundă condescendenţă. Nici eu nu 
pot să afirm mai mult decât că, după toate probabilitățile, ne-am aflat 
în prezența unui animal din ordinul dinozaurilor carnivori. Știți doar 
că aveam oarecare bănuieli despre existența lor pe podiș. 

— Trebuie să ţinem seamă, a observat Summerlee, că unele spe- 
cii de animale din vremurile preistorice n-au ajuns până la noi. Prin 
urmare să ne ferim a crede că am putea să le identificăm pe toate câte 
le vom întâlni. 

— Exact. O clasificare sumară e tot ce putem face. Ziua de mâine 
o să ne aducă, poate, elemente noi în ce privește identificarea. În aștep- 
tare, am putea să ne culcăm. 

— Dar nu fără o santinelă, a zis lord John, cu hotărâre. Nu ne 
putem culca pe amândouă urechile, într-o ţară ca asta. De aci încolo, 
fiecare din noi o să facă, pe rând, două ore de gardă. 

— În cazul ăsta, a zis Summerlee, o să-mi termin pipa începând 
prima gardă. 

Și de atunci înainte, nu ne-a lipsit nici odată un paznic. 

A doua zi am descoperit destul de repede pricina zgomotului 
cumplit care ne trezise din somn noaptea trecută. Luminișul iguano- 
donilor fusese scena unei tragedii înfiorătoare. Judecind după bălțile 
de sânge și după fâșiile de carne risipite prin iarbă, ne-am închipuit la 
început că avusese loc un întreg masacru, dar cercetând mai cu atenție 
am descoperit că atacul nu se produsese decât împotriva, unui singur 
monstru, care fusese sfâșiat de altul, poate nu mai mare decât el, dar 
în orice caz mai fioros. 

Cei doi profesori, grozav de absorbiți, examinau una după alta, 
comentându-le, resturile care purtau urmele unor dinţi sălbatici și ale 
unor gheare uriașe. 

— Trebuie să fim cu multă băgare de seamă în judecata noastră, 
zicea Challenger, care avea pe genunchi o halcă de carne. Asta ar părea 
isprava unuia din tigrii aceia care aveau dinţii ca un tăiș de sabie și ale 
căror schelete se mai găsesc încă în unele roci din cavernele noastre. 
Dar lighioana pe care am văzut-o era, fără doar și poate, mai mare și 
avea caractere mai apropiate de ale reptilelor. Eu, personal, aș fi de 
părere că e vorba de un alosaur. 

— Sau un megalosaur, a adăugat Summerlee. 

— Dacă vrei. În orice caz, e vorba de unul sau de altul din acești 
doi uriași carnivori dinosaurieni, a căror familie a furnizat cele mai 
fioroase tipuri de viață animală care au dezonorat vreodată pământul 
și au onorat muzeele. 

Această glumă i-a părut atât de spirituală, încât a început să 
râdă în hohote. Cu toate că nu avea decât un foarte redus simț al umo- 
rului, orice glumă, cât de grosolană, când ieșea din gura lui îl făcea să 
se amuze copios. 

— Cu cât vom face mai puţin zgomot cu atât va fi mai bine, i-a 
întrerupt lord John, cu o voce seacă. Nu știm ce primejdii ne încon- 
joară. Dacă oaspetelui de astă noapte i-ar veni gust să ne consume la 
micul dejun, n-o să mai râdem defel... Dar ce înseamnă pata aceea de 
pe pielea iguanodonului? 

Pielea cu solzi în culoarea ardeziei avea într-un loc, deasupra 
umărului, un ciudat semn rotund și negru, făcut de o substanţă care 
semăna cu bitumul. Nici unul dintre noi n-am fost în măsură să găsim 
vreo explicaţie. Doar Summerlee a afirmat că ar fi văzut cu două zile 
înainte ceva asemănător pe pielea unui iguanodon din cei mici. Challen- 
ger nu spunea nimic, dar își dădea niște aere și se umfla în pene, ca și 
cum n-ar fi fost nevoie decât să deschidă gura pentru ca problema să 
fie lămurită. În sfârşit, lord John l-a întrebat de-a dreptul. 

— Dacă Alteța Voastră îmi îngăduie să deschid gura, voi fi feri- 
cit să-mi expun părerea, i-a răspuns Challenger, cu ironie forțată. Nu-s 
obișnuit să fiu tratat în felul acesta în care Alteța Voastră pare că obiș- 
nuiește s-o facă... Nu știam că e nevoie să vă cer îngăduința înainte de 
a zâmbi de o glumă nevinovată... 

Și prea sensibilul nostru prieten nu s-a liniștit decât după cei 
s-au cerut scuze. Atunci, în sfârșit, cu amorul propriu satisfăcut, așezân- 
du-se, dar la oarecare distanță, pe un trunchi de copac și vorbindu-ne, 
după obiceiul lui, ca și cum ar fi împărtășit o prețioasă informaţie unei 
mulțimi întregi, ne-a declarat: 

— În ce privește această pată, de acord cu prietenul și colegul 
meu profesorul Summerlee, sunt de părere că e pricinuită de bitum. 
Pe acest podiș în întregime vulcanic, bitumul există fără îndoială în 
stare lichidă și liberă, așa că lighioana a putut veni în contact cu el. Dar 

o problemă și mai importantă e existența animalului carnivor, care a 
umplut astă noapte poiana de sânge. Știm, cu aproximație, că podișul are 
o suprafață cam cât a unui comitat din Anglia. În acest spaţiu restrâns 
trăiesc laolaltă, de nenumărate secole, o serie de animale care aparțin 
în cea mai mare parte unor specii dispărute din toate celelalte ţinuturi 
ale globului. Mi se pare evident că, la sfârșitul unei atât de lungi peri- 
oade, era de așteptat ca aceste carnivore, înmulțindu-se fără sfârșit, să 
fi distrus cu desăvârșire speciile din care se hrăneau și, prin urmare, 
să fie nevoite sau să-și schimbe felul de hrană, sau să moară de foame. 
Totuși, lucrurile nu s-au petrecut așa. Din asta putem deduce că natura 
menține un echilibru, limitând printr-un sistem oarecare numărul 
acestor fiare. Una dintre cele mai interesante probleme care așteaptă 
să fie rezolvate de noi e aceea de a descoperi acest sistem și de a veri- 
fica felul cum funcționează. Îmi place să cred că nu va mai trece mult 
și vom avea ocazia să cercetăm mai îndeaproape dinozaurii carnivori. 

— lar mie îmi place să cred că nu vom avea această ocazie, 
l-am întrerupt eu. 

Challenger s-a mulțumit să-și înalțe sprâncenele-i groase, așa 
cum ar fi făcut un profesor în fața obrăzniciei unui elev. 

— Poate că profesorul Summerlee are de făcut vreo observaţie? 
a întrebat apoi și cei doi savanţi s-au avântat într-o discuţie de înaltă 
știință, cercetând în ce măsură condiţiile de înmulţire puteau să pre- 
cumpănească, în lupta pentru existenţă, micșorarea cantității de hrană. 

În dimineaţa aceea am ridicat planul unei porțiuni din podiș, 
înconjurând mlaștina pterodactililor și luând-o spre răsărit față de 
cursul râului, nu spre apus cum făcusem până atunci. În direcţia aceea 
pământul era acoperit cu păduri dese și cu o vegetaţie atât de bogată, 
încât nu înaintam decât cu greu. 

Până atunci, ţara lui Maple White nu ne înfățișase decât aspec- 
tul ei de groază. Dar mai avea un alt aspect, deoarece toată dimineaţa 
am mers printre cele mai minunate flori, aproape toate albe și galbene. 
Profesorii noștri ne-au explicat că acestea au fost cele două culori ini- 
țiale ale florilor. În multe locuri, pământul era cu totul acoperit cu 
flori și ne afundam până la gleznă în covorul mătăsos, care ne îmbăta 
cu parfumul lui dulce și pătrunzător. În jurul nostru bâzâiau albine 
obișnuite din Anglia. Mulţi din copacii pe lingă care treceam aveau 

crengile încărcate cu fructe, dintre care unele ne erau cunoscute, altele 
necunoscute. Văzând că unele, erau ciugulite de păsări, am înlăturat 
bănuiala că ar putea fi otrăvitoare și am adăugat această delicioasă 
hrană la alimentele noastre obișnuite. Jungla pe care o traversam era 
brăzdată de urme de fiare sălbatice, iar locurile mlăștinoase erau pline 
de semne ciudate, lăsate mai ales de iguanodoni. Într-o pădurice am 
găsit mai mulți păscând iarbă și lord John, datorită lunetei lui, a putut 
să ne asigure că cel pe care îl cercetasem azi dimineaţă, precum și 
aceștia erau pătaţi cu bitum, deși în locuri diferite. Nu înțelegeam ce 
putea să însemne asta. 

Ne-au trecut pe dinainte mai multe animale mici, porci spi- 
noși, un furnicar acoperit cu solzi și un mistreț vânăt, cu colții lungi 
și încovoiați. Am zărit chiar la oarecare depărtare, printr-un luminiș 
tăiat între copaci, care lăsa să se vadă coama unui deal înverzit, o săl- 
băticiune de un brun întunecat pe care n-am putut-o recunoaște, atât 
de repede se depărta de noi, dar despre care lord John pretindea că ar 
fi fost o căprioară. Dacă era adevărat, însemna că ar fi trebuit să aibă 
dimensiunile gigantice ale elanilor pe care-i mai dezgropăm și astăzi 
din mlaștinile Irlandei, țara mea de baștină. 

De când ne cercetase oaspetele cel misterios, ne întorceam în 
tabără cu frică. De data asta am găsit totul în perfectă ordine, în ace- 
eași seară am avut o discuţie cu privire la situația noastră actuală și la 
proiectele noastre de viitor, pe care sunt dator să v-o povestesc mai pe 
larg, deoarece ne-a făcut să descoperim mai bine ţara lui, Maple White 
decât am fi izbutit s-o facem explorând-o săptămâni la șir. Summerlee 
a fost cel care a deschis dezbaterile. Toată ziua fusese grozav de prost 
dispus și nu s-a putut opri când lord John a început să ne spună ce 
aveam de făcut a doua zi, să nu-i răspundă: 

— Cred că ceea ce ar trebui să facem și azi și mâine și în fiecare 
zi e să căutăm mijlocul de a scăpa din cursa în care ne-am lăsat prinși. 
Nu faceţi altceva decât să vă puneţi creierul la bătaie, ca să descoperiți 
cum să pătrundem mai adânc în ţinutul acesta. Eu cred că n-ar trebui 
să vă gândiţi decât cum să faceți ca să ieșim din el! 

— Sunt surprins, domnule, a mârâit Challenger mângâindu-și 
barba maiestuoasă, că un om de știință poate să nutrească sentimente 
atât de josnice. Ne aflăm într-o ţară care ne oferă cel mai larg câmp de 

activitate pe care-l poate oferi cercetărilor unui naturalist, de la face- 
rea lumii până la noi și dumneata ne propui s-o părăsim, cu toate că 
nu ne-am făcut încă despre ea decât o idee cu totul superficială. Mă 
decepțţionezi, domnule Summerlee! 

— V-aș ruga să vă amintiţi, i-a răspuns acru Summerlee, că sunt 
la Londra titularul unei catedre dintre cele mai importante, care e foarte 
prost suplinită. Lucrul acesta face ca situaţia mea să fie diferită de a 
dumitale, domnule Challenger, pentru că, după câte cunosc, dumneata 
nu ai binevoit nici odată să-ți asumi răspunderea unei munci educative. 

— Într-adevăr, a zis Challenger, aș fi comis un sacrilegiu dacă aș 
fi supus un creier, capabil să ducă la bun sfârșit cele mai înalte și mai 
originale cercetări, la o biată slujbă nedemnă. Asta vă poate explica de 
ce am refuzat totdeauna orice ocupație universitară. 

— De exemplu? a întrebat rânjind Summerlee. 

Dar lordul John s-a grăbit să schimbe vorba: 

— Trebuie să recunosc, a declarat, că aș fi destul de contrariat 
dacă m-aș întoarce la Londra numai cu informaţiile pe care le-am cules 
până acum asupra acestui ţinut. 

— Cât despre mine, am adăugat, n-aș îndrăzni nici odată să 
trec pragul gazetei mele și să mă înfățișez bătrânului McArdle. (Vă cer 
iertare, domnule McArdle, de cruda sinceritate a acestei povestiri.) Nu 
mi-ar ierta o dată cu capul să dau la iveală un reportaj atât de sumar! 
Dar ce folos să discutăm, când chiar dacă am fi de aceeași părere, tot 
n-am putea cobori? 

— Tânărul nostru prieten, a remarcat Challenger, își răscum- 
pără, printr-o oarecare doză de bun simţ, multe din golurile destul de 
vizibile ale minţii sale. Desigur că scopurile infamei sale meserii nu ne 
interesează câtuși de puţin. Dar, după cum bine a spus, în nici un caz 
nu putem coborî. Așa încât ne cheltuim de pomană energia cu toate 
aceste discuţii! 

— Ne-o cheltuim de pomană orice-am face, a bombănit Sum- 
merlee, de după pipa lui. Daţi-mi voie să vă atrag atenţia că am venit aci 
însărcinați să îndeplinim o anumită misiune care ne-a fost încredin- 
țată la ședința Institutului de Zoologie din Londra. Misiunea noastră 
era să verificăm anumite afirmaţii ale profesorului Challenger. Tre- 
buie să recunosc însă că în momentul de față suntem în măsură să le 

confirmăm. Prin urmare, opera noastră e terminată. În ce priveşte restul 
de cercetări pe care s-ar cuveni să le facem pe acest podiș, ele sunt de 
proporții atât de vaste, încât numai o mare expediţie, înzestrată cu tot 
utilajul necesar, ar putea, la rigoare, să le ducă la bun sfârșit. Încercând 
să facem noi acest lucru, am periclita însăși întoarcerea noastră și am 
compromite contribuţiile hotărâtoare pe care aceste prime rezultate 
le-ar putea aduce științei. Profesorul Challenger a găsit mijlocul să ne 
urce pe acest podiș atunci când părea cu totul inaccesibil. Cred că ar 
fi cazul să apelăm tot la ingeniozitatea lui ca să ne coboare în lumea 
de unde am venit. 

Mărturisesc că punctul de vedere al lui Summerlee mi s-a părut 
foarte înțelept. Până și Challenger a fost mișcat la gândul că dușmanii 
lui nu se vor convinge nici odată că au greșit, dacă dovada afirmațiilor 
lui nu va ajunge până la cei care le-au pus la îndoială. 

— La prima vedere, problema coborâșului pare nerezolvabilă a 
zis el. Și totuși, nu pot să cred că inteligența nu i-ar putea găsi o soluție. 
Sunt de aceeași părere cu colegul meu că o ședere prelungită în țara lui 
Maple White n-ar fi justificată în momentul de față și că trebuie să avem 
în vedere mereu găsirea unei posibilități de a ne întoarce. Totuși, refuz 
cu indignare să părăsesc acest ţinut înainte de a-l fi cercetat măcar atât 
de sumar, încât să putem duce cu noi o hartă, oricât de superficială. 

Profesorul Summerlee a bombănit nerăbdător: 

— Cu toate că au trecut două zile încheiate de când explorăm 
ținutul, nu suntem mai avansați, în ce privește topografia locului, ca 
atunci când am început cercetările. Știm bine că podișul e acoperit cu 
păduri și că ne-ar trebui luni de zile la șir ca să descoperim elementele 
care unesc o parte a ținutului cu cealaltă. 

Dacă ar exista vreo înălțime la mijloc, lucrurile s-ar simplifica 
mult, dar după cât putem constata, tot podișul merge adâncindu-se 
de la margine spre centru. Cu cât înaintăm, cu atât vedem că e din ce 
în ce mai greu să obținem o privire de ansamblu. 

În momentul acela am avut o inspiraţie. Ochii mi s-au oprit 
din întâmplare pe trunchiul noduros al unui gingko, care își întindea 
deasupra noastră crengile-i uriașe. Nici vorbă că, dacă diametrul lui 
întrecea cu mult pe ale tuturor copacilor din jur și înălțimea trebuia 

să facă la fel. Dacă, într-adevăr, marginea podișului era punctul cel 
mai ridicat, atunci de ce n-am arunca o privire asupra întregului podiș 
din vârful copacului ca dintr-un turn? În timpul copilăriei, când zbur- 
dam ca un sălbatic prin Irlanda mea, mă cățăram pe copaci cu multă 
ușurință și îndemânare. Desigur, tovarășii mei îmi erau superiori în 
ce privește ascensiunile, dar eu știam că voi avea supremaţia printre 
crengile copacilor. O dată ce voi fi pus piciorul pe cea mai de jos dintre 
crengi, era cu neputinţă să nu ajung în vârf. Ideea mea a fost primită 
cu entuziasm. 

— Tânărul nostru prieten, a zis Challenger, ai cărui obraji s-au 
rotunjit ca două mere roșii, e capabil de acrobaţii care sunt interzise 
persoanelor cu o aparenţă mai solidă și cu un aspect mai impunător. 
Aplaud hotărârea lui. 

— Bravo, tinere, ai pus degetul pe rană! a strigat lord John, bătân- 
du-mă pe umăr. Nu-mi închipui cum de nu ne-am gândit până acum 
la asta! Nu mai avem decât o oră de lumină înaintea noastră, dar dacă 
îți iei caietul de note, tot ai să poți întocmi o schiță sumară a ținutului. 
Dacă așezăm aceste trei lăzi cu muniții una peste alta sub copac, mă 
însărcinez să te susțin. 

În picioare pe lăzi, mă ridicam domol de-a lungul trunchiului, 
când Challenger, cu laba lui groasă, mi-a dat un brânci atât de formida- 
bil, încât aproape că m-a aruncat în copac. Prinzându-mă cu amândouă 
mâinile de prima creangă, m-am ajutat cât am putut cu picioarele, 
până când mi-am sprijinit de ea întâi trupul, apoi genunchii. Chiar 
deasupra capului meu crescuseră câteva crengi mai tinere, desfăcute 
ca treptele unei scări, iar peste ele se desfășura o reţea de crengi atât 
de potrivit așezate, că m-am putut urca neașteptat de repede, până am 
pierdut din ochi pământul și n-am mai văzut sub mine decât frunzișul. 
Din când în când mai întâlneam câte o piedică și o dată a trebuit chiar 
să mă caţăr pe o liană lungă de opt sau zece picioare. Dar ascensiunea 
mea se făcea în cele mai bune condiţii și nu mai auzeam mugetul lui 
Challenger decât foarte departe sub mine. Însă copacul era atât de înalt, 
încât ridicând ochii nu vedeam frunzișul luminându-se deloc deasupra 
capului. Una din crengile la care ajunsesem purta pe ea o tufă deasă 
de vegetație parazitară. M-am aplecat să văd ce era după această tufă 
și era cât pe ce să cad de uimire și de groază. 

Cam la un picior sau două de mine, o față mă privea cu atenţie. 
Ființa căreia îi aparținea, ascunsă după tufa cea deasă, făcuse o dată 
cu mine aceeași mișcare. Era o față omenească, în orice caz mult mai 
omenească decât a oricărei maimuțe din câte văzusem vreodată. Pre- 
lungă, deschisă la culoare și plină de bube, avea nasul turtit, maxilarul 
inferior ieșit în afară și o barbă țepoasă în jurul obrazului. Ochii acope- 
riți cu sprâncene stufoase aveau luciri bestiale, iar când a deschis gura 
ca să scoată un muget, am băgat de seamă că avea canini încovoiați 
și ascuţiţi. 


O clipă am deslușit în ochii aceia cruzi, care mă priveau țintă, 
o ură plină de ameninţări, apoi cu iuțeala fulgerului, o expresie de 
cumplită groază. Cu zgomot de crengi rupte, fața aceea a dispărut și 
n-am mai avut timp decât să întrezăresc un trup acoperit cu fire lungi 
de păr roșu ca de porc. Apoi totul s-a pierdut într-o învălmășeală de 
crengi și de frunze. 

— Ce s-a întâmplat? întreba Roxton, de jos. Nimic rău, sper. 

— L-aţi văzut? am strigat, înconjurând creanga cu braţele și 
tremurând din tot trupul. 

— Am auzit un zgomot, ca și cum i-ar fi alunecat piciorul. Ce-a 
fost? 

Eram atât de surprins de acea ciudată și neașteptată apariție 
a omului-maimuță, încât îmi venea să cobor ca să le povestesc tova- 
rășilor mei cele ce văzusem. Dar ajunsesem atât de sus pe copacul cel 
înalt, încât mi s-ar fi părut umilitor să mă întorc fără să-mi fi îndepli- 
nit misiunea. 

Totuși, după un răstimp pe care l-am folosit ca să-mi trag răsu- 
flarea și să-mi adun curajul, mi-am continuat ascensiunea. Una din 
crengi, probabil putrezită, s-a frânt și pentru moment am rămas atârnat 
în mâini, dar am reușit, fără prea mari greutăţi, să-mi regăsesc echi- 
librul. Încetul cu încetul, frunzișul a început a se rări și vântul mi-a 
biciuit obrazul. Am avut impresia sigură că dominam în înălțime toți 
copacii pădurii. Însă nu m-am uitat în jurul meu înainte de-a atinge 
punctul cel mai ridicat, ci am urcat mereu, până în clipa când am sim- 
țit încovoindu-se sub mine ultima creangă a copacului. Ajuns acolo, 
m-am așezat călare pe două crengi bifurcate și, aplecând-mă încoace și 
încolo fără primejdie de a cădea, am îmbrățișat cu privirea panorama 
neasemuită a ținutului ciudat în care ne aflam. 

Soarele era tocmai la asfinţit și seara se arăta deosebit de liniștită 
și de luminoasă, așa încât puteam desluși în jurul mei; întreg podișul. 
Văzut de la înălțimea unde eram, podișul formă o depresiune ovală, 
lungă de vreo 30 de mile și lată de vreo 20 în mijlocul căreia se întindea 
un lac, care ar fi putut avea cam 10 mile în circumferință. Lacul părea 
neașteptat de frumos și sclipirile serii îi dădeau o culoare verzuie. Era 
tivit cu trestii și bancuri de nisip care străluceau auriu în apusul soare- 
lui. Pe marginea nisipului, un număr de obiecte lunguieţe și de culoare 
închisă, prea late ca să fie aligatori, dar prea lungi ca să fie bărci. Cu 
ajutorul lunetei, am văzut destul de bine că erau fiinţe vii, dar n-am 
putut să hotărăsc ce anume erau. 

Dinspre partea podișului unde ne aflam noi, coborau spre lacul 
din mijloc, pe o lungime de 5 sau 6 mile, păduri presărate cu luminișuri. 

Chiar la picioarele mele era poiana iguanodonilor, iar ceva mai departe 
copacii dispăreau pe o porțiune circulară, care demarca mlaștina pte- 
rodactililor. Partea podișului care se găsea imediat sub ochii mei avea 
un aspect diferit. Acolo, stâncile de bazalt dinafară se reproduceau și 
pe dinăuntru, închipuind o înălțime de vreo 200 de picioare și având, 
chiar la picioarele ei, o pădurice. De-a lungul peretelui acestor stânci, 
la oarecare înălțime de la pământ, am observat prin lunetă o serie 
de scobituri întunecate, care m-am gândit că ar putea fi niște guri de 
peșteri. La intrarea uneia din ele strălucea ceva alb, dar n-am fost în 
stare să descopăr ce anume era. Am rămas acolo schițând tot ţinutul 
înconjurător până la apusul soarelui, când s-a făcut atât de întuneric, 
încât n-am putut desluși amănuntele. Apoi am coborât la tovarășii mei, 
care mă așteptau cu înfrigurare. De data asta, eu fusesem eroul expe- 
diției. Numai mie îmi venise ideea și numai eu o pusesem în aplicare. 
Și iată că aveam și harta, care urma să ne ferească de a mai orbecăi 
printre primejdii necunoscute. Toţi tovarășii mei mi-au strâns mâna 
cu emoție. Dar înainte de a discuta amănuntele hărţii a trebuit să le 
povestesc întâlnirea mea printre crengi cu omul-maimuţă. 

— A fost acolo tot timpul, le-am spus. 

— Ce te face să crezi? M-a întrebat lord John. 

— Nici o clipă nu m-a părăsit impresia că ceva dușmănos stătea 
la pândă. Mi se pare că v-am atras atenţia, domnule profesor Challenger. 

— Tânărul nostru prieten a mai spus, fără îndoială, ceva 

asemănător. De altfel e singurul dintre noi care e înzestrat cu acel 
temperament celtic, care-l face sensibil la acest fel de impresii. 

— Întreaga teorie a telepatiei... a început Summerlee, îndesân- 
du-și tutunul în pipă. 

— E prea lungă ca s-o punem acum în discuţie, i-a tăiat-o scurt 
Challenger. Spune-mi te rog, a adăugat el, cu aerul unui episcop care 
ține un curs de catehism la o școală, ai observat din întâmplare dacă 
ființa aceea își putea îndoi degetul cel mare peste palmă? 

— Pe cinstea mea, nu! 

— Coadă avea? 

— Nu. 

— Putea apuca și cu picioarele cum ar fi apucat cu mâinile? 

— Bănuiesc că n-ar fi putut să dispară atât de repede printre 
crengi dacă n-ar fi avut această însușire. 

— Dacă memoria mă ajută și te-aș ruga, domnule profesor Sum- 
merlee, să-mi atragi atenţia în cazul când greșesc, în America de Sud 
există aproximativ 36 de specii de maimuțe, dar maimuța antropoidă 
e necunoscută în acest ţinut. Mi se pare totuși evident că ea se află în 
locul unde ne aflăm și noi și că nu are nimic comun cu specia păroasă 
a gorilei, care n-a existat nici odată în altă parte decât în Africa sau în 
Orient. (Întrucât mă privește, am avut o puternică tentaţie să adaug, 
privindu-l, că văzusem o rudă foarte apropiată a acestei gorile la Ken- 
sington.) Animalul văzut astăzi e de culoare deschisă, caracteristică 
datorită faptului că-și petrece zilele în vârful copacilor. Problema care 
se pune e dacă se apropie mai mult de om decât de maimuţă. În cazul 
acesta ar putea fi acea fiinţă căreia în limba vulgară i s-a zis missing 
linklil. Și cred că cea dintâi datorie a noastră e să rezolvăm această 
problemă. 

— Ba deloc! a strigat Summerlee, cu brutalitate. Acum că, mul- 
țumită inteligenţei și îndemânării domnului Malone (citez propriile lui 
cuvinte), avem întocmită o hartă, cea dintâi și singura noastră datorie 
e să scăpăm cu viață din locul acesta blestemat. 

— Victimele civilizaţiei! a bombănit Challenger. 

— Pionierii civilizației, domnule! E datoria noastră să comuni- 
căm cele ce am văzut și să lăsăm pe seama altora explorările viitoare. 

[1] Veriga de legătură. (n. t.). 

Doar am fost cu toţii de aceeași părere asupra acestui punct, înainte 
ca domnul Malone să ne aducă harta. 

— Bine, a zis Challenger, sunt de acord că aș fi mult mai liniștit 
dacă aș ști că rezultatele acestei expediţii au fost comunicate priete- 
nilor noștri. E sigur că până acum n-am întâlnit nici o problemă pe 
care mintea mea plină de imaginaţie să n-o fi putut rezolva și vă dau 
cuvântul că de mâine o să-mi concentrez toată atenţia ca să ne pre- 
gătim salvarea. 

Lucrurile s-au oprit aci. Și în acea seară, la lumina focului și la 
a unei singure luminări, s-a întocmit prima hartă a lumii dispărute. 

Fiecare amănunt pe care-l schițasem în calitatea mea de obser- 
vator improvizat era așezat acum la locul lui. Creionul lui Challenger 
s-a oprit peste ovalul care însemna punctul unde era așezat lacul. 

— Ce nume să-i dăm? a întrebat profesorul. 

— De ce nu profiți de prilejul ăsta ca să-ţi imortalizezi numele? 
l-a întrebat Summerlee, cu ironia lui obișnuită. 

— Sper, domnule, că numele meu va avea alte titluri cu care să 
se mândrească în fața posterităţii, i-a răspuns Challenger, cu asprime. 
Orice ignorant are posibilitatea să-și impună numele lui unui munte 
sau unei ape. E un mod de a și-l perpetua, de care eu unul mă lipsesc 
bucuros. 

Rânjind, Summerlee se pregătea să susțină atacul, când lord 
John s-a grăbit să intervină. 

— Atunci rămâne în sarcina dumitale, tinere, să găsești un nume 
acestui lac, a zis el. Dumneata l-ai văzut cel dintâi și, pe cinstea mea, 
dacă-l vei boteza „Lacul Malone”, ai avea perfectă dreptate. 

— Fără îndoială. Prietenul nostru e singurul în drept să-i dea 
un nume, a adăugat Challenger. 

— În cazul acesta, am zis înroșindu-mă, aș îndrăzni să propun 
să-i zicem „Lacul Gladys”. 

— Nu crezi că „Lacul Central” ar fi mai sugestiv? a observat 
Summerlee. 

— Aş prefera „Lacul Gladys”. 

Challenger s-a uitat la mine cu simpatie și a clătinat din cap a 
îndoială. Copiii rămân tot copii, a șoptit el. Fie și „Lacul Gladys”. 

AM MAI SPUS acest lucru, sau poate că nu l-am mai spus, 
memoria îmi cam joacă festa în momentul de față, că eram plin de 
mândrie când îi auzeam pe cei trei tovarăși, care se bucurau de atâta 
consideraţie în ochii mei, mulțumindu-mi pentru faptul de a fi îmbu- 
nătăţit situaţia în care ne aflam. Până atunci eram mereu lăsat la o 
parte, atât din pricina tinereții mele, cât și din a lipsei de experiență 
și de cunoștințe care ar fi putut să mă pună la același nivel cu ei. Dar 
iată că intrasem într-o zonă luminoasă. Ideea aceasta mă făcea să mă 
înfierbânt. Dar vai, biet orgoliu care preceda un dezastru! El nu mi-a 
sporit încrederea în mine decât ca să mă arunce, nu mai târziu decât în 
aceeași noapte, în cea mai cumplită aventură a vieţii mele, care a avut 
un deznodământ la care când mă gândesc mi se strânge inima și acum. 

Iată cum s-au petrecut lucrurile. Eram foarte surescitat de întâm- 
plarea cu copacul și nu puteam închide ochii. Summerlee era de gardă 
și-l vedeam cum își apleca deasupra focului făptura lui uscată, puţin 
comică. Îşi ţinea pușca între genunchi și barba lui de țap tremura la 
fiecare mișcare pe care o făcea cu capul. Lord John se odihnea liniștit, 
înfășurat în „poncho'-ul lui de provenienţă sud-americană, în timp ce 
Challenger făcea să răsune pădurea cu sforăielile lui. Luna plină stră- 
lucea feeric și atmosfera era ca de gheață. Ce noapte prielnică pentru o 
plimbare! Și deodată, în mintea mea și-a făcut loc gândul: „Și de ce nu?” 
Ce-ar fi dacă, strecurându-mă pe nesimţite din tabără și făcându-mi 
drum până la lacul central, m-aș întoarce la gustarea de dimineaţă cu 
vești noi despre ţinutul înconjurător? Tovarășii mei nu m-ar considera 
oare, mai mult ca oricând, vrednic de prietenia lor? Iar dacă, cum era 
probabil, părerea lui Summerlee ar câștiga teren și am găsi un mijloc 

de evadare, n-am putea fi puși în stăpânirea unor informaţii de primă 
importanță asupra interiorului podișului numai pentru că eu, cel din- 
tâi, am pătruns până în centrul lui? M-am gândit la Gladys și la vorbele 
ei: „În jurul nostru nu lipsesc ocaziile de a deveni erou”. O auzeam, 
parcă, spunând aceste vorbe. M-am gândit și la McArdle. Ce mai arti- 
col de trei coloane pentru gazete! Ce minunat punct de plecare pentru 
cariera mea! Am pus mâna pe o pușcă. Buzunarele mi-erau de mult 
doldora de cartușe și imediat, dând la o parte tufișurile care astupau 
intrarea „zarebei” noastre, m-am strecurat afară. O ultimă privire m-a 
încredințat că prea puţin vigilentul Summerlee, lamentabila noastră 
santinelă, moțăia clătinându-și în fața focului capul lui de marionetă. 

N-am făcut nici o sută de pași, că am și început să-mi regret 
graba. Cred că am mai spus în aceste pagini că am prea multă imagi- 
nație ca să pot avea un curaj adevărat și că gândul care mă urmărește 
permanent e să nu par cumva fricos. Această trăsătură de caracter m-a 
împins înainte. Nu puteam să mă întorc fără să fi realizat ceva. Chiar 
dacă tovarășii mei nu mi-ar fi observat încă lipsa și n-ar ști nici odată că 
am șovăit, tot aș păstra în suflet o rușine greu de îndurat. Mă cutremu- 
ram gândindu-mă la situaţia în care mă băgasem și în clipa aceea aș fi 
dat bucuros tot ce aveam ca să găsesc o ieșire onorabilă din încurcătură. 

Era într-adevăr pădurea groazei. Copacii creșteau atât de deși și 
crengile lor erau atât de stufoase, încât nu se mai zărea nici urmă din 
lumina lunei. Cel mult dacă întrezăream uneori o stea prin filigranul 
frunzelor întreţesute. Când ochiul mi s-a mai deprins cu întunericul, 
am băgat de seamă că intensitatea întunericului nu era aceeași, că 
unii copaci abia se deslușeau, în timp ce după ei și printre ei se zugră- 
veau umbre negre ca de păcură, aidoma deschizăturilor unor peșteri 
fioroase, la vederea cărora mă cutremuram. Îmi aduceam aminte de 
strigătele iguanodonului sfâșiat, de urletul acela de groază pe care-l 
auzisem răsunând în pădure. Îmi aduceam aminte și de botul bubos 
și puhav pe care-l zărisem la lumina torței lui lord John. Fără îndo- 
ială, mă aflam pe terenul lui de vânătoare. În fiecare clipă monstrul 
acela înspăimântător și misterios putea să sară asupra mea din umbră. 
M-am oprit și, luând din buzunar un cartuș, am deschis patul puștii. 
Când am atins cocoșul, inima mi-a tresărit: luasem cu mine pușca de 
vânătoare, nu carabina! 

Și iarăși m-a cuprins dorința de a mă întoarce. Aveam acum, 
fără îndoială, un motiv excelent ca să renunţ, un motiv care nu m-ar 
fi micșorat în ochii nimănui. Dar iarăși mândria mea nebunească s-a 
împotrivit. Nu puteam, nu trebuia să mă dau bătut, în definitiv, cara- 
bina ar fi fost tot atât de nefolositoare ca și pușca de vânătoare în fața 
primejdiilor pe care le puteam întâlni. Și dacă m-aș fi întors în tabără 
s-o schimb, nu mă puteam aștepta să intru și să ies din nou fără să 
fiu văzut. În cazul acesta mi s-ar fi cerut explicaţii și n-aș mai fi fost 
singurul beneficiar al acestei expediții. După o scurtă șovăială, mi-am 
luat inima în dinţi și mi-am urmat drumul, ţinând sub braţ pușca cu 
care nu mai aveam ce face. 

Dacă pădurea era cuprinsă de un întuneric ameninţător, mult 
mai primejdioasă mi-a apărut lumina de lună din poiana iguanodoni- 
lor. Ascuns printre tufișuri, am cuprins cu ochii poiana. Nici un colos 
nu se vedea pe nicăieri. Poate că drama care i se întâmplase unuia 
dintre ei îi făcuse să-și schimbe păşunea. În ceața argintie a nopții 
nu se deslușea nici o mișcare. M-am încumetat să traversez cu pași 
repezi poiana și am ajuns de partea cealaltă, în mărăciniș, lângă pârâul 
care-mi slujea de călăuză. Era un tovarăș plin de voioșie, al cărui șopot 
îmi aducea aminte de pârâul de munte din ţară, în care, copil fiind, 
pescuiam noaptea păstrăvi. Nu-mi rămânea decât să merg de-a lungul 
lui ca să ajung la lac, apoi să fac același lucru la întoarcere, ca să ajung 
la tabără. De multe ori îl pierdeam din ochi din pricina desișului, dar 
nici odată n-a dispărut din auzul meu. 

Pe măsură ce coboram povârnișul, pădurea se rărea făcând loc 
arbuștilor, care numai din când în când lăsau să răzbată printre ei câte 
un copac. Înaintasem destul de mult și puteam să văd fără să fiu văzut. 
Am trecut pe lângă mlaștina pterodactililor. În clipa aceea, una dintre 
acele vietăţi, care putea să aibă cam 20 de picioare lungime, s-a ridicat 
brusc de undeva și, plesnind din aripi cu un zgomot uscat, și-a luat 
zborul. Când a trecut prin dreptul lunei, aripile ei membranoase s-au 
luminat străvezii, în așa fel încât părea un schelet zburând în iradie- 
rea albă și tropicală. M-am ghemuit lângă tufiș, știind din experiență 
că putea, cu un singur strigăt, să stârnească împotriva mea o sută de 
alți pterodactili și n-am îndrăznit să-mi caut de drum decât după ce 
lighioana s-a lăsat la pământ. 

Noaptea era neobișnuit de limpede, dar pe măsură ce înaintam 
mi-am dat seama că undeva în fața mea se isca un murmur înăbușit 
și neîntrerupt care sporea din ce în ce, până când, în sfârșit, am ajuns 
aproape de el. Dar când m-am oprit, am văzut că intensitatea zgomo- 
tului rămânea aceeași, așa că am bănuit că venea dintr-o sursă care 
stătea pe loc. Părea clocotul unei ape care ar fierbe într-un cazan uriaș. 
Curând am înţeles: în mijlocul unei poienițe am descoperit un lac, sau 
mai bine zis un iaz, deoarece nu era mai mare decât un bazin din Tra- 
falgar Square, un iaz a cărui față neagră ca smoala se înălța și cobora, 
ridicând bășici mari gazoase. Aerul de deasupra tremura de căldură, 
iar pământul din jur frigea când îl atingeai cu mâna. Era clar că forțele 
vulcanice, care cu atâtea secole înainte ridicaseră acest podiș, nu erau 
încă stinse cu totul. Mai văzusem pe ici pe colo înălțându-se, sub vege- 
tația luxuriantă care-l acoperea, stânci negre ca niște munţi de lavă. 
Dar iazul acesta de bitum în plină junglă era cea dintâi dovadă pe care 
O aveam despre activitatea neîntreruptă a vechiului crater. Dar cum 
voiam să ajung la tabără în primele ore ale dimineţii, n-am avut când 
să-l cercetez mai îndeaproape. 

Această escapadă nebunească o să-mi rămână întipărită în 
minte toată viața. Pe unde era lumină mă ascundeam furișându-mă 
printre umbre. În junglă înaintam târându-mă și mă opream cu otre- 
sărire de câte ori auzeam și asta se întâmpla destul de des, crengile 
trosnind sub pașii vreunei fiare. Mereu apăreau și dispăreau umbre, 
umbre mari și mute, care păreau că-mi dau târcoale cu labele înfășurate 
în vată. Mă opream mereu, cuprins de dorința de a mă întoarce, dar 
de fiecare dată mândria era mai puternică decât frica și mă împingea 
către scopul pe care voiam să-l ating. 

Ceasul îmi arăta ora 1 când, în sfârșit, printre luminișuri s-au 
ivit sclipiri de apă și zece minute mai târziu eram printre trestiile care 
tiveau lacul central. Mort de sete, m-am culcat la pământ și am băut 
câteva înghițituri mari. Apa era bună și proaspătă. O potecă largă, plină 
de urme, arăta că acolo veneau să se adape animalele. Aproape de mal 
era un bloc singuratic de lavă. M-am urcat pe el și, de sus, m-am uitat 
în toate direcţiile. 

Primul lucru pe care l-am văzut m-a umplut de uimire. Atunci, 
când descoperisem aceste locuri din vârful copacului, mi se păruse că 
pe pereţii de stâncă erau o serie de pete întunecate, ca niște guri de 
peșteră. Când m-am uitat acum la aceiași pereţi de stâncă, am văzut 
niște rotocoale luminoase, roșiatice, cu contururi precise, ca ferăstruile 
cabinelor unui vas de linie. O clipă am crezut că ceea ce lucea așa era 
lava și că mă aflam în faţa unui fenomen vulcanic. Dar până la urmă am 
ajuns la concluzia că lucrul acesta nu s-ar fi petrecut în sus, ci în josul 
stâncilor, în scobitura podișului. Ce puteau să însemne petele acelea 
luminoase? Răspunsul mi s-ar fi părut minunat și fără îndoială era just: 
petele acelea nu erau decât focuri aprinse în peșteri, aprinse, desigur, 
de mâna omului! Prin urmare existau oameni pe podiș. Ce măreață 
justificare a expediției mele! Și ce noutăți aveam să duc la Londra! 

Am rămas mult timp privind luminile roșiatice și pâlpâitoare. 
Bănuiesc că erau cam la zece mile de mine, dar chiar de la această 
depărtare puteam să văd cum din când în când clipeau, ca și cum ar fi 
trecut cineva prin fața lor. Ce n-aș fi dat să mă pot târi până la ele, să le 
cercetez și să-mi informez tovarășii asupra aspectului și a obiceiurilor 
rasei care trăia într-un loc atât de ciudat! 

Dar astă problemă nu se putea pune și era aproape hotărât că 
vom părăsi podișul fără să avem cunoștințe sigure în această privinţă. 

Lacul Gladys, lacul meu, se întindea ca o foaie de argint viu 
în fața mea, cu imaginea lunei sclipind feeric la mijloc. Nu era adânc, 
deoarece în unele locuri se vedeau ridicându-se la suprafaţă bancuri 
de nisip. Viaţa ieșea la iveală pe toată întinderea apei, uneori prin cer- 
curile și crețurile care se iscau din loc în loc, alteori, prin apariția unui 
pește argintiu sau a unui monstru cu spinarea arcuită, de culoarea 
ardeziei. Pe o insulă mică am văzut o vietate semănând cu o lebădă 
gigantică, cu trupul masiv, dar cu gâtul lung și mlădios. S-a cufundat 
și câtva timp am putut să-i văd gâtul arcuit și capul lungăreţ unduind 
deasupra apei. Apoi a dispărut și n-am mai văzut nimic. 

Îndată după asta mi-a atras atenţia ceva ce se petrecea la picioa- 
rele mele: două animale asemănătoare cu doi tatuil!! uriași veniseră la 
adăpat și lipăiau apa cu limbile lor lungi și flexibile ca niște panglici 


[1] Gen de mamifere fără dinţi din America de Sud, cu trupul acoperit de 
solzi. (n.t.). 

roșii care apăreau și dispăreau. Un cerb colosal cu coarnele ramificate, 
o creatură splendidă cu ținută regală, a venit spre apă cu căprioara și 
cu puii lui și s-au adăpat între cei doi tatui. Nu mai pomenisem nimic 
asemănător, deoarece elanii pe care-i văzusem până atunci i-ar fi ajuns 
la umăr. Deodată, cerbul a dat un semnal de alarmă și a dispărut cu ai 
lui în trestii, în timp ce tatuii au luat-o și ei la fugă: pe cărare se ivise 
un nou venit, o jivină monstruoasă. 

O clipă m-am întrebat de unde cunosc înfățișarea aceea hâdă, 
spinarea aceea arcuită acoperită cu ţepi triunghiulari și acel cap de 
pasăre de pradă care aproape că atingea pământul. Apoi mi-am adus 
aminte: era stegosaurul, lighioana pe care Maple White o schiţase în 
caietul lui și care fusese primul element care deșteptase atenţia și 
curiozitatea lui Challenger! Și iată-l acum în fața mea, poate chiar ace- 
lași pe care îl întâlnise artistul american. Pământul se cutremura sub 
greutatea lui și zgomotul pe care-l făcea bând apă răsuna departe în 
liniștea nopții. Vreme de cinci minute a fost atât de aproape de stâncă 
mea de lavă, încât, dacă aș fi întins mâna, aș fi putut să-i ating ţepii 
de pe spinare. După aceea s-a retras încet și a dispărut printre stânci. 

M-am uitat la ceas și, văzând că arăta ora două și jumătate, 
m-am gândit că era timpul să mă întorc. Nu aveam nici o îndoială 
asupra drumului de urmat, deoarece pârâuașul era la stânga mea și se 
vărsa în lac la o zvârlitură de băț de 
locul unde mă aplecasem să beau. 
Așa că am pornit plin de avânt, 
pentru că simțeam că făcusem o 
treabă serioasă și că aduceam un 
bagaj serios de informații pentru 
tovarășii mei. În primul rând venea, 
fără doar și poate, descoperirea peș- 
terilor luminate și siguranța că 
erau locuite de vreo rasă troglodită. 
Dar afară de asta, puteam acum să 
vorbesc în cunoștință de cauză des- 
pre lacul central. Puteam să afirm 
că în el trăiau fiinţe bizare și că pe 

malurile lui se ascundeau forme de viață primitivă pe care nu le mai 
întâlnisem încă. Mă gândeam, în timp ce mergeam, că puţini oameni 
în lumea asta au petrecut o noapte mai ciudată sau au adus științei 
un aport mai mare. 

Cu mintea plină de aceste gânduri, urcam dealul cu destulă 
greutate și ajunsesem la jumătatea drumului, când un zgomot în spa- 
tele meu m-a adus la realitate. Era ceva care semăna și a sforăit și a 
mârâit; ceva grav, adânc și ameninţător, care trăda prezența unei fiare 
în apropiere. Nu se vedea nimic și am grăbit pasul. Străbătusem cam 
o jumătate de milă când deodată zgomotul s-a repetat, tot în spatele 
meu, dar de data asta mai puternic și mai amenințător. Inima a încetat 
să-mi mai bată când mi-am dat seama că fiara — oricare ar fi fost - mă 
urmărea. O clipă am înghețat și am simţit că mi se zbârlește părul în 
cap. Că monștrii care trăiau pe podiș se sfâșiau între ei, lucrul acesta 
făcea parte, desigur, din lupta lor pentru existență. Dar că se întorceau 
împotriva omului civilizat, că-l urmăreau și-l socoteau ca pe o pradă — 
iată un gând care mă înfiora și mă umplea de groază. Și iarăși mi-am 
amintit, ca o cumplită viziune aruncată de ultimul cerc al Infernului 
lui Dante, de botul mânjit de bale și de sânge pe care-l luminase torța 
aprinsă a lui lord John. Am stat pe loc, cu genunchii tremurători și m-am 
uitat cu ochii ieșiți din orbite la dâra de lumină lăsată de lună. Totul 
era liniștit ca într-un peisaj de vis. Nu vedeam decât luminișuri argin- 
tii printre umbrele întunecate ale tufișurilor. Dar în liniștea adâncă, 
mârâitul acela din gâtlej s-a auzit pentru a treia oară, mai sinistru, mai 
înspăimântător și mai apropiat. Nu mai încăpea nici o îndoială; ceva 
mă urmărea și putea să sară asupra mea în orice clipă. 

Stăteam locului împietrit, uitându-mă îndărăt la drumul pe 
care-l străbătusem, când, deodată, am văzut. La marginea luminișului 
prin care trecusem, tufișurile s-au mișcat, o umbră mare și neagră s-a 
desprins și a sărit pe locul luminat de lună. Făcea salturi ca un can- 
gur, sprijinindu-se pe labele puternice de dinapoi, în timp ce pe cele 
de dinainte le ţinea strânse la piept. Animalul era înalt cât un elefant 
care s-ar fi ridicat în două labe, dar mișcările lui, în ciuda mărimii, 
erau neînchipuit de ușoare. După formă, am nădăjduit o clipă că nu 
era decât un iguanodon, despre care știam că e inofensiv. Dar eroarea 

mea n-a durat mult, oricât de necunoscător eram în materie și mi-am 
dat seama îndată că era vorba de altă lighioană. În locul capului blând 
și parcă naiv al erbivorelor cu trei degete, destul de asemănător cu al 
unui cerb, dihania avea capul mare și turtit ca de broască și era, fără 
îndoială, aceeași care ne înspăimântase în tabără. Strigătul ei fioros 
și vigoarea cu care mă urmărea mi-au întărit convingerea că aveam 
de-a face cu unul din marii dinosauri carnivori, una din cele mai cum- 
plite fiare din câte au călcat vreodată pe acest pământ. Cam la fiecare 
douăzeci de iarzi se lăsa să cadă pe labele de dinainte și-și sprijinea 
botul în pământ: îmi mirosea urma. Uneori părea că o pierde pentru 
o clipă, apoi o regăsea și pornea iar, în salturi repetate, pe drumul pe 
care-l făcusem eu. 

Nici astăzi nu-s în stare să evoc noaptea aceea de groază, fără 
să-mi apară broboane de sudoare pe frunte. Ce puteam să fac? Aveam în 
mână o armă de care nu mă puteam folosi. M-am uitat, cu deznădejde 
împrejur, căutând o stâncă sau un copac, dar eram în jungla plină de 
mărăciniș, pe care n-o depășea decât ici și colo câte un copăcel și știam 
că dihania care mă urmărea putea să smulgă din rădăcini un copac 
obișnuit ca pe un simplu măcieș. Singura mea salvare era fuga. Nu mă 
puteam mișca ușor pe terenul acela inegal și crăpat. Dar, uitându-mă 
în toate părțile, am descoperit în fața mea o cărare bătătorită și bine 
demarcată. Mai văzusem cărări de acestea de-a lungul expediției noas- 
tre, bătute desigur de animalele sălbatice. Aceasta m-ar fi putut salva, 
deoarece eram foarte iute de picior. Aruncând pușca, am luat-o la goană 
într-o cursă de o jumătate de milă, cu o viteză pe care n-o atinsesem 
nici odată și nici n-am mai atins-o vreodată de atunci. Mă durea tot 
trupul, simțeam că mă înăbuș și lipsa aerului îmi ardea gâtlejul. Dar, 
mânat de groază, alergam, alergam înainte. În sfârșit, neputând să mai 
alerg, m-am oprit. Și deodată, trosnete de crengi rupte, zgomot de pași 
și o răsuflare ieșită dintr-un plămân monstruos mi-au dat de veste că 
bestia era aproape. Mă ajunsese. Eram pierdut. 

Ce nebun am fost că am întârziat atâta! Până atunci se călăuzea 
numai după miros și mișcările-i erau încete. Dar din clipa când am 
luat-o la goană, mă vedea. Mă urmărea cu ochii, deoarece cărarea îi 
arăta drumul pe care-l luasem. Când am ajuns la cotitură, l-am văzut 

în urma mea, venind în salturi largi. Luna îi lumina ochii bulbucați, 
dinţii uriași în gura-i căscată și ghearele labelor de dinainte, scurte și 
puternice. Cu un strigăt de groază, am cotit și m-am năpustit înainte 
pe cărare. În urma mea auzeam tot mai puternic răsuflarea, zgomotoasă 
și întretăiată a lighioanei. Pașii grei 
se apropiau. În fiecare clipă mă 
așteptam să-i simt gheara pe umăr. 
Dar deodată s-a auzit un trosnet și 
m-am pomenit căzând în gol. Totul 
în jurul meu a dispărut și am simţit 
cum mă învăluia o negură. 

Când m-am trezit din leși- 
nul care cred că n-a ţinut decât 
câteva minute, m-a pătruns un 
miros înțepător. Pipăind cu mâinile 
prin întuneric, una din ele a dat de 
un OS, în timp ce cealaltă a apucat 
o halcă de carne. Deasupra mea s-a 
arătat un colţ de cer, care m-a făcut 
să înţeleg că zăceam într-o groapă 
adâncă. Mi-am tras încet picioarele 
și m-am pipăit. Mă dureau și mâi- 
nile și picioarele, dar din fericire puteam să le mișc, iar încheieturile 
erau și ele flexibile. Mi-am adus aminte de împrejurările în care căzu- 
sem și m-am uitat în sus îngrozit, așteptându-mă să văd profilându-se 
pe cer umbra monstrului. Dar nici urmă de așa ceva. Nu se auzea nici 
un zgomot. Atunci am început să mă mișc încetișor, punând piciorul 
cu băgare de seamă, ca să pot descoperi cum arăta locul în care mă 
prăbușisem într-un moment atât de deznădăjduit. 

Mă găseam într-un fel de fântână cu pereţii aproape drepți și 
cu fundul neted, care putea să aibă cam douăzeci de picioare lungime. 
Fundul acesta era acoperit cu hălci de carne, ajunse în ultimul grad de 
putrefacție. Aerul era otrăvit și irespirabil. Cotrobăind prin beznă, am 
dat peste ceva tare și am bănuit că era un stâlp foarte bine înfipt în 
mijlocul gropii, atât de înalt încât nu-i puteam ajunge vârful cu dege- 
tele. Pipăindu-l, mi s-a părut că era uns cu grăsime. 

Deodată, mi-am adus aminte că aveam în buzunar o cutie cu 
chibrituri de ceară. Aprinzând unul, mi-am dat seama cum arăta locul 
în care căzusem. Nu puteam să mă înșel; era o capcană și încă făcută 
de mâna omului. Stâlpul din mijloc, înalt de nouă picioare și cu vârful 
foarte ascuţit, era negru de sângele victimelor care se înfipseseră în el. 
Bucăţile de carne împrăștiate pe jos erau ale lor, sfârtecate ca să libereze 
țeapa pentru alte victime. Mi-am amintit că Challenger afirmase că 
nu puteau să existe oameni pe podiș, deoarece ei nu s-ar fi putut apăra 
nici odată, cu slabele lor puteri, împotriva monștrilor care mișunau pe 
acolo. Dar acum era limpede că existau oameni. Băștinașii puteau să 
se refugieze în peșterile lor cu deschizături înguste, fără ca saurienii 
să poată pătrunde până la ei, în timp ce mintea lor ageră născocise 
aceste capcane acoperite cu crengi și așezate în calea fiarelor, care le 
îngăduia să le distrugă, cu toată sprinteneala și puterea lor. Și de data 
aceasta, omul se dovedise a fi stăpân. 

Nu-mi era prea greu să mă caţăr pe pereții gropii, totuși am stat 
câtva timp la îndoială înainte de a mă expune lighioanei înspăimân- 
tătoare care fusese gata să mă trimită pe lumea cealaltă. În definitiv 
nu puteam ști dacă nu mă pândea în cel mai apropiat desiș, așteptând 
să ies la iveală. Mi-am luat până la urmă inima în dinţi, amintindu-mi 
de o discuţie dintre Challenger și Summerlee cu privire la obiceiurile 
marilor saurieni. Amândoi fuseseră de părere că monștrii erau aproape 
cu totul lipsiți de inteligenţă, că în cavitățile lor cerebrale era foarte 
puţin loc pentru creier și că, dacă dispăruseră din restul lumii, asta se 
întâmplase numai din pricina imbecilităţii lor, care-i făcea incapabili 
să se adapteze la medii diferite. 

Dacă lighioana m-ar fi așteptat, lucrul acesta ar fi dovedit că ea 
avea facultatea de a înţelege ce se întâmplase cu mine, prin urmare ar 
fi stabilit o relaţie de la cauză la efect. Dar era mult mai verosimil ca 
un animal lipsit de creier, care nu asculta decât de un vag instinct de 
pradă, să fi părăsit urmărirea când am dispărut și, după o nedumerire 
trecătoare, să-și fi căutat altă pradă. Așa că m-am cățărat până la margi- 
nea gropii și m-am uitat afară. Stelele păleau, cerul se albea, iar vântul 
rece al dimineţii îmi bătea plăcut în obraji. Nu se vedea nici o urmă de 
fiară. Am ieșit de acolo încet și m-am așezat o clipă la pământ, gata să 

mă ascund din nou în capcană la apropierea vreunei primejdii. Apoi, 
încurajat de liniștea desăvârșită din jurul meu, ca și de lumina care 
sporea, mi-am luat inima în dinţi și am plecat îndărăt pe cărarea pe 
care venisem. La oarecare depărtare mi-am găsit pușca și, puţin după 
aceea și pârâul care mă călăuzise. Și am pornit în direcția taberei, nu 
fără să arunc înapoi, din când în când, câte o privire îngrijorată. 

Deodată s-a întâmplat ceva care mi-a amintit de tovarășii mei. În 
dimineața limpede și liniștită s-a auzit un pocnet de pușcă. Am rămas 
locului și am ascultat, dar nu s-a mai auzit nimic. La început, mirarea 
m-a făcut să cred că-i amenința vreo primejdie. Apoi am găsit o explica- 
ție mai firească: era ziua mare și fără îndoială că-mi observaseră lipsa. 
Își închipuiau desigur că mă rătăcisem în pădure și trăgeau cu pușca 
să-mi arate drumul spre tabără. E drept că hotărâsem cu strășnicie să 
nu tragem cu pușca. Dar dacă li s-o fi părut că eram în primejdie, nici 
vorbă că n-au stat o clipă la îndoială. Așa că aveam datoria să mă gră- 
besc, ca să-i asigur că nu mi se întâmplase nimic. 

Eram mort de oboseală și nu puteam merge atât de repede cât 
aș fi dorit. În sfârşit, am intrat într-ozonă cunoscută. La stânga mea era 
mlaștina pterodactililotr, iar în față, poiana iguanodonilor. Mă aflam în 
ultima regiune împădurită care mă mai despărțea de fortul Challen- 
ger. Am început să strig voios, ca să le risipesc îngrijorarea. Dar n-am 
primit nici un răspuns. Tăcerea aceea mi-a îngheţat inima. Am luat-o 
la goană. „Zareba” era în fața mea așa cum o lăsasem, dar poarta era 
deschisă. M-am năpustit înăuntru. La lumina dimineții mi s-a arătat 
un spectacol îngrozitor: toate bagajele noastre erau răvășite pe jos, 
tovarășii mei dispăruseră și, lingă cenușa încă fierbinte a focului, iarba 
era înroșită de o baltă de sânge. 

Am rămas încremenit și câtva timp parcă mi s-a întunecat min- 
tea. Mi-aduc aminte ca prin vis că m-am repezit în pădurea din jurul 
taberei strigându-mi sălbatic tovarășii. Dar nici un răspuns nu mi-a 
venit din umbra mută a pădurii. Gândul înspăimântător că n-o să-i 
mai revăd nici odată, că eram singur, părăsit în locul acela de groază, 
fără putinţa de a mai cobori în lume și că va trebui să trăiesc și să mor 
în țara aceea de coșmar, mă arunca în deznădejde. Eram în stare să-mi 
smulg părul din cap și să mă izbesc cu fruntea de pământ. Abia acum 
îmi dădeam seama cât îmi lipsea tovărășia celorlalți, încrederea senină 

a lui Challenger și sângele rece, autoritar și plin de umor, al lui lord 
John. Fără el eram ca un copil în noapte, neajutorat și neputincios. Nu 
știam în ce parte să apuc, nici ce trebuia să fac mai întâi. 

La câtva timp, după ce căzusem într-o stare de prostraţie, am 
încercat să-mi dau seama de ce natură fusese catastrofa care se abă- 
tuse asupra tovarășilor mei. Aspectul jalnic al taberei arăta că fuseseră 
atacați, iar împușcătura preciza, fără îndoială, momentul când se pro- 
dusese atacul. Faptul că nu se trăsese decât un singur foc, dovedea că 
totul nu durase decât câteva clipe. Puștile zăceau la pământ, iar una 
din ele — carabina lui lord John — avea pe ţeavă un cartuș gol. Pătura 
lui Challenger ca și a lui Summerlee, întinse în apropierea focului, 
arătau că în clipa aceea cei doi savanţi dormeau. Conţinutul lăzilor cu 
muniții și provizii era aruncat claie peste grămadă într-o neorânduială 
sălbatică, de-a valma cu aparatele fotografice și cutiile cu plăci, dar nici 
un lucru nu lipsea. În același timp, cantitatea mare de hrană pe care 
o scosesem din lăzi dispăruse. Prin urmare, dezastrul se datora fără 
îndoială unor animale și nu unor oameni, pentru că aceștia din urmă 
n-ar fi lăsat nimic în urma lor. 

Dar dacă era vorba de animale, sau chiar numai de unul singur 
și înspăimântător, ce se întâmplase cu tovarășii mei? O fiară sălbatică 
i-ar fi sfâșiat, nici vorbă și ar fi lăsat resturile pe loc. E drept că se vedea 
o baltă de sânge, care dovedea o luptă pe viață și pe moarte. Un mon- 
stru ca acela care mă urmărise în timpul nopții ar fi putut să ducă cu 
el o victimă cum ar duce o pisică un șoarece și atunci ceilalți desigur 
că l-au urmărit. Dar în cazul acesta și-ar fi luat puștile cu ei... Cu cât 
mă gândeam mai mult, cu atât mintea mea obosită se încăpăţâna să 
dea la iveală vreo explicaţie plauzibilă. Am răscolit pădurea de jur-îm- 
prejurul taberei, dar n-am găsit nici un semn care să mă ducă la vreo 
concluzie. Am sfârșit chiar prin a mă rătăci și numai printr-un noroc, 
după o oră de căutare, am găsit din nou tabăra. 

Deodată m-a luminat un gând, care mi-a mai dat puţin curaj. Nu, 
nu eram chiar singur pe lume. La picioarele stâncii stătea credinciosul 
Zambo, care nu aștepta decât să-mi audă glasul. M-am apropii de mar- 
ginea podișului și m-am uitat în jos. Era acolo, lângă foc, în tabăra cea 
mică, ghemuit în pătură. Dar spre mirarea mea, în fața lui mai stătea 
un bărbat. O clipă mi-a tresărit inima de bucurie, la gândul că vreunul 

din tovarășii mei scăpase cu viaţă. Însă uitându-mă mai atent, iluzia mi 
s-a risipit. Soarele care se ridica lumina pielea omului. Era un indian. 
Am început să strig și să fac semne cu batista. Zambo s-a ridicat, a dat 
din mână și a început să se urce pe piscul de stâncă. Peste puţin era 
la o mică depărtare de mine și asculta, înfiorat, ceea ce-i povesteam. 

— Fără îndoială, stăpâne Malone, a strigat el, i-a luat necuratul. 
Aţi intrat în țara necuratului, vă spun și i-a luat pe toți. Bagă de seamă, 
stăpâne Malone și vino repede jos, altfel ai să păţești la fel! 

— Dar cum că cobor, Zambo? 

— Smulge liane de pe copaci, massa Malone. Aruncă-mi-le jos. 
Eu o să le prind de trunchiul copacului și așa o să ai un pod. 

— Ne-am gândit noi la asta. Dar pe aici nu sunt liane care să 
ne poată fi de folos. 

— Trimiteţi după frânghii, stăpâne Malone. 

— Pe cine să trimit și unde? 

— Trimite prin satele indiene, că-s pline de frânghii. Am aici 
un indian, trimiteţi-l pe dânsul. 

— Cine-i omul acela? 

— Unul din indienii noștri, stăpâne. Ceilalţi l-au bătut și i-au 
luat banii. Atunci omul s-a întors înapoi. E gata să ducă o scrisoare, să 
aducă frânghii, să facă orice. 

Să ducă o scrisoare! ...Și de ce nu? Poate că osă ne aducă ajutor. 
În orice caz, va fi o dovadă că viețile noastre nu s-au pierdut în zadar și 
că informaţiile științifice pe care le-am cules vor ajunge în mâna priete- 
nilor noștri din țară. Două scrisori erau gata și așteptau să fie expediate. 
O să-mi petrec ziua scriind-o pe a treia, în care o să prezint ultimele 
evenimente. Indianul le putea duce lumii de dincolo. I-am poruncit 
lui Zambo să vină din nou către seară și mi-am petrecut ziua, nefericit 
și singur, căutând să-mi amintesc propriile mele aventuri din noaptea 
trecută. Am întocmit o notă către orice căpitan alb al vreunui vas de 
linie sau de comerț pe care l-ar întâlni indianul, rugându-l fierbinte 
să aibă grijă să mi se trimită frânghii, deoarece vieţile noastre de asta 
atârnau. Seara, i-am aruncat lui Zambo aceste documente, împreună 
cu punga mea în care aveam trei guinee engleze. 

Banii trebuiau să-i fie dați indianului și i-am promis încă de 
două ori pe atâta dacă se întorcea cu frânghiile. 

Acum vei înțelege, iubite domnule McArdle, cum ţi-a ajuns 
această comunicare și vei cunoaște tot adevărul, în cazul că nu vei mai 
auzi nici odată despre bietul dumitale corespondent. În seara aceasta 
sunt din cale-afară de obosit și deprimat ca să-mi mai întocmesc vreun 
plan de acţiune. Dar mâine trebuie să descopăr ceva care să mă pună pe 
urmele prietenilor mei, fără ca, pentru asta, să pierd legătura cu tabăra. 

EXACT ÎN CLIPA când soarele apunea la sfârșitul acelei zile 
triste, am zărit făptura singeuratică a indianului zugrăvită pe câmpiile 
întinse din vale și l-am privit îndreptându-se spre fluviul îndepărtat ca 
pe singura noastră nădejde de salvare, până când a dispărut în negurile 
serii, pe care soarele în asfinţit le colora în nuanţe roșcate. 

Când, în sfârșit, m-am întors la tabăra tot atât de răvășită cum 
o lăsasem, se înnoptase de-a binelea. Cea din urmă imagine pe care o 
păstram în minte era sclipirea roșie a focului aprins de Zambo, singurul 
punct luminos care mă mai lega de lumea de jos, ca și acea prezenţă 
credincioasă din noaptea sufletului meu. Și totuși, pentru întâia oară 
din clipa dezastrului, mă simțeam mai îmbărbătat, deoarece mă bucura 
gândul că lumea va cunoaște faptele noastre, așa încât, chiar dacă tru- 
purile ne vor pieri, n-o să se întâmple același lucru și cu numele noastre, 
care vor rămâne legate în viitor de rezultatele eforturilor pe care le-am 
depus. 

Nu era tocmai ușor să dormi în locul acela de groază. Era chiar 
mai neplăcut decât în junglă. Dar trebuia să aleg; pe de o parte, pru- 
dența mă sfătuia să fiu cu ochii în patru, pe de alta, puterile mele sleite 
mă îndemnau la cu totul altceva. M-am cățărat pe o creangă groasă 
de gingko, dar rotunjimea ei nu-mi oferea decât o siguranță relativă, 
deoarece în clipa în care aș fi ațipit, fără îndoială că aș fi căzut și mi-aș 
fi rupt gâtul. Așa că m-am coborât din nou pe pământ și m-am gândit 
la ceea ce aveam de făcut. În sfârșit, am închis poarta „zarebei”, am 
aprins trei focuri în cele trei vârfuri ale unui triunghi și, după ce am 
cinat plin de nădejde, am căzut într-un somn adânc, din care m-a trezit 
o întâmplare ciudată, dar binevenită. La revărsatul zorilor, o mână m-a 
apucat de braţ. Sărind ca ars și căutându-mi arma cu mâna, încordat, 
am slobozit un strigăt de bucurie când în lumina cenușie a dimineții 
l-am zărit pe lord John îngenuncheat lângă mine. 

Era el și totuși parcă nu era el. Îl lăsasem cu purtările lui liniștite, 
cu ținuta lui corectă și îmbrăcat fără cusur. Acum, fața îi era palidă și 
privirea rătăcită și respira greu cât timp vorbea, de parcă venise aler- 
gând de cine știe unde. Era zgâriat și plin de sânge pe obraji, hainele îi 
atârnau în zdrenţe și pălăria îi dispăruse. M-am uitat la el nedumerit, 
dar el nu m-a lăsat să-l întreb nimic. În timp ce vorbea, căuta înfrigu- 
rat printre provizii. 

— Repede, tinere, mi-a strigat, repede! Fiecare clipă e scumpă. 
Ia puștile, ia-le pe amândouă. Eu le iau pe celelalte două. Ia și toate 
cartușele câte le găsești. Umple-ţi buzunarele și acum, de mâncare. Șase 
cutii de conserve or să ne-ajungă. Așa, bun! Să nu ne pierdem vremea 
cu vorbe. Să mergem, altfel suntem pierduţi! 

Cu toate că nu eram treaz decât pe jumătate, incapabil de a 
înţelege ce însemnau toate acestea, m-am trezit alergând ca un nebun 
după el prin pădure, cu câte o pușcă sub fiecare braţ și cu mâinile pline 
cu tot felul de provizii. Făcând zeci de cotituri pe unde era pădurea mai 
deasă, lord John a ajuns la un tufiș nepătruns și, fără să-i pese de spini, 
s-a strecurat în mijlocul lui, trăgându-mă după el. 

— Aici cred că suntem în siguranţă, a gâfâit el. Nici vorbă că ei 
Or să se îndrepte spre tabără. Asta o să le vie întâi în minte. 

— Dar despre ce e vorba? l-am întrebat îndată ce mi-am putut 
trage răsufletul. Unde-s profesorii? Și cine ne urmărește? 

— Oamenii-maimuţă! mi-a răspuns. Dumnezeule, ce bestii! 
Nu vorbi tare, că au urechile lungi, de altfel și ochii li-s foarte ageri, 
numai cu mirosul stau cam prost, pe cât am putut să-mi dau seama, 
așa că nu cred că or să ne descopere dacă s-or lua după acest simţ. Dar 
dumneata, tinere, pe unde mi-ai fost? Ai avut un noroc grozav că ai 
scăpat așa de ușor. 

În câteva fraze, i-am șoptit la ureche ce mi se întâmplase. 

— Destul de prost, a zis când a auzit despre dinosauri și despre 
capcană. Nu, nu-i un loc visat pentru o cură de odihnă. Nu-i așa? Dar 
n-am bănuit nici pe departe ce putea să ascundă podișul nostru până 
când diavolii ăștia n-au pus mâna pe noi. Papuașii antropofagi, în pute- 
rea cărora am căzut cândva, erau civilizați pe lângă maimuțţele astea! 

— Dar cum s-a întâmplat? l-am întrebat. 

— Era spre revărsatul zorilor. Savanții noștri tocmai se treziseră. 
Dar nu începuseră încă să-și arunce săgeți înveninate, când deodată a 
început o adevărată ploaie de maimuțe. Săreau din copac, nenumărate, 
ca fructele care s-ar fi scuturat dintr-un măr. Presupun că în timpul 
nopții se adunaseră în copacul cel mare care-și întindea crengile peste 
capetele noastre. Am tras asupra uneia și am nimerit-o în pântec, dar 
înainte de a ne dezmetici ne-am pomenit cu toții la pământ. Le spun 
eu maimuțe, însă aveau în mâini ciomege și pietre, bolboroseau nu știu 
ce între ele și ne legau cu liane, ceea ce arată că sunt mult superioare 
tuturor animalelor pe care le-am întâlnit vreodată în rătăcirile mele. 
Oameni-maimuţe, „veriga de legătură”, iată ce sunt! În ce mă privește, 
aș fi preferat ca aceste „verigi de legătură” să lipsească cu desăvârșire! 
L-au ridicat pe tovarășul lor rănit care sângera ca un porc înjunghiat, 
apoi s-au așezat în jurul nostru. Și dacă mi-a fost dat să văd vreodată 
capete de ucigași, apoi atunci le-am văzut! Erau înalți, de înălțimea 
oamenilor, dar mai puternici. Aveau ochi ciudațţi, sticloși și cenușii 
sub sprâncene stufoase și roșii, care ne străpungeau cu privirea. Nici 
Challenger, care e departe de a fi o curcă plouată oarecare, nu se simțea 
deloc la largul lui. Încerca să se ridice în picioare şi urla la ei, spu- 
nându-le să termine odată. Cred că întâmplarea neașteptată îi cam 
tulburase minţile, deoarece răcnea și înjura ca un nebun. N-ar fi găsit 
o asemenea colecție de înjurături, nici chiar dacă ar fi avut în fața lui 
O droaie din iubiții lui gazetari! 

— Da şi pe urmă ce s-a mai întâmplat? Mă interesa nespus 
această poveste ciudată, pe care tovarășul meu mi-o șoptea la ureche, 
în timp ce ochii lui ageri cercetau împrejurimile, iar mâna i se crispase 
pe carabina încărcată. 

— Credeam că s-a terminat cu noi, dar lucrurile au luat altă 
întorsătură. Maimuţele au început să vorbească ele între ele în limba 
lor pocită. Apoi, una a venit și s-a așezat lângă Challenger. Ai să râzi, 
tinere, dar pe cuvântul meu de onoare că-i puteai considera ca făcând 
parte din aceeași familie! N-aș fi crezut-o asta, dacă n-aș fi văzut-o cu 
ochii mei. Bătrânul om-maimuţă, fără îndoială mai-marele lor, era un 
fel de Challenger roșu, cu toate caracteristicile frumuseţii prietenului 
nostru, poate în oarecare măsură exagerate. Avea trupul scurt, umerii 

puternici, toracele uriaș, fără gât, barba zbârlită, sprâncenele stufoase, 
o căutătură care părea că spune: „Ce vrei de la mine, blestematule>” 
într-un cuvânt, exact aceleași particularități. Când omul-maimuţă s-a 
așezat lângă Challenger și când și-a pus mâna pe umărul lui, imaginea 
a fost desăvârșită. Pe Summerlee l-a apucat un râs nervos, de-i dăduseră 
lacrimile. Oamenii-maimuţă au început să râdă și ei, sau cel puţin să 
scoată niște sunete care aveau pretenţia că înseamnă așa ceva. 

După aceea au început să ne târască prin pădure. Nu s-au atins 
de arme și nici de celelalte obiecte pe care le socoteau, fără îndoială, 
primejdioase, dar au șterpelit toate merindele care erau la vedere. 
Summerlee și cu mine am avut de suferit în timpul drumului, dovadă 
obrazul meu zgâriat și hainele în zdrențe, pentru că ne-au târât de-a 
dreptul prin tufișurile de mărăcini. Pielea lor e grozav de rezistentă. 
Numai Challenger o ducea bine. Patru din ei îl purtau pe umeri, așa 
că înainta ca un împărat roman. Dar ce se aude? 

Din depărtare venea un zgomot ciudat, destul de asemănător 
cu al castanietelor. 

— Ei sunt! a șoptit tovarășul meu, strecurând cartușe în cara- 
bina lui „Express” cu două focuri. Încarcă-ți puștile, băiete, că nu trebuie 
să ne prindă vii. Asta să n-o uiţi. Zgomotul pe care-l auzi îl fac atunci 
când sunt agitaţi. Și, pe legea mea, or să aibă de ce se agita dacă or da 
cumva de noi! Îi auzi bine acum? 

— Sunt foarte departe. 

— Probabil că s-au împărţit în grupuri mici și cercetează 
pădurea. De data asta n-or să ne ajungă. Dar să-ţi spun mai departe 
întâmplarea noastră. Puțin după aceea ne-au dus în satul lor, alcătuit 
din vreo mie de colibe făcute din crengi și frunze și așezate într-un 
luminiș înconjurat de copaci, cam la 3 sau 4 mile de aici, aproape de 
marginea stâncii. Aceste ființe scârboase m-au pipăit atâta, încât am 
impresia că n-o să mă mai pot curăța nici odată. Ne-au legat iar și indi- 
vidul care mă lega făcea nodurile ca un adevărat marinar. După aceea, 
lungiți sub copaci, cu picioarele mai sus decât capul, ne-au lăsat sub 
supravegherea unei brute de paznic înarmat cu o măciucă. Când vor- 
besc la plural, mă gândesc numai la Summerlee și la mine, pentru că 
Challenger, urcat într-un copac, mânca ananas și petrecea mai bine ca 
oricând. Trebuie să recunosc că făcea în tot chipul ca să ne poată arunca 
și nouă câteva fructe și că s-a aranjat așa fel ca să ne desfacă legăturile 
cu propriile lui mâini. Dacă l-ai fi văzut pe creanga lui, fraternizând cu 
„sosia” lui și cântând cu vocea lui de bas „Clopotele sună”, pentru că 
muzica avea aerul să menţină bestiile în bună dispoziţie, te-ai fi stri- 
cat de râs. Numai că noi, după cum îţi închipui, nu prea aveam chef de 
râs. Cu anumite restricții, păreau dispuși să-l lase să facă ce voia, dar 
în ce ne privește se arătau foarte severi. Era o mare mângâiere pentru 
Summerlee și pentru mine gândul că dumneata erai liber și că puteai 
să veghezi asupra notelor luate de noi. 

O să-ţi spun acum, tinere, ceva care o să te surprindă. Spuneai 
că ai descoperit oarecare semne dovedind prezența omului, ca focuri, 
capcane și altele. Ei bine, i-am văzut și eu pe acești băștinași. Niște 
nenorociți cu capetele plecate, care au desigur motive să fie așa. S-ar 
părea că aceste ființe omenești locuiesc într-o margine a podișului, cea 
mai îndepărtată, acolo unde ai observat peșterile, iar oamenii-maimuţă 

ocupă restul și duc cu ei o luptă neîncetată și aprigă. Aceasta e situația 
după cât am putut să constat. Ieri, maimuțele au prins vreo duzină de 
oameni, pe care i-au luat prizonieri. Nu cred că ai auzit vreodată în 
viața dumitale asemenea urlete și văicăreli! Prizonierii erau mici, cu 
pielea roșie și abia se târau din pricina mușcăturilor și zgârieturilor 
pe care le primiseră. Oamenii-maimuţă au ucis doi dintre ei și altuia 
i-a smuls un braț, dovedind o nemaipomenită bestialitate. Nenorociţii 
au murit cu bravură, fără să scoată un strigăt. Dar pe noi, priveliștea 
asta aproape că ne-a îmbolnăvit. Summerlee a leșinat și chiar Challen- 
ger avea aerul că văzuse mai mult decât putea să îndure. Cred că s-au 
depărtat, nu-i așa? 

Am ascultat cu luare aminte, dar afară de ţipetele păsărilor nimic 
nu mai tulbura liniștea pădurii. Lord John a urmat: 

— Am impresia că ai scăpat ușor, tânărul meu prieten. Dacă 
n-ar fi fost capturarea indienilor, care i-a făcut să uite de dumneata, fără 
îndoială că s-ar fi întors în tabără. Pentru că aveai tot timpul dreptate 
când spuneai că cineva ne observă de sus, din copac. Știau perfect de 
bine că unul dintre noi lipsea, dar nu se mai gândeau decât la noua lor 
pradă. Așa s-a făcut că eu am fost acela care te-a trezit de dimineaţă și 
nu un cârd de maimuțe. Dar, Dumnezeule, ce coșmar e toată povestea 
asta, ce aventură! Îţi aduci aminte de pădurea cea deasă de bambușşi 
ascuţiţi, acolo jos unde am descoperit scheletul americanului? Ei bine, 
pădurea e chiar sub satul maimuţelor și de pe stânca de deasupra ei 
sunt aruncaţi prizonierii. Dacă ne-am fi uitat atunci mai cu atenţie, 
am fi descoperit nu unul, ci grămezi de schelete. Și-au făcut la mar- 
ginea podișului un fel de câmp de paradă, unde se adună ca pentru 
o ceremonie. Bieții prizonieri sunt siliți să sară unul câte unul și cea 
mai mare distracţie a oamenilor-maimuţță e să vadă dacă nenorociţii 
se zdrobesc de pământ sau se înțeapă în bambuși. Ne-au dus și pe noi 
să vedem spectacolul. Tot tribul se aliniase pe margine. Patru indieni 
au sărit și bambușii s-au înfipt în ei ca niște ace într-o perniță. Nu-i 
de mirare că bietului iancheu îi crescuseră bambuși între coaste! Era 
înspăimântător, dar trebuie să recunosc că în același timp era fasci- 
nant să aștepți clipa săriturii, chiar când știai că vine și rândul tău să 
faci același lucru! 

Dar nu s-a întâmplat așa. Oamenii-maimuță au mai păstrat 
șase indieni pentru azi, sau cel puțin așa am înțeles, iar noi bănuiesc 
că trebuia să jucăm rolul de vedete. Challenger ar fi putut eventual să 
mai scape, dar Summerlee și cu mine figuram pe program. Sălbăticiu- 
nile se exprimau mai mult prin semne, așa că puteam să-i urmăresc 
cu destulă ușurință. Și atunci m-am gândit că ar fi timpul s-o iau din 
loc. Chibzuisem destul de mult asupra lucrurilor și limpezisem câteva 
puncte. Totul cădea în sarcina mea, deoarece Summerlee nu-mi putea fi 
de nici un folos, iar Challenger nici atât. Singura dată când s-au nimerit 
alături, și-au spus vorbe grele pentru că nu se înțelegeau asupra clasi- 
ficării științifice a acestor diavoli cu părul roșu, care ne dăduseră gata 
și care, pentru unul din ei, era fără îndoială dryopithecus javanesis, iar 
pentru celălalt, pithecanthropus. Niște smintiţi, niște nebuni amândoi! 

Dar, după cum îți spuneam, făcuseră două sau trei observaţii 
care-mi puteau fi de folos. Prima, că bestiile acelea nu pot alerga în câmp 
deschis tot atât de repede ca omul. Picioarele li-s scurte și încovoiate, 
iar trupul greu. Chiar Challenger l-ar întrece pe cel mai bun dintre ei 
pe 100 de iarzi, iar dumneata și cu mine ne-am putea socoti adevăraţi 
campioni. Apoi ei nu cunosc armele de foc. Nici nu cred că le-a trecut 
prin minte că cel pe care-l împușcasem murise din pricina rănii. Dacă 
ne recăpătăm armele, totul era simplu. 

Și atunci, azi dimineaţă, devreme, i-am trântit paznicului meu 
un picior în burtă, de-a căzut în nesimţire și am pornit spre tabără, 
te-am găsit pe dumneata, am găsit armele și iată-ne! 

— Dar profesorii? am strigat consternat. 

— Trebuie să ne ducem să-i eliberăm. N-am putut să-i iau cu 
mine. Challenger era sus în copac, iar Summerlee n-ar fi fost în stare să 
facă nici un efort. Singurul lucru pe care-l puteam face, era să aduc pușş- 
tile și să încerc o lovitură. Bestiile știu că fuga mea s-ar putea întoarce 
împotriva lor, dar nu cred că se vor atinge de Challenger. N-aș putea 
spune același lucru și despre Summerlee. Dar în orice caz, soarta lui 
e pecetluită. De asta sunt sigur. Așa că n-am avut nici o mustrare de 
cuget plecând. Acum însă avem o datorie de onoare: ori să-i salvăm, ori 
să murim cu ei. Prin urmare, deprinde-te cu ideea asta, ţinere, deoarece 
până deseară trebuie să se aleagă într-un fel... 

Am încercat să redau aci, în povestirea lui lord John, vorba 
lui nervoasă, propoziţiile scurte și sacadate și tonul jumătate ironic, 
jumătate nepăsător. Omul acesta era născut să conducă. Primejdia îi 
biciuia vioiciunea obișnuită, vorba i se făcea tot mai pitorească, ochii 
îi scânteiau și mustaţa de Don Quijote i se zbârlea într-un fel de avânt 
tineresc. Dragostea lui pentru primejdie, sentimentul puternic pe care-l 
trăia cu prilejul vreunei aventuri, cu atât mai mult cu cât se găsea mai 
îndeaproape legat de ea, linia de conduită pe care o urma, considerând 
primejdia ca pe o formă sportivă de a te juca cu destinul — toate acestea 
făceau din el un nepreţuit tovarăș de vremuri grele. Fără frica noastră 
îndreptățită, ar fi fost o adevărată fericire să te avânţi în asemenea aven- 
tură, lângă un asemenea om. Tocmai ne ridicam să părăsim tufișul care 
ne slujise de ascunzătoare când, deodată, lord John m-a apucat de braţ. 

— Pe legea mea! mi-a șoptit. Privește! 

Din locul în care ne aflam puteam cuprinde cu ochii trunchiurile 
copacilor alcătuind un tunel de verdeață, de-a lungul căruia înainta 
un grup de oameni-maimuţă. Veneau unul câte unul, cu picioarele 
încovoiate și cu spinările aplecate, cu mâinile atingând din când în 
când pământul și întorcându-și capetele din mers când la dreapta, 
când la stânga. Faptul că mergeau aplecaţi îi făcea să pară mult mai 
mici, dar mi-am dat seama că puteau să aibă cam cinci picioare în 
înălțime. Aveau brațele lungi și toracele uriaș. Mulți purtau măciuci și, 
de departe, grupul lor părea o procesiune de oameni păroși și diformi. 
O clipă i-am văzut foarte deslușit, apoi au dispărut în junglă. 

— Nu, nu-i momentul, a zis lord John, care își ridicase pușca. 
Tot ce putem face mai bun e să stăm liniștiți până când nu ne-or mai 
căuta. Atunci vom vedea dacă nu ne putem apropia de sat, să încercăm 
lovitura cea mare. Îi mai lăsăm o oră, pe urmă pornim. 

În vremea asta am deschis o cutie de conserve și i-am mâncat 
conținutul. Lord Roxton, care nu pusese nimic în gură din dimineața 
zilei precedente decât câteva fructe, înghiţea cu lăcomie. În sfârșit, cu 
buzunarele doldora de cartușe și cu câte o armă în fiecare mână, am 
plecat să ne îndeplinim misiunea de eliberatori, înainte de a părăsi 
ascunzătoarea, am avut grijă să-i însemnăm locul și poziţia ei față de 
fortul Challenger, așa fel ca s-o putem găsi din nou dacă ne-o mai trebui. 

Ne-am strecurat în tăcere printre tufișuri până când am ajuns la mar- 
ginea stâncii, lângă vechea noastră tabără. Acolo ne-am oprit și lordul 
John mi-a expus planurile lui. 

— Atâta timp cât ne aflăm printre copaci, mizerabilii aceștia 
ne au în mână, a început el. Pentru că ei ne pot vedea, pe când noi 
nu. Dar nu-i același lucru și la loc deschis, unde ne putem mișca mai 
repede decât ei. Așa că trebuie să umblăm cât mai mult la loc deschis. 
Pe marginea podișului sunt mai puţini copaci decât în interiorul lui. 
Prin urmare, pe linia asta trebuie să ne menţinem, înaintează încet, 
deschide bine ochii și stai cu arma pregătită. Dar mai mult ca orice, 
nu-i lăsa să te facă prizonier atâta timp cât îți mai rămâne un singur 
cartuș! Acesta e ultimul meu cuvânt, tinere. 

Când am ajuns la marginea stâncii, m-am uitat în jos și l-am 
văzut pe bunul nostru negru Zambo stând pe o piatră. Aș fi dorit mult 
să-l strig și să-i dau vești despre noi, dar am socotit că ar fi prea pri- 
mejdios, deoarece mă puteau auzi. Pădurea avea aerul că era plină de 
oameni-maimuţă, mereu le auzeam vorbăria lor ciudată. În momentele 
acelea ne vâram în cel mai apropiat tufiș și stăteam acolo liniștiți până 
când zgomotul se depărta. Din pricina asta înaintam încet și se vede că 
au trecut cel puţin două ore până să înțeleg, din mișcările prudente ale 
lui lord John, că eram aproape de locul spre care ne îndreptam. Mi-a 
făcut semn să stau liniștit, iar el a plecat înainte singur, târându-se. 
Peste o clipă era îndărăt și părea foarte impresionat. 

— Vino! spuse el. Vino repede! Să dea Dumnezeu să nu fi ajuns 
prea târziu. 

Tremurând de emoție de parcă mă scuturau frigurile, m-am târât 
înainte și m-am culcat lângă el, uitându-mă prin desișuri la luminișul 
care se deschidea în față. Scena pe care am văzut-o era atât de fantas- 
tică și de absurdă, încât n-o s-o uit până în ziua morții. Nici nu știu 
cum 0 s-o pot povesti sau cum, după câţiva ani, o să cred că am trăit-o 
aievea, dacă mi s-o întâmpla să mai stau vreodată într-un fotoliu la 
Savage Club sau să mai privesc cheiurile cenușii ale Tamisei. Desigur 
că atunci o să mi se pară ceva ca un coșmar sau ca o vedenie de om în 
delir. Dar trebuie s-o aștern pe hârtie cât mai curând, atâta timp cât o 
am proaspătă în minte, iar omul care stă lângă mine în iarba udă poate 
să mărturisească dacă am minţit sau nu. 

În faţa noastră se întindea, până la marginea stâncii, un loc 
deschis și larg, cu o suprafață de vreo câteva sute de iarzi, acoperit 
cu iarbă și cu ferigi pitice. Luminișul era împrejmuit, în semicerc, de 
copaci, în care se vedeau niște colibe făcute din frunziș și așezate una 
deasupra celeilalte printre crengi. Fiecare din aceste cuiburi era o mică 
locuinţă. Intrările colibelor și crengile copacilor erau împânzite de un 
întreg popor de maimuțe care, după mărimea lor, păreau să fie femeile 
și copiii tribului. Aceștia alcătuiau fundalul tabloului și se uitau cu deo- 
sebit interes la aceeași scenă, care pe noi ne fascina și ne înspăimânta. 

Pe locul gol din apropierea stâncii se adunaseră cam o sută de 
făpturi păroase și roșcate, unele de o mărime impresionantă, dar toate 
la fel de hidoase. Acești oameni-maimuță păstrau oarecare disciplină: 
nici unul din ei nu încerca să rupă alinierea. Înaintea lor stătea un grup 
de indieni, mici de statură, bine proporționaţi, a căror piele arămie stră- 
lucea la soare ca bronzul lustruit. Lângă ei era un alb — înalt, subțire, 
cu capul plecat, cu braţele încrucișate și cu o expresie de spaimă și de 
resemnare: nu puteam să nu recunosc făptura uscăţivă a profesorului 
Summerlee. 

În faţa și în jurul acestei cete de prizonieri se vedeau câţiva 
oameni-maimuţă care-i păzeau cu strășnicie și le făceau imposibilă 
orice încercare de fugă. În sfârşit, înaintea tuturor și foarte aproape de 
marginea stâncii, mi-au atras atenţia două personaje atât de ciudate 
care, în alte împrejurări, ar fi fost nespus de comice. Unul din ei era 
tovarășul nostru, profesorul Challenger. Ceea ce mai rămăsese din fosta 
lui haină îi atârna în zdrenţe pe umeri. Cămașă nu mai avea, iar barba 
mare şi încâlcită era una cu părul care-i acoperea pieptul uriaş. Îşi pier- 
duse pălăria și părul, care-i crescuse apreciabil în timpul peregrinărilor 
noastre, îi flutura în toate părţile într-o sălbatică neorânduială. O sin- 
gură zi îl schimbase, din cel mai înalt produs al civilizației moderne, în 
cel mai jalnic sălbatic din America de Sud. Alături de el stătea stăpânul 
lui, regele oamenilor-maimuţă. Semăna leit cu profesorul nostru, așa 
cum îmi povestise lord John, cu deosebirea că el era roșcat, în timp 
ce profesorul era brun. Aceeași față turtită și masivă, aceiași umeri 
puternici, aceleași braţe lungi care le atârnau, aceeași barbă ameste- 
cată cu părul de pe piept. Numai că, deasupra sprâncenelor, fruntea 

îngustă și teșită ca și țeasta turtită a omului-maimuță erau în cel mai 
desăvârșit contrast cu fruntea înaltă și cu craniul de o formă perfectă 
al europeanului. Din toate celelalte puncte de vedere, regele părea o 
absurdă caricatură a profesorului. 


Toate aceste lucruri, care acum îmi iau atâta timp ca să le 
descriu, le-am văzut atunci într-o clipă. De altfel, atunci aveam de 
făcut treburi mai importante, deoarece în fața noastră se desfășura 
o cumplită tragedie. Doi oameni-maimuţă au tras afară din ceată un 
indian și l-au împins până la marginea stâncii. Regele a făcut un semn 
cu mâna. Supușii au apucat prizonierul de mâini și de picioare și i-au 
făcut vânt încoace și încolo de trei ori, cu oviolență nemaipomenită, apoi 
l-au aruncat pe deasupra prăpastiei ca pe o biată zdreanţă. Puterea cu 
care l-au aruncat l-a făcut să se învârte în aer înainte de a cădea. Când 
a dispărut din văzul adunării, toţi, în afară de paznici, s-au năpustit 
spre marginea prăpastiei. A urmat o clipă de liniște, care s-a sfârșit cu 
un răcnet de bucurie: săreau în dreapta și-n stânga, își fluturau bra- 
țele păroase și urlau de fericire. Pe urmă s-au îndepărtat de marginea 
stâncii, s-au aliniat din nou și au așteptat victima următoare. 

De data aceasta îi venea rândul lui Summerlee. Doi paznici l-au 
apucat de mâini și l-au tras înainte cu brutalitate. Toată ființa lui înaltă 
şi subțire se zbătea ca un pui pe care-l tragi afară din coteţ. Întors cu 

faţa spre rege, Challenger gesticula cu o vădită emoție. Se ruga, pleda și 
implora cerându-i viața prietenului său. Dar omul-maimuţă l-a împins 
cu asprime și a refuzat dând din cap. Mișcarea aceasta a fost cea din 
urmă pe care a făcut-o. Carabina lui lord John a bubuit și regele s-a 
prăbușit la pământ ca o uriașă grămadă de carne roșie. 

— Trage în grămadă! Trage! Trage, băiete, mi-a strigat tovarășul 
meu. 

În sufletul omului celui mai placid există ciudate răbufniri de 
sălbăticie. Mă consider o natură sensibilă și mi s-a întâmplat de multe 
ori să mi se umezească ochii în fața unui iepure rănit. Acum însă mă 
stăpânea setea de sânge. M-am trezit în picioare, descărcând o pușcă 
după alta și încărcând din nou, urlând sălbatic și râzând ca un nebun. 
Toate cele patru puști ale noastre făceau un masacru îngrozitor. Cei doi 
paznici care-l ţineau pe Summerlee au fost doborâți, iar el se împleticea 
ca un om beat, fără să-și dea seama că era liber. Tot tribul oameni- 
lor-maimuţă fugea acum nebunește în toate părțile, fără să înţeleagă de 
unde venea furtuna aceea aducătoare de moarte. Se învârteau, dădeau 
din mâini și urlau, împiedicându-se de cei care căzuseră. O pornire 
necugetată i-a făcut să se năpustească grămadă spre copaci ca să se 
refugieze, lăsând în urma lor țărâna presărată cu morți. Prizonierii au 
rămas singuri în mijlocul luminișului. 

Mintea ageră a lui Challenger a prins mișcarea. L-a apucat de 
braț pe Summerlee, care rămăsese lipsit de orice vlagă și amândoi s-au 
repezit spre noi. Doi dintre paznici s-au luat pe urmele lor, însă două 
gloanţe din carabina lui lord John i-au oprit pe loc. Am alergat înain- 
tea prietenilor noștri și le-am pus în mână câte o pușcă încărcată. Dar 
Summerlee era la capătul puterilor. Abia mai putea păși. În vremea asta, 
oamenii-maimuţă își veniseră în fire și se întorceau prin junglă ca să 
ne taie drumul. Challenger și cu mine ne-am retras, sprijinindu-l pe 
Summerlee, în timp ce lord John ne apăra retragerea trăgând susținute 
focuri de pușcă de câte ori capetele sălbatice se iveau prin tufișuri. Mai 
mult de o milă am avut pe urmele noastre bestiile acelea vorbitoare. 
Apoi urmărirea lor a slăbit, deoarece au început să ne cunoască pute- 
rea și se temeau să se mai arate în fața puștilor. Când, în sfârșit, am 
ajuns la tabără, ne-am uitat îndărăt și am constatat că eram singuri. 


178 


Capitolul XIII 


Sau cel puțin așa credeam. Dar ne înșelam. Abia astupasem 
intrarea „zarebei”, ne strânsesem mâinile cu căldură și ne aruncasem, 
tremurând din tot trupul, la pământ, lângă izvor, când am auzit afară, 
lângă intrare, zgomot de pași și glasuri plângărețe. Lord Roxton s-a 
repezit pe ușă cu pușca în mână. Acolo, cu fața la pământ, zăceau cei 
patru supraviețuitori indieni cu figurile lor mici și roșii, tremurând 
de frica noastră și totuși cerându-ne ajutor. Făceau cu mâna gesturi 
largi, arătându-ne pădurea din jur, ca să ne dea de veste că de acolo ne 
pândea o primejdie. Apoi s-au apropiat și s-au agăţat de genunchii lui 
lord John, lipindu-și obrajii de picioarele lui. 

— Pe legea mea! a strigat lord John, încurcat, chinuindu-și mus- 
tața. Ce naiba să facem cu oamenii aceștia? Haide, copii, ridicaţi-vă și 
dezlipiți-vă obrazul de pe cizmele mele. 

Summerlee își mai venise în fire și acum își îndesa cu tutun 
pipa lui cea veche. 

— Şi ei au fost salvaţi ca și noi, a zis el. Pe toți ne-ați scăpat din 
ghearele morții. Pe cuvânt de onoare, ați cam avut de furcă! 

— Admirabil! a strigat Challenger. Admirabil! Nu numai noi, 
ca indivizi, dar întreaga știință europeană vă datorează recunoștință 
pentru ceea ce aţi făcut! Nu mă sfiiesc să spun că dispariția profesoru- 
lui Summerlee ca și a mea ar fi lăsat un gol greu de împlinit în istoria 
zoologiei moderne. Tânărul nostru prieten și dumneata, lord John, aţi 
procedat admirabil! 

Faţa i s-a luminat de un zâmbet patern, dar știința europeană 
s-ar fi simțit destul de încurcată văzându-i pe acești fii ai săi, nădej- 
dea viitorului, cu capetele zbârlite, cu piepturile goale și cu hainele în 
zdrenţe. Challenger ținea între genunchi o cutie de conserve și în mină 
o bucată mare de miel de Australia congelat. Când au dat cu ochii de 
el, indienii au început să ţipe și s-au agăţat cu desperare de genunchii 
lui lord John. 

— Nuvă temeţi, copii, le-a zis el, mângâind cu mâna părul unuia 
din ei, împletit în coadă. I-ai speriat cu aspectul dumitale, Challenger. 
Și, pe legea mea, nici nu mă mir. Liniștește-te, băiete, nu-i decât un 
om ca și noi. 

— Într-adevăr, domnule! a strigat indignat profesorul. 

— Dar bine, Challenger, ar trebui să fii încântat că ești ceva mai 
altfel decât un om obișnuit. Dacă n-ai fi semănat așa de bine cu regele... 

— Pe cuvântul meu de onoare, lord John Roxton, găsesc că mergi 
cam departe! 

— Constat doar un fapt. 

— Te-aş ruga, domnule, să schimbăm subiectul. Observațiile 
dumitale sunt tot atât de lipsite de respect pe cât de inexplicabile. Ar 
trebui să ne ocupăm puțin de bieţii indieni. Ce facem cu ei? Lucrul cel 
mai bun ar fi, desigur, să-i conducem acasă, dacă am ști unde li-e casa... 

— Nu-i nici o dificultate, am spus. Oamenii stau în peșterile 
de pe malul celălalt al lacului central. 

— Văd că tânărul nostru prieten știe bine unde stau. Dar bănu- 
iesc că drumul e cam lung. 

— Vreo 20 de mile, i-am răspuns. 

Summerlee a mormăit: 

— Întrucât mă priveşte, n-o să pot ajunge nici odată până acolo. 
Aud încă bestiile acelea umblând pe urmele noastre. 

În timp ce vorbea Summerlee, din negura deasă a pădurii am 
auzit în depărtare strigătul oamenilor-maimuţă. Indienii au început 
din nou să se vaiete încetișor. 

— Trebuie s-o luăm din loc și încă repede! a hotărât lord John. 
Dumneata, tinere, ajută-l pe Summerlee. Indienii or să ne care provi- 
ziile. Și acum, să mergem înainte de a fi văzuți! 

În mai puţin de o jumătate de oră am ajuns la adăpostul pe 
care-l folosisem înainte și ne-am ascuns acolo. Și toată ziua am auzit, 
dinspre tabăra părăsită, strigătele neliniștite ale oamenilor-maimuţă. 
Dar nici unul din ei nu s-a arătat în fața noastră, așa că am putut dormi 
cu toții și albi și roșii, somn lung și adânc. Spre seară dormitam încă, 
când am simțit că mă trage cineva de mânecă și l-am văzut pe Challen- 
ger îngenuncheat lângă mine. 

— Domnule Malone, fără îndoială că ţii un jurnal al evenimen- 
telor și, probabil, dorești să-l publici, mi-a spus solemn. 

— Sunt aici în calitate de gazetar, i-am răspuns. 

— Da, așa-i. Cred că ai auzit oarecare observaţii destul de depla- 
sate pe care le-a făcut lord John Roxton, cu privire la o oarecare... la o 
oarecare asemănare... 

— Da, le-am auzit. 

— E de prisos să-ți mai spun că orice publicitate ai da acestor 
observații și orice superficialitate pe care ai dovedi-o în relatarea aces- 
tor evenimente ar însemna 0 gravă jignire la adresa mea. 

— O să mă mărginesc la strictul adevăr. 

— Lord John își permite destul de des observaţii fanteziste și 
e dispus să atribuie explicaţiile cele mai bizare respectului pe care 
rasele înapoiate îl acordă în orice ocazie demnităţii și caracterului.. 
Mă urmărești? 

— Perfect. 

— Mă bizui pe discreţia dumitale. Apoi, după o clipă de tăcere: 
Regele oamenilor-maimuţă era într-adevăr o ființă de o mare distincţie, 
o personalitate de o inteligență și de o frumuseţe deosebită... Nu te-a 
frapat lucrul acesta? 

— Într-adevăr, deosebită! Am încuviințat. 

Și profesorul, scăpat de o grijă, s-a întins din nou și a adormit. 

NE ÎNCHIPUIAM că oamenii-maimuţă, urmăritorii noştri, 
nu știau nimic de ascunzătoarea noastră din junglă. Dar curând am 
descoperit că ne înșelam. În pădure nu se auzea nici o mișcare, nici o 
frunză nu se clintea și totul era liniștit în jurul nostru. Dar ar fi trebuit 
să ne aducem aminte, din prima noastră experiență, de răbdarea și de 
șiretenia de care dădeau dovadă aceste ființe atunci când erau nevo- 
ite să pândească și să aștepte momentul favorabil. Orice o fi să mi se 
întâmple în viață de aci încolo, sunt sigur că nici odată n-o să fiu atât 
de aproape de moarte ca în dimineața aceea. Dar s-o luăm de la început. 

Ne-am trezit cu toții, frânți de emoțiile prin care trecusem și de 
lipsa forțată de hrană din ajun. Summerlee era încă atât de slăbit, încât 
simplul fapt de a sta în picioare însemna pentru el un efort. Dar omul 
acesta avea un fel de curaj aprig, pe care vârsta nu i-l slăbise și care nu 
i-ar fi îngăduit nici odată o înfrângere. Am ținut sfat și am hotărât să 
așteptăm liniștiți, acolo unde ne aflam, un ceas sau două, să mâncăm 
ceva și apoi s-o luăm de-a curmezișul podișului, în jurul lacului cen- 
tral, spre peșterile în care observaţiile mele îmi dovediseră că locuiau 
indienii. Ne bizuiam pe cei pe care-i scăpasem de la moarte, ca să fim 
primiți călduros de tovarășii lor. După aceea, deoarece ne îndeplinisem 
misiunea și aveam cunoștințe mai temeinice asupra tainelor țării lui 
Maple White, trebuia să ne gândim cu toţii serios la rezolvarea proble- 
mei vitale a evadării noastre și a întoarcerii acasă. Până și Challenger 
părea gata să admită că, în aceste condiţii, scopul expediției noastre 
fusese atins și că înainte de toate eram datori să aducem la cunoștința 
lumii civilizate descoperirile uimitoare pe care le făcusem. 


183 


O lume dispărută 


Puteam acum să-i cercetăm în liniște pe indienii pe care-i sal- 
vasem. Erau mici de statură, nervoși, sprinteni și bine făcuţi, având 
părul negru împletit într-o coadă ridicată în creștet cu o curelușă, iar 
mijlocul încins cu un șorț de piele. Feţele lor, fără nici un fir de barbă, 
aveau liniile armonioase și o expresie de permanentă bună dispoziţie. 
Loburile urechilor le atârnau însângerate, ceea ce dovedea că obișnuiau 
să poarte oarecare podoabe, pe care călăii le smulseseră cu brutalitate. 
Vorba lor, deși neînțeleasă pentru noi, era curgătoare și, cum se arătau 
unii pe alții spunând de mai multe ori același cuvânt: „Acalla”, am dedus 
că așa se chema neamul lor. Din când în când, cu fețele schimonosite 
de frică și de ură ridicau pumnii spre păduri și strigau: „Doda! Doda!” 
— cuvânt care, desigur, îi indica pe dușmanii lor. 

— Ce crezi despre ei, Challenger? a întrebat lord John. Pentru 
mine, nu încape nici o îndoială că cel mic, cu fruntea rasa, e unul din 
șefii lor. 

Era vădit, într-adevăr, că omul acela stătea mai la o parte de 
ceilalți, care nu îndrăzneau să i se adreseze decât cu oarecare semne 
de respect. Părea să fie cel mai tânăr dintre ei, dar era atât de mândru 
și de arogant, încât atunci când Challenger i-a pus mâna lui mare pe 
cap, s-a scuturat ca un cal de rasă atins de pinten și, cu o sclipire în 
ochii negri, s-a depărtat de el. Ducându-și apoi mâna la piept și înţe- 
penindu-se pe picioare într-o atitudine demnă, a repetat de mai multe 
ori cuvântul „maretas”. Profesorul, care nu se încurca de atâta lucru, 
a apucat de umeri pe indianul cel mai apropiat și a ținut asupra lui o 
prelegere întocmai așa cum ar fi făcut dacă ar fi prezentat un specimen 
neobișnuit într-o sală de curs. 

— Tipul acestui individ, a început el, cu felul lui sonor de a 
pronunța cuvintele, judecind după capacitatea craniană, după unghiul 
facial sau după orice altă caracteristică — nu pare de un ordin interior. 
Dimpotrivă, trebuie să-l așezăm pe o scară mult superioară în raport cu 
multe treburi sud-americane cunoscute. Nici o ipoteză nu poate explica 
evoluţia acestei rase în acest ţinut. De asemenea, un interval atât de 
mare desparte pe oamenii-maimuţă de animalele care au supraviețuit 
pe acest podiș, încât e aproape inadmisibil să se fi dezvoltat împreună. 

— Atunci, de unde au putut să se ivească? a întrebat lord John. 

— Iată o întrebare care, fără îndoială, va fi aprig discutată în 
toate cercurile științifice din Europa și America, a răspuns profesorul. 
Părerea mea, care nu are altă valoare decât aceea a unei simple păreri, 
aici profesorul și-a umplut cu aer pieptul uriaș și s-a uitat cu aroganță 
în jurul lui, este că evoluţia s-a produs în condiţiile speciale ale acestui 
ținut, până la vertebrate, lăsând să supravieţuiască vechile specii și să 
coexiste cu cele noi. De aci, consecința: găsim fiinţe din zilele noastre, 
cum ar fi tapirul, care de altfel are o vârstă respectabilă, cerbul mare 
și furnicarul, în același timp cu reptilele jurasice. Totul e mult mai 
limpede acum. Dar să vedem ce s-a întâmplat cu oamenii-maimuţă 
și cu indienii. Ce interpretare se poate da prezenţei lor aici? Singura 
la care mă pot gândi e o invazie venită dinafară. Pare foarte probabil 
că a existat un tip de maimuţă antropoidă în America de Sud, care în 
vremile trecute și-a croit drum până la acest podiș și care a dat apoi 
naștere ființelor pe care le-am văzut și dintre care unele... aici se uită 
țintă la mine, prezentau un aspect și o formă care, dacă s-ar fi împletit 
și cu inteligența, nu preget s-o spun, ar fi fost la înălțimea oricărei rase 
astăzi în ființă. Cât despre indieni, nici nu pun la îndoială faptul că au 
emigrat la o dată mult mai recentă. Sub amenințarea foametei sau din 
dorinţă de cucerire, și-au făcut drum până aici sus. Găsindu-se în fața 
unor ființe fioroase, necunoscute până atunci s-au refugiat în peșterile 
pe care ni le-a descris tânărul nostru prieten. Fără îndoială că au avut 
de dat o luptă extrem de grea ca să se poată apăra împotriva fiarelor 
și, mai ales, împotriva oamenilor-maimuţă, care i-au privit desigur ca 
pe niște intruși și împotriva cărora au avut de dus o luptă fără odihnă, 
punând la bătaie o șiretenie care le lipsea adversarilor. Dacă numă- 
rul indienilor pare restrâns, e tot din pricina luptei pe care au trebuit 
s-o dea. Ei bine, domnilor, sunteți pe deplin lămuriţi sau există vreun 
punct asupra căruia aţi dori să puneţi întrebări? 

De data aceasta, profesorul Summerlee era prea deprimat ca să 
se împotrivească. Totuși, a dat din cap cu violenţă, în semn de totală 
dezaprobare. Lord John, trecându-și mâinile prin părul său scurt, a 
declarat că nu era în măsură să deschidă o controversă. Cât despre 
mine, mi-am jucat rolul obișnuit, adică acela de a cobori discuţia la 
un nivel prozaic, atrăgând atenţia celorlalți asupra faptului că unul 
din indieni lipsea. 

— S-a dus să aducă apă, a spus lord Roxton. I-am dat un burduf 
gol și a plecat cu el. 

— La tabără? am întrebat. 

— Nu, la pârâu. Trebuie să fie acolo, printre copaci. Nu poate fi 
mai departe de 200 de iarzi. Dar văd că neghiobul întârzie. 

— Mă duc să-l caut, am spus. 

Mi-am luat pușca și am pornit în direcția pârâului, lăsându-mi 
prietenii care se pregăteau să mănânce ceva. Ar putea să pară impru- 
dent că părăseam adăpostul, chiar pentru o distanță atât de mică, dar 
nu uitaţi că eram la mai multe mile de satul maimuţelor, că, după câte 
știam, bestiile nu ne descoperiseră și că în nici un caz, cu o armă în 
mână, nu aveam de ce mă teme de ele. Nu cunoșteam încă viclenia lor 
și nici puterea de care erau în stare. 

Auzeam undeva, prin apropiere, susurul pârâului, dar între mine 
și apă se întindea un desiș de copaci și de mărăcini. Îmi croisem drum 
într-acolo până la un punct care ieșea din câmpul vizual al tovarășilor 
mei, când sub unul din copaci am observat 
o masă informă și roșcată ghemuită prin- 
tre mărăcini. M-am apropiat și am tresărit 
recunoscând cadavrul indianului nostru. 
Zăcea pe o parte, cu mâinile atârnate și 
cu capul răsturnat pe spate, într-o poziţie 
cu totul nefirească, așa fel încât părea că 
privește drept pe deasupra umărului. Am 
început să strig ca să dau de veste priete- 
nilor mei că se întâmplase ceva și m-am 
aplecat peste cadavru, să-l cercetez. Cu 
siguranţă că îngerul meu păzitor era foarte 
aproape de mine, deoarece o senzaţie de 
frică sau poate un ușor foșnet al frunzelor 
m-a făcut să-mi ridic ochii. 

Din frunzișul des și verde care 
atârna deasupra capului meu, coborau 
încet două braţe musculoase, acoperite cu 
păr roșcat. Încă o clipă și mâinile acelea 

mari, care se furișau printre frunze, m-ar fi apucat de beregată. Am 
sărit îndărăt cât am putut de repede, dar mâinile erau mai iuți decât 
mine. Cu toate că am evitat, sărind brusc, să mă strângă de gât, ceea ce 
mi-ar fi fost fatal, totuși una din ele m-a prins de ceafă și cealaltă mi 
s-a lăsat peste obraz. Mi-am ridicat mâinile să-mi apăr gâtul, dar în 
clipa următoare laba care-mi acoperea fața s-a coborât și s-a înfipt în 
propriile mele mâini. M-am pomenit ridicat cu ușurință de la pământ 
și am simţit în același timp o apăsare care-mi împingea capul înapoi, 
până când durerea pe care o simţeam în regiunea cervicală a fost mai 
mare decât puteam să îndur. Eram gata să leșin, dar am mai avut încă 
puterea să dau la o parte o clipă mâna care-mi apăsa bărbia. Uitân- 
du-mă în sus, am zărit o figură înfiorătoare, cu ochi albaștri, reci și 
necruțători, care se uitau ţintă într-ai mei. Era ceva hipnotic în acești 
ochi înfiorători. N-am putut rezista mai mult. Când bestia a simţit că 
puterile îmi slăbeau, doi canini albi i-au sclipit o secundă în cele două 
colțuri ale gurii și gheara m-a apucat din nou de bărbie, împingându-mi 
iarăși capul spre spate. O negură subțire m-a învăluit și în urechi au 
început să-mi sune clopoței de argint. Am auzit în depărtare o împuș- 
cătură înăbușită de carabină, am avut vaga senzaţie a unei prăbușiri 
și am căzut în nesimţire. 

Când m-am trezit, eram culcat pe iarbă, în ascunzișul nostru. 
Cineva adusese apă de la pârâu și lord John mă stropea pe faţă, în timp 
ce Challenger și Summerlee îmi sprijineau capul, cu un aer îngrijorat. 
O clipă am avut senzaţia că sub măștile lor de oameni de știință exis- 
tau și suflete omenești. Cu siguranță că șocul nervos, mai mult decât 
vătămarea trupească, mă cufundase în starea aceea de inconștienţă, 
așa că după o jumătate de ceas, cu toată durerea îngrozitoare de cap și 
înțepeneala gâtului, eram din nou pe picioare, gata să fac față oricărui 
eveniment. 

— Puțin a lipsit să nu te cureţi, băiete, a zis lord John. Cum 
te-am auzit strigând am și plecat, dar când ţi-am văzut capul aproape 
scos din umeri și trupul legănându-se în gol, am fost sigur că am ajuns 
prea târziu. În zăpăceală mi-am greșit ţinta, dar bestia tot ţi-a dat dru- 
mul și a dispărut ca un fulger. Pe legea mea! Aș vrea să am cincizeci de 
oameni înarmați, ca să curăţ locul de bestiile astea care l-au infectat! 

Prin urmare, oamenii-maimuţă ne descoperiseră și eram pân- 
diți, fără îndoială, din toate părțile! În timpul zilei poate că n-aveam a 
ne teme prea mult, dar nu mai încăpea vorbă că nu va trece noaptea 
fără să fim atacați. Așa încât, cu cât am fi plecat mai repede, cu atât ar 
fi fost mai bine. În jurul nostru pădurea se întindea pe trei părţi şi cu 
siguranță că, rămânând acolo, am fi căzut într-o capcană. Dar pe cea 
de a patra parte, aceea care cobora spre lac, era numai mărăciniș, cu 
destul de dese luminișuri și, din loc în loc, cu câte un copac. Aceasta 
era calea pe care o urmasem eu în aventuroasa mea plimbare de unul 
singur și ea ducea direct la peșterile indienilor. Acesta trebuia să fie 
drumul nostru. 

Nu aveam decât o singură părere de rău: că lăsam în urma noas- 
tră tabăra. Și nu atât pentru proviziile pe care le părăsisem, cât mai 
ales pentru că pierdeam legătura cu Zambo, singurul nostru punct 
de legătură cu lumea dinafară. Altfel, luasem o mare cantitate de car- 
tușe, ca și toate armele, așa încât, cel puţin pentru un timp, puteam să 
ne bizuim pe propriile noastre puteri și să sperăm că o să se ivească 
curând ocazia să ne întoarcem și să reluăm legătura cu negrul. Zambo 
făgăduise că o să ne aștepte cu credinţă și nu aveam nici o îndoială că 
O să se ţină de cuvânt. 

Am plecat îndată după-amiază. Indianul cel tânăr, șeful, mer- 
gea înainte, slujindu-ne de călăuză, dar refuzând cu indignare să ducă 
ceva în spate. După el veneau cei doi indieni rămași în viață, purtând 
pe umeri puținele provizii pe care le mai aveam. Noi, cei patru albi, 
alcătuiam ariergarda, cu armele pregătite. În clipa când am plecat, a 
izbucnit în spatele nostru din liniștea pădurii acel urlet îngrozitor al 
oamenilor-maimuţă, pe care-l puteai lua fie drept un strigăt de triumf 
pentru fuga noastră, fie drept o insultă adresată acestei fugi. Uitându-ne 
îndărăt, n-am văzut decât frunzișul verde al copacilor, dar urletele pe 
care le auzeam dovedeau că pe acolo erau mulți dușmani de-ai noștri. 
N-am avut impresia că ne-ar urmări și în curând am ajuns la loc des- 
chis, ceea ce însemna că scăpasem de sub puterea lor. 

În timp ce mă târam în urma tuturor, mă uitam la cei trei pri- 
eteni care mergeau înainte și nu mă puteam opri să nu zâmbesc. Ce 
mai rămăsese din fermecătorul lord John Roxton, care stătea atunci 
seara la „Albany”, printre covoarele-i persane și tablourile de preţ, în 

luminile strălucitoare care-l înconjurau? Și ce mai rămăsese din impu- 
nătorul profesor, care se umfla în pene după biroul lui masiv din odaia 
de lucru din Enmore Park? Și cel de al treilea era oare aceeași persoană 
cu ființa aspră și înțepată care apăruse la adunarea de la Institutul de 
Zoologie? Trei vagabonzi pe care i-ai fi întâlnit pe un drum de țară din 
Surrey n-ar fi arătat mai zdrențăroși și mai nenorociţi! Fără îndoială, 
nu eram pe podiș decât de o săptămână. Dar lăsasem în tabăra de jos 
toate hainele de schimb și cele șapte zile petrecute aici, sus, ne zdrun- 
cinaseră destul de mult — pe mine, totuși, mai puţin decât pe ceilalți, 
deoarece eu nu îndurasem, ca ei, bestialitățile oamenilor-maimuţă. 
Cei trei prieteni ai mei își pierduseră pălăriile și se legaseră la cap cu 
batistele, hainele le atârnau în zdrențţe, iar fețele lor nebărbierite erau 
aproape de nerecunoscut. Atât Summerlee, cât și Challenger șchiopă- 
tau destul de tare, în timp ce eu, care mă resimţeam încă după șocul 
de dimineaţă, abia îmi trăgeam picioarele de slăbiciune, iar gâtul îmi 
era țeapăn și ca dintr-o bucată, din pricina strânsorii criminale la care 
fusese supus. Aveam într-adevăr un aspect jalnic și nu era de mirare 
că tovarășii noștri indieni ne priveau uneori pe sub sprâncene, cu o 
nedumerire amestecată cu silă. 

Spre seară am ajuns la malul lacului. Îndată ce am părăsit jun- 
gla și am zărit oglinda apei întinzându-ni-se în față, prietenii noștri 
băștinași au început să strige de bucurie și să gesticuleze toți deodată, 
arătându-ne ceva înaintea noastră. Într-adevăr, era o priveliște cu totul 
neașteptată. Alunecând pe faţa lucie, înainta spre țărmul pe care ne 
aflam o întreagă flotilă de bărci. Când le-am zărit întâi, erau la depăr- 
tare de câteva mile, dar înaintau cu destulă ușurință, așa fel încât au 
ajuns atât de aproape, că vâslașii ne-au putut recunoaște pe fiecare în 
parte. În aceeași clipă, din piepturile lor a izbucnit un chiot de veselie 
și i-am văzut ridicându-se de la locurile lor și făcând gesturi violente 
cu vâslele și cu lăncile. După aceea au început iarăși să vâslească, au 
tras bărcile pe nisip și veniră să ni se închine, dând semne de mare 
bucurie și respect în faţa tânărului șef. În sfârşit, unul dintre ei, un om 
de vârstă respectabilă, purtând colan și brățară din mărgele de sticlă 
strălucitoare și pe umeri pielea unui animal frumos, de culoarea aurie 
a chihlimbarului, a pășit înainte și l-a îmbrățișat cu căldură pe tânărul 
salvat de noi. Apoi ne-a privit și i-a pus tânărului câteva întrebări, după 

care s-a îndreptat cu multă demnitate și ne-a îmbrățișat pe rând, pe 
fiecare. La porunca lui, tot tribul s-a aruncat la pământ în fața noastră, 
în chip de omagiu. Mă simţeam cam stingherit în fața acestor dovezi 
de adoraţie și am citit același sentiment și pe faţa lui lord John și pe a 
lui Summerlee. În schimb, Challenger strălucea de fericire, ca o floare 
luminată de soare. 

— Par a fi primitivi, a zis el mângâindu-și barba și privindu-i 
pe fiecare în parte, dar respectul pe care-l dau unor ființe superioare 
ar putea servi de lecţie pentru unii dintre europenii mai avansați. E 
ciudat cât de juste pot fi instinctele unui sălbatic. 

Era clar că băștinașii porniseră la război, pentru că fiecare purta 
o lance, un bambus lung, cu vârf de os, un arc și săgeți, precum și un 
fel de măciucă sau de secure de piatră atârnată la cingătoare. Privi- 
rile întunecate pe care le aruncau spre păduri și cuvântul „Doda” pe 
care-l spuneau tot timpul dovedeau că porniseră să-l salveze sau să-l 
răzbune pe acel care bănuiam că era fiul șefului. Tot tribul, așezat în 
cerc, a ținut sfat, la care am asistat și noi de pe o stâncă de bazalt. Doi 
sau trei războinici au luat cuvântul, iar la sfârșit tânărul nostru pri- 
eten a ținut o cuvântare înflăcărată, pe care aproape că am înțeles-o, 
de parcă am fi cunoscut limba, datorită gesturilor extrem de elocvente 
pe care le folosea. 

— La ce bun să ne mai întoarcem! zicea el. Mai curând sau mai 
târziu, tot va trebui să îndeplinim această misiune. Chiar dacă eu am 
scăpat cu viață, să nu uităm că atâţia tovarăși de-ai noștri au fost uciși. 
Pentru noi nu mai există siguranţă. Acum ne-am adunat și suntem 
gata. Apoi, arătând spre noi: Acești oameni ciudați sunt prietenii noștri. 
Ei sunt războinici de seamă și-i urăsc ca și noi pe oamenii-maimuţă. 
Au în mâna lor și arăta cerul, tunetul și fulgerele. Când o să mai avem 
asemenea prilej? Prin urmare, să mergem înainte și să murim sau să 
trăim liberi. Altfel cum am putea să ne mai prezentăm cu cinste îna- 
intea femeilor noastre? 

Războinicii cei mici și cu pielea arămie sorbeau fiecare cuvânt 
al vorbitorului, iar când a terminat, au izbucnit în aplauze frenetice, 
aruncându-și armele în aer. Șeful cel bătrân a făcut un pas spre noi și 
ne-a întrebat ceva, arătând în același timp spre pădure. Lord John i-a 
spus să aștepte răspunsul, apoi s-a întors spre noi. 

— E rândul vostru să hotărâți ce aveţi de gând să faceţi, pen- 
tru că, în ce mă privește, eu am de încheiat o socoteală cu maimuţele 
astea. Iar dacă lucrul acesta va avea ca urmare ștergerea lor de pe fața 
pământului, nu cred că ar suferi cineva din pricina asta. Așa că eu mă 
alătur, fără să stau la gânduri, micilor noștri prieteni arămii. Vreau să-i 
văd la lucru. Dumneata ce zici, tinere? 

— Nici vorbă că vă urmez. 

— Dar dumneata, Challenger? 

— Vă însoțesc și eu. 

— Și dumneata, Summerlee? 

— Părerea mea e că ne îndepărtăm simţitor de scopul expediției 
noastre, lord John. Vă asigur că atunci când mi-am părăsit catedra de 
la Londra nu puteam presupune că am făcut-o ca să conduc o ceată de 
sălbatici împotriva unei colonii de maimuțe antropoide! 

— Iată dar la ce îndeletniciri josnice am fost reduși! a zis lord 
John, zâmbind. Dar fapt e că am ajuns aici. Ce hotărăști? 

— Pare a fi o acțiune foarte discutabilă, a repetat Summerlee, 
încăpăţânându-se. Însă, cum tot vă duceţi cu toţii, nu văd cum aș putea 
eu să rămân. 

— Atunci, problema e lămurită, a zis lord John și, întorcându-se 
spre șef, a dat din cap și și-a mângâiat pușca. Bătrânul ne-a strâns mâi- 
nile, fiecăruia în parte, în timp ce oamenii lui strigau mai tare ca nici 
odată. Era însă prea târziu să mai plecăm chiar în noaptea aceea, așa 
că indienii au improvizat un fel de tabără fără pretenții. Pretutindeni 
s-au aprins focuri și fumul a început să se ridice. Câțiva oameni, care 
dispăruseră în junglă, s-au întors mânând în fața lor un iguanodon 
tânăr. Animalul avea pe umăr, ca și ceilalți, o pată de bitum și am văzut 
atunci pe unul dintre băștinași care, cu un aer de proprietar, a încuvi- 
ințat sacrificarea. Abia atunci am înțeles că aceste animale uriașe erau 
proprietate particulară ca și cirezile de vite, iar petele de bitum care ne 
intrigaseră atât de mult nu erau decât semnele stăpânului. Lipsiţi de 
apărare, leneși și erbivori, având, ce e drept, picioare uriașe, dar nea- 
vând deloc creier, iguanodonii se lăsau conduși chiar și de un copil. În 
câteva minute, animalul a fost sfâșiat în bucăţi și bucăţile fripte dea- 
supra focului împreună cu câțiva pești ganoizi, prinși cu lăncile în lac. 

În timp ce Summerlee dormea culcat pe nisip, noi ceilalți am 
făcut ocolul lacului, căutând să mai descoperim câte ceva din această 
țară ciudată. De două ori am dat de niște puțuri pline cu argilă albas- 
tră, așa cum mai văzusem și în mlaștina pterodactililor și care nu erau 
decât vechi cratere vulcanice. Din nu știu ce motive, necunoscute de 
noi, aceste cratere păreau a-l interesa nespus pe lord John. Pe de altă 
parte, Challenger cercetă un gheizer de nămol fierbinte, la suprafața 
căruia se spărgeau bășici mari gazoase. A înfipt o ţeavă de trestie în 
nămol și a început să strige de bucurie ca un copil când, apropiind 
de capătul celălalt al țevii un chibrit aprins, s-a produs o explozie și a 
apărut o flăcăruie albastră. Iar bucuria lui n-a mai avut margini când 
a văzut că punga lui de piele, umplută cu gaz, se înălța cu ușurință 
deasupra trestiilor. 

— Un gaz inflamabil și pe deasupra mult mai ușor decât aerul! 
Nu mă sfiiesc să afirm că gazul conţine o bună parte de hidrogen liber. 
Tinere, George Eduard Challenger n-a ajuns la sfârșitul descoperirilor 
lui! El o să mai poată încă demonstra că o minte luminată e în stare 
să învingă natura și s-o aservească scopurilor lui! 

Un plan ascuns îl umplea de mândrie, dar profesorul nu ne-a 
lăsat să-i ghicim gândurile. 

În ce mă privește, nimic din ce vedeam pe mal nu mi se părea 
mai neasemuit ca întinderea de apă din fața noastră. Numărul mare de 
oameni, ca și zgomotul pe care-l făceam, speriaseră toate viețuitoarele, 
afară de câțiva pterodactili, care pluteau în cerc pe deasupra capetelor 
noastre, nădăjduind, fără îndoială, să înșface resturile de mâncare. În 
jurul taberei totul era liniștit. Dar nu se întâmpla același lucru cu apele 
lacului central, colorate în trandafiriu de razele amurgului. Ele fier- 
beau, frământate de o viaţă ciudată. Spinări lungi în culoarea ardeziei, 
aripi înalte și zimțuite, se iveau din spuma argintie, ca să se cufunde 
din nou în adâncuri. Pe bancurile de nisip din depărtare se vedeau 
ici și colo vietăţi târâtoare bizare, broaște țestoase uriașe, saurieni de 
forme neobișnuite, precum și o lighioană turtită, asemeni unei lungi 
curele împletite, neagră și unsuroasă, care cobora spre lac cu mișcări 
unduitoare. Ici și colo, câte un șarpe își înălța capul pe neașteptate, 
despărțind apa, care îl împodobea cu un colier de spumă, iar în urmă-i 
se formau cercuri concentrice, în timp ce el înainta lunecând pe valuri 

cu mișcări grațioase, ca mișcările unui gât de lebădă. Una dintre aceste 
vietăți s-a ridicat pe un banc de nisip, la câteva sute de iarzi și i-am 
văzut bine trupul uriaș, în chip de butoi, prevăzut cu aripioare de-a 
lungul gâtului de șarpe. Când l-au zărit Challenger și Summerlee, care 
în clipa aceea se apropiase și el de noi, au izbucnit într-un duet plin 
de mirare și de admiraţie. 

— Un plesiosaur! Un plesiosaur de apă dulce! A strigat Sum- 
merlee. Am trăit să văd și minunea asta! Suntem fără îndoială, dragul 
meu Challenger, cei mai norocoși dintre toți zoologii care au trăit de 
la facerea lumii, până azi! 

Și cei doi oameni de știință nu s-au urnit din locul de unde 
admirau minunile fascinante ale lacului decât la căderea nopții, atunci 
când focurile sălbaticilor au împânzit negurile cu sclipirile lor roșii. 
Dar chiar în întuneric, în timp ce stăteam întinși pe nisip, tot auzeam 
din când în când zgomotul pe care-l făceau, cufundându-se sau scu- 
turându-se de apă, animalele care trăiau în lac. 

La cele dintâi licăriri ale dimineţii, am ridicat tabăra și, o oră mai 
târziu, am plecat în memorabila noastră expediţie. În visurile mele mă 
văzusem de multe ori ajungând corespondent de război. Dar nici odată 
nu mi-aș fi putut închipui sălbăticia campaniei pe care sunt dator să 
v-o descriu acum. lată prima mea telegramă de pe câmpul de luptă. 

Trupa noastră fusese întărită în timpul nopţii cu un nou lot 
de băștinași veniți din peșteri și, în clipa când am început marșul, 
ne puteam socoti cam patru sau cinci sute de oameni. Un pichet de 
cercetași a fost trimis înainte, iar grosul coloanei și-a croit drum, prin 
urcușul plin de mărăcini, până la marginea pădurii. Acolo oamenii s-au 
înșirat într-un lanţ lung de arcași și de lăncieri. Roxton și Summerlee 
s-au așezat în flancul drept, în timp ce Challenger și cu mine ne-am 
așezat în cel stâng. Însoţeam la luptă, cu arme care erau ultima expre- 
sie a tehnicii armurierilor din St. James Street și din Ștrand o armată 
din epoca de piatră! 

Dușmanul nu s-a lăsat așteptat prea mult. Un urlet sălbatic și 
ascuţit a izbucnit din marginea pădurii și, fără veste, un grup numeros 
și compact de oameni-maimuţă înarmaţi cu măciuci și cu pietre s-a 
năpustit asupra noastră: un atac eroic, dar nebunesc, deoarece făpturile 
acelea cu picioare scurte se mișcau foarte încet, în timp ce dușmanii 

lor erau sprinteni ca pisicile. Priveliștea acelor brute fioroase, cu spume 
la gură și cu ochii injectaţi, care, aruncându-se asupra dușmanilor pe 
care nu-i puteau atinge, cădeau unul după altul străpunși de săgeți, 
era înspăimântătoare. Unul dintre ei a trecut pe lângă mine urlând de 
durere, cu vreo zece vârfuri de săgeată înfipte în piept și în coaste. I-am 
dat lovitura de graţie cu un glonţ în creier, iar el s-a prăbușit printre 
aloeși. A fost singurul foc de armă, deoarece atacul fusese îndreptat spre 
mijlocul coloanei, așa că indienii n-au avut nevoie de ajutorul nostru 
ca să-l respingă. Din toți oamenii-maimuţță care năvăliseră din pădure 
în câmp deschis, nu cred să se mai fi întors vreunul. 

Când am ajuns printre copaci, a început să fie mai greu. După 
O oră sau două de la intrarea noastră în pădure s-a dat o luptă despe- 
rată, în care abia am izbutit să nu ne dăm bătuți. Sărind din tufișuri 
înarmaţi cu măciucile lor uriașe, oamenii-maimuţă ucideau uneori 
câte trei sau patru indieni înainte de a cădea doborâţi de săgețile lor. 
Oriunde loveau, ucideau. Unul din ei, care sfărâmase în bucăţi pușca 
lui Summerlee, era gata să-i zdrobească și ţeasta, când un indian l-a 
izbit cu securea în inimă. Alții, cocoțaţi în copacii de deasupra noas- 
tră, aruncau în noi cu pietre și cu crengi rupte. Uneori se lăsau să cadă 
printre noi și luptau furioși până la moarte. O clipă, aliații noștri au 
slăbit în învălmășeala luptei și fără îndoială că ar fi dat bir cu fugiţii 
dacă nu i-am fi ajutat noi, cu armele noastre. Îndemnaţi vitejeşte de 
bătrânul lor șef, s-au avântat atât de năvalnic, încât oamenii-maimuță 
au început la rândul lor să șovăie. E drept că Summerlee nu mai avea 
pușcă, dar eu trăgeam fără încetare, iar în celălalt flanc auzeam împuș- 
căturile neîntrerupte ale prietenilor noștri. Apoi, deodată, dușmanul 
a intrat în panică și s-a dezorganizat. Răcnind și urlând, bestiile au 
luat-o la fugă în toate părțile, în timp ce aliaţii noștri se aruncau pe 
urmele lor cu strigăte de izbândă; plăteau în ziua aceea o datorie care 
dăinuia de nenumărate secole, cu tot ce cuprinsese ea ca cruzime și 
ură de-a lungul istoriei acestui mic popor. În sfârşit, omul avea ulti- 
mul cuvânt și punea animalul la locul cuvenit. Chiar dacă ar fi zburat, 
fugarii erau prea greoi ca să mai poată scăpa de băștinașii cei sprinteni. 
Și din toate părțile pădurii, în șuierul săgeţilor și în zgomotul pe care-l 
făceau oamenii-maimuţă zdrobindu-se de pământ în căderea lor din 
copaci, se auzeau strigătele de biruinţă ale învingătorilor. 

Veneam în urma celorlalți și în curând lord John și Challenger 
s-au apropiat de noi. 

— S-a terminat, a zis lord John. Acum cred că putem să le lăsăm 
grija de a curăța locul. Cu cât vom vedea mai puţin, cu atât vom dormi 
mai bine. 

În ochii lui Challenger sclipea dorința de a ucide. 

— Am avut norocul, a strigat el, umflându-se în pene ca un cocoș 
de luptă, să luăm parte la una din acele bătălii tipice care, în istorie, 
au determinat soarta lumii. O ciudată întâmplare ne-a îngăduit să 
asistăm și să contribuim la o asemenea victorie. De astăzi înainte, pe 
acest podiș viitorul va fi în mâna omului. 

Trebuia să ai o încredere oarbă în scopul urmărit, ca să îndrep- 
tățești asemenea mijloace. Pe măsură ce înaintam prin pădure, 
descopeream cadavre de oameni-maimuţă zăcând unele peste altele, 
străpunse de săgeți sau de lănci. Ici și colo câte un morman de indieni, 
aproape cu totul zdrobiţi, însemna locul unde unul din acești antropoizi 
îşi vânduse scump pielea. Înaintea noastră se auzea un strigăt și un 
muget, indicând direcția în care continua urmărirea. Oamenii-maimuță 
se îndreptau spre satul lor, consolidându-și acolo o ultimă apărare, care 
le-a fost zdrobită, iar ochii noștri aveau să cunoască oroarea scenei finale. 
Vreo optzeci sau o sută de masculi, cei din urmă supraviețuitori, au fost 
mânați de-a curmezișul luminișului așezat la marginea stâncii, ace- 
lași care, cu două zile mai înainte, fusese martorul aventurilor noastre, 
în clipa când am ajuns la faţa locului, un cerc de indieni înarmaţi cu 
lănci se închisese în jurul lor. Totul s-a terminat într-o clipă. Treizeci 
sau patruzeci au murit pe loc. Ceilalţi, scrâșnind și zbătându-se, au 
fost aruncaţi în prăpastie unde, căzând unii peste alţii, s-au înfipt în 
țepile de bambus, la o adâncime de 600 de picioare. Așa cum spusese 
Challenger, omul își câștigase pentru totdeauna supremația în țara lui 
Maple White. Masculii au fost exterminați, satul distrus, iar femelele și 
puii luați în robie. O dușmănie ancestrală se sfârșea, înăbușită în sânge. 

Această biruinţă a avut drept rezultat nenumărate avantaje 
pentru noi. Puteam să ne ducem din nou în tabără și puteam să ne 
procurăm provizii. Puteam să reluăm legătura cu Zambo, înnebunit de 
spectacolul la care asistase: o adevărată avalanșă de maimuțe căzând 
de pe stâncă! 

— Coborâţi, stăpâni, coborâţi! striga el cu ochii ieșiți din cap. 
Coborâţi, că altfel n-o să scăpaţi de diavol! 

— Ascultaţi glasul rațiunii! a zis Summerlee, cu convingere. Cred 
că am avut destule aventuri, care nu erau deloc potrivite cu caracterul 
și cu situația noastră. Challenger, îți amintesc promisiunea pe care 
ne-ai făcut-o: începând din clipa asta, să-ți concentrezi toată energia 
ca să ne scapi din ținutul acesta oribil și să ne conduci spre civilizație. 


196 


Capitolul XV 
Ochii noștri au văzut minuni 


TOATE ACESTEA le scriu zilnic, dar sper, înainte de a ajunge 
la sfârşitul acestor rânduri, să văd sclipind o zare de lumină printre 
neguri. Ne scotea din fire gândul că eram reținuți cu sila, din lipsa unui 
mijloc de evadare. Mă gândeam, ce e drept, că într-o zi o să fim fericiți 
că am fost reținuți împotriva voinței noastre într-o ţară ciudată și că, 
în felul acesta, am avut posibilitatea să vedem mai multe din minunile 
și din vietățile care trăiau acolo. 

Izbânda indienilor și distrugerea oamenilor-maimuţă a fost 
piatra de încercare a expediției noastre. Eram într-adevăr stăpânii 
podișului, deoarece băștinașii pe care-i ajutasem cu puteri atât de 
neînțelese pentru ei să-și nimicească dușmanii de veacuri ne priveau 
cu o recunoștință amestecată cu frică. Din punctul lor de vedere, ar 
fi fost fără îndoială încântați să se vadă scăpaţi de niște aliaţi atât de 
formidabili, dar nu ne dădeau, în privința aceasta, nici o indicație care 
să ne folosească. Atât cât puteam înţelege din semnele lor, fusese pe 
vremuri un tunel povârnit care cobora de la podiș în câmpie și a cărui 
intrare de jos o descoperisem și noi. Nici vorbă că prin tunelul acela 
ajunseseră, la epoci diferite, pe câmpia de sus, oamenii-maimuţă cât 
și indienii, iar Maple White și tovarășul lui îl folosiseră și ei, fără îndo- 
ială. Dar cu un an înainte, o prăbușire provocată de un cutremur făcuse 
să se astupe intrarea de sus a tunelului. Când le dădeam a înţelege că 
vrem să plecăm, indienii clătinau din cap și ridicau din umeri: fie că 
nu puteau, fie că nu voiau să ne ajute. 

La sfârșitul acestei campanii, maimuţele supraviețuitoare, 
gemând îngrozitor, au fost duse de-a curmezișul podișului și așezate 
în apropierea peșterilor indienilor, unde urmau să trăiască în robie 
sub ochii stăpânilor. Soarta robilor, de aci înainte, era să taie lemne 
și să care apă. 

Două zile după luptă am traversat și noi podișul, însoțiți de 
prietenii noștri și ne-am așezat tabăra la picioarele stâncilor unde 
locuiau. Ei ar fi dorit să ne ofere peșterile lor, dar lord John a refuzat, 
socotind că, în cazul când intenţiile nu le-ar fi fost tocmai prietenești, 
am fi căzut în puterea lor. Așa că ne-am păstrat libertatea și, fără să 
încetăm a avea cu ei relaţii dintre cele mai cordiale, stăteam cu armele 
pregătite în orice clipă. Am vizitat îndelung peșterile, care erau desigur 
interesante, dar fără să ne putem da seama dacă erau opera omului 
sau a naturii. Toate erau la același nivel, săpate într-o rocă moale sub 
bazaltul vulcanic care forma stânca și deasupra rocei tari, de granit, 
care alcătuia temelia. 

Intrările peșterilor se găseau cam la optzeci de picioare dea- 
supra pământului și ajungeai la ele pe niște trepte de piatră atât de 
înguste și pieptișe, încât nici o fiară nu le-ar fi putut urca. Înăuntru 
erau uscate și călduroase, prelungindu-se spre interiorul stâncii prin 
galerii drepte, mai mult sau mai puţin lungi, cu ziduri cenușii și netede, 
împodobite cu desene în cărbune, bine executate, reprezentând felurite 
animale de pe podiș. Chiar dacă viața ar dispărea din acest ținut, viitorul 
explorator va găsi pe pereţii acestor peșteri dovada faunei bizare care 
s-a menținut până în zilele noastre, cum ar fi dinozaurii, iguanodonii 
și peștii-șopârlă. 

De când descoperisem că iguanodonii cei uriași nu erau decât 
niște turme domesticite, avându-și fiecare proprietarul ei, care le creștea 
pentru carne, admisesem ideea că omul a putut să-și afirme suprema- 
ţia asupra podișului chiar cu armele lui primitive. Dar n-a trecut mult 
și am descoperit, datorită unei drame care s-a petrecut a treia zi după 
instalarea noastră la picioarele peșterilor, cât eram de greșiți. Lord John 
și cu mine păzeam tabăra în lipsa lui Challenger și a lui Summerlee, 
care plecaseră cu câţiva indieni să pescuiască în lac, cu lăncile, unele 
specii de șopârle uriașe. Indienii își vedeau de treburile lor pe povâr- 
nișul acoperit cu iarbă din fața peșterilor. Deodată a răsunat un răcnet 
de alarmă și sute de guri au strigat cuvântul „Stoa”. Și de pretutindeni 
au început a năvăli sălbatic bărbaţi, femei și copii, căutându-și un adă- 
post. Cuprinși de o spaimă nebună, urcau în goană scările cavernelor, 
repezindu-se înăuntru. 

Ridicându-mi ochii, i-am văzut pe stâncile de deasupra noas- 
tră dând din mâini și făcându-ne semne desperate să intrăm în vreun 
adăpost. Am pus mâna pe puști și am sărit amândoi, să vedem ce fel 
de primejdie ne amenința. 


Deodată, dintre copacii din apropiere s-a ivit un grup de doi- 
sprezece sau cincisprezece indieni care alergau cât îi țineau picioarele, 
urmăriți de doi monștri înspăimântători, la fel cu cel care ne tulburase 
liniștea în tabără și mă speriase atât de cumplit în timp ce exploram 
singur podișul. Înaintau în salturi, ca niște broscoi uriași și erau cu 
mult mai mari decât cel mai mare elefant. Nu-i văzusem decât noaptea 
și într-adevăr erau animale nocturne, care nu ieșeau ziua decât atunci 
când îi provoca cineva. Ne-am oprit uimiţi, deoarece pielea le era aco- 
perită cu bășici și cu bube și avea o irizație curioasă, ca a peștilor, iar 
soarele punea pe ei curcubee strălucitoare. 

Dar nu era timp de privit, deoarece într-o clipă au ajuns din 
urmă fugarii, nimicindu-i înspăimântător. Felul lor de a lupta era să 
sară peste om cu toată greutatea trupului și, lăsându-l zdrobit, să sară 

peste altul. Nenorociţii indieni urlau de groază și încercau să scape cu 
fuga, de agerimea fără greş a monștrilor. Nu mai erau în picioare decât 
vreo șase, când tovarășul meu și cu mine le-am sărit în ajutor. De altfel, 
amestecul nostru n-a avut alt efect decât să ne expună și pe noi acele- 
iași primejdii. Am deschis focul la o depărtare de 200 de iarzi, trăgând 
cartuș după cartuș, dar parcă trăgeam cu cocoloașe de hârtie. Vietăți- 
lor acelora reptiliene nu le păsa de răni, deoarece le lipsea un centru 
nervos principal și aveau centrii vitali răspândiți de-a lungul măduvei 
spinării, așa că erau invulnerabile chiar în fața armelor moderne. Tot 
ce puteam face era să le abatem atenţia în altă parte prin fulgerele de 
lumină și zgomotele împușcăturilor, ca să dăm și băștinașilor și să ne 
dăm și nouă, timpul de-a ajunge până la scări, unde ne era salvarea. 
Dar acolo unde glonțul conic exploziv al secolului al douăzecilea era 
ineficace, aveau succes săgețile înveninate ale băștinașilor, muiate în 
suc de strophantus și înfipte apoi într-un stârv. Totuși și armele acestea 
aveau un efect limitat, deoarece veninul circula prin vine cu o viteză 
foarte redusă și, înainte de a muri, monstrul avea destulă vreme și 
destule mijloace să-și ucidă dușmanul. Dar cum cele două lighioane 
ne-au urmărit chiar până la picioarele scărilor, o ploaie de săgeți s-a 
abătut asupra lor, șuierând, din toate crăpăturile stâncilor. Intr-o clipă, 
dihăniile au fost acoperite cu ţepi, ca niște arici, fără să arate, la început, 
că s-ar simţi stingherite în vreun fel. 

Cu gurile pline de bale și căutând să se agaţe cu ghearele, încer- 
cau, cu neputincioasă furie, să urce scările care i-ar fi dus la victimele 
lor. Dar după ce izbuteau să înainteze câțiva pași, alunecau și se ros- 
togoleau la pământ. În sfârşit, otrava a început să-și facă efectul. Unul 
din cei doi monștri a gemut din greu și a căzut la pământ, de parcă 
era tras în jos de capul lui uriaș. Celălalt a început să sară în cerc și, 
scoțând strigăte înăbușite, s-a prăbușit și s-a zvârcolit câteva clipe în 
agonie, apoi s-a înțepenit și a rămas așa, nemișcat. Atunci, cu strigăte 
de izbândă, indienii s-au aruncat buluc din peșteri și au dănţuit fre- 
netic în jurul leșurilor, arătând o bucurie nebună pentru înfrângerea 
a doi dintre cei mai primejdioși dușmani ai lor. În timpul nopții au 
sfâșiat cadavrele și au dus bucăţile departe, nu ca să le mănânce, deoa- 
rece otrava era încă activă, dar pentru că le era frică de mirosul greu 

pe care l-ar fi putut răspândi. Totuși, inimile acestor reptile uriașe, 
fiecare din ele cât o pernă de mare, zăceau încă acolo, bătând înainte 
încet, cu pulsaţii liniștite, însuflețite de o viaţă proprie, independentă 
și hidoasă. Abia a treia zi inimile acelea înspăimântătoare s-au oprit, 
încetând de a mai bate. 

Mai târziu, când voi avea drept masă altceva decât o ladă de 
conserve și voi scrie cu altceva decât cu un ciot de creion pe ultimele file 
ale unui carnet zdrenţuit, voi vorbi mai pe larg despre indienii Acalla 
și despre viaţa pe care am dus-o la ei, ca și despre vedeniile ciudate și 
uimitoarele condiții de viață pe care le-am avut de întâmpinat în ţara 
lui Maple White. Știu că memoria n-o să mă înșele, deoarece, atât cât 
voi mai avea în mine un suflu de viaţă, fiecare clipă și fiecare mișcare 
din această perioadă a vieţii mele o să-mi rămână întipărită în minte 
cu precizia și cu claritatea amintirilor din copilărie. Nici o impresie 
nouă n-o să le poată șterge, atât de adânc sunt săpate. Când va veni 
momentul s-o fac, voi descrie acea minunată noapte cu clar de lună 
când un tânăr ihtiosaur — o ființă ciudată, jumătate focă, jumătate pește, 
cu doi ochi acoperiți de câte un os pe fiecare parte a capului și cu un al 
treilea așezat în frunte — se zbătea în plasa indienilor și era cât pe ce să 
răstoarne barca cu care-l remorcam; de asemenea și cealaltă noapte, 
când un șarpe de apă de culoare verde s-a ridicat din mijlocul trestiilor 
și a prins în inelele lui pe cârmaciul bărcii în care se afla Challenger. 
Voi mai descrie și animalul acela nocturn alb — era oare mamifer sau 
reptilă? — care sălășluia într-o mlaștină infectă din partea răsăriteană 
a lacului și zbura în jurul ei lăsând în urmă-i o ușoară lumină fosfo- 
rescentă. Indienii erau atât de înspăimântați, încât nici nu voiau să se 
apropie de el. Noi l-am observat în timpul a două expediţii, dar fără să 
putem ajunge până la el, din pricina mlaștinii. Pot să spun doar că era 
mai mare decât ovită și că răspândea un ciudat parfum de mosc. Voi mai 
povesti de asemenea și despre pasărea care l-a urmărit pe Challenger 
până printre stâncile unde își căuta adăpost — o pasăre alergătoare de 
statură uriașă, mult mai înaltă decât struțul, cu gâtul pleșuv de vultur 
şi cu o expresie fioroasă, care-l făceau să pară un spectru ambulant. În 
timp ce Challenger se cățăra să se pună la adăpost, o lovitură de plisc 
i-a rupt tocul cizmei, de parcă i l-ar fi tăiat cu briciul. De data aceasta 

însă, armele moderne au avut ultimul cuvânt și pasărea, care măsura 
douăzeci de picioare de la cap la coadă și pe care profesorul, gâfâind, 
dar fericit, ne-a prezentat-o ca fiind un phororacus, s-a prăbușit sub 
glonţul lordului Roxton, zbătându-se cumplit într-un nor de pene, din 
mijlocul căruia sclipeau fioros doi ochi galbeni. Aș vrea să ajung clipa 
când capul ei turtit și diform își va ocupa locul printre trofeele de la 
Albany. În sfârșit, voi vorbi fără îndoială și despre toxodon, cobaiul 
uriaș, înalt de zece picioare, cu dinţii ieșiți în afară și tăioși ca niște 
foarfece, pe care l-am ucis într-o dimineaţă în timp ce se adăpa la lac. 

Toate acestea le voi descrie într-o zi, în liniște. Dar după zilele 
acestea atât de agitate, aș vrea să evoc cu duioșie minunatele seri de 
vară când, sub cerul de un albastru adânc, stăteam întinși în iarba 
înaltă din marginea pădurii, unul lângă altul ca niște buni prieteni și 
ne uitam uimiţi la fauna ciudată care zbura pe deasupra noastră, ca și 
la lighioanele acelea necunoscute care ieșeau din vizuinile lor să ne 
cerceteze, în timp ce în jurul nostru copacii își aplecau crengile încăr- 
cate cu fructe coapte, iar florile în-cântătoare își întindeau capetele 
spre noi. Sau serile acelea luminoase când, plutind pe oglinda lucie 
a lacului, priveam cu uimire și cu teamă afundarea vreunui monstru 
fantastic, în jurul căruia apa alcătuia cercuri și încrețituri. Sau lucirea 
verzuie în străfundul apelor a vreunei ființe ciudate care, o clipă după 
aceea, se făcea una cu întunericul. Acestea sunt scenele asupra cărora 
aș dori ca în viitor să se oprească pana mea și să aștearnă pe hârtie 
fiecare amănunt. 

Dar mă veți întreba: de ce toate aceste experienţe și acest lung 
răstimp, când. Prietenii dumitale și dumneata ar fi trebuit să vă gândiţi 
zi și noapte la născocirea vreunui mijloc ca să vă întoarceţi în lumea 
de jos? Răspunsul meu e că nici unul dintre noi nu încetam o clipă să 
ne gândim la acestea toate, dar strădania noastră era zadarnică. Am 
descoperit, curând de tot, un lucru sigur: indienii n-aveau intenţia să 
facă nici o mişcare ca să ne ajute. În orice altă împrejurare ni se arătau 
prieteni, am putea spune că erau chiar sclavii noștri devotați. Dar când 
le dădeam a înţelege că ar trebui să ne ajute să împletim și să ducem 
la locul ei o plasă, care să ne slujească drept punte peste prăpastie, 
sau când îi rugam să ne facă rost de curele de piele sau de liane ca să 
răsucim frânghii, întâmpinam din partea lor o împotrivire politicoasă, 
dar neînduplecată. Surâdeau, clipeau din ochi, dădeau din cap și atâta 
tot. Chiar șeful cel bătrân se împotrivea cu aceeași încăpățânare. Doar 
Maretas, tânărul pe care-l salvasem, ne privea îngândurat și ne dădea 
a înţelege, prin gesturi, cât de mult îl întristau intenţiile noastre. De 
la biruința hotărâtoare asupra oamenilor-maimuţă, indienii ne soco- 
teau ca pe niște supraoameni care purtau izbânda în ţevile unor arme 
ciudate și erau încredințaţi că, atâta timp cât vom rămâne cu ei, noro- 
cul va fi de partea lor. Ne-ar fi oferit fiecăruia dintre noi câte o mică 
soție arămie și câte o peșteră, numai să ne uităm ţara și neamul și să 
rămânem pentru totdeauna pe podiș. Afară de asta, nu puteam fi decât 
mulțumiți de ei, deși cu totul altele erau dorinţele noastre. Dar sim- 
țeam nevoia să păstrăm secretul asupra planurilor noastre de evadare, 
deoarece aveam bănuieli serioase că vor încerca să ne rețină cu forța. 

Fără să țin seama de primejdia de a mă întâlni cu dinosaurii 
(care nu erau primejdioși ziua, fiind, după cum am mai spus, animale 
nocturne), m-am dus de două ori, în ultimele trei săptămâni, la vechea 
noastră tabără, să iau legătura cu negrul Zambo, care stătea încă de pază 
la piciorul stâncii. Ochii mei cercetau cu lăcomie câmpia întinsă din 
fața mea, în nădejdea că voi vedea sosind ajutorul pe care-l cerusem. 
Dar spaţiile largi, presărate cu cactuși, se desfășurau spre infinit, dez- 
golite și pustii, până la linia bambușilor care se confunda cu orizontul. 

— Acum trebuie să sosească, stăpâne Malone. Înainte de a trece 
o săptămână, indienii or să vină și or să aducă frânghii și osă vă puteţi 
cobori. 

Acesta era cuvântul de încurajare al bunului nostru Zambo. 

Când m-am întors de la cea de-a doua vizită, am avut o aventură 
care m-a ţinut o noapte departe de tovarășii mei. 

Mă întorceam pe drumul bine cunoscut și ajunsesem într-un 
loc, cam la o milă depărtare de mlaștina pterodactililor, când am văzut 
îndreptându-se spre mine o ființă cu înfățișare ciudată. Era un om 
care mergea într-un fel de carcasă sau de colivie de trestii, care-l aco- 
perea ca un clopot. Când m-am apropiat, nu mică mi-a fost mirarea 
văzând că omul acela era lord John Roxton. Zărindu-mă, s-a strecurat 
din curioasa lui îmbrăcăminte și a venit spre mine râzând, deși părea 
oarecum stingherit. 

— Ei bine, tinere, mi-a spus el, cui i-ar fi trecut prin minte că o 
să te întâlnesc tocmai aici? 

— Dar, pentru Dumnezeu, ce faceţi? l-am întrebat. 

— Îmi vizitez prietenii, pterodactilii, mi-a răspuns. 

— Şi de ce? 

— Sunt fiinţe interesante, nu-i așa? Dar atât de nesociabile! 
După cum cred că-ți amintești, au un fel destul de barbar de a se purta 
cu străinii. Așa că m-am acoperit cu colivia asta de protecție, să mă 
apăr, eventual, de gentileţile lor prea stăruitoare... 

— Da, dar ce căutaţi în mlaștină? 

Lord John m-a privit cu un aer întrebător și am citit pe faţa lui 
O oarecare șovăială. 

— Crezi oare că numai profesorii au dreptul să se instruiască pe 
lumea asta? Mi-a răspuns, în sfârșit. Uite, studiez și eu aceste păsărele... 
Și te rog să te mulțumești cu explicația pe care ţi-am dat-o. 

— N-am avut intenţia să vă jignesc, i-am răspuns. 

Dar buna dispoziţie îi și reveni și a început să râdă. 

— Nici nu te gândi la așa ceva, tinere! Am însărcinarea să cap- 
turez, pentru Challenger, unul din puii ăștia de drac. Nu, nu cred că o 
să am nevoie de tovărășia dumitale. Du-te cu bine, eu o să fiu în tabără 
la căderea nopții. 

Și mi-a întors spatele, iar eu am plecat lăsându-l să umble 
încoace și încolo prin pădure, înveșmântat în ciudata lui colivie. 

Dar dacă felul de a se purta al lui lord John mi se părea ciudat, al 

lui Challenger era, fără îndoială, mai mult decât atât. Profesorul exercita 
o extraordinară fascinație asupra femeilor indiene și din pricina asta 
purta o creangă mare de palmier, cu care le gonea ca pe muște când 
începeau să fie prea stăruitoare. Înfăţișarea lui Challenger bălăbănin- 
du-se ca un sultan de operetă, purtând în mână semnul autorităţii, cu 
barba neagră fluturându-i pe piept și ridicându-se pe vârfuri la fiecare 
pas, în timp ce în urma lui se îmbulzea o droaie de tinere indiene cu 
ochi catifelați și drapate în văluri subțiri ţesute din fibre de scoarță, e 
unul din tablourile cele mai grotești, a cărui amintire mi-a fost dat s-o 
iau cu mine. Cât privește pe Summerlee, absorbit de viața insectelor și 
a păsărilor de pe podiș, își petrecea tot timpul (afară de o însemnată 
parte când îl certa pe Challenger că nu face nimic ca să ne scoată din 
încurcătură) preparând, montând sau împăind specimenele capturate. 

Challenger își luase obiceiul să plece singur în fiecare dimineață 
și să se întoarcă din când în când cu un aer de solemnă gravitate, ca 
unul ce purta pe umerii săi întreaga răspundere a unei grele sarcini. 
Într-una din zile, cu creanga de palmier în mână și târând după el toată 
ceata de admiratoare, ne-a condus până la locul ascuns unde lucra și 
ne-a împărtășit secretul planurilor lui. Era o poiană mică în mijlocul 
unui boschet de palmieri, unde se găsea umil din acei gheizeri de nămol 
fierbinte, pe care am mai avut prilejul să-i descriu. Pe marginile aces- 
tui gheizer, așezase un număr de curele tăiate din piele de iguanodon, 
care se întâlneau toate într-un recipient membranos. Recipientul nu 
era altceva decât stomacul unui uriaș pește-șopârlă, pe care-l pescui- 
sem în lac. Acest soi de balon, cusut la unul din capete, nu mai avea la 
celălalt decât un orificiu strimt, în care erau înfipte mai multe țevi de 
bambus, în legătură cu pâlniile de argilă care culegeau gazele emanate 
din gheizer. Încetul cu încetul balonul a început să se umfle și curând 
a arătat o tendinţă atât de puternică de a se ridica, încât Challenger, 
ca să-l menţină la nivelul pământului, a trebuit să înnoade curelele 
de trunchiurile copacilor din jur. O jumătate de oră mai târziu, în faţa 
noastră se prezenta un balon de dimensiuni impunătoare, iar puterea 
de tracțiune pe care o exercita asupra curelelor cu care era legat dove- 
dea marea lui forță de ascensiune. Emoționat și fericit ca un tată în 
faţa primului său născut, Challenger contempla cu satisfacție opera 
minţii sale, zâmbind și mângâindu-și barba în tăcere. 

Cel dintâi care a intervenit a fost Summerlee: 

— Cred că n-ai intenţia să ne urci în „asta”, Challenger? a zis 
el, cu voce acră. 

— Sper, scumpul meu Summerlee, să vă fac o demonstraţie 
atât de concludenta, încât sunt sigur că nu vei șovăi să te încrezi în 
aparatul meu. 

— Ba să-ți scoţi imediat ideea asta din cap, i-a răspuns Sum- 
merlee, cu hotărâre. Nimic pe lume n-o să mă facă să comit asemenea 
nebunie! Bănuiesc, lord John, că nici dumneata nu încurajezi planul 
acesta nebunesc. 

— Extraordinar de ingenios! a zis lordul nostru. Aș vrea să-l 
văd la treabă. 

— Ai să-l vezi, s-a bucurat Challenger. Timp de câteva zile mi-am 
pus la bătaie toate puterile mele cerebrale ca să rezolv problema cobo- 
rârii de pe stânci. Doar ne-am convins cu toţii că asta nu se poate face 
cu picioarele și că tunelul nu mai există. De asemenea, nu avem putinţa 
să construim nici un fel de pod care să ne ducă spre locul de unde am 
venit. Prin urmare, cum să ieşim de aici? Nu e mult de când am desco- 
perit și i-am comunicat tânărului nostru prieten că gheizerul emana 
hidrogen liber. Ideea unui balon s-a înfiripat imediat în mintea mea. 
E drept că descoperirea materialului din care trebuia să confecționez 
balonul care urma să fie umplut cu gaz m-a ținut câtva timp pe loc. 
Dar uitându-mă la măruntaiele acestor reptile, am avut o revelație și 
am reușit să soluționez problema. Și rezultatul, iată-l! 

Și-a dus o mână la reverul hainei zdrențuite, arătând cu cea- 
laltă, mândru, balonul. 

În vremea asta, balonul umplut se rotunjise, crescuse și trăgea 
eu putere curelele care-l susțineau. 

— Asta-i curată nebunie furioasă! mormăia Summerlee. 

Lord John părea încântat de ceea ce vedea. 

— Deștept bătrânul, nu-i așa? Mi-a șoptit la ureche, apoi i s-a 
adresat lui Challenger: Nu-i faci și o nacelă? 

— Vine și confecționarea nacelei. Sunt fixat asupra construc- 
ției și așezării ei. Pentru moment, mă mărginesc să vă demonstrez că 
aparatul meu o să ne poată susține pe toți. 

— Pe toţi la un loc, ești sigur? 

— Nu. Planul meu e să coborâm fiecare pe rând, cum am face-o 
cu parașuta, iar balonul să se întoarcă înapoi prin mijloace ușor de 
realizat. Ceea ce-i cer acum, e să ne ridice pe fiecare în parte și să ne 
îngăduie să coborâm cu încetul. Ia să-l lăsăm să ne arate ce poate! 

A adus un bloc de bazalt de dimensiuni considerabile, pe care 
era scobit un șanț, așa fel încât ușor puteai lega o frânghie în jurul lui. 
Frânghia era aceeași pe care o adusesem cu noi pe podiș, după ce o folo- 
sisem ca să ne urcăm pe piscul stâncos. Avea peste o sută de picioare 
lungime și, cu toate că era destul de subțire, părea foarte rezistentă. 
Challenger pregătise un fel de cingătoare de piele, de care atârnau un 
mare număr de benzi. Cingătoarea a fost așezată pe vârful balonului, 
iar benzile, înnodate dedesubtul lui, așa că orice greutate ai fi atârnat 
ar fi fost repartizată pe toată suprafaţa balonului. Apoi blocul de bazalt 
a fost legat de benzile de piele, iar Challenger și-a petrecut de trei ori 
în jurul braţului frânghia care atârna la capătul blocului. 

— Și acum, a zis el cu un surâs de fericire anticipată, o să vă 
demonstrez puterea balonului meu! 

Cu aceste cuvinte, a tăiat cu briceagul curelele care susțineau 
balonul. 

Nici odată până atunci expediţia noastră n-a fost mai aproape 
de pieire. Membrana balonului umflată a făcut un salt înfricoșător 
în aer. Într-o clipă, Challenger a fost ridicat în picioare şi tras în sus. 
Abia am avut vreme să-mi încolăcesc braţele în jurul cingătoarei lui 
Challenger și m-am simțit și eu înălțat în sus. Braţele lui lord John, ca 
niște resorturi puternice care ar prinde un șoarece în capcană, m-au 
apucat de picioare, dar am simțit că și el părăsea pământul. O clipă, 
am avut viziunea a patru aventurieri plutind în văzduh ca un șirag de 
cârnaţi, deasupra pământului pe care-l exploraseră. Din fericire însă, 
cu toate că puterea de ascensiune a mașinii infernale părea nelimitată, 
frânghia cu care eram legaţi avea totuși o limită de rezistență. Așa că 
s-a rupt fără veste și noi am căzut unii peste alţii, prinși în frânghia 
care se încolăcise în jurul nostru. Când ne-am ridicat de la pământ, 
am văzut departe în cerul albastru o pată neagră: era blocul de bazalt 
care se înălța cu mare viteză. 

— Splendid! a strigat nebiruitul Challenger, frecându-și bra- 
țul lovit. O demonstraţie perfectă! Nici odată nu m-aș fi așteptat la 
un asemenea succes. Peste o săptămână, domnilor, vă promit ca voi 
confecționa un al doilea balon, cu care mă însărcinez să vă depun în 
deplină siguranță pe drumul întoarcerii. 

Până acum am notat în fiecare zi tot ce ni s-a întâmplat. Astăzi 
însă îmi reiau firul povestirii, stând în prima noastră tabără, aceea care 
rămăsese în paza lui Zambo. Greutăţi și primejdii, pe toate v-am lăsat 
în urma noastră, ca într-un vis în vârful stâncilor uriașe care se înalță 
acum atât de sus deasupra capetelor noastre! Pentru că, iată-ne în sfâr- 
șit coborâţi, în condiții neașteptate, e drept, dar totul s-a terminat cu 
bine. În șase săptămâni sau în două luni vom fi la Londra și e foarte 
probabil că această scrisoare n-o să ajungă cu mult înaintea noastră. 
Inimile ne sunt de pe acum mișcate și sufletele noastre zboară spre 
cetatea mamă, păzitoare a atâtor lucruri scumpe. 

Chiar în seara primejdioasei aventuri cu balonul lui Challenger 
a intervenit o schimbare în soarta noastră. Am mai spus că planu- 
rile noastre de plecare nu întâlniseră prea multă simpatie din partea 
indienilor. Șeful cel tânăr, pe care îl salvasem, era singurul care nu-și 
arăta dorința de a ne opri cu forța pe un pământ străin. Pe cât putea, 
ne-o spusese lămurit prin semne. În seara aceea, în amurg, a venit în 
tabără la noi și mi-a pus în mână (îmi dădea o deosebita atenţie, poate 
pentru că eram cel mai aproape de vârsta lui) un sul făcut din scoarță 
de copac. Apoi, arătând cu gravitate șirul de peșteri de deasupra lui, 
și-a dus un deget la buze, ca sa-mi recomande tăcere. După aceea s-a 
întors la ai săi. 

Am adus sulul lângă foc și l-am cercetat împreună cu tovarășii 
mei. Era un pătrat, cu laturile de un picior. Înăuntru se vedeau o serie 
de semne ciudate, aliniate într-un anumit fel. 


Baie vită i iai ut, 


* 

Semnele erau trase cu cărbunele și se desprindeau limpede 
pe suprafaţa albă a scoarței. La prima aruncătură de ochi, mi-au făcut 
impresia unei notații muzicale grosolane. 

— Orice-ar fi, pot să jur că e ceva important pentru noi, am zis. 
Am văzut-o asta pe fața tânărului care mi-a dat sulul. 

— Numai să nu avem de-a face cu vreun măscărici primitiv, a 
sugerat Summerlee. Se știe că dorința de a face farse e proprie uneia 
din fazele dezvoltării umane. 

— E cu siguranţă un mesaj, a zis Challenger. 

— Ar părea mai curând un rebus, a observat lord John, întinzân- 
du-și gâtul să vadă mai bine, când, deodată, a apucat sulul în mână. Pe 
legea mea! a strigat el, asta trebuie să fie! Tânărul a ghicit. Ia uitaţi-vă! 
Câte semne sunt pe foaia asta? Optsprezece. Ei bine, observați că sunt 
exact optsprezece guri de peșteră pe stânca de deasupra noastră! 

— Când mi-a dat sulul, a arătat cu mâna spre peșteri, am spus eu. 

— Da, asta lămurește totul. Nu-i altceva decât un plan al peș- 
terilor. Ia uitați-vă! Toate optsprezece sunt aici: unele scurte, altele 
adânci, unele ramificate, așa cum le-am văzut și noi. E planul lor, fără 
îndoială, iar una din ele e însemnată cu o cruce. De ce? Desigur ca să 
ne-o indice pe cea mai adâncă dintre toate. 

— Cu siguranţă că asta e cea care străbate stânca, am strigat. 

— Părerea mea e că tânărul nostru prieten a pus degetul pe rană, 
a încuviințat Challenger. Dacă această peșteră n-ar străbate stânca, nu 
înţeleg de ce o persoană care ne vrea binele ne-ar fi atras atenţia asupra 
ei. Dar dacă într-adevăr o străbate și ajunge de cealaltă parte, punctul 
corespunzător ar fi cam la o sută de picioare deasupra pământului. 

— O sută de picioare de coborâș! a bombănit Summerlee. 

— Dar frânghia noastră are mai mult de o sută de picioare! Am 
strigat eu. Nici vorbă că o să putem cobori. 

— Dar ce facem cu indienii care stau în această peșteră? A obiec- 
tat Summerlee. 

— Nu stă nici un indian în peșterile de deasupra noastră, i-am 
răspuns. Servesc numai ca magazii și cămări de alimente. De ce n-am 
pleca imediat în recunoaștere? 

Pe podiș creștea un copac rășinos, o specie de araucaria, după 
cum pretindea botanistul nostru, pe care indienii îl foloseau ca să-și 
facă din el torţe. Fiecare dintre noi a rupt câteva crengi și am urcat 
scara acoperită cu iarbă care ducea la peștera însemnată pe plan. Peș- 
tera era, cum am mai spus, goală, locuită doar de câţiva lilieci uriași, 
care se învârteau pe deasupra capetelor noastre în timp ce înaintam. 
Cum nu ţineam să atragem atenţia indienilor asupra treburilor noas- 
tre, nu ne-am aprins torțele decât după ce am pătruns destul de adânc 
şi după ce am cotit de câteva ori. În fața ochilor noștri s-a deschis un 
tunel frumos, uscat, cu ziduri netede, cenușii, împodobite cu desene 
primitive, cu tavanul boltit și cu podeaua acoperită cu nisip alb și stră- 
lucitor. Înaintam cu înfrigurare, dar deodată ne-am oprit şi o amară 
deznădejde ne-a făcut să suspinăm adânc; în fața noastră se ridica un 
zid care n-avea nici o deschizătură, nici măcar cât să treacă un șoarece. 
Nici de data asta nu găsisem drumul spre salvare! 

Ne uitam la obstacolul acela neașteptat, cu inimile pline de 
durere. Zidul nu era datorit vreunei prăbușiri de pe urma unui cutre- 
mur ca în tunelul ascendent. El făcea trup cu pereţii laterali: acolo era 
și fusese totdeauna, o galerie înfundată. 

— Nuvă mai amărâți, prieteni, ne-a spus neînvinsul Challenger. 
Ne rămâne soluția balonului meu... 

Summerlee se tânguia. 

— Să fi pătruns în altă peșteră, am sugerat eu. 

— Nu, tinere, mi-a răspuns lord John, cu degetul pe plan. A 
șaptesprezecea de la dreapta, a doua de la stânga. Asta e, nici vorbă. 

M-am uitat la semnul pe care-l arăta degetul lui și deodată am 
scos un strigăt de bucurie. 

— Cred că asta el Veniţi după mine! Veniţi după mine! 

Și m-am repezit înapoi pe drumul pe care venisem, cu torța 
aprinsă în mână. 

— Aici e! am spus, arătând câteva chibrituri care zăceau pe jos, 
aici e locul unde ne-am aprins torțele. 

— Întocmai. 

— Ei bine, pe plan peștera se desparte în două și, în întuneric, 
am trecut de răspântie înainte de a ne aprinde torțele. Dacă ne întoar- 
cem înapoi, o să găsim pe dreapta braţul cel lung. 


210 


Capitolul XV 


Într-adevăr, aşa a fost. Nici n-am mers bine treizeci de iarzi, 
când ni s-a arătat în perete o deschizătură. Am intrat în această galerie 
și am descoperit că era mult mai largă decât cealaltă. Am mers de-a 
lungul ei, cu respiraţia întretăiată de emoție, mai multe sute de iarzi. 
Apoi, deodată, în întunericul adânc al bolţii din fața noastră a apărut 
o licărire roșiatică. Ne-am oprit uimiţi. O pânză de lumină părea că ne 
taie drumul. Am alergat într-acolo. Nu se auzea nici un zgomot, nu se 
simţea nici o schimbare de temperatură, nu se vedea nici o mișcare, 
dar lumina cuprinsese întreg coridorul, prefăcând nisipul în praf de 
diamante. Când ne-am apropiat, am descoperit marginea unui disc 
luminos. 

— Pe legea mea, e luna! a strigat lord John. Am ajuns de cealaltă 
parte, băieți! Am străbătut stânca! 


Într-adevăr, luna plină strălucea prin deschizătura care străbă- 
tea stâncile. Deschizătura aceasta era destul de îngustă, nu mai mare 
decât o fereastră, dar ne putea folosi minunat. Când am băgat capul 
să ne uităm în jos, am putut vedea coborâșul, care nu părea chiar atât 
de greu, iar pământul de sub noi nu era la o prea mare depărtare. Nu 
era de mirare că nu observasem nimic de jos, deoarece stâncile, în 
partea lor de sus, erau atât de aplecate în afară, încât nici nu se putea 

pune problema vreunei ascensiuni pe partea aceea. Și din cauza asta 
nu întreprinsesem o cercetare mai atentă a locului. Ne-am convins că 
puteam cobori cu ajutorul frânghiei și ne-am întors fericiți la tabără, 
să ne pregătim pentru noaptea următoare. 

Pregătirile de plecare trebuiau făcute repede și în mare taină, de 
frica indienilor, care ne-ar fi putut întoarce din drum. Ne-am hotărât 
să renunțăm la provizii și să nu luăm cu noi decât armele și cartușele. 
Dar Challenger avea un obiect foarte greu, pe care ţinea numaidecât 
să-l ia cu el, ca și un colet special, despre care nu pot să spun altceva 
decât că ne-a dat de furcă mai mult decât toate celelalte la un loc. Ziua 
a trecut greu, dar când s-a întunecat eram gata de plecare. Cu multă 
osteneală ne-am cărat bagajele pe scări, până sus, apoi am aruncat în 
urmă o ultimă privire asupra acelui ţinut ciudat, care mă tem că nu va 
întârzia să se banalizeze, să ajungă o pradă a vânătorilor și a explorato- 
rilor, dar care, pentru fiecare din noi, a fost o ţară devis, încântătoare și 
plină de neprevăzut, în care am îndrăznit multe, am suferit multe și am 
învățat multe: țara noastră, așa cum îi vom spune totdeauna, însuflețiți 
de un adânc sentiment de dragoste. Focurile aprinse în peșterile vecine 
aruncau în întuneric dâre de lumină. De-a lungul povârnișurilor, la care 
ne uitam de sus, auzeam cum râdeau și cântau indienii. Mai încolo se 
întindeau pădurile, iar la mijloc abia puteam desluși strălucirea lacului 
cel mare, izvorul de viață al monștrilor. Chiar în clipa când ne uitam 
la el, s-a auzit în noapte un strigăt ascuţit — fără îndoială al vreunei 
vietăţi fantastice: era însuși glasul țării lui Maple White, care își lua 
rămas bun de la noi. Am intrat în peșteră și am pornit-o pe drumul 
care trebuia să ne ducă spre casă. 

Două ore mai târziu eram, împreună cu bagajele, la piciorul 
stâncii. Coletul lui Challenger a fost singurul care ne-a pricinuit difi- 
cultăți. Lăsând toate bagajele acolo, am plecat să-l căutăm pe Zambo. 
Spre revărsatul zorilor am ajuns în apropierea taberei, dar, spre mirarea 
noastră, am găsit nu unul, ci douăsprezece focuri aprinse în câmpie. 
Acestea ne vesteau că ne sosiseră ajutoarele. Dinspre fluviu veniseră 
douăzeci de indieni cu ţăruși, cu frânghii și cu tot ce ne-ar fi trebuit 
ca să putem trece pe deasupra prăpastiei. Am fost încântați, deoarece 
acum avea cine să ne care bagajele a doua zi, când trebuia să plecăm 
spre Amazon. 

Și așa, mulțumit și liniștit, închei aceste rânduri. Ochii noștri 
au văzut minuni și sufletele noastre s-au călit în suferință. Fiecare din 
noi €, în felul lui, mai bun și mai bogat în experienţă. S-ar putea întâm- 
pla să ne oprim la Para, ca să ne refacem. În cazul acesta, scrisoarea 
de față o să ajungă înaintea noastră. Dacă nu, o să ajungă la Londra o 
dată cu mine. În amândouă cazurile, iubite domnule McArdle, sper că 
în curând o să-ţi pot strânge mâna. 

Capitolul XVI 
O manifestaţie 


AȘ VREA SĂ ADUC aici mulțumirile noastre tuturor prieteni- 
lor de pe Amazon, pentru bunăvoința și grija ospitalieră cu care ne-au 
înconjurat în timpul călătoriei la întoarcere. În special, aș vrea să-i 
mulțumesc domnului Penalosa și celorlalți funcționari ai guvernului 
brazilian pentru o întreagă serie de măsuri care ne-au ușurat drumul, 
precum și domnului Pereira de Para, căruia îi datorăm, prin prevede- 
rea sa, reapariția noastră între oameni sub o înfățișare civilizată. S-ar 
părea că suntem cu totul lipsiți de recunoștință față de buna primire 
ce ni s-a făcut, dar, cum nu putem face altfel, am prevenit gazdele și 
binefăcătorii noștri că și-ar fi pierdut atât timpul, cât și banii, încer- 
când să ia de la capăt expediţia întreprinsă de noi. În relatările mele 
am schimbat până și numele locurilor și sunt sigur că, pentru oricine 
ar încerca să sa apropie de țara noastră necunoscută, ea ar rămâne la 
o depărtare de mii de mile. 

Interesul pe care îl trezea trecerea noastră prin America de Sud 
îl socoteam ca pe o manifestaţie cu totul locală și pot să-i asigur pe 
prietenii noștri din Anglia că nu aveam nici cea mai mică idee despre 
vâlvă stârnită în Europa de zvonurile acelea mărunte care se răspân- 
diseră cu privire la aventurile noastre. A fost nevoie de nenumărate 
mesaje telegrafice, care ne-au sosit unele după altele chiar din momen- 
tul când „Ivernia” a ajuns la 500 de mile de Southampton, în care ni 
se ofereau sume enorme de către agențiile de publicitate și de către 
gazete, în schimbul doar a câtorva cuvinte despre rezultatul călăto- 
riei noastre, pentru ca, în sfârșit, să înțelegem gradul de intensitate 
la care ajunsese nu numai curiozitatea oamenilor de știință, ci chiar 
și interesul opiniei publice mondiale. Am hotărât de comun acord să 
nu facem nici o comunicare presei până nu vom stabili o întrevedere 

cu membrii Institutului de Zoologie; era de datoria noastră, ca unii 
ce fusesem delegaţi de către acest for, să-i prezentăm primul raport 
informativ asupra cercetărilor noastre. La Southampton, înconjurați de 
gazetari, am refuzat net să dăm vreun amănunt, ceea ce a avut ca efect 
să atragă atenția publicului asupra ședinței anunțate pentru seara de 7 
noiembrie. Sala Institutului de Zoologie, unde se înjghebase misiunea 
noastră, era neîndestulătoare pentru acest scop și numai Queen's Hall, 
din Regent Street, a fost socotit ca destul de încăpător. Se știe astăzi 
că organizatorii ședinței se gândiseră la început la Albert Hall, dar și 
acesta li se păru prea mic. 

Şedinţa trebuia să se țină a doua seară după întoarcerea noastră. 
Bineînțeles că până atunci aveam fiecare destule afaceri personale de 
care să ne ocupăm. În ce priveşte pe ale mele, prefer pentru moment să 
le trec sub tăcere. Poate că, atunci când lucrurile se vor mai învechi, o 
să-mi fie mai ușor să mă gândesc la ele sau poate chiar să le scriu. La 
începutul acestor relatări am povestit motivele hotărârii mele. Aș fi 
obligat, fără îndoială, ca la sfârșitul lor să expun rezultatele. Cine știe 
dacă nu va veni o zi când o să regret tot ce s-a întâmplat? Dar pentru 
moment, abia scăpat dintr-o aventură neverosimilă, nu pot avea decât 
recunoștință pentru forța care m-a împins spre ea. 

Și acum, am ajuns foarte aproape de punctul culminant al aven- 
turii noastre. În timp ce mă întrebam ce mijloace să folosesc ca să-l 
descriu mai bine, ochii mi-au căzut asupra unei note informative din 
propria mea gazetă, semnată, la 8 noiembrie, de colegul și prietenul 
meu Macdona. Ce aș putea face mai bun decât s-o reproduc? Mărtu- 
risesc că gazeta noastră, dat fiind că participase și ea la aventură prin 
trimiterea unui corespondent, manifesta un entuziasm nemaipomenit. 
Dar nici celelalte mari cotidiane nu erau mai reținute în relatările lor. 
Iată ce scria Macdona: 

O LUME NOUĂ 

MARE MITING LA QUEEN'S HALL 

SCENE FURTUNOASE 

UN INCIDENT EXTRAORDINAR 

CE ANUME?.. 

MANIFESTAȚIE NOCTURNĂ ÎN REGENT STREET 


«Şedinţa Institutului de Zoologie, comentată anticipat cu atâta 
vigoare, ținută în scopul de a asculta raportul Comisiunii de anchetă 
trimisă anul trecut în America de Sud spre a verifica afirmaţiile profeso- 
rului Challenger cu privire la o presupusă continuitate a vieţii preistorice 
pe acel continent, a avut loc aseară, în sala mare de la Queen's Hall 
și suntem în măsură să afirmăm că, după toate probabilitățile, istoria 
științei a marcat un punct capital. Incidentele senzaţionale petrecute 
ieri seara au dat acestei ședințe un caracter de neuitat pentru toți par- 
ticipanţii. (Uf! Confrate Macdona, ce preambul înfiorător)) În principiu, 
nu erau admiși în sală decât membrii Institutului și prietenii lor, dar 
termenul acesta de „prieten” e atât de elastic, încât cu mult înainte de 
deschiderea ședinței, care fusese anunțată pentru ora 8, publicul se 
îmbulzea în toate cele patru colțuri ale imensei săli. Mai mult încă: la 
ora 8 fără un sfert, marele public, care se vedea înlăturat pe nedrept, 
a forțat intrările. S-a produs o învălmășeală de nedescris, cu prilejul 
căreia mai multe persoane au fost rănite, ca, de pildă, inspectorul Scoble 
de la Secţia H, care, din nefericire, s-a ales cu piciorul rupt. Calculând 
după această invazie cu nimic justificată, care nu numai că umplea 
coridoarele, dar nu respecta nici măcar locurile presei, am putea să 
evaluăm la aproape 5 000 numărul persoanelor care așteptau sosirea 
exploratorilor. Când, în sfârșit, au apărut, cei așteptați s-au urcat pe o 
estradă, unde mai erau și alți oameni de știință marcanți și nu numai 
din țara noastră, dar și din Franța și Germania. Suedia era de asemenea 
reprezentată prin profesorul Sergius, ilustrul zoolog de la Universita- 
tea din Upsala. Cei patru eroi ai serii au fost de la început ţinta unei 

călduroase manifestații: întreaga asistență, în picioare, i-a ovaționat 
timp de câteva minute în șir. Totuși, un observator experimentat ar 
fi putut remarca, în mijlocul aclamațţiilor, unele semne de protest și 
ar fi dedus că seara avea să fie mai mult animată decât unanimă. Dar 
nimeni în sală n-ar fi putut măcar să bănuiască întorsătura pe care 
aveau s-o ia lucrurile. 


Nu mai este nevoie să descriu înfățișarea celor patru călători: 
toate gazetele le-au publicat în ultimul timp fotografiile. Oboseala pe 
care au îndurat-o n-a lăsat asupra lor urme prea adânci. Poate că barba 
profesorului Challenger e ceva mai zbârlită, poate că figura profeso- 
rului Summerlee e mai ascetică, poate că aceea a lordului John e mai 
osoasă și poate că toţi trei sunt mai arși de soare ca în momentul când 
au părăsit ţara, dar toți au același aer de perfectă sănătate. Cât despre 
reprezentantul nostru, E. D. Malone, binecunoscut atlet și jucător de 
rugbi internaţional, pare mai în formă ca oricând. Și în timp ce-și rotea 
privirea prin sală, un zâmbet de mulțumire îi lumina fața simplă și 
cinstită. (Ehei, Mac, dacă pun mâna pe tine vreodată...) 

Când s-a mai restabilit liniștea și asistenţa și-a reluat locurile, 
după ce s-au terminat ovaţiile la adresa exploratorilor, președintele, 
în persoana ducelui de Durham, a spus și el câteva cuvinte. Nu voia, 
a zis, să oblige asistența să aștepte nici o clipă mai mult plăcerea pe 
care avea să i-o facă această ședință. Și nu se cădea să anticipeze cu 
nimic asupra celor ce va releva profesorul Summerlee, raportorul comi- 
siei. Dar era sigur că rumoarea stârnită era o încoronare a succesului 
expediției. (Aplauze, Pe cât se pare, romantismul n-a dispărut cu totul, 
deoarece a rămas cel puţin încă un teren pe care imaginaţia roman- 
cierului se putea întâlni cu cercetările științifice actuale. Vorbitorul 
nu mai adăugă, înainte de a lua loc, decât că se bucură, împreună cu 
întreaga asistenţă, văzându-i pe îndrăzneţii exploratori întorși teferi 
din misiunea lor grea și primejdioasă, pentru că nu se poate tăgădui că 
orice nenorocire i s-ar fi întâmplat expediției, ar fi prilejuit o pierdere 
ireparabilă în domeniul științei zoologiei. (Aplauze prelungite, la care 
s-a asociat și profesorul Challenger) 

Profesorul Summerlee s-a ridicat și aceasta a constituit sem- 
nalul unei noi explozii de entuziasm, care s-a reînnoit de câteva ori în 
timpul expunerii sale. Nu vom da aici in extenso!!! această expunere, 
pentru bunul motiv că vom publica separat o dare de seamă semnată 
de corespondentul nostru special, ca supliment al gazetei noastre. Vom 
da numai câteva indicaţii generale. După ce a descris împrejurările în 
care a luat naștere această călătorie și după ce a adus elogii prietenului 
său, profesorul Challenger, elogii însoţite de scuze pentru neîncrederea 
cu care privise la început afirmaţiile sale, pe deplin verificate acum, 
oratorul a descris călătoria însăși, ferindu-se cu grijă de orice amă- 
nunt sau indicație care ar îngădui cuiva să dea de urma podișului. El 
a trasat în linii generale itinerarul urmat de la fluviu până la poalele 
stâncilor, captivând auditoriul cu relatarea dificultăţilor pe care le-a 
întâmpinat expediţia ca să le escaladeze și, în sfârșit, a descris cum 
au reușit s-o facă, datorită unor eforturi uriașe care au costat viața a 
doi servitori devotați. (Prin uimitoarea relatare a morții celor doi metiși, 
Summerlee căuta să evite tot ceea ce ar fi putut stârni vreo discuţie în legă- 
tură cu această împrejurare.) 


[1] Pe larg (în limba latină, în text). (n. 7). 

Purtându-și ascultătorii până pe podiș și ţinându-i prizoni- 
eri acolo datorită prăbușirii accidentale a podului de peste prăpastie, 
profesorul a descris ororile și în același timp atracțiile acestei lumi 
excepționale. N-a vorbit nimic despre întâmplările personale, ca să 
poată pune accentul pe bogatele cuceriri științifice, reprezentate prin 
observaţii făcute asupra animalelor, păsărilor, insectelor și plantelor 
de pe podiș. În ce priveşte coleopterele și lepidopterele, a adunat în 
câteva săptămâni 46 de specii noi din primele și 94 din cele din urmă. 
Dar bineînțeles că interesul publicului era concentrat mai cu seamă 
asupra animalelor mari, despre care se presupunea că ar fi dispărut 
de mult. Cu privire la ele, era cu putinţă să se întocmească chiar de pe 
acum o listă lungă, care urma să fie completată după cercetări mai 
ample. Tovarășii săi și el însuși văzuseră cel puțin 12 specii de ani- 
male, care nu aveau nici cea mai mică legătură cu cele cunoscute până 
astăzi de știință. Urma ca ele să fie examinate cu grijă și clasificate. 
Oratorul a citat printre altele un șarpe de culoare purpurie, a cărui 
piele avea o lungime de 51 de picioare și a mai menţionat o lighioană 
albicioasă, asupra căreia avea bănuieli că ar fi mamifere, care răspân- 
dea pe întuneric o lumină fosforescentă, ca și o molie neagră uriașă, 
a cărei mușcătură era considerată de indieni ca fiind una dintre cele 
mai veninoase. În afară de aceste forme de viaţă cu totul noi, pe podiș 
trăia un foarte mare număr de fiinţe preistorice cunoscute, dintre care 
unele puteau veni din perioada jurasică. Printre acestea a menţionat 
uriașul și grotescul stegozaur, pe care Malone îl văzuse într-una din 
zile adăpându-se la lac și care se află desenat în albumul de schițe al 
aventurierului american Maple White, primul descoperitor al acestei 
lumi necunoscute. A descris apoi iguanodonul și pterodactilul, care 
le-au produs exploratorilor cele dintâi două mari surprize. A speriat pe 
ascultători vorbindu-le despre acei groaznici dinosauri carnivori, care 
i-au urmărit de mai multe ori pe oamenii expediției și care erau mult 
mai înspăimântători decât toate vietăţile pe care le întâlniseră. A trecut 
apoi la pasărea aceea fioroasă cu picioarele lungi, numită phororacus 
și la cerbul uriaș, care mai trăiește încă în ţinutul acela. Dar când a 
început să descrie misterele lacului central, curiozitatea și entuziasmul 
publicului au atins paroxismul. Oamenii se pișcau unii pe alţii, ca să se 
convingă că erau treji și că ascultau explicaţiile unui profesor sănătos 

și cu mintea limpede, care, în vorbe măsurate, descria pești-șopârle cu 
trei ochi și șerpi uriași care umpleau întinderea de apă. Mai departe a 
dat câteva lămuriri asupra indienilor și asupra extraordinarului trib 
de maimuțe antropoide, care puteau fi considerate ca venind imediat 
după pitecantropul din Java și care se apropiau mai mult ca orice altă 
specie cunoscută de acea formă ipotetică numită „veriga de legătură”. 
În sfârșit a descris, încântând auditoriul, ingenioasa dar foarte primej- 
dioasa invenţie aeronautică a profesorului Challenger și și-a încheiat 
remarcabila dare de seamă cu o descriere a felului în care Comisia își 
găsise drum spre lumea civilizată. 

După votarea unei adrese de felicitări, inițiată de profesorul 
Sergius de la Universitatea din Upsala, s-ar fi putut crede că ședința se 
sfârșise. Dar curând s-a dovedit că evenimentele aveau să ia o întorsătură 
mai agitată. Din când în când se arătaseră unele semne de ostilitate și 
iată că în mijlocul sălii s-a ridicat Dr. James Illingworth din Edinburgh, 
întrebând dacă nu era obiceiul a se discuta pe marginea raportului, 
înainte de a se vota moţiunea. 

Președintele: „Da, domnule, dacă este cineva care are ceva de 
obiectat”. 

Dr. Illingworth: „Eu cred că este, domnule președinte”. 

Președintele: „Expuneţi atunci punctul dumneavoastră de 
vedere”. 

Profesorul Summerlee (ridicându-se brusc): „Aș vrea să vă pun în 
vedere, domnule președinte, că acest om este dușmanul meu personal 
din ziua controversei pe care am avut-o în coloanele Revistei Trimes- 
triale de Știință asupra naturii veritabile a bathybius-ului”. 

Președintele: „Nu putem face aici discriminări de persoane. 
Aveţi cuvântul”. 

Dar declaraţiile doctorului Illingworth s-au pierdut în protestele 
pe care le-au ridicat prietenii exploratorilor. S-au făcut chiar câteva 
încercări de a-l pune la loc cu forța. Dar fiind înalt de statură și având 
un glas tunător, dr. Illingworth a dominat furtuna și a reușit să-și ter- 
mine cuvântarea. Chiar din momentul când s-a ridicat de pe scaun, 
era vădit că avea în sală un număr de prieteni și de simpatizanți, deși 
aceștia alcătuiau o minoritate faţă de restul sălii, iar majoritatea publi- 
cului păstra o neutralitate plină de interes. 

Dr. Illingworth a început prin a spune în ce măsură aprecia 
opera științifică realizată de colaborarea profesorului Challenger cu 
profesorul Summerlee. Regreta mult că intervenția sa a fost interpre- 
tată ca fiind un atac personal, dar el nu era călăuzit decât de adevărul 
științific și nu avea în această ședință altă poziţie decât acea pe care o 
avusese profesorul Summerlee în ședința de anul trecut. După cât își 
amintea, atunci când profesorul Challenger făcuse anumite afirmații, 
profesorul Summerlee le pusese la îndoială. Astăzi, când Summer- 
lee afirmă la rândul lui că cele susținute atunci de Challenger erau 
adevărate, nu-i e îngăduit oare nimănui să le conteste? E oare drept 
acest lucru? („Da, nu”, apoi întrerupere lungă, în timpul căreia profesorul 
Challenger a fost auzit, de la masa presei, cum intervenea pe lângă preșe- 
dinte cerând ca dr. Illingworth să părăsească sala.) Anul trecut, o persoană 
afirmase anumite lucruri. Acum, patru persoane afirmă alte lucruri și 
mai uimitoare. Dar poate aceasta să constituie o dovadă irecuzabilă, 
când faptele se prezintă sub un aspect atât de neverosimil și de revo- 
luționar? Mai sunt și alte exemple recente de călători, care au venit de 
pe meleaguri necunoscute și au spus fel de fel de povești, primite cu 
prea multă ușurință. Voia oare Institutul de Zoologie din Londra să se 
pună într-o poziție asemănătoare? Oratorul recunoștea că membrii 
expediției treceau drept oameni de caracter. Dar natura omenească e 
atât de complexă! Chiar și profesorii se pot rătăci atunci când îi mână 
dorinţa de celebritate. Tuturor ne place să zburăm în jurul lămpii, ca 
fluturii de noapte. Atât vânătorii de fiare, cărora le place să dezmintă 
poveștile rivalilor lor, cât și gazetarii nu se dau îndărăt de la relatări 
senzaţionale, chiar dacă imaginaţia suplinește, în aceste cazuri, anumite 
lipsuri... Fiecare membru din Comisie ar putea să aibă motivele lui de 
a exagera succesul expediției. (Strigăte: „Ruşine! Rușine! ) EL nu dorește 
să jignească pe nimeni. („Dar nu faci decât asta! întreruperi repetate.) Pe 
ce se întemeiau toate aceste povești minunate? Pe foarte puţin lucru: 
pe câteva fotografii. Erau oare concludente acestea, în secolul când 
fotografiile pot fi atât de ușor trucate? Pe deasupra, ni se mai spune și 
o poveste de evadare cu frânghii, care exclude de la sine putinţa de a 
ni se prezenta unele specii de animale mai mari. Fără îndoială că era 
ingenios, dar nu convingător. Am înţeles că lord John Roxton pretinde 
că are un cap de phororacus. Aș dori să văd acest cap de phororacus... 


222 


Capitolul XVI 


Lord John Roxton: „Individul acesta îndrăznește, oare, să mă 
facă mincinos"? (Rumoare,) 

Președintele: „Liniște! Liniște! Domnule doctor Illingworth, vă 
rog să încheiați și să vă definiți obiecțiunea.” 

Dr. Illingworth: „Domnule președinte, aș mai avea încă multe 
de spus, dar mă înclin în faţa dispozițiilor dumneavoastră. Propun deci 
să fie adresate mulțumiri profesorului Summerlee pentru interesanta 
sa comunicare, dar întregul material să fie considerat ca «nedovedit» și 
supus examenului unei comisii de anchetă mai largi și, dacă se poate, 
mai demnă de încredere.” 

Acest amendament a produs în sală o confuzie de nedescris. 
Majoritatea ascultătorilor își exprimau indignarea față de această jig- 
nire adusă exploratorilor, prin strigăte stăruitoare: „Nu acceptăm!” 
„Afară!” „Daţi-l afară!” Pe de altă parte, nemulțumiţii — și nu se poate 
spune că nu erau destul de mulți — manifestau pentru amendament 
strigând: „La ordine!”, „Are dreptate!” Un incident s-a iscat pe băncile 
din fund printre studenții în medicină, între care s-au schimbat câteva 
lovituri și numai prezenţa liniștitoare a unui mare număr de doamne 
a împiedicat o încăierare generală. Deodată spiritele s-au potolit și 
s-a făcut liniște deplină. Profesorul Challenger se ridicase. Atitudinea 
lui, ca și expresia feţei lui, a impus ordine întregii asistenţe, care s-a 
așezat să-l asculte. 

„Mulţi dintre dumneavoastră își mai amintesc, a început profe- 
sorul Challenger, că o scenă asemănătoare, tot atât de necuviincioasă și 
de nelalocul ei, s-a produs și la ultima ședință la care am luat cuvântul. 
În împrejurarea de atunci, profesorul Summerlee ducea lupta și toate 
regretele pe care le exprimă astăzi nu pot să șteargă cu totul impresia pe 
care a lăsat-o atunci. În seara asta mi-a fost dat să aud exprimându-se 
sentimente similare, ba, aş putea spune, mai jignitoare încă, din partea 
persoanei care a vorbit adineauri. Și cu toate că trebuie să fac un efort 
ca să mă pot cobori la nivelul acelei persoane, sunt dator s-o fac, ca să 
înlătur toate îndoielile care ar putea să mai dăinuiască în mintea cuiva. 
(Râsete și întreruperi.) Nu mai e nevoie să amintesc că, deși profesorul 
Summerlee a luat cuvântul în calitate de conducător al Comisiei de 
anchetă, eu sunt acela care am declanșat întreaga expediţie și eu port 
răspunderea rezultatelor ei. Eu am fost acela care i-am condus pe cei trei 

tovarăși ai mei la locul cu pricina și tot eu acela care le-am demonstrat 
adevărul afirmațiilor mele. Speram să nu găsim la întoarcere oameni 
atât de mărginiţi, încât să mai discute concluziile colaborării noastre. 
Totuși, prevenit de precedenta mea experiență, am avut grijă să aduc 
dovezi de natură a convinge pe orice om cu mintea întreagă. Așa cum 
v-a explicat profesorul Summerlee, aparatele noastre fotografice au 
fost deteriorate și majoritatea clișeelor distruse de oamenii-maimuţă, 
care ne-au nimicit tabăra. (Din fund, exclamaţii ironice, râsete și strigăte: 
„Asta să le-o spui altora!') Când vorbesc despre oamenii-maimuţă, nu mă 
pot împiedica să constat că unele zgomote pe care le aud în momen- 
tul de faţă trezesc cu intensitate amintirea întâlnirilor mele cu aceste 
ființe interesante. (Râsete) Cu toate că atâtea clișee nepreţuite ne-au 
fost distruse, mai avem încă în colecția noastră un număr de fotografii 
care arată viața, așa cum se desfășura pe podiș. Oare ne acuză cineva 
că am trucat aceste fotografii? (O voce: „Da.” Rumoare prelungită, care se 
sfârșește cu expulzarea din sală a mai multor persoane.) Clișeele au fost 
supuse unei expertize. Dar mai avem și alte dovezi. Dacă în condiţiile 
în care am părăsit podișul era cu neputinţă să transportăm un bagaj 
voluminos, totuși am salvat colecţiile de fluturi și de cărăbuși ale pro- 
fesorului Summerlee, care conțin nenumărate specii noi. Erau sau nu 
acestea o dovadă? (Mai multe voci: „Nu”.) Cine a spus nu?” Dr. Illingworth 
(ridicându-se): „Punctul nostru de vedere e că o asemenea colecție a 
putut fi alcătuită și în alte locuri decât pe un podiș preistoric.” (Aplauze,) 

Profesorul Challenger: „Desigur că suntem siliți, cu toate că 
numele dumneavoastră nu ne este cunoscut, să ne înclinăm în fața 
înaltei dumneavoastră competenţe. Trecând deci și peste fotografii 
și peste colecțiile entomologice, mă voi opri la câteva explicaţii mai 
variate și mai precise, pe care sunt în măsură să le aduc asupra unor 
puncte care nu au fost încă lămurite. De exemplu, în ceea ce privește 
obiceiurile pterodactililor... (O voce: „Prostii”. Tumult în sală.) ...spuneam 
Că, în ce privește obiceiurile pterodactililor, putem face lumină com- 
pletă. Vă pot arăta o fotografie pe care o am în geantă, luată pe viu și 
în stare să vă convingă...” 

Dir. Illingworth: „Nici o fotografie nu ne va putea convinge de 
ceva”. 

Profesorul Challenger: „Poate că aţi vrea să vedeţi chiar 
animalul?” 

Dr. Illingworth: „Fără îndoială!” 

Profesorul Challenger: „Și asta v-ar convinge?” 

Dr. Illingworth (râzând): „Cred și eu!” 

În clipa aceea s-a întâmplat evenimentul cel mai senzaţional 
al serii, o lovitură de teatru atât de dramatică, încât nu-și are pereche 
în istoria ședinţelor științifice. Profesorul Challenger a făcut un semn 
cu mâna și atunci l-am putut observa pe confratele nostru E. D. Malone 
cum s-a ridicat și a dispărut în spatele estradei. 

Peste puţin a reapărut însoţit de un negru uriaș, purtând amân- 
doi o cușcă mare, de formă paralelipipedică. Se vedea bine că era foarte 
grea. A fost adusă cu grijă şi așezată în fața profesorului. În sală se făcuse 
liniște, deoarece toată lumea era atentă la ce se petrecea. Profesorul 
Challenger a împins capacul cuștii, care a alunecat lateral. Aplecându-se 
să se uite înăuntru, a plesnit din degete de câteva ori și cele dintâi rân- 
duri de spectatori alcătuite în majoritate din reprezentanţi ai presei, 
l-au auzit spunând cu voce blândă: „Hai, pui, pui!” Imediat, cu râcâit 
de gheare care se agaţă și de bătăi din aripi, s-a ivit din cușcă o făptură 
scârboasă, cățărându-se pe o latură a cuștii. Nici chiar accidentul neaș- 
teptat al căderii ducelui de Durham în spaţiul destinat orchestrei n-a 
putut să distragă atenţia încremenită a publicului. Semăna la chip cu 
un dragon înfricoșător, închipuit de imaginaţia bolnăvicioasă a vreu- 
nui artist din Evul Mediu. Avea o expresie crudă și hidoasă și doi ochi 
mici şi roșii, care sclipeau ca jeratecul. Își ţinea pe jumătate deschis 
pliscul lung și fioros, lăsând să se vadă un dublu șir de dinți ascuţiţi. 
Avea spinarea cocoșată și peste umeri părea că poartă, drapat, un fel 
de văl cenușiu. Semăna leit cu diavolul copilăriei noastre. 

În sală s-a produs tumult. Cineva a gemut și două doamne din 
primele rânduri au leșinat și au căzut, în nesimţire, de pe scaune. Cei 
de pe estradă s-au mișcat ca și cum ar fi vrut să-l urmeze pe președinte 
în spaţiul orchestrei. A fost un moment de panică generală. 

Profesorul Challenger și-a ridicat braţele ca să liniștească spiri- 
tele, dar mișcarea aceasta a speriat lighioana de lângă el: și-a desfășurat 
membrana de pe spinare prefăcând-o într-o pereche de aripi de piele 

care au început să fâlfâie. Profesorul a încercat s-o prindă de picioare, 
dar era prea târziu. A sărit de pe marginea cuștii unde se cocoțase și a 
început să zboare în cercuri largi în jurul sălii de la Queen's Hall, bătând 
aerul cu aripile ei de zece picioare lungime, în timp ce în sală s-a răs- 
pândit un miros pătrunzător de hoit. Urletele publicului de la galerie, 
înspăimântat de apropierea ochilor strălucitori și a pliscului ucigaș, o 
iritau până la furie. Zbura din ce în ce mai repede, izbindu-se de pereţi 
și de candelabre, cuprinsă de o spaimă oarbă. „Fereastra! Pentru Dum- 
nezeu, închideţi fereastra!” răcnea de pe estradă profesorul, sărind și 
frângându-și mâinile de desperare. Dar, vai, avertismentul venea prea 
târziu. Într-o clipă, lovindu-se de pereţi ca un fluture monstruos de un 
glob de lampă, lighioana a dat de fereastră, și-a strecurat corpul uriaș 
prin deschizătură și a dispărut. Profesorul Challenger s-a prăbușit pe 
scaun și și-a îngropat obrazul în mâini, în timp ce publicul scotea un 
lung suspin de ușurare, dându-și seama că incidentul era închis. 

Și atunci, cine ar putea descrie cum s-au petrecut lucrurile? 
Majoritatea exuberantă s-a contopit cu minoritatea adusă la același 
nivel, alcătuind un singur val de entuziasm, care s-a rostogolit din fun- 
dul sălii câștigând din ce în ce mai mulți adepţi, a trecut peste orchestră, 
a năpădit estrada și a ridicat pe braţe pe cei patru eroi. (Bravo, Mac!)) 
Dacă auditoriul nu le făcuse dreptate de la început, acum cel puţin își 
cerea iertare. Toată lumea era în picioare, toată lumea se agita, striga, 
gesticula. O mulțime compactă de oameni în delir îi înconjura pe cei 
patru exploratori. „Vivat! Vivat!” strigau sute de glasuri. Și într-o clipa, 
cei patru eroi au fost ridicați în triumf. Zadarnic s-au împotrivit, zadar- 
nic au încercat să rupă rândurile. Erau ţintuiţi la locul de onoare. Chiar 
dacă ar fi dorit să le dea drumul, n-ar fi fost cu putinţă, atât de com- 
pactă era mulțimea din jurul lor. „La Regent Street! La Regent Street!” 
striga glasul mulțimii. S-a produs o mișcare generală, apoi, încetul cu 
încetul, un curent, în fruntea căruia cele patru celebrităţi erau purtate 
pe umeri, s-a îndreptat spre ușă. În stradă, priveliștea era extraordi- 
nară: așteptau cel puțin 100 000 de oameni. Această manifestaţie se 
întindea de la Langham Hotel până la Oxford Circus. O furtună de 
aclamații i-a întâmpinat pe eroii noștri, care dominau manifestaţia, 
luminaţi puternic de becurile electrice din stradă. „Vivat, vivat!” se auzea 
din toate părţile. O coloană în mișcare a umplut strada de la un capăt 
la celălalt și s-a îndreptat, prin Regent Street, Pall Mall și St. James's 
Street, spre Piccadilly. Toată circulaţia din centrul Londrei era între- 
ruptă și s-au petrecut chiar câteva ciocniri între manifestanți, pe de o 
parte și poliție sau conducătorii de trăsuri, pe de alta. Se făcuse miezul 
nopții când cei patru călători și-au recăpătat libertatea la Albany, în 
fața locuinţei lordului John Roxton. Mulțimea entuziasmată, după ce 
a cântat în cor „Se întorc vitejii”, și-a încheiat programul cu „God save 
the King”. Și așa s-a terminat una din serile neuitate, seară pe care 
Londra a comentat-o încă mult timp după aceea.» 


VA 

Prea bine, prietene Macdona! Iată un comentariu fidel, deși 
cam înflorit. În ce privește incidentul principal, el a fost, fără îndoială, 
o surpriză pentru toată lumea, dar nu și pentru noi. Poate că cititorul 
își amintește momentul când l-am întâlnit pe lord Roxton în colivia 
lui de protecţie ca o crinolină, ducându-se să prindă un „pui de diavol”, 
cum zicea, pentru profesorul Challenger. Am mai dat a înţelege și când 
am vorbit de dificultăţile pe care le-am întâmpinat cu bagajele profe- 
sorului, atunci când am părăsit podișul. Și dacă aș fi povestit în toate 
detaliile întoarcerea noastră, ar fi fost multe de spus despre grija pe 
care am avut-o ca să hrănim cu pește intrat în putrefacție pe scârbo- 
sul nostru tovarăș de drum, care, pe deasupra, mai avea și o poftă de 
mâncare cu totul neobișnuită. N-am vorbit mai curând despre aceste 
lucruri, deoarece dorința cea mai arzătoare a profesorului era să nu 
transpire nici cel mai mic lucru cu privire la argumentul fără replică 
pe care-l aduceam cu noi, până în clipa când toţi adversarii noștri vor 
fi fost reduși la tăcere. 

Nu se poate spune aproape nimic despre soarta pe care a avut-o 
pterodactilul în libertate deasupra Londrei. Avem doar mărturiile a două 
femei speriate, care l-au văzut lăsându-se pe acoperișul de la Queen's 
Hall și stând acolo, ca o statuie diabolică, timp de câteva ore. A doua zi, 
ziarele de seară au anunţat că soldatul Miles, din Coldstream Guards, 
de serviciu la Marlborough House, a dezertat din post aruncându-și 
pușca și, luându-și picioarele la spinare, a fugit mâncând pământul 
deoarece, uitându-se fără veste în sus, a văzut, între el și lună, pe însuși 
diavolul. Acest mod de a se apăra nu a fost admis de Curtea Marţială, 
dar poate că faptul să aibă vreo legătură cu cel care ne interesează. Altă 
mărturie care se poate aduce e că jurnalul de bord al vasului „Friesland”, 
un pachebot de cursă americano-olandez, menționează că a doua zi de 
dimineaţă, la ora 9, la o depărtare de 10 mile la tribord de Start Point, 
s-a văzut pe sus ceva care putea să stea la mijloc între o capră zbură- 
toare și un liliac monstruos și care se îndrepta spre sud-est cu o viteză 
prodigioasă. Dacă instinctul de orientare îl călăuzea pe drumul către 
casă, nu rămâne nici o îndoială că ultimul pterodactil european și-a 
aflat sfârșitul pe undeva, pe întinsul Atlanticului. 

Dar Gladys, Gladys a mea, Gladys care a dat numele lacului 
mistic, căruia de aci înainte va trebui să-i spunem iarăși „Lacul cen- 
tral”, deoarece Gladys n-o să fie nici odată imortalizată de mine, ce s-a 
întâmplat cu această Gladys? Oare nu simţisem eu oarecare asprime 
în ascunzișurile sufletului ei? Chiar în clipa când îi ascultam cu mân- 
drie poruncile, nu simţisem eu, oare, că fata care își trimitea iubitul la 
moarte sau îl expunea unor primejdii de moarte nu iubea prea mult? 
Nu descoperisem eu de asemenea, cu toate că mă sileam să n-o fac, că 
în spatele frumuseții ei atrăgătoare era un suflet în care deslușeam, ca 
două umbre gemene, egoismul și nestatornicia? Iubea ea oare gloria și 
eroismul pentru nobilul lor aspect? Nu cumva entuziasmul ei pentru 
eroism și glorie era provocat mai mult de celebritatea care ar fi urmat să 
se răsfrângă, fără nici un efort sau sacrificiu din parte-i, asupra propriei 

ei persoane? Sau poate că aceste gânduri nu sunt decât efectul acelei 
înţelepciuni pe care ţi-o dă experiența? Am primit cea mai grea lovitură 
din viața mea. Pentru moment, am crezut chiar că eram pe punctul 
de a deveni un cinic. De atunci a trecut o săptămână. După aceea am 
avut o întrevedere cu lord Roxton și... în definitiv, lucrurile ar fi putut 
să iasă și mai prost! 

Dar să povestesc pe scurt ce mi s-a întâmplat. La Southampton 
nu mă aștepta nici scrisoare, nici telegramă, iar când am ajuns în aceeași 
seară pe la ora 10 în fața vilei din Streatham, îngrijorarea mă făcea să 
am febră. Oare mai trăia Gladys? Unde erau toate visurile mele în care 
ea, cu brațele deschise și cu surâsul pe buze, știa să spună vorbele cele 
mai potrivite omului care își riscase viața pentru un capriciu de-al ei? 
Dar coborâsem de pe aceste culmi și mergeam cu picioarele pe pământ. 
Și totuși, cât de ușor mi-ar fi fost să mă urc iarăși în al nouălea cer de 
unde coborâsem! M-am repezit pe aleea grădinii, am bătut la ușă, am 
auzit înăuntru glasul lui Gladys și, trecând prin fața jupânesei încre- 
menite, am năvălit în salon. Gladys stătea pe un divan scund, lângă 
pian, luminată de lampa pianului. Am străbătut într-un suflet distanța 
care mă despărțea de ea și i-am luat mâinile într-ale mele. 

— Gladys! Am strigat, Gladys! 

Ea m-a privit cu nedumerire. Se petrecuse o schimbare aproape 
nesimțită. Expresia ochilor, dură și rece, mișcarea buzelor, toate acestea 
eu nu le cunoșteam. Și-a tras mâinile dintr-ale mele. 

— Ce înseamnă asta? a întrebat. 

— Gladys! am strigat iarăși, ce s-a întâmplat? Nu ești tu oare 
Gladys a mea, mica mea Gladys Hungerton? 

— Nu, mi-a răspuns. Eu sunt Gladys Potts. Dă-mi voie să te 
prezint soțului meu. 

Cât de stupidă e viața! M-am pomenit dând din cap mașinal și 
strângând mâna unui omuleț roșcovan, cufundat între pernele unui 
fotoliu, același fotoliu care mi se oferea mie altădată. Ne înclinam, 
rânjind unul la altul. 

— Tata ne-a permis să locuim aici până ne-o fi gata casa, mi-a 
explicat Gladys. 

— Da, așa... 

— N-ai primit scrisoarea mea la Para? 

— N-am primit nici o scrisoare. 

— Păcat! Asta ar fi lămurit lucrurile. 

— Dar sunt lămurite și așa! i-am răspuns. 

— I-am povestit totul lui William, a urmat ea. Nu ne ascundem 
nimic unul altuia. Îmi pare așa de rău! Dar nu cred că aveai cine știe 
ce sentimente pentru mine, de vreme ce m-ai părăsit și te-ai dus la 
celălalt capăt al pământului! Nu mai ești supărat, nu-i așa? 

— Nu, nu, deloc. Acum, vă las. 

— Mai întâi să luăm o băutură răcoritoare, a zis omuleţul, apoi 
a adăugat confidenţial: Totdeauna se întâmplă așa, n-ai observat? Și 
așa și trebuie să fie, atâta timp cât nu intră în vigoare poligamia, dar 
invers... înţelegi? Și a izbucnit într-un râs prostesc, în timp ce eu mă 
îndreptam spre ușă. 


Eram de cealaltă parte a ușii când m-a cuprins deodată un 
avânt ciudat. M-am întors spre fericitul meu rival, care se uita nervos 
la soneria electrică. 

— Mă rog, pot să te întreb ceva? 

— Da, dacă întrebarea e rezonabilă, mi-a răspuns. 

— Care-i secretul succesului dumitale? Ai căutat vreo comoară? 
Ai descoperit vreun pol? Ai condus o corabie de pirați? Ai zburat peste 
canalul Mânecii? Ce ţi-a conferit romantica dumitale strălucire? Cum 
ai izbutit? 

Omul s-a uitat la mine cu o expresie de desperare pe figura lui 
goală, blândă și pirpirie. 

— Nu crezi că-mi pui o întrebare prea intimă? m-a întrebat la 
rândul lui. 

— Atunci, am strigat, să te întreb altceva. Ce faci în viață? Ce 
meserie ai? 

— Sunt ajutor de notar, mi-a răspuns. Ajutor de gradul II la 
Johnson și Merivale, Chancery Lane, 41. 

— Noapte bună! i-am spus și am dispărut în întuneric ca orice 
erou nemângâiat și cu inima frântă, într-un amestec de mânie, de ila- 
ritate, de scârbă și revoltă care clocoteau în sufletul meu. 

Încă un episod şi am încheiat. Seara trecută am luat masa cu 
toţii la lord John Roxton și după asta, stând împreună, fumam și comen- 
tam aventurile prin care trecusem. Mi se părea ciudat că văd, în cadrul 
acesta nou, figurile cunoscute. Challenger, cu un zâmbet condescen- 
dent în colțul gurii, cu pleoapele căzute, cu ochii necruțători, cu barba 
agresivă și cu pieptul larg, discuta peremtoriu cu Summerlee, umflân- 
du-și obrajii și slobozind fum pe nări. La rândul lui, cu pipa scurtă între 
mustața subțire și barba ascuţită și căruntă, cu fața obosită, Summerlee 
discuta cu aprindere și protesta cu îndârjire la tot ce afirma Challen- 
ger. Cât despre amfitrionul nostru, cu înfățișarea lui de vultur, păstra 
în adâncul ochilor albaștri și reci ca gheața o sclipire de viclenie și de 
umor. Aceasta e cea din urmă imagine pe care am păstrat-o despre ei. 

Lord John Roxton ne-a împărtășit comunicarea pentru care ne 
convocase îndată după cină, chiar în sanctuarul lui: odaia cu lumini 
roșiatice și cu nenumărate trofee. A scos dintr-un sertar o cutie veche 
de țigări și a pus-o pe masă. 

— E vorba de un lucru pe care ar fi trebuit să vi-l dezvălui mai 
curând, a început el, dar am preferat să fiu mai bine informat înainte 
de a vorbi. Nu are nici un rost să-ţi faci iluzii, pe care pe urmă să nu le 

poți îndeplini. Vă mai aduceți aminte de ziua când am descoperit mlaș- 
tina pterodactililor? Ei bine, ceva în configuraţia terenului mi-a atras 
atunci atenţia. Poate că lucrul acesta v-a scăpat, de aceea o să vi-l spun 
eu: mlaștina aceea era un vechi crater vulcanic plin cu argilă albastră. 

Profesorii au încuviințat din cap. 

— Nu cunoșteam în toată lumea decât un singur loc unde se 
mai găsește un crater vulcanic cu argilă albastră: mina de diamante 
de la De Beers-Kimberley. Așa că vă daţi seama că nu mai visam decât 
diamante! Mi-am confecționat o îmbrăcăminte de protecție împotriva 
acelor dobitoace urât mirositoare și mi-am petrecut o zi întreagă sco- 
bind pământul cu cuțitul. Și iată ce am recoltat. 

A deschis cutia de țigări și a răsturnat pe masă douăzeci sau 
treizeci de pietricele colțuroase, variind ca mărime între o fasole și o 
alună. 

— Desigur, poate că ar fi trebuit să vă spun toate astea mai de 
mult. Dar știu ce riscuri se pot isca atunci când vorbești cu ușurință. 
Aceste pietre, cu toată mărimea lor, nu puteau fi evaluate decât după 
culoarea și puritatea lor, care nu pot fi descoperite decât după șlefuire. 
Le-am adus la Londra și, chiar în ziua sosirii, i-am dus una lui Spink și 
l-am rugat s-o șlefuiască rudimentar și s-o evalueze. 

Și lord John a scos din buzunar o cutioară și din cutioară un 
diamant care arunca mii de flăcări, una din cele mai frumoase pietre 
pe care le-am văzut vreodată. 

— Iată rezultatul! a zis el. Spink evaluează pietrele la cel puţin 
200 000 de mii de lire. Fără îndoială că vom împărți banii între noi. 
Nici nu mă gândesc că s-ar putea altfel. Și acum, Challenger, spune-mi 
ce ai de gând să faci cu cele 50 000 de mii de lire, partea dumitale? 

— Dacă într-adevăr îți mențţii această generoasă ofertă, a răs- 
puns profesorul, mi-aș face un muzeu particular. Acesta e de mult unul 
din visurile mele. 

— Și dumneata, Summerlee? 

— Eu m-aș retrage din învățământ, ca să mă pot ocupa cu cla- 
sificarea fosilelor calcaroase. 

— Iar eu, a declarat lord John Roxton, vreau să organizez o expe- 
diție care să arunce o privire specială asupra iubitului nostru podiș... 

Cât despre dumneata, tinere, fără îndoială că suma îți pică tocmai bine 
pentru căsătorie. 

— Nu, nu încă, am răspuns cu un zâmbet jalnic. Cred că, dacă 
ai binevoi să mă iei, mai curând aș merge cu dumneata... 

Lord Roxton n-a răspuns nimic. Dar o mână arsă de soare s-a 
întins peste masă și mi-a strâns-o cu putere pe a mea. 

